file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_3530.txt
|
ថៃកំពុងពន្លឿនកម្មវិធីជំរុញទេសចរណ៍ជាច្រើន ដើម្បីទាក់ទាញទេសចរអន្តរជាតិ ១០,៥លាននាក់នៅត្រីមាសទី៤ ហើយឈានទៅសម្រេចឲ្យបានជាង ៣៦ លាននាក់នៅឆ្នាំនេះ។
|
តាមអាជ្ញាធរទេសចរណ៍ថៃ ( TAT) ប្រទេសនេះគ្រោងទាក់ទាញភ្ញៀវទេសចរបរទេសយ៉ាងហោចណាស់ឲ្យបាន ៣,៥ លាននាក់ក្នុងមួយខែ ក្នុងរយៈពេល ៣ខែចុងក្រោយនៃឆ្នាំនេះ។ នេះបើតាមកាសែត Bangkok Post នៅថ្ងៃទី៨ ខែតុលា។ ការអះអាងបែបនេះ ដោយសារថៃមួយរយៈចុងក្រោយនេះបានបង្កើនជើងហោះហើរថ្មីពីប្រទេសជាច្រើនដូចជា ចិន ឥណ្ឌា រុស្ស៊ី អង់គ្លេស អាល្លឺម៉ង់ ប៉ូឡូញ និងអូស្ត្រាលី។ ទោះបីជាមានជម្លោះអុីស្រាអែល និងក្រុមហាម៉ាស ទីផ្សារមួយចំនួននៅមជ្ឈិមបូព៌ានៅតែមានតម្រូវការខ្លាំង។ ជាឧទាហរណ៍ជើងហោះហើរត្រង់ពីអារ៉ាប៊ីសាអូឌីត ទៅកាន់ភូកេត នឹងណើរការក្នុងខែធ្នូ ខណៈរុស្ស៊ី និងឥណ្ឌានឹងមានការហោះហើរត្រង់បន្ថែមទៀតទៅកាន់ថៃផងដែរ។ បើតាមការបញ្ជាក់ពីអាជ្ញាធរទេសចរណ៍ថៃ មានកត្តាហានិភ័យមួយចំនួនដូចជា គ្រោះមហន្តរាយធម្មជាតិ ជម្លោះនៅមជ្ឈិមបូព៌ា និងរូបិយប័ណ្ណក្នុងស្រុកដ៏រឹងមាំ ដែលបណ្តាលឲ្យប្រាក់ចំណូលពីវិស័យទេសចរណ៍នៅឆ្នាំ២០២៤ មានត្រឹមតែ ២,៨ទ្រីលានបាត(៨៣,៧២ពាន់លានដុល្លារ) ស្មើនឹង ៩៣ភាគរយនៃគោលដៅដែលបានកំណត់កាលពីដើមឆ្នាំនេះ។ ស្ថិតិពីអាជ្ញាធរថៃបង្ហាញថា ចាប់ពីដើមឆ្នាំរហូតដល់ថ្ងៃទី៥ ខែតុលា ប្រទេសនេះបានស្វាគមន៍ភ្ញៀវបរទេសប្រហែល ២៦,៦លាននាក់ កើនឡើង ៣០ភាគរយធៀបនឹងរយៈពេលដូចគ្នាកាលពីឆ្នាំមុន។ ដើម្បីទទួលបានភ្ញៀវទេសចរបរទេសជាង ៤០លាននាក់នៅឆ្នាំ២០២៥ ជាមួយនឹងប្រាក់ចំណូលប្រហែល ៣,៤ទ្រីលានបាត (១០១,៦៦ពាន់លានដុល្លារ) ថៃនឹងអនុវត្តផែនការជាច្រើនដើម្បីលើកកម្ពស់វិស័យទេសចរណ៍ រួមទាំងការផ្សព្វផ្សាយប្រទេសជាមជ្ឈមណ្ឌលនៃបណ្តាប្រទេសអាស៊ីអាគ្នេយ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3531.txt
|
អតិផរណាអាម៉េរិកក្នុងខែកញ្ញា បានកើនឡើង ២,៤ភាគរយធៀបនឹងរយៈពេលដូចគ្នាកាលពីឆ្នាំមុន ដែលជាកម្រិតធ្លាក់ចុះទាប បើចាប់តាំងពីដើមឆ្នាំ ២០២១។
|
យោងតាមរបាយការណ៍ការិយាល័យស្ថិតិការងារអាម៉េរិក នៅក្នុងខែកញ្ញា សន្ទស្សន៍តម្លៃទំនិញប្រើប្រាស់(CPI) របស់ប្រទេសនេះ បានកើនឡើង ០,២ភាគរយបើធៀបនឹងខែមុន។ យ៉ាងណាមិញ បើប្រៀបធៀបទៅនឹងរយៈពេលដូចគ្នាកាលពីឆ្នាំមុន CPI បានកើនឡើងដល់ ២,៤ភាគរយ ដែលពេលនេះជាកម្រិតធ្លាក់ចុះទាប ក្នុងរយៈពេលជាង៣ឆ្នាំ។ ដោយមិនរាប់បញ្ចូលតម្លៃអាហារ និងថាមពលដែលប្រែប្រួលជាញឹកញាប់ អតិផរណាខែកញ្ញាបានកើនឡើង ០,៣ភាគរយធៀបនឹងខែមុន និង ៣,៣ភាគរយក្នុងរយៈពេលដូចគ្នាកាលពីឆ្នាំមុន។ ទិន្នន័យនេះធ្វើឱ្យធនាគារកណ្តាលអាម៉េរិក (Fed) មានទំនុកចិត្តក្នុងការកាត់បន្ថយអត្រាការប្រាក់។ អតិផរណារបស់អាម៉េរិកបានធ្លាក់ចុះជាបន្តបន្ទាប់នាពេលថ្មីៗនេះ ដែលនៅឆ្ងាយពីកម្រិតខ្ពស់បំផុត ៩,១ភាគរយកាលពីពាក់កណ្តាលឆ្នាំ ២០២២។ ការធ្លាក់ចុះអតិផរណាជិតដល់គោលដៅ ២ភាគរយនាពេលនេះ បានធ្វើឱ្យ Fed បង្វែរការយកចិត្តទុកដាក់ទៅកាន់ទីផ្សារការងារ ខណៈមានការបន្ថយអត្រាការប្រាក់ ០,៥ភាគរយកាលពីខែមុន។ អ្នកសេដ្ឋកិច្ចមើលឃើញថា អតិផរណាក្នុងសេដ្ឋកិច្ចធំជាងគេរបស់ពិភពលោកកំពុងដើរលើផ្លូវត្រូវ។ កត្តាដែលជំរុញឱ្យតម្លៃកើនឡើងក្នុងអំឡុងពេលជំងឺរាលដាលជំងឺកូវីដ-១៩ បានបាត់បន្តិចម្តងៗ ស្របពេលតម្រូវការក៏កាន់តែខ្លាំងឡើង ត្រឡប់ទៅកម្រិតធម្មតាវិញ។ ច្ចប្រជុំខែកញ្ញា បានបង្ហាញថា មន្ត្រីធនាគារកណ្តាលភាគច្រើនបានគាំទ្រការចាប់ផ្តើមរយៈពេលនៃការបន្ធូរបន្ថយរូបិយវត្ថុ។ Fed បានដំឡើងអត្រាការប្រាក់ ៥,២៥ភាគរយអំឡុងឆ្នាំ ២០២២ - ២០២៣។ កាលពីខែមុន ធនាគារកណ្តាលអាម៉េរិក បានកាត់បន្ថយអត្រាការប្រាក់ជាលើកដំបូងចាប់តាំងពីឆ្នាំ២០២០ ដោយនាំមកនូវអត្រាការប្រាក់ដល់ចន្លោះ ៤,៧៥-៥ភាគរយ។ ចំនួនការងារថ្មីនៅក្នុងសេដ្ឋកិច្ចធំបំផុតរបស់ពិភពលោកក៏បានកើនឡើងខ្ពស់បំផុតក្នុងរយៈពេលកន្លះឆ្នាំ ខណៈពេលដែលអត្រាគ្មានការងារធ្វើធ្លាក់ចុះត្រឹម ៤,១ភាគរយ។ នេះបើតាមក្រសួងការងារអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3532.txt
|
កាណាដា គ្រោងបញ្ចប់ការចរចាកិច្ចព្រមព្រៀងពាណិជ្ជកម្មសេរីជាមួយអាស៊ាននៅឆ្នាំ២០២៥។ នេះបើតាមការបញ្ជាក់របស់នាយករដ្ឋមន្រ្តីកាណាដា នាជំនួបមេដឹកនាំអាស៊ាន-កាណាដា នៅទីក្រុងវៀងចន្ទន៍។
|
កាណដា-អាស៊ាន បានចាប់ផ្តើមចរចារកិច្ចព្រមព្រៀងពាណិជ្ជកម្មសេរីដំបូងនៅឆ្នាំ២០២១។ ថ្លែងក្នុងកិច្ចប្រជុំកំពូលពិសេសអាស៊ាន-កាណាដា ស្តីពីការលើកកម្ពស់ការតភ្ជាប់ និងភាពធន់នៅទីក្រុងវៀងចន្ទន៍ ប្រទេសឡាវ នៅថ្ងៃទី១០ ខែតុលា នាយករដ្ឋមន្រ្តីកាណាដា លោក ចាស្ទីន ទ្រូដូ បានអះអាងពីការប្តេជ្ញាចិត្តធ្វើការជាមួយអាស៊ាន ដើម្បីបញ្ចប់ការចរចាលើកិច្ចព្រមព្រៀងពាណិជ្ជកម្មសេរីអាស៊ាន-កាណាដា (FTA) នៅឆ្នាំ២០២៥។ ទន្ទឹមនេះ កាណាដានឹងបន្តអនុវត្តប្រកបដោយប្រសិទ្ធភាពនូវការប្តេជ្ញាចិត្ត និងអាទិភាពកិច្ចសហប្រតិបត្តិការ ដូចជាគំនិតផ្តួចផ្តើមច្រកទ្វារពាណិជ្ជកម្មកាណាដានៅអាស៊ីអាគ្នេយ៍ដែលមានតម្លៃ ២៤លានដុល្លារកាណាដា (១៧,៤៤លានដុល្លារ) ក៏ដូចជាការផ្តល់មូលនិធិប្រកបដោយប្រសិទ្ធភាពនូវមូលនិធិទំនុកចិត្តអាស៊ាន-កាណាដា ដែលមានតម្លៃ ១លានកាណាដា (ប្រមាណ៧៣ម៉ឺនដុល្លារ) សម្រាប់កម្មវិធីសហប្រតិបត្តិការ និងគម្រោងរវាងភាគីទាំងពីរ។ ជំនួបមេដឹកនាំអាស៊ាន-កាណាដា នៅទីក្រុងវៀងចន្ទន៍ ថ្ងៃទី១០ ខែតុលា ឆ្នាំ២០២៤។ រូបភាព ៖ ហ្វេសប៊ុកផេក/ASEAN អាស៊ានក្នុងនាមជាប្លុកក្នុងតំបន់ តំណាងឱ្យដៃគូពាណិជ្ជកម្មធំជាងគេទីបួនរបស់កាណាដា ជាមួយនឹងទំហំពាណិជ្ជកម្មទ្វេភាគីជាង ៣៨,៨ពាន់លានដុល្លារក្នុងឆ្នាំ២០២៣។ នេះបើតាមសារព័ត៌មាន Global News។ តំបន់អាស៊ានជាប្លុកប្រទេសដែលមានសេដ្ឋកិច្ចធំជាងគេទី៥ លើពិភពលោក ដោយមាន ផលិតផលក្នុងស្រុកសរុប (GDP) រួមគ្នាចំនួន ៣,៨ទ្រីលានដុល្លារ៕ ជំនួបមេដឹកនាំអាស៊ាន-កាណាដា នៅទីក្រុងវៀងចន្ទន៍ ថ្ងៃទី១០ ខែតុលា ឆ្នាំ២០២៤។ រូបភាព ៖ ហ្វេសប៊ុកផេក/ASEAN អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3533.txt
|
កូរ៉េខាងត្បូងបានជាប់ចំណាត់ថ្នាក់លេខ១ ក្នុងការបណ្តាក់ទុនរកស៊ីនៅអាម៉េរិកនៅឆ្នាំ ២០២៣។ នេះជាលើកដំបូងរបស់កូរ៉េខាងត្បូងនាំមុខចិន ក្នុងបរិបទទំនាក់ទំនងទីក្រុងប៉េកាំង និងវ៉ាស៊ីនតោនមានភាពតានតឹង។
|
ធុរកិច្ចកូរ៉េកំពុងវិនិយោគយ៉ាងច្រើននៅអាម៉េរិក ក្នុងបរិបទដែលរដ្ឋបាលរបស់ប្រធានាធិបតីអាម៉េរិក ចូ បៃឌិន ណែនាំគោលនយោបាយគាំទ្រជាបន្តបន្ទាប់សម្រាប់ក្រុមហ៊ុនផលិតបច្ចេកវិទ្យាខ្ពស់ៗ។ យោងតាមទិន្នន័យពីសន្និសីទអង្គការសហប្រជាជាតិស្តីពីពាណិជ្ជកម្ម និងការអភិវឌ្ឍន៍ (UNCTAD) ដើមទុនសរុបដែលបានអនុម័តសម្រាប់ការវិនិយោគនៅអាម៉េរិកដោយធុរកិច្ចកូរ៉េនៅឆ្នាំ២០២៣ នឹងកើនឡើងដល់ ២១,៥ពាន់លានដុល្លារ ដែលជាចំនួនខ្ពស់បំផុតក្នុងចំណោមប្រទេស និងតំបន់វិនិយោគធំបំផុតរបស់ពិភពលោក។ តាមទិន្នន័យនោះ កូរ៉េខាងត្បូងវ៉ាដាច់តៃវ៉ាន់ ដែលជាអ្នកវិនិយោគធំជាងគេក្នុងឆ្នាំ២០២២។ ឆ្នាំ២០២៣ ជាលើកទីមួយក្នុងរយៈពេលជិតមួយទសវត្សរ៍ ដែលកូរ៉េខាងត្បូងជាប់ចំណាត់ថ្នាក់លេខ១ ផ្អែកលើដើមទុនដែលវិនិយោគនៅអាម៉េរិក ក្នុងបរិបទនៃការធ្លាក់ចុះយ៉ាងខ្លាំងនៃការវិនិយោគរបស់ចិន។ ក្នុងឆ្នាំ២០១៤ ចិនជាអ្នកវិនិយោគធំជាងគេនៅអាម៉េរិក ប៉ុន្តែបានជាប់ចំណាត់ថ្នាក់ទី៨ ក្នុងឆ្នាំ២០២៣ ជាមួយនឹងដើមទុនវិនិយោគដែលបានប្រកាសធ្លាក់ចុះជាង ៣០ភាគរយ។ ទោះបីជាជាក្លាយអ្នកវិនិយោគធំជាងគេនៅអាម៉េរិក ក៏ដើមទុនវិនិយោគរបស់កូរ៉េខាងត្បូងកាលពីឆ្នាំមុនបានថយចុះ ១១ភាគរយបើធៀបនឹងឆ្នាំ២០២២។ ទោះជាយ៉ាងណាក៏ដោយ ចំនួនគម្រោងកើនឡើង ៥០ភាគរយ ដល់ប្រមាណ ៩០គម្រោង។ «អាម៉េរិកមិនចង់បានដើមទុនពីចិនទៀតទេ»។ លោក Chihwan Kim នាយកក្រុមហ៊ុនផ្គត់ផ្គង់គ្រឿងបន្លាស់រថយន្តកូរ៉េ Samkee បានប្រាប់កាសែត Financial Times បែបនេះ។ កាលពីឆ្នាំមុន Samkee បានបណ្តាក់ទុនចំនួន ១២៨លានដុល្លារ ដើម្បីបើករោងចក្រដំបូងរបស់ខ្លួននៅអាម៉េរិក ដែលមានទីតាំងនៅទីក្រុង Tuskegee រដ្ឋ Alabama ។ ក្រាហ្វិកបង្ហាញទុនវិយោគតាមប្រទេសនៅអាម៉េរិក ។ រូបភាព ៖ Financial Times កំណើននៃដើមទុនវិនិយោគរបស់កូរ៉េខាងត្បូងនៅអាម៉េរិកក្នុងប៉ុន្មានឆ្នាំថ្មីៗនេះ បានមកពីគោលនយោបាយអនុគ្រោះតាមរយៈច្បាប់ពាក់ព័ន្ធបន្ទះឈីបដែលបានចុះហត្ថលេខាដោយលោក ដូណាល់ ត្រាំ ក្នុងខែកញ្ញាឆ្នាំ២០២២ ។ ច្បាប់នេះផ្តល់ឥណទានពន្ធ ប្រាក់កម្ចី និងជំនួយឥតសំណងរាប់រយពាន់លានដុល្លារដល់ក្រុមហ៊ុនបន្ទះឈីប និងថាមពលស្អាត រួមទាំងបន្ទះស្រូបពន្លឺព្រះអាទិត្យ និងរថយន្តអគ្គិសនី ដែលបើករោងចក្រផលិតនៅអាម៉េរិកដោយកាត់បន្ថយការពឹងផ្អែកនៅចិន។ លើសពីនេះ ច្បាប់កាត់បន្ថយអតិផរណា (IRA) បានចុះហត្ថលេខាលើច្បាប់ក្នុងខែសីហា ឆ្នាំ២០២២ ផ្តល់ឥណទានពន្ធចំនួន ៧៥០០ដុល្លារដល់អ្នកទិញរថយន្តអគ្គិសនីដែលដំឡើងនៅអាម៉េរិកខាងជើង។ យោងតាមទិន្នន័យពី fDi Markets ច្រើនជាង ៣០ភាគរយនៃគម្រោងកូរ៉េខាងត្បូងដែលបានប្រកាសនៅអាម៉េរិកកាលពីឆ្នាំមុនគឺនៅក្នុងវិស័យរថយន្ត ឬអេឡិចត្រូនិច។ ភាពតានតឹងរវាងក្រុងវ៉ាស៊ីនតោន និងក្រុងប៉េកាំងក៏បានដាក់សម្ពាធលើក្រុមហ៊ុនកូរ៉េខាងត្បូងក្នុងការកម្រិតប្រតិបត្តិការនៅចិន និងពង្រីកខ្លួនដល់អាម៉េរិក។ ច្បាប់ពាក់ព័ន្ធបន្ទះឈីប និងឧបករណ៍វិទ្យាសាស្រ្តមានបទប្បញ្ញត្តិមួយចំនួនលើការវិនិយោគបរទេស ដូចជាការដាក់កម្រិតលើគម្រោងពង្រីកផលិតកម្ម និងសកម្មភាពផ្តល់អាជ្ញាប័ណ្ណបច្ចេកវិទ្យានៅចិន និង ស្ថាប័នបរទេសដែលមានការមិនទុកចិត្ត។ ច្រើនជាង ៥០ភាគរយ នៃដើមទុនវិនិយោគរបស់កូរ៉េខាងត្បូងនៅបរទេសកាលពីឆ្នាំមុនគឺនៅអាម៉េរិក កើនឡើង ១៨ភាគរយធៀបនឹងឆ្នាំ២០១៩។ ទន្ទឹមនោះ ទុនវិនិយោគកូរ៉េខាងត្បូងនៅចិនមានតិចជាង១ភាគរយ ដែលថយចុះ១១ភាគរយធៀបនឹង ឆ្នាំ២០១៩។ នេះយោងតាមទិន្នន័យពី UNCTAD។ ក្នុងចំណោមគម្រោងកូរ៉េដែលបានប្រកាសនៅអាម៉េរិកកាលពីឆ្នាំមុន គម្រោងធំជាងគេគឺរោងចក្រផលិតបន្ទះស្រូបពន្លឺព្រះអាទិត្យរបស់ Hyundai ដែលមានតម្លៃ ៤,៣ ពាន់លានដុល្លារ ដោយសហការជាមួយ LG Energy Solution ក្នុងរដ្ឋ Georgia។ លើសពីនេះ Samsung SDI និង GM ក៏បានចាប់ដៃគ្នាក្នុងគម្រោងស្រដៀងគ្នានេះ ដែលមានតម្លៃ ៣,៥ពាន់លានដុល្លារនៅក្នុងរដ្ឋ Indiana ៕ ក្រាហ្វិកបង្ហាញទុនវិយោគតាមប្រទេសនៅអាម៉េរិក ។ រូបភាព ៖ Financial Times ក្រាហ្វិកបង្ហាញទុនវិយោគតាមប្រទេសនៅអាម៉េរិក ។ រូបភាព ៖ Financial Times អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3534.txt
|
គិតត្រឹម ៦ខែឆ្នាំនេះ ធនាគារកណ្តាលទូទាំងពិភពលោកបានទិញមាសបម្រុងសរុបចំនួន ៤៨៣ តោន។ ប្រទេសដែលមានទុនបម្រុងមាសទាំង១០ មាន អាម៉េរិក អាល្លឺម៉ង់ អ៊ីតាលី បារាំង រុស្ស៊ី ចិន ស្វីស ជប៉ុន ឥណ្ទា និងហូឡង់។
|
តម្លៃមាសបានកើនឡើងប្រហែល ២០ភាគរយចាប់តាំងពីដើមឆ្នាំ ស្របពេលមានការកើនឡើងនៃការទិញដោយធនាគារកណ្តាលធំៗ ក៏ដូចជាតម្រូវការខ្ពស់នៅក្នុងប្រទេសចិន។ លើសពីនេះ ចំណាប់អារម្មណ៍លើទ្រព្យសម្បត្តិដូចជាមាស ដោយសារអស្ថិរភាពភូមិសាស្ត្រនយោបាយ ក៏ជាមូលហេតុដែលធ្វើឲ្យតម្លៃលោហៈប្រភេទនេះឡើងថ្លៃខ្លាំងដែរ។ ក្រាហ្វិកខាងក្រោមរួមបញ្ចូលប្រទេសទាំង ១០ ដែលមានទុនបំរុងមាសធំបំផុតនៅធនាគារកណ្តាល ដោយផ្អែកលើទិន្នន័យពីក្រុមប្រឹក្សាមាសពិភពលោក (WGC) គិតត្រឹមខែឧសភា ឆ្នាំ២០២៤។ រូបភាព ៖ visual capitalist តាមក្រាហ្វខាងលើ អាម៉េរិកកំពុងនាំមុខគេដោយមាសចំនួន ៨១៣៣តោន ដែលមានតម្លៃ ៦២៨ ពាន់លានដុល្លារ។ ពាក់កណ្តាលនៃមាសនេះត្រូវបានរក្សាទុកនៅឃ្លាំងស្តុកមាសរបស់អាម៉េរិក ដែលត្រូវបានគេស្គាល់ជាទូទៅថា Fort Knox ។ នេះជាមជ្ឈមណ្ឌលស្តុកមាសរបស់អាម៉េរិក ដែលមានទីតាំងស្ថិតនៅជាប់នឹងមូលដ្ឋានយោធាក្នុងរដ្ឋ Kentucky។ មជ្ឈមណ្ឌលនេះស្ថិតនៅក្រោមការគ្រប់គ្រងរបស់ក្រសួងរតនាគារអាម៉េរិក។ តាមពីក្រោយអាមេរិកគឺអាល្លឺម៉ង់ និងអ៊ីតាលីដែលមានមាស ៣៣៥១តោន និង ២៤៥២តោននៅធនាគារកណ្តាលរៀងខ្លួន។ តាមពិតទៅ មាសពិភពលោកភាគច្រើន គឺស្ថិតនៅក្នុងដៃរបស់ធនាគារកណ្តាលគ្រប់គ្រង។ ធនាគារកណ្តាល ជាកន្លែងដែលប្រហែល ២០ភាគរយនៃមាសសរុបដែលជីកបាននៅលើពិភពលោក។ នៅឆមាសទី១ ឆ្នាំ២០២៤ ធនាគារកណ្តាលទូទាំងប្រទេសបានទិញមាសសរុបចំនួន ៤៨៣តោន ដែលជាកំណត់ត្រាថ្មីមួយ។ តួកគី ជាប្រទេសដែលបានទិញច្រើនជាងគេក្នុងឆមាសទី១ឆ្នាំនេះ មានចំនួន ៤៥តោន។ តាមពីក្រោយដោយឥណ្ឌា៣៧ តោន។ មូលហេតុដែលតួកគីទិញមាសបម្រុងច្រើន ដោយសារប្រទេសនេះ ចង់ការពារពីការធ្លាក់ចុះរូបិយប័ណ្ណរបស់ខ្លួន បន្ទាប់ពីមានការកើនឡើងអតិផរណាខ្ពស់។ ចំណែក ធនាគារកណ្តាលចិន (PBOC) ដែលតែងតែទិញមាសក្នុងបរិមាណឈានមុខគេរបស់ពិភពលោកនាពេលថ្មីៗនេះ បានបន្ថយល្បឿននៃការទិញរបស់ខ្លួន ព្រមទាំងបានបញ្ឈប់ការទិញនៅក្នុងខែឧសភា និងខែមិថុនា។ កន្លងមក PBOC បន្តបង្កើនការរក្សាទុកមាសក្នុងរយៈពេល ១៨ខែជាប់ៗគ្នា។ មូលហេតុដែលចិនបញ្ជាទិញមាសច្រើនកន្លងមក ដោយសារតែមិនពឹងផ្អែកលើប្រាក់ដុល្លាររបស់អាម៉េរិក។ ចិនជាប់ចំណាត់ថ្នាក់ទី៦ ទាក់ទងនឹងទុនបម្រុងមាសនៅធនាគារកណ្តាលដែលមាន ២២៦៤តោនគិតត្រឹមចុងខែឧសភាឆ្នាំ២០២៤៕ រូបភាព ៖ visual capitalist អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3535.txt
|
ថៃបានចេញបទប្បញ្ញត្តិថ្មីដែលអនុញ្ញាតឱ្យប៉ូលិសយកសំណាកទឹកមូត្រ ឬឈាម សម្រាប់ការធ្វើតេស្តជាតិអាល់កុល ពីអ្នកបើកបរដែលមិនព្រមផ្លុំឧបករណ៍វាស់ជាតិអាល់កុល។
|
បទប្បញ្ញត្តិថ្មីនេះ ត្រូវបានប្រកាសដោយព្រះរាជកិច្ចថៃនៅថ្ងៃទី២០ ខែកញ្ញា ដោយជំនួសបទប្បញ្ញត្តិចាស់ចំនួន២ ក្នុងឆ្នាំ១៩៩៤ និងឆ្នាំ២០១៧។ បទប្បញ្ញត្តិទាំង២ ពីមុនបានប្រើប្រាស់ឧបករណ៍ផ្លុំជាតិអាល់កុល ជាវិធីសាស្ត្រដើម្បីត្រួតពិនិត្យអ្នកបើកបរមានជាតិស្រវឹងឬអត់។ បើតាមកាសែត Bangkok Post នៅថ្ងៃទី២២ ខែកញ្ញា បទបញ្ញត្តិថ្មីនេះ មានគោលបំណងធ្វើឱ្យប្រសើរឡើងនូវដំណើរការធ្វើតេស្តជាតិអាល់កុល ឱ្យកាន់តែសមស្របទៅនឹងស្ថានភាពបច្ចុប្បន្ន។ ទន្ទឹមនេះ គឺគ្រប់គ្រងកម្រិតការផឹកស្រារបស់ប្រជាជនឲ្យបានតឹងរ៉ឹងជាងមុននៅពេលបើកបរ និងកាត់បន្ថយគ្រោះថ្នាក់ដែលបណ្តាលមកពីភេសជ្ជៈរំញោច។ យោងតាមបទប្បញ្ញត្តិថ្មី ប៉ូលិសថៃមានសិទ្ធិប្រមូលសំណាកទឹកមូត្រពីអ្នកដែលសង្ស័យថាបានប្រើប្រាស់គ្រឿងស្រវឹង ឬនាំអ្នកបើកបរទាំងនេះទៅមន្ទីរពេទ្យដើម្បីពិនិត្យកម្រិតជាតិអាល់កុលតាមរយៈការធ្វើតេស្តឈាម។ សម្រាប់ការប្រមូលសំណាកទឹកមូត្រ ប៉ូលិសត្រូវការការយល់ព្រមពីអ្នកបើកបរ។ ដំណើរការនិតិវិធីទាំងអស់នេះ ត្រូវបានត្រួតពិនិត្យយ៉ាងតឹងរ៉ឹងដើម្បីការពារការក្លែងបន្លំ។ ក្រោយពីមានការយល់ព្រមពីអ្នកបើកបរ ប៉ូលិសនឹងនាំយកសំណាកទឹកមូត្រទៅធ្វើតេស្តនៅមន្ទីរពេទ្យដែលនៅជិតបំផុត។ បទបញ្ញត្តិថ្មីនេះចែងយ៉ាងច្បាស់ថា អ្នកបើកបរណាដែលបដិសេធមិនអនុញ្ញាតឱ្យគ្រូពេទ្យធ្វើតេស្ដដោយគ្មានហេតុផលត្រឹមត្រូវ នឹងត្រូវចាត់ទុកថាមានកំហាប់ជាតិអាល់កុលក្នុងរាងកាយលើសពីកម្រិតដែលអាចអនុញ្ញាតបាន។ បទប្បញ្ញត្តិថ្មីនឹងអនុវត្តទាំងអ្នកបើករដែលមានអាយុក្រោម២០ឆ្នាំ អ្នកកាន់ប័ណ្ណបើកបរបណ្តោះអាសន្ន និងអ្នកបើកបរដែលមានអាយុលើសពី៥០ឆ្នាំ។ នេះបើយោងតាម កាសែត The Nations។ កាលពីខែមករា រដ្ឋាភិបាលថៃបានអនុម័តសំណើសុំធ្វើវិសោធនកម្មច្បាប់ចរាចរណ៍ផ្លូវគោក ដោយអនុញ្ញាតឱ្យមន្ត្រីអនុវត្តច្បាប់ធ្វើតេស្ដជាតិអាល់កុលលើអ្នកបើកបរក្នុងរយៈពេល ៣ម៉ោង ក្រោយពីការមកដល់របស់អ្នកបើកបរត្រូវបានស្នើសុំឱ្យឈប់រថយន្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3536.txt
|
ស្លូវ៉ាគីអាចរំខានការផ្គត់ផ្គង់ប្រេង និងឧស្ម័នពីអ៊ុយក្រែននៅដើមឆ្នាំ២០២៥។ មើលឃើញបែបនេះ នាយករដ្ឋមន្ត្រីស្លូវ៉ាគី លោក រ៉ូប៊ីត ហ្វីកូ បានខិតខំប្រឹងប្រែងដើម្បីបញ្ចុះបញ្ចូលទីក្រុងកៀវឱ្យរក្សាការដឹកជញ្ជូនឧស្ម័នរបស់រុស្ស៊ីឆ្លងកាត់ប្រទេសនេះ។ យ៉ាងណាមិញ លោក ហ្វីកូ អះអាងថា ស្លូវ៉ាគីមិនរារាំងមហិច្ឆតារបស់អ៊ុយក្រែនក្នុងការចូលរួមជាមួយសហភាពអឺរ៉ុប (EU) លើការបិទបំពង់ឧស្ម័នរុស្ស៊ីនោះទេ។
|
នៅក្នុងគំនិតផ្តួចផ្តើមមួយ ដើម្បីទប់ស្កាត់បញ្ហាប្រឈមនៃការផ្គត់ផ្គង់ថាមពល នាយករដ្ឋមន្រ្តីស្លូវ៉ាគី លោក រ៉ូប៊ីត ហ្វីកូ គ្រោងនឹងរៀបចំកិច្ចប្រជុំរដ្ឋាភិបាលរួមគ្នារវាងស្លូវ៉ាគី និងអ៊ុយក្រែននៅថ្ងៃទី៧ ខែតុលា ដើម្បីបញ្ចុះបញ្ចូលអាជ្ញាធរអ៊ុយក្រែនអំពីសារៈសំខាន់នៃការរក្សាលំហូរឧស្ម័ន។ ទោះបីជាមានការខិតខំប្រឹងប្រែងខ្លាំង លោក ហ្វីកូ នៅតែទទួលស្គាល់ភាពមិនច្បាស់លាស់អំពីការសម្រេចបាននូវកិច្ចព្រមព្រៀងដែលមានអត្ថប្រយោជន៍ដល់ស្លូវ៉ាគី។ លោក ហ្វីកូ សង្កត់ធ្ងន់ថា រដ្ឋាភិបាលស្លូវ៉ាគីនឹងខិតខំប្រឹងប្រែងដើម្បីបញ្ចុះបញ្ចូលដៃគូអ៊ុយក្រែនឱ្យប្រើប្រាស់ហេដ្ឋារចនាសម្ព័ន្ធថាមពលរបស់ទីក្រុងកៀវ ដើម្បីនាំចូលថាមពលទៅកាន់អឺរ៉ុបខាងលិច។ លើសពីនេះ លោក ហ្វីកូ ក៏បានរម្លឹកឡើងវិញនូវការគាំទ្ររបស់ទីក្រុងប្រាទីស្លាវ៉ា ចំពោះបំណងប្រាថ្នារបស់អ៊ុយក្រែនក្នុងការចូលរួមជាមួយ EU ដោយរំពឹងថាទីក្រុងកៀវនឹងធ្វើសកម្មភាពដោយសមហេតុផល និងការទទួលខុសត្រូវ។ ក្តីបារម្ភទាំងនេះកើតមាននៅពេលបំពង់បង្ហូរប្រេង Druzhba ដែលជាផ្លូវសំខាន់សម្រាប់ដឹកជញ្ជូនប្រេងរបស់រុស្ស៊ីទៅកាន់ស្លូវ៉ាគី សាធារណរដ្ឋឆែក និងហុងគ្រី នឹងត្រូវបិទនៅថ្ងៃទី១ ខែមករា ឆ្នាំ២០២៥។ ទន្ទឹមនេះ ស្នងការថាមពលអឺរ៉ុបលោកស្រី Kadri Simson បានបញ្ជាក់ថា EU ត្រៀមខ្លួនរួចជាស្រេចក្នុងការកាត់ផ្តាច់ទាំងស្រុងនូវការដឹកជញ្ជូនឧស្ម័នរបស់រុស្ស៊ីឆ្លងកាត់អ៊ុយក្រែន បន្ទាប់ពីកិច្ចសន្យាបច្ចុប្បន្នបានបញ្ចប់នៅខែធ្នូ ឆ្នាំ២០២៤។ កន្លងមក អ៊ុយក្រែនបានបិទបំពង់បង្ហូរប្រេងឆៅ Druzhba ដែលរត់កាត់ទឹកដីរបស់ខ្លួនទៅកាន់ប្រទេសជិតខាងដូចជា ហុងគ្រី និងស្លូវ៉ាគីកាលពីខែកក្កដា ដោយសារក្រុងកៀវបានដាក់ទណ្ឌកម្មលើក្រុមហ៊ុនប្រេងធំទីពីររបស់រុស្ស៊ីគឺ Lukoil ។ វិធានការនេះលុបបំបាត់ការផ្គត់ផ្គង់ប្រេងដ៏ធំមួយ បានធ្វើឲ្យប៉ះពាល់យ៉ាងខ្លាំងដល់សន្តិសុខថាមពលនៃប្រទេសហុងគ្រី និងស្លូវ៉ាគី។ មេដឹកនាំស្លូវ៉ាគី និងហុងគ្រីក៏បានព្រមានថា ពួកគេអាចនឹងចាត់វិធានការសងសឹកប្រឆាំងនឹងអ៊ុយក្រែន ប្រសិនបើក្រុងកៀវនៅតែបន្តបិទការដឹកជញ្ជូនប្រេងរបស់រុស្ស៊ីតាមរយៈបំពង់បង្ហូរប្រេងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3537.txt
|
អារ៉ាប៊ីសាអូឌីត ដែលជាប្រទេសនាំចេញប្រេងធំជាងគេលើពិភពលោក នឹងបង្កើនផលិតកម្មប្រេងដើម្បីទទួលបានចំណែកទីផ្សារឡើងវិញ ដោយបោះបង់គោលដៅដំឡើងថ្លៃប្រេងដល់ ១០០ដុល្លារក្នុងមួយបារ៉ែល។
|
ចាប់ពីខែធ្នូ ចុងឆ្នាំនេះ ក្រុមប្រទេសនាំចេញប្រេង (OPEC) និងបណ្តាប្រទេសសម្ព័ន្ធមិត្ត OPEC+ (រួមទាំងរុស្ស៊ី) នឹងបង្កើនការផលិតប្រេងជាបណ្តើរៗឡើងវិញ ។ ការធ្វើបែបនេះ គឺដើម្បីជួយអារ៉ាប៊ីសាអូឌីត ដែលជាមេដឹកនាំនៃអង្គការ OPEC ទទួលបានចំណែកទីផ្សាររបស់ខ្លួនឡើងវិញ ទោះបីជាតម្លៃប្រេងឥន្ធនៈអាចធ្លាក់ចុះក៏ដោយ។ និន្នាការនេះមានន័យថា អារ៉ាប៊ីសាអូឌីតនឹងបោះបង់ការដំឡើងថ្លៃប្រេងដល់ ១០០ដុល្លារក្នុងមួយបារ៉ែល។ នេះបើតាមប្រភពពីកាសែត Financial Times នៅថ្ងៃទី២៦ ខែកញ្ញា។ អារ៉ាប៊ីសាអូឌីត ជាប្រទេសនាំចេញប្រេងធំជាងគេលើពិភពលោក។ ក្នុងរយៈពេល២ឆ្នាំកន្លងមកនេះ បណ្តាប្រទេស OPEC+ បានសហការគ្នាកាត់បន្ថយការផលិតប្រេងដើម្បីបង្កើនតម្លៃ។ ទោះជាយ៉ាងណា តម្លៃនៅឆ្នាំនេះបានធ្លាក់ចុះជិត ៦ភាគរយ។ មូលហេតុដោយសារប្រទេសដូចជា អាម៉េរិកបានបង្កើនផលិតកម្ម។ ទន្ទឹមនេះ តម្រូវការប្រេងឥន្ធនៈនៅចិន ដែលជាប្រទេសនាំចូលប្រេងឈានមុខគេរបស់ពិភពលោកបានថយចុះ។ និន្នាការនេះ បានបង្ខំឱ្យ OPEC+ កាលពីដើមខែកញ្ញា ប្រកាសពីការពន្យារពេលនៃផែនការបង្កើនផលិតកម្មប្រេងក្នុងខែតុលា និងវិច្ឆិកាឆ្នាំនេះ។ បន្ទាប់ពីទទួលព័ត៌មានថាអារ៉ាប៊ីសាអូឌីតបោះបង់ការដំឡើងថ្លៃប្រេងដល់ ១០០ដុល្លារក្នុងមួយបារ៉ែល ប្រេង Brent បានធ្លាក់ចុះ ២,១ភាគរយមកត្រឹម ៧២ដុល្លារក្នុងមួយបារ៉ែល ខណៈប្រេងឆៅអាម៉េរិក WTI ក៏បានធ្លាក់ចុះដល់ ៦៨ដុល្លារ។ OPEC និងអារ៉ាប៊ីសាអូឌីតតែងតែអះអាងថា ពួកគេនឹងមិនមានគោលដៅជាក់លាក់ណាមួយជុំវិញតម្លៃប្រេងទេ។ ការសម្រេចចិត្តគឺផ្អែកលើការការប្រែប្រួលទីផ្សារ និងការរំពឹងដើម្បីធ្វើឱ្យមានតុល្យភាពនៃការផ្គត់ផ្គង់ និងតម្រូវការ។ ទោះបីជាយ៉ាងណាក៏ដោយ យោងតាមមូលនិធិរូបិយវត្ថុអន្តរជាតិ (IMF) អារ៉ាប៊ីសាអូឌីត ត្រូវការតម្លៃប្រហែល ១០០ដុល្លារ ដើម្បីរក្សាតុល្យភាពថវិការបស់ខ្លួន។ ព្រះអង្គម្ចាស់ Mohammed bin Salman កំពុងស្វែងរកដើមទុនសម្រាប់គម្រោងធំៗ ដើម្បីកែទម្រង់សេដ្ឋកិច្ចរបស់ប្រទេស ក្រៅពីប្រភពចំណូលប្រេង។ ការសម្រេចចិត្តនេះ បង្ហាញពីការផ្លាស់ប្តូរដ៏សំខាន់នៅក្នុងទស្សនៈរបស់អារ៉ាប៊ីសាអូឌីត។ ចាប់ពីចុងឆ្នាំ ២០២២ ប្រទេសនេះស្ម័គ្រចិត្តកាត់បន្ថយផលិតកម្មប្រេង ២លានបារ៉ែលក្នុងមួយថ្ងៃ។ បច្ចុប្បន្ននេះ OPEC+ កាត់បន្ថយចំនួនសរុប ៥,៨៦លានបារ៉ែលក្នុងមួយថ្ងៃ ស្មើនឹង ៥,៧ភាគរយនៃតម្រូវការពិភពលោក។ នេះមិនមែនជាលើកទីមួយទេ ដែលប្រទេសនៅមជ្ឈិមបូព៌ាមួយនេះបង្កើនផលិតកម្មដើម្បីការពារចំណែកទីផ្សារឡើយ។ នៅឆ្នាំ ២០២០ អារ៉ាបីសាអូឌីតបានចូលរួមក្នុងការប្រជែងតម្លៃប្រេងជាមួយរុស្ស៊ី។ ទំនាក់ទំនងរវាងភាគីទាំងពីរកាន់តែយ៉ាប់យ៉ឺន បន្ទាប់ពីទីក្រុងម៉ូស្គូបានច្រានចោលសំណើកាត់បន្ថយផលិតកម្ម និងបន្តកិច្ចព្រមព្រៀងកាត់បន្ថយទិន្នផលជាមួយអង្គការ OPEC ។ ជាការឆ្លើយតប អារ៉ាប៊ីសាអូឌីតបានប្រកាសថា ខ្លួននឹងកាត់បន្ថយតម្លៃប្រេង និងបង្កើនការផលិតកម្មឡើងវិញ។ សង្គ្រាមតម្លៃប្រេងនេះ បានអូសបន្លាយប្រហែលមួយខែ មុនអង្គការ OPEC និងរុស្ស៊ីសម្រេចបានកិច្ចព្រមព្រៀងថ្មី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3538.txt
|
អគារ Burj Khalifa មានទីតាំងនៅទីក្រុងឌូបៃ បច្ចុប្បន្នទទួលបានងារជាអគារខ្ពស់ជាងគេលើពិភពលោកដែលមានកម្ពស់ ៨២៨ ម៉ែត្រ។ យ៉ាងណាមិញ ការប្រណាំងសាងសង់អគារខ្ពស់ជាងគេលើពិភពលោកកំពុងកើតឡើងឥតឈប់ឈរ។ ខាងក្រោមនេះ សារព័ត៌មានថ្មីៗ សូមបង្ហាញអគារខ្ពស់ជាងគេបំផុតទាំង៨ នៅលើពិភពលោកក្នុងឆ្នាំ ២០២៤។
|
១. អគារ Burj Khalifa អគារ Burj Khalifa មានកម្ពស់ ៨២៨ម៉ែត្រស្ថិតនៅទីក្រុងឌូប៉ៃ ប្រទេសអេមីរ៉ាត់អារ៉ាប់រួម។ អគារនេះមាន ១៦៣ជាន់ ដោយបញ្ចប់ការសាងសង់នៅឆ្នាំ២០១០។ វាជាអគារខ្ពស់ជាងគេបំផុតក្នុងពិភពលោក។ ២. អគារ Merdeka 118 អគារ Merdeka 118 មានទីតាំងនៅទីក្រុងកូឡាឡាំពួ ប្រទេសម៉ាឡេស៊ី។ អគារនេះមានកម្ពស់ ៦៧៩ម៉ែត្រ និង១១៨ជាន់ ដោយបញ្ចប់ការសាងសង់នៅឆ្នាំ២០២៣។ វាជាអគារខ្ពស់ជាងគេលំដាប់ទី២នៅលើពិភពលោកដែលរចនាឡើងជារចនាសម្ព័ន្ធប្រកបដោយនិរន្តរភាព និងសន្សំសំចៃថាមពល។ ៣. អគារ Shanghai Tower អគារ Shanghai Tower មានកម្ពស់ ៦៣២ម៉ែត្រស្ថិតនៅទីក្រុងសៀងហៃ ប្រទេសចិន។ អគារនេះបញ្ចប់ការសាងសង់នៅឆ្នាំ ២០១៥ មាន១២៨ជាន់។ វាជាអគារខ្ពស់ជាងគេលំដាប់ទី៣ លើពិភពលោក ដោយមានលក្ខណៈពិសេសពណ៌បៃតងជាច្រើន រួមមានទាំងតួប៊ីនខ្យល់ និងបន្ទះស្រូបពន្លឺព្រះអាទិត្យរបស់អាគារនេះ។ ៤. អគារ Makkah Royal Clock Tower អគារ Makkah Royal Clock Tower មានកម្ពស់ ៦០១ម៉ែត្រស្ថិតនៅក្រុងម៉េកា ប្រទេសអារ៉ាប៊ីសាអូឌីត។ អគារនេះបញ្ចប់ការសាងសង់ឆ្នាំ២០១២ និងមាន ១២០ជាន់។ លក្ខណៈពិសេសរបស់អគារនេះ មានប៉មនាឡិកាខ្ពស់ជាងគេបំផុតក្នុងពិភពលោក។ ៥. មជ្ឈមណ្ឌលហិរញ្ញវត្ថុ Ping An អគារមជ្ឈមណ្ឌលហិរញ្ញវត្ថុ Ping An មានកម្ពស់ ៥៩៩ម៉ែត្រ ស្ថិតនៅទីក្រុងស៊ិនជិន ប្រទេសចិន។ អគារនេះបញ្ចប់ការសាងសង់ឆ្នាំ ២០១៧ ដោយមាន ១១៥ជាន់។ ភាពល្បីល្បាញរបស់អគារនេះ គឺការរចនាដ៏រលោង និងបច្ចេកទេសសំណង់ប្រកបដោយភាពច្នៃប្រឌិត។ ៦. អគារ Lotte World Tower អគារ Lotte World Tower ស្ថិតនៅទីក្រុងសេអ៊ូល ប្រទេសកូរ៉េខាងត្បូង។ អគារនេះមានកម្ពស់ ៥៥៥ម៉ែត្រ និង១២៣ជាន់ ដោយបញ្ចប់ការសាងសង់នៅឆ្នាំ២០១៧។ វាជាអគារខ្ពស់បំផុតក្នុងប្រទេសកូរ៉េខាងត្បូង ដែលមានផ្សារទំនើប សណ្ឋាគារ និងកន្លែងសង្កេតការណ៍។ ៧. អគារ One World Trade Center អគារ One World Trade Center មានកម្ពស់ ៥៤១ម៉ែត្រ ស្ថិតនៅទីក្រុងញូវយ៉ក ប្រទេសងអាម៉េរិក។ អគារនេះមាន ៩៤ជាន់ ដោយបញ្ចប់ការសាង់សង់ក្នុងឆ្នាំ ២០១៤។ វាជាអគារខ្ពស់ជាងគេនៅអឌ្ឍគោលខាងលិច ដែលសាងសង់នៅលើទីតាំងនៃអតីតមជ្ឈមណ្ឌលពាណិជ្ជកម្មពិភពលោក។ ៨. អគារ Guangzhou CTF Finance Centre អគារ Guangzhou CTF Finance Centre មានកម្ពស់ ៥៣០ម៉ែត្រ ស្ថិតនៅទីក្រុងគ័ងចូវ ប្រទសចិន។ អគារនេះមាន ១១១ជាន់ ដោយបញ្ចប់ការសាងសង់នៅឆ្នាំ ២០១៦។ វាមានលក្ខណៈពិសេសដោយមានរូបរាងប្លែក និងការអភិវឌ្ឍប្រើប្រាស់ភាពចម្រុះរួមទាំងអគារការិយាល័យ ការលក់រាយ និងអគារលំនៅដ្ឋាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3539.txt
|
ក្រុមហ៊ុន SpaceX របស់មហាសេដ្ឋីអាម៉េរិក លោក អេឡុន ម៉ាសក៍ បានវាយតម្លៃខ្ពស់ចំពោះសក្ដានុពលក្នុងការអភិវឌ្ឍសេវាអ៊ីនធឺណិតតាមផ្កាយរណបនៅវៀតណាម ហើយគ្រោងនឹងបណ្តាក់ទុនចំនួន ១,៥ពាន់លានដុល្លារនាពេលខាងមុខ។
|
ឆ្លៀតក្នុងដំណើរចូលរួមសន្និបាតអង្គការសហប្រជាតិនៅអាម៉េរិក ប្រមុខរដ្ឋវៀតណាមលោក តូ ឡិម បានជួបជាមួយលោក Tim Hughes អនុប្រធានជាន់ខ្ពស់នៃក្រុមហ៊ុន SpaceX ដែលជាសាជីវកម្មឈានមុខគេរបស់ពិភពលោកក្នុងការផ្តល់សេវាបញ្ជូនយានអវកាស សេវាកម្មបង្ហោះផ្កាយរណប និងទំនាក់ទំនងផ្កាយរណប។ លោក តូ ឡិម បានថ្លែងអំណរគុណដល់ក្រុមហ៊ុន SpaceX សម្រាប់ការព្រួយបារម្ភ និងស្នើសុំជំនួយទាក់ទងនឹងព្យុះ Yagi នាពេលថ្មីៗនេះ។ ប្រមុខរដ្ឋវៀតណាមរូបនេះ បានរំពឹងថា សេវាអ៊ីនធឺណិតតាមផ្កាយរណបរបស់ SpaceX នាពេលអនាគត នឹងគាំទ្រវៀតណាមក្នុងការឆ្លើយតបភ្លាមៗ និងមានប្រសិទ្ធភាពចំពោះគ្រោះមហន្តរាយធម្មជាតិ។ វៀតណាមជាប្រទេសមានការផ្លាស់ប្តូរឌីជីថលគួរឲ្យកត់សម្កាល់ ដូច្នេះវៀតណាមចាំបាច់ទាក់ទាញក្រុមហ៊ុនបច្ចេកវិទ្យាធំៗ ដើម្បីជាកម្លាំងចលករដ៏សំខាន់មួយនាំប្រទេសទៅកាន់យុគសម័យថ្មី។ មើលឃើញបែបនេះ លោក តូ ឡិម បានវាយតម្លៃខ្ពស់ចំពោះសំណើវិនិយោគរបស់ក្រុមហ៊ុន SpaceX Group នៅវៀតណាម ហើយរំពឹងថា នេះនឹងក្លាយជាជំហានដំបូងនៃការបន្តកិច្ចសហប្រតិបត្តិការរវាងភាគីទាំងពីរនាពេលខាងមុខ។ បើតាមលោក តូ ឡិម រដ្ឋាភិបាលវៀតណាមកំពុងសិក្សាសំណើររបស់ក្រុមហ៊ុន SpaceX និងសម្របសម្រួលយ៉ាងជិតស្និទ្ធជាមួយភ្នាក់ងារពាក់ព័ន្ធ ក៏ដូចជាដៃគូក្នុងស្រុក ដើម្បីធានាបាននូវប្រសិទ្ធភាពក្នុងដំណើរការនៃការបំពេញនីតិវិធីរៀបចំការវិនិយោគ។ ទន្ទឹមនេះ លោក Tim Hughes បានអះអាងនៅចំពោះមុខលោក តូ ឡិម ថា SpaceX បានចាប់ផ្តើមគម្រោងអ៊ីនធឺណេតផ្កាយរណបកាលពី៥ឆ្នាំមុន ហើយបច្ចុប្បន្នមានផ្កាយរណបជាង ៦០០០ ស្ថិតនៅក្នុងគន្លងទាប។ ផ្កាយរណប SpaceX អាចផ្តល់អ៊ីនធឺណិតបានស្ទើរតែគ្រប់ទីកន្លែងនៅលើផែនដី។ អនុប្រធានជាន់ខ្ពស់នៃក្រុមហ៊ុន SpaceX រូបនេះបានវាយតម្លៃវៀតណាមថាជាទីផ្សារដ៏មានសក្តានុពលសម្រាប់ផែនការអភិវឌ្ឍអ៊ីនធឺណិតផ្កាយរណបរបស់ក្រុមហ៊ុន SpaceX។ លោក Tim Hughes បានសង្កត់ធ្ងន់ថា ៖« ក្រុមហ៊ុននេះគ្រោងនឹងវិនិយោគ ១,៥ពាន់លានដុល្លារនៅវៀតណាមនាពេលខាងមុខ»។ ដោយយល់ស្របនឹងគោលនយោបាយធ្វើសកលភាវូបនីយកម្មអ៊ីនធឺណិតដល់មនុស្សគ្រប់រូប លោក Tim Hughes បានអះអាងនូវបំណងចង់ជួយវៀតណាមក្នុងការអនុវត្តផែនការនេះ ហើយទន្ទឹងរង់ចាំទទួលការគាំទ្រពីរដ្ឋាភិបាលវៀតណាម ក៏ដូចជាការសម្របសម្រួលរបស់ក្រសួងនានា ឧស្សាហកម្មវៀតណាម ដើម្បីអាចចាប់ផ្តើមដំណើរការកិច្ចសហប្រតិបត្តិការទាក់ទងនឹងគម្រោងនេះ។ SpaceX ត្រូវបានបង្កើតឡើងដោយមហាសេដ្ឋី អេឡុន ម៉ាសក៍។ គម្រោងនៃការដាក់ពង្រាយសេវា Starlink នៅវៀតណាមត្រូវបានលើកឡើងជាលើកដំបូងដោយលោក Tim Hughes នៅពេលជួបជាមួយនាយករដ្ឋមន្ត្រី ផាម មិញ ជិញ នៅទីក្រុងញូវយ៉កក្នុងខែកញ្ញា ឆ្នាំ២០២៣។ នៅពេលនោះ មេដឹកនាំ SpaceX រំពឹងថានឹងជួយផ្តល់សេវាអ៊ិនធឺណិតល្បឿនលឿននៅក្នុងតំបន់ចន្លោះប្រហោងនៃរលកផ្កាយរណបក្នុងស្រុក។ សេវាអ៊ីនធឺណែតផ្កាយរណប Starlink បានចូលក្នុងតំបន់អាស៊ីអាគ្នេយ៍ចាប់ពីដើមឆ្នាំ២០២៣ នៅហ្វីលីពីន និងម៉ាឡេស៊ី ហើយត្រូវបានគេរំពឹងថានឹងមាននៅក្នុងប្រទេសមួយចំនួនទៀតនៅឆ្នាំ២០២៤។ នៅលើវេបសាយនៃសេវាកម្មនេះ វៀតណាម និងថៃ ជាប្រទេស២ដែលមិនទាន់មាន ពេលវេលាជាក់លាក់ ឬរង់ចាំការអនុម័ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_354.txt
|
ប្រធានាធិបតីបារាំងលោក អេម៉ានុយអែល ម៉ាក្រុង ចង់ឱ្យភាគីទាំងអស់យល់ព្រមលើបទឈប់បាញ់សម្រាប់ជម្លោះសំខាន់ៗទាំងអស់នៅទូទាំងពិភពលោកក្នុងអំឡុងពេលកីឡាអូឡាំពិកទីក្រុងប៉ារីស។
|
«យើងចង់ធ្វើការឆ្ពោះទៅរកកិច្ចព្រមព្រៀងឈប់បាញ់អូឡាំពិក ហើយខ្ញុំគិតថានេះជាឱកាសមួយដើម្បីពិភាក្សាជាមួយដៃគូរបស់យើងអំពីរឿងនេះ»។ ប្រធានាធិបតីបារាំងលោក អេម៉ានុយអែល ម៉ាក្រុង បានប្រកាសបែបនេះនៅថ្ងៃទី ១៥ ខែមេសា ដោយសំដៅទៅលើជម្លោះកំពុងបន្តនៅអ៊ុយក្រែន ហ្កាហ្សា និងស៊ូដង់។ លោក ម៉ាក្រុង បាននិយាយថា នៅពេលប្រធានាធិបតី ស៊ី ជិនភីង ធ្វើទស្សនកិច្ចនៅបារាំងនៅដើមខែឧសភា លោកនឹងស្នើសុំឱ្យមេដឹកនាំចិនរូបនេះគាំទ្រ ដើម្បីជំរុញឱ្យភាគីនានាឈានដល់កិច្ចព្រមព្រៀងបទឈប់បាញ់ក្នុងអំឡុងពេលកីឡាអូឡាំពិក។ លោកថា ប្រធានាធិបតី ស៊ី បានធ្វើរឿងស្រដៀងគ្នានេះ មុនពេលព្រឹត្តិការណ៍កីឡាអូឡាំពិករដូវរងានៅទីក្រុងប៉េកាំង ក្នុងខែកុម្ភៈ ឆ្នាំ២០២២។ ពេលនោះ ប្រធានាធិបតីរុស្ស៊ី លោក វ្ល៉ាឌីមៀ ពូទីន បានចូលរួមក្នុងពិធីបើកព្រឹត្តិការណ៍នេះ និងបានជួបជាមួយលោក ស៊ី នៅថ្ងៃទី៤ ខែកុម្ភៈ ឆ្នាំ២០២២ ប្រហែល ២០ថ្ងៃមុនពេលដែលរុស្ស៊ីចាប់ផ្តើមប្រតិបត្តិការយោធានៅអ៊ុយក្រែន។ មន្ត្រីស៊ើបការណ៍សម្ងាត់អាម៉េរិក និងអឺរ៉ុបបានអះអាងថា ចិនបានដឹងអំពីផែនការរបស់រុស្ស៊ីជាមុន ហើយបានស្នើឱ្យទីក្រុងមូស្គូកុំធ្វើសកម្មភាពរហូតដល់ព្រឹត្តិការណ៍អូឡាំពិកទីក្រុងប៉េកាំងបានបញ្ចប់។ ក្រោយមក ក្រសួងការបរទេសចិនបានច្រានចោលព័ត៌មាននេះ ដោយលើកឡើងថា វាជាការប៉ុនប៉ងក្នុងការស្តីបន្ទោស និងលាបពណ៌ទីក្រុងប៉េកាំង។ លោកប្រធានាធិបតី ពូទីន ក៏បាននិយាយដែរថា លោកមិនបានប្រាប់ចិនជាមុនអំពីផែនការចាប់ផ្តើមប្រតិបត្តិការនេះនៅពេលជួបជាមួយលោក ស៊ី នោះទេ ពីព្រោះទីក្រុងប៉េកាំងបានយល់យ៉ាងច្បាស់អំពីជំហររបស់ទីក្រុងម៉ូស្គូចំពោះអ៊ុយក្រែន។ បទឈប់បាញ់អូឡាំពិក ជាប្រពៃណីដែលមានដើមកំណើតតាំងពីក្រិកបុរាណ ពេលដែលភាគីជម្លោះបានព្រមព្រៀងគ្នាដាក់អាវុធចុះក្នុងព្រឹត្តិការណ៍នេះ ដើម្បីអោយអត្តពលិក និងអ្នកទស្សនាអាចទៅដល់ និងចាកចេញពីកន្លែងប្រកួតដោយសុវត្ថិភាព។ លោកប្រធានាធិបតី ម៉ាក្រុង បានលើកឡើងជាលើកដំបូងអំពីគំនិតនៃការបង្កើតបទឈប់បាញ់អូឡាំពិកក្នុងខែមីនា នៅពេលដែលលោកបានស្នើឱ្យរុស្ស៊ីទទួលយកបទឈប់បាញ់ជាមួយអ៊ុយក្រែនក្នុងឱកាសនេះ។ លោកថា រុស្ស៊ីត្រូវធ្វើរឿងនេះ នោះហើយជាអ្វីដែលតែងតែកើតឡើង។ ក្រោយមកប្រធានាធិបតីពូទីនបាននិយាយថា លោកមិនទទួលបានជូនដំណឹងអំពីសំណើរបស់សមភាគីលោក ម៉ាក្រុង ទេ។ លោកពូទីន ថា ៖« យើងត្រៀមខ្លួនរួចជាស្រេចដើម្បីពិចារណាលើសំណើទាំងអស់ ប៉ុន្តែក្នុងគ្រប់ករណីទាំងអស់ យើងតែងតែធ្វើការសម្រេចចិត្តដោយផ្អែកលើផលប្រយោជន៍ជាតិ និងស្ថានភាពនៅលើសមរភូមិ»។ ទន្ទឹមនេះ អ៊ីស្រាអែលបានអះអាងម្តងហើយម្តងទៀតថា យោធារបស់ខ្លួននឹងបន្តប្រតិបត្តិការនៅតំបន់ហ្កាហ្សា រហូតដល់កម្ចាត់សមាជិកក្រុមហាម៉ាសទាំងអស់ និងជួយសង្គ្រោះចំណាប់ខ្មាំងមកវិញបាន បើទោះបីជាសហគមន៍អន្តរជាតិបានប្រឹងប្រែងអំពាវនាវឱ្យមានបទឈប់បាញ់អន្តរជាតិក៏ដោយ។ លោក ម៉ាក្រុង មិនបានបង្ហាញពីអ្វីដែលលោកនឹងធ្វើដើម្បីបញ្ចុះបញ្ចូលរដ្ឋាភិបាលរបស់លោកនាយករដ្ឋមន្ត្រី ប៊ែនចាមីន ណេតានយ៉ាហ៊ូ ឱ្យទទួលយកបទឈប់បាញ់ក្នុងអំឡុងពេលកីឡាអូឡាំពិកទីក្រុងប៉ារីសនោះទេ។ កីឡាអូឡាំពិករដូវក្តៅលើកទី៣៣ នឹងប្រព្រឹត្តទៅនៅទីក្រុងប៉ារីស ប្រទេសបារាំង ចាប់ពីថ្ងៃទី២៦ ខែកក្កដា ដល់ថ្ងៃទី១១ ខែសីហា ឆ្នាំ២០២៤។ អត្តពលិករុស្ស៊ី និងបេឡារុស្សនឹងចូលរួមដោយអព្យាក្រឹត ដោយមានលក្ខខណ្ឌថាមិនមានទំនាក់ទំនងជាមួយភ្នាក់ងារសន្តិសុខ និងមិនត្រូវប្រកួតប្រជែងក្នុងប្រភេទកីឡាជាក្រុមឡើយ។ បារាំងគ្រោងនឹងដាក់ពង្រាយប៉ូលីសចំនួន ៤៥ម៉ឺននាក់ មន្រ្តីសន្តិសុខឯកជនចំនួន ២០ម៉ឺននាក់ និងទាហានចំនួន ១៥ម៉ឺននាក់ជារៀងរាល់ថ្ងៃក្នុងអំឡុងពេលព្រឹត្តិការណ៍រយៈពេល ២សប្តាហ៍។ មន្ត្រីនៅក្នុងប្រទេសនេះបានព្រមានពីហានិភ័យនៃការវាយប្រហារភេរវករនៅក្នុងពិធីបើកអូឡាំពិក ក្នុងបរិបទដែលក្រុមឧទ្ទាមរដ្ឋអ៊ីស្លាមប្រកាសថាបានបង្កការបាញ់ប្រហារនៅរោងមហោស្រព Crocus ក្នុងប្រទេសរុស្ស៊ីថ្មីៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3540.txt
|
រយៈពេល៨ខែឆ្នាំនេះ ចិនចំណាយប្រាក់ប្រមាណ ៣,១ពាន់លានដុល្លារ ដើម្បីទិញបន្លែ និង ផ្លែឈើពីវៀតណាម ដែលកើនឡើងជាង ៣៦ភាគរយ ធៀបគ្រាដូចគ្នាឆ្នាំមុន។
|
យោងតាមទិន្នន័យពីអគ្គនាយកដ្ឋានគយវៀតណាម ការនាំចេញផ្លែឈើ និងបន្លែរបស់ ប្រទេសនេះ ក្នុងរយៈពេល ៨ខែឆ្នាំនេះ ឈានដល់ជិត ៥ពាន់លានដុល្លារ ដែលកើនឡើង ៣៣ភាគរយ បើធៀបនឹងរយៈពេលដូចគ្នាកាលពីឆ្នាំមុន។ ចិន បន្តជាទីផ្សារធំជាងគេដែលមានចំណែកទីផ្សារជាង ៦៥ភាគរយ ក្នុងនោះបានចំណាយប្រាក់ជិត ៣,១ ពាន់លានដុល្លារទិញបន្លែ និងផ្លែឈើពីវៀតណាម។ ទីផ្សាររបស់វៀតណាមផ្សេងទៀត មានដូចជា អាម៉េរិក កូរ៉េខាងត្បូង ថៃ និងជប៉ុនក៏បានកត់ ត្រាការកើនឡើងចន្លោះ ៣៥-៩០ភាគរយ នៃការនាំចូលបន្លែ និងផ្លែឈើពីវៀតណាមដែរ។ នេះបើតាមសារព័ត៌មាន VnExpress។ លោក ដាំង ហ្វ៊ុក ង្វៀន អគ្គលេខាធិកាសមាគមបន្លែ និងផ្លែឈើវៀតណាមយល់ឃើញថា ការនាំចេញបន្លែ និងផ្លែឈើ កំពុងនាំមុខក្នុងចំណោមក្រុមផលិតផលកសិកម្មសំខាន់ៗ ដូចជាអង្ករ ដែលកន្លងមកជាផលិតផលនាំចេញសំខាន់។ លោក ង្វៀន សង្កត់ធ្ងន់ថា៖«ការនាំចេញផ្លែឈើ និងបន្លែ មានការកើនឡើងយ៉ាងខ្លាំង ជាពិសេសដោយសារតម្រូវការទុរេនពី ចិន។»។ កាលពីខែសីហា ក្នុងដំណើរទស្សនកិច្ចរបស់លោក តូ ឡិម អគ្គលេខាធិការបក្ស និងជាប្រធានាធិបតីវៀតណាម ទៅប្រទេសចិន ប្រទេសទាំងពីរ បានចុះហត្ថលេខាលើពិធីសារ ស្តីពី ការនាំចេញទុរេនក្លាសេ និងផ្លែឪឡឹកស្រស់ ទៅកាន់ទីផ្សារចិន ដែលមានតម្លៃរាប់ពាន់ លានដុល្លារ ដោយបើកឱកាសដ៏អស្ចារ្យ សម្រាប់ផលិតផលកសិកម្មរបស់វៀតណាម។ គេរំពឹងថា ការនាំចេញទុរេនក្លាសេ វៀតណាម នឹងកើនឡើងដល់ ៤០០-៥០០ លានដុល្លារ នៅឆ្នាំនេះ ខណៈដូងស្រស់ អាចបន្ថែម ២០០-៣០០ លានដុល្លារ។ ក្រៅពីទីចិន ទីផ្សារជិតខាងរបស់វៀតណាម ក៏បានបង្កើនការនាំចូលបន្លែ និងផ្លែឈើដែរ។ ការនាំចេញផ្លែឈើ និងបន្លែរបស់វៀតណាម ទៅកាន់ទីផ្សារថៃ បានកើនឡើងជាង ៦៦ ភាគរយក្នុងរយៈពេល ៨ខែកន្លងមក។ សម្រាប់ពេញមួយឆ្នាំនេះ ការនាំចេញផ្លែឈើ និងបន្លែវៀតណាម អាចឈានដល់ទំហំទឹក ប្រាក់ ៧ពាន់លានដុល្លារ ដោយសារការកើនឡើងយ៉ាងខ្លាំង នៃតម្រូវការប្រើប្រាស់ ក្នុង អំឡុងពេលថ្ងៃឈប់សម្រាកចុងឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3541.txt
|
គោលនយោបាយជំរុញទឹកចិត្តអ្នកប្រើប្រាស់ជាបន្តបន្ទាប់ ចាប់តាំងពីចុងខែកញ្ញា បានជួយឱ្យការលក់ផ្ទះ និងការទៅមើលផ្ទះនៅចិនកើនឡើងខ្លាំង អំឡុងថ្ងៃឈប់សម្រាកបុណ្យជាតិ នៅដើមខែតុលា។
|
អំឡុងពេលឈប់សម្រាកនៃថ្ងៃបុណ្យជាតិចិន ប្រជាជនក្នុងតំបន់បានសម្រុកទៅមើលផ្ទះគម្រូនៅទូទាំងប្រទេស។ នេះឆ្លុះបញ្ចាំងឱ្យឃើញថា អតិថិជនមានឆន្ទៈទិញអចលនទ្រព្យ ខណៈការលក់ផ្ទះនៅតាមទីតាំងជាច្រើនមានកំណើនតួលេខខុសគ្នាៗ។ នេះបើតាមទូរទស្សន៍ចិន CCTV នៅថ្ងៃទី៥ ខែតុលា។ ក្រុមហ៊ុនអចលនទ្រព្យនៅចិនជាង១០០០ បានធ្វើយុទ្ធនាការផ្សាយពាណិជ្ជកម្មសម្រាប់គម្រោងជិត២០០០ អំឡុងពេលថ្ងៃឈប់សម្រាកនេះ។ នេះបើតាម CCTV ដោយដកស្រង់ទិន្នន័យពីក្រសួងលំនៅដ្ឋាន និងអភិវឌ្ឍន៍ទីក្រុង-ជនបទ។ ចំនួនអ្នកមកមើលគម្រោងទាំងនេះបានកើនឡើងជាង ៥០ភាគរយ បើធៀបនឹងរយៈពេលដូចគ្នាកាលពីឆ្នាំមុន។ នៅទីក្រុងស៊ិនជិន ការិយាល័យអចលនទ្រព្យជាច្រើនធ្វើការពេញមួយយប់ដើម្បីបម្រើដល់អតិថិជន។ ចំនួននៃប្រតិបត្តិការ និងការមើលផ្ទះក៏មានកំណើនកើនខ្លាំង។ អ្នកទិញខ្លះថែមទាំងបើកឡានពីផ្លូវឆ្ងាយ ដើម្បីទៅមើលផ្ទះគម្រូ។ នេះបើយោងតាម 21st Century Business Herald ។ ថ្មីៗនេះ ទីក្រុងជាង៥០ នៅចិនបានដាក់ចេញនូវគោលនយោបាយដើម្បីលើកកម្ពស់ទីផ្សារលំនៅដ្ឋាន។ ទាំងនេះរួមមានការកាត់បន្ថយអត្រាការប្រាក់ទាបសម្រាប់លំនៅដ្ឋាន និងកាត់បន្ថយអត្រាការប្រាក់កម្ចីទិញផ្ទះ។ បច្ចុប្បន្នអចលនទ្រព្យបានរួមចំណែក ២៥ភាគរយនៃផលិតផលក្នុងស្រុកសរុប (GDP) របស់ចិន។ យ៉ាងណាមិញ វិស័យនេះបានជួបវិបត្តិចាប់តាំងពីពាក់កណ្តាលឆ្នាំ២០២១ ដោយសារចិនបានកាត់បន្ថយហានិភ័យជាប្រព័ន្ធដោយការកំណត់សមត្ថភាពរបស់ក្រុមហ៊ុនអចលនទ្រព្យក្នុងការខ្ចីប្រាក់ថ្មី។ កាលពីខែមុន ទីក្រុងក្វាងចូវបានប្រកាសដកការរឹតបន្តឹងទាំងអស់លើអ្នកទិញផ្ទះ។ សៀងហៃ និងស៊ិនជិន បានប្រកាសថា ពួកគេនឹងបន្ធូរបន្ថយការរឹតបន្តឹងលើអ្នកទិញពីកន្លែងផ្សេងទៀត ហើយកាត់បន្ថយអត្រាការប្រាក់ចុះក្រោមសម្រាប់អ្នកទិញលើកដំបូងមកនៅក្រោម ១៥ភាគរយ។ វិធានការខាងលើនេះ ត្រូវបានដាក់ឱ្យដំណើរការតែប៉ុន្មានថ្ងៃ បន្ទាប់ពីចិនចេញប្រកាសវិធានការជំរុញសេដ្ឋកិច្ចខ្លាំងបំផុតរបស់ខ្លួនចាប់តាំងពីជំងឺរាលដាលកូវីដ-១៩។ ដូច្នោះហើយ ធនាគារកណ្តាលចិនបានកាត់បន្ថយផលធៀបទុនបម្រុងដែលត្រូវការសម្រាប់ធនាគារ ថែមទាំងកាត់បន្ថយអត្រាការប្រាក់យោងជាបន្តបន្ទាប់។ វិធានការទាំងនេះ ជាការទាញសេដ្ឋកិច្ចឱ្យឆ្ងាយពីសម្ពាធបរិត្តផរណា ដើម្បីអាចសម្រេចបាននូវគោលដៅកំណើនសេដ្ឋកិច្ចប្រហែល ៥ភាគរយនៅឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3542.txt
|
ភាពតានតឹងនៅមជ្ឈិមបូព៌ាកំពុងកើនឡើង ប៉ុន្តែតម្រូវការមិនរឹងមាំ ហើយការផ្គត់ផ្គង់មានច្រើនក្រៃលែង ដែលធ្វើឲ្យសេណារីយ៉ូនៃតម្លៃប្រេងត្រឡប់ទៅតម្លៃកំពូល ១២០ដុល្លារក្នុងមួយបារ៉ែល ទំនងជាមិនអាចទៅរួចនោះទេ។
|
នៅជុំវិញពិភពលោក អ្នកប្រើប្រាស់ អ្នកបើកបរ និងអ្នកនយោបាយមានការព្រួយបារម្ភអំពីតម្លៃប្រេង។ ជម្លោះរវាងអ៊ីស្រាអែល និងក្រុមហាម៉ាស កំពុងរីករាលដាលបង្កជាក្តីបារម្ភជុំវិញការប្រែប្រួលថ្លៃប្រេង។ ប្រសិនបើសង្គ្រាមផ្ទុះឡើងកាន់តែខ្លាំង រវាងអ៊ីស្រាអែល និងអ៊ីរ៉ង់នៅមជ្ឈិមបូព៌ា ដែលជាតំបន់ផលិតប្រេងឆៅមួយភាគបីនៃពិភពលោក នោះពិតជារឿងគួរឲ្យបារម្ភខ្លាំង។ បន្ទាប់ពីអ៊ីស្រាអែល វាយប្រហារក្រុមហេបូឡាស ហើយអ៊ីរ៉ង់បានឆ្លើយតបដោយមីស៊ីលប្រហែល ២០០គ្រាប់ បានធ្វើឲ្យតម្លៃប្រេង បានឡើងដល់៨១ដុល្លារក្នុងមួយបារ៉ែលនៅថ្ងៃទី៧ ខែតុលា ហើយបន្ទាប់មកបានធ្លាក់ចុះបន្តិចវិញ។ នៅថ្ងៃទី១១ ខែតុលា តម្លៃប្រេង Brent គឺ ៧៩,០៤ដុល្លារ ក្នុងមួយបារ៉ែល ខណៈប្រេង WTI មានតម្លៃ ៧៥,៥៦ដុល្លារ។ ជារួមសម្រាប់សប្តាហ៍មុន តម្លៃប្រេងទាំងពីរប្រភេទនេះ នៅតែកើនឡើងជាង១ភាគរយ។ លោក Tim Snyder ប្រធានសេដ្ឋវិទូនៅ Matador Economics បានវាយតម្លៃថា ទីផ្សារអាចមានភាពតានតឹង ខណៈអ៊ីស្រាអែលបានពិចារណាលើទំហំ និងទម្រង់នៃការឆ្លើយតបចំពោះការវាយប្រហារដោយមីស៊ីលរបស់អ៊ីរ៉ង់។ លោកបញ្ជាក់ថា ៖« ប្រសិនបើអ៊ីស្រាអែល បំផ្លាញហេដ្ឋារចនាសម្ព័ន្ធប្រេង និងឧស្ម័នរបស់អ៊ីរ៉ង់ តម្លៃនឹងកើនឡើង»។ កាលពី ២ឆ្នាំមុន ជម្លោះរវាងរុស្ស៊ី និងអ៊ុយក្រែន បានជំរុញឱ្យតម្លៃប្រេងឡើងដល់ជាង ១២០ដុល្លារក្នុងមួយបារ៉ែល នៅពេលដែលលោកខាងលិចដាក់ទណ្ឌកម្មលើរុស្ស៊ី ដែលបង្កឱ្យមានការព្រួយបារម្ភ អំពីការរំខានដល់ការផ្គត់ផ្គង់ពីប្រទេសនាំចេញប្រេងធំទី២ របស់ពិភពលោក។ តើពេលនេះ នឹងមានអ្វីកើតឡើង? ប្រសិនបើសង្រ្គាមកាន់តែអាក្រក់ តម្លៃប្រេងអាចឆក់ឲកាសបង្កើនថ្លៃធ្ងន់ធ្ងរទៀតទេ? យ៉ាងណាមិញ ដោយសារការផ្គត់ផ្គង់ច្រើន ទីផ្សារប្រេងមិនសូវងាយរងគ្រោះ នឹងមានហានិភ័យខ្ពស់ជាងឆ្នាំ២០២២ ឡើយ។ អ៊ីស្រាអែល មិនទាន់សងសឹកអ៊ីរ៉ង់នៅឡើយទេ។ កាលពីថ្ងៃទី៣ ខែតុលា ប្រធានាធិបតីអាម៉េរិកលោក ចូ បៃឌិន បានធ្វើឱ្យទីផ្សារមានការភ្ញាក់ផ្អើល ដោយបានបង្ហើបថា ហេដ្ឋារចនាសម្ព័ន្ធប្រេងរបស់អ៊ីរ៉ង់ អាចស្ថិតនៅក្នុងដៃរបស់អ៊ីស្រាអែល។ ទោះយ៉ាងណាក៏ដោយ នោះគ្រាន់តែជាគោលដៅមួយក្នុងចំណោមគោលដៅជាច្រើនដែលអាចធ្វើទៅបាន។ ទោះបីទិន្នផលប្រេងរបស់អ៊ីរ៉ង់ត្រូវបានរំខានក៏ដោយ ក៏អ៊ីរ៉ង់មិនជាអ្នកផលិតធំដូចរុស្ស៊ីដែរ។ អ៊ីរ៉ង់នាំចេញជិត២លានបារ៉ែលក្នុងមួយថ្ងៃ ឬប្រហែល២ភាគរយនៃការផ្គត់ផ្គង់ពិភពលោក។ ទន្ទឹមនឹងនេះ រុស្ស៊ីនាំចេញជិត ៥លានបារ៉ែលក្នុងមួយថ្ងៃ។ ទិដ្ឋភាពសកលលោកនាពេលនេះ ក៏មានភាពខុសប្លែកគ្នាយ៉ាងខ្លាំងបើធៀបឆ្នាំ២០២២។ នៅពេលដែលរុស្ស៊ីវាយចូលអ៊ុយក្រែន ប្រេងខ្វះខាត ហើយតម្រូវការបានកើនឡើងយ៉ាងខ្លាំង ខណៈដែលសេដ្ឋកិច្ចពិភពលោកបានងើបចេញពីវិបត្តិកូវីដ-១៩ ។ ទន្ទឹមនេះ ពិភពលោកបច្ចុប្បន្ន ត្រូវបានផ្គត់ផ្គង់លើសដោយប្រេង។ អង្គការនៃប្រទេសនាំចេញប្រេង និងសម្ព័ន្ធមិត្ត (OPEC+) បានព្យាយាមមិនជោគជ័យក្នុងការរក្សាតម្លៃប្រេងឱ្យខ្ពស់ដោយកម្រិតការផ្គត់ផ្គង់។ អង្គការ OPEC គ្រោងនឹងបង្កើនផលិតកម្មក្នុងខែធ្នូ សូម្បីតែអារ៉ាប៊ីសាអូឌីត ដែលជាប្រទេសនាំមុខគេក្នុងប្លុកនេះ និងត្រូវការតម្លៃប្រេងខ្ពស់ ក៏បោះបង់ចោលគំនិតដំឡើងថ្លៃប្រេងដែរ។ ប្រទេសនេះត្រូវបានគេនិយាយថា បានបោះបង់ចោលគោលដៅតម្លៃប្រេងរបស់ខ្លួន ១០០ដុល្លារក្នុងមួយបារ៉ែល ដើម្បីរក្សាចំណែកទីផ្សារ។ លើសពីនេះ OPEC+ មានសមត្ថភាពផ្ទុកលើសពី ៥លានបារ៉ែលក្នុងមួយថ្ងៃ ដោយអារ៉ាប៊ីសាអូឌីតតែម្នាក់ឯងអាចបង្កើនផលិតកម្មបាន ៣លានបារ៉ែល។ កាលពីថ្ងៃទី១១ ខែតុលា សាជីវកម្មប្រេងជាតិលីប៊ី (NOC) បានលើកឡើងថា ខ្លួនបានស្ដារផលិតកម្មប្រេងដល់ ១,២៥លានបារ៉ែល។ បន្ថែមពីនេះ អ្នកផ្គត់ផ្គង់ប្រេងបានផ្លាស់ប្តូរជារួម។ បច្ចុប្បន្ននេះជិត ៦០ភាគរយនៃទិន្នផលពិភពលោកត្រូវបានផ្តល់ដោយប្រទេសមិនមែន OPEC+ ពោលគឺកើនឡើងពី ៤៤ភាគរយក្នុងឆ្នាំ ២០១៩។ អ្នកផលិតប្រេង shale របស់អាម៉េរិកបានក្លាយជាអ្នកផលិតធំជាងគេរបស់ពិភពលោក។ លោក John Kilduff អ្នកជំនាញនៅ Again Capital បាននិយាយថា ៧៥ដុល្លារក្នុងមួយបារ៉ែលសម្រាប់ប្រេង WTI គឺជាជួរតម្លៃសមហេតុផលនៅពេលដែលភាពតានតឹងកើនឡើង។ ប្រទេសប្រេស៊ីល កាណាដា និងហ្គីយ៉ានសុទ្ធតែបានបង្កើនផលិតកម្មក្នុងប៉ុន្មានឆ្នាំថ្មីៗនេះ។ យោងតាមទីភ្នាក់ងារថាមពលអន្តរជាតិ ប្រេងពីប្រទេសមិនមែនអង្គការ OPEC នឹងកើនឡើង ១,៥លានបារ៉ែលក្នុងមួយឆ្នាំនាពេលខាងមុខ។ ទន្ទឹមនេះ តម្រូវការនៅតែមានកម្រិតទាប។ សេដ្ឋកិច្ចអាម៉េរិរិក និងអឺរ៉ុបកំពុងធ្លាក់ចុះ ខណៈចិនក៏បានធ្លាក់ចុះផងដែរដោយសារវិបត្តិអចលនទ្រព្យ។ ការផ្គត់ផ្គង់ច្រើនក្រៃលែងកំពុងផ្តល់នូវភាពធន់នឹងការប៉ះទង្គិចភូមិសាស្ត្រនយោបាយ ប៉ុន្តែមិនមែនទាំងស្រុងនោះទេ។ ប្រសិនបើអ៊ីស្រាអែលវាយប្រហារលើហេដ្ឋារចនាសម្ព័ន្ធប្រេងរបស់អ៊ីរ៉ង់ វាអាចកំណត់គោលដៅលើអ្នកផលិតប្រេងដែលបានចុះហត្ថលេខាលើកិច្ចព្រមព្រៀងសេដ្ឋកិច្ចជាមួយអ៊ីស្រាអែលនៅបារ៉ែន ឬអេមីរ៉ាតអារ៉ាប់រួម។ មួយវិញទៀត អ៊ីរ៉ង់អាចបិទច្រកសមុទ្រ Hormuz ជាកន្លែងដែលប្រេងភាគច្រើនហូរចេញពីឈូងសមុទ្រ។ ក្នុងសេណារីយ៉ូនេះ តម្លៃប្រេងនៅតែអាចឈានដល់កម្រិតខ្ពស់ជិតឆ្នាំ២០២២។ ប៉ុន្តែទោះបីជាមានការរំខានយ៉ាងសំខាន់ចំពោះលំហូរប្រេង និងឧស្ម័នពីមជ្ឈិមបូព៌ា ដោយសារជម្លោះខ្លាំងរវាងអ៊ីស្រាអែល និងអ៊ីរ៉ង់ក៏ដោយ អ្នកជំនាញនិយាយថា សេដ្ឋកិច្ចពិភពលោកនឹងមិនរលត់ទៅវិញឡើយ។ នេះភាគច្រើនដោយសារតែការកើនឡើងនៃការផ្គត់ផ្គង់របស់អាម៉េរិកដ៏សំខាន់ ក៏ដូចជាការថយចុះការពឹងផ្អែកជាសកលលើឥន្ធនៈហ្វូស៊ីលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3543.txt
|
ការគណនារបស់ Reuters បង្ហាញថា តម្លៃប្រេងឆៅ Urals របស់រុស្ស៊ីនៅកំពង់ផែនាំចេញនៅសមុទ្របាល់ទិក និងសមុទ្រខ្មៅក្នុងខែតុលាបានកើនឡើងដល់លើសពី ៦៥ដុល្លារក្នុងមួយបារ៉ែល។
|
តម្លៃប្រេង Urals របស់រុស្ស៊ីកើនឡើងតាមការវិវត្តរបស់ទីផ្សារនាពេលថ្មីៗនេះ។ តម្លៃប្រេងរុស្ស៊ីលក់ចេញ ៦៥ដុល្លារក្នុងមួយប៉ារ៉ែលបច្ចុប្បន្ន គឺខ្ពស់ជាងពិដាននាំចេញដែលលោកខាងលិចដាក់លើប្រេងរុស្ស៊ីត្រឹមតែ ៦០ដុល្លារ។ ជម្លោះនៅមជ្ឈិមបូព៌ា ដែលជាតំបន់ផលិតប្រេងដ៏សំខាន់របស់ពិភពលោក ធ្វើឱ្យអ្នកវិនិយោគព្រួយបារម្ភអំពីការរំខានការផ្គត់ផ្គង់។ តម្លៃប្រេង Brent និង WTI នៅសប្តាហ៍នេះបានកើនឡើង ៨ភាគរយដែលជាតម្លៃខ្លាំងបំផុតក្នុងឆ្នាំនេះ។ បច្ចុប្បន្ននេះ មួយបារ៉ែល របស់ប្រេង Brent កំពុងជួញដូរនៅតម្លៃ ៧៨ដុល្លារ ខណៈប្រេង WTI មានតម្លៃ ៧៤,៣ ដុល្លារ។ ពាណិជ្ជករអះអាងថា ការបញ្ចុះតម្លៃច្រើនដើម្បីនាំចេញទៅកាន់ឥណ្ឌា និងការដំឡើងថ្លៃដឹកជញ្ជូនមួយចំនួន បាននាំឲ្យមានការកើនឡើងតម្លៃប្រេង Urals ។ ទោះជាយ៉ាងណាក៏ដោយ ការកើនឡើងតម្លៃប្រេងឆៅនឹងនៅតែជួយឱ្យរុស្ស៊ីទទួលបានប្រាក់ចំណូលកាន់តែច្រើនពីឥន្ធនៈហ្វូស៊ីល។ ការគណនា របស់ Reuters ដោយផ្អែកលើទិន្នន័យរបស់អ្នកជំនួញប្រេងបង្ហាញថា ចាប់តាំងពីដើមឆ្នាំនេះតម្លៃប្រេង Urals របស់រុស្ស៊ីភាគច្រើនគឺខ្ពស់ជាង ៦០ដុល្លារ។ នៅចុងខែសីហា តម្លៃក៏ឡើងដល់ ៦៥ដុល្លារក្នុងមួយប៉ារ៉ែល។ កាលពីចុងឆ្នាំ ២០២២ ប្រទេស G7 (អាម៉េរិក កាណាដា អង់គ្លេស អ៊ីតាលី បារាំង អាល្លឺម៉ង់ ជប៉ុន) រួមជាមួយសហភាពអឺរ៉ុប (EU) និងអូស្ត្រាលីបានព្រមព្រៀងគ្នាកំណត់តម្លៃលក់ប្រេងរុស្ស៊ីនៅត្រឹម ៦០ដុល្លារក្នុងមួយបារ៉ែល។ នេះគឺដើម្បីកាត់បន្ថយចំណូលរបស់រុស្ស៊ីពីការនាំចេញប្រេងតាមសមុទ្រ ដើម្បីដាក់ទណ្ឌកម្មលើប្រទេសនេះ ដែលបង្កសង្គ្រាមនៅអ៊ុយក្រែន។ ក្រុមហ៊ុននៅក្នុងប្រទេសខាងលើមិនត្រូវបានអនុញ្ញាតឱ្យផ្តល់សេវាកម្មដឹកជញ្ជូន ធានារ៉ាប់រង ឬឈ្មួញកណ្តាលសម្រាប់ប្រេងរុស្ស៊ីទេ ប្រសិនបើតម្លៃទិញលើសពី ៦០ ដុល្លារ។ ឥណ្ឌា ដែលជាអ្នកទិញប្រេងដ៏សំខាន់របស់រុស្ស៊ីតាមសមុទ្រ មិនបានចូលរួមក្នុងការដាក់ទណ្ឌកម្មរបស់លោកខាងលិចទេ។ ទោះជាយ៉ាងណាក៏ដោយ ពួកគេគោរពតាមគោលនយោបាយដាក់ទណ្ឌកម្មអន្តរជាតិ រួមទាំងតម្លៃប្រេង។ តម្លៃប្រេង Urals ជារៀងរាល់ខែបានធ្លាក់ចុះក្រោម ៦០ដុល្លារ ដោយសារតម្លៃប្រេង Brent ធ្លាក់ថ្លៃ ។ យ៉ាងណាមិញ ក្រោយមកតម្លៃបានកើនឡើងម្តងទៀតនៅពេលដែលជម្លោះនៅមជ្ឈិមបូព៌ាកើនឡើង។ កាលពីខែមុន Reuters បានដកស្រង់ឯកសារពីក្រសួងសេដ្ឋកិច្ចរុស្ស៊ីដោយលើកឡើងថា ទីភ្នាក់ងារនេះបានបង្កើនការព្យាកររបស់ខ្លួនសម្រាប់ប្រាក់ចំណូលពីការនាំចេញប្រេង និងឧស្ម័ននៅឆ្នាំនេះដល់ ២៥៧,១ពាន់លានដុល្លារ។ តួលេខនេះគឺខ្ពស់ជាង ១៧,៤ ពាន់លាន USD បើធៀបការប៉ាន់ប្រមាណពីមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3544.txt
|
កិច្ចប្រជុំកំពូលអាស៊ានលើកទី៤៤ និងទី៤៥ បានបើកជាផ្លូវការនៅថ្ងៃទី៩ ខែតុលា ហើយនឹងបន្តរហូតដល់ថ្ងៃទី១១ ខែតុលា នៅរដ្ឋធានីវៀងចន្ទន៍ ប្រទេសឡាវ។ កិច្ចប្រជុំកំពូលអាស៊ានឆ្នាំនេះ ក៏មានការចូលរួមពីរដ្ឋមន្ត្រីការបរទេសអាម៉េរិក លោក អាន់តូនី ប្លីងខិន នាយករដ្ឋមន្ត្រីជប៉ុន ស៊ីជើរ៉ូ អ៊ីស៊ីបា នាយករដ្ឋមន្ត្រីចិន លី ឈាំង និងប្រធានាធិបតីកូរ៉េខាងត្បូង យូន សុកយ៉ល ផងដែរ។
|
បញ្ហាជម្លោះនៅមីយ៉ាន់ម៉ា និងសមុទ្រចិនខាងត្បូង បានក្លាយជាប្រធានបទសំខាន់នៃរបៀបវារៈរបស់កិច្ចប្រជុំថ្នាក់តំបន់មួយនេះ។ មុនពេលសន្និសីទចាប់ផ្តើម វៀតណាមបានបញ្ចេញប្រតិកម្មយ៉ាងខ្លាំងចំពោះកងកម្លាំងចិន ដែលបង្ករបួសស្នាម និងរឹបអូសទ្រព្យសម្បត្តិអ្នកនេសាទវៀតណាមកាលពីថ្ងៃទី២៩ ខែកញ្ញា។ ចិន និងហ្វីលីពីន ក៏មានការប៉ះទង្គិចគ្នា និងបង្កភាពតានតឹងដែរនៅសមុទ្រក្នុងរយៈពេលប៉ុន្មានខែថ្មីៗនេះ។ ទន្ទឹមនេះ មីយ៉ាន់ម៉ា បានបញ្ជូនលេខាធិកាអចិន្រ្តៃយ៍នៃក្រសួងការបរទេសទៅចូលរួមកិច្ចប្រជុំអាស៊ានលើកដំបូង បើគិតចាប់តាំងពីឆ្នាំ២០២១ មក។ មុនជំនួបចាប់ផ្តើម មេដឹកនាំប្រទេស៣ គឺនាយករដ្ឋមន្ត្រីវៀតណាម លោក ផាម មិញ ជិញ នាយករដ្ឋមន្ត្រីឡាវ លោក សុនសៃ ស៊ីផាដន និងនាយករដ្ឋមន្ត្រីកម្ពុជា សម្តេច ហ៊ុន ម៉ាណែត បានទទួលទានអាហារពេលព្រឹកនៅព្រឹកជាមួយគ្នា។ ភាគីទាំងបីបានរក្សាគោលការណ៍មិនអនុញ្ញាតិឱ្យកងកម្លាំងអរិភាពប្រើប្រាស់ទឹកដីរបស់ប្រទេសមួយ ធ្វើឱ្យប៉ះពាល់ដល់សន្តិសុខរបស់ប្រទេសមួយឡើយ។ ទន្ទឹមនេះ ពួកគេបានឯកភាពរៀបចំកិច្ចប្រជុំប្រចាំឆ្នាំឱ្យបានល្អរវាងរដ្ឋមន្ត្រីការពារជាតិនៃប្រទេសទាំងបីជុំវិញការទប់ស្កាត់ឧក្រិដ្ឋកម្ម។ ចូលមកដល់កិច្ចប្រជុំថ្នាក់ដឹកនាំអាស៊ាននាថ្ងៃទី១ ប្រធានបទដែលត្រូវជជែករួមមាន សេដ្ឋកិច្ច ប្រែប្រួលអាកាសធាតុ និងថាមពលជាដើម។ ក្នុងជំនួបកិច្ចប្រជុំកំពូលនេះ នាយករដ្ឋមន្ត្រីម៉ាឡេស៊ី លោក អាន់វ៉ា អ៊ីប្រាហ៊ីម បានស្នើឡើងនូវយុទ្ធសាស្ត្រមួយចំនួនដើម្បីពង្រីកទំនាក់ទំនងពាណិជ្ជកម្ម វិនិយោគ និងជំរុញការផ្លាស់ប្តូរឌីជីថលនៅក្នុងតំបន់។ នេះបើតាមការចុះផ្សាយរបស់សារព័ត៌មាន Bernama។ បើតាមការបញ្ជាក់របស់មេដឹកនាំម៉ាឡេស៊ី អាស៊ានចាំបាច់ត្រូវរៀបចំឡើងវិញ និងធានានូវខ្សែច្រវាក់ផ្គត់ផ្គង់ក្នុងតំបន់ និងទំនាក់ទំនងរបស់ប្លុកជាមួយសេដ្ឋកិច្ចពិភពលោក ដោយបង្ហាញទំនុកចិត្ត និងការប្តេជ្ញាចិត្ត ទើបអាស៊ានអាចងើបឡើងវិញ និងការអភិវឌ្ឍសេដ្ឋកិច្ចបន្ថែមទៀត។ លោក អាន់វ៉ា បានពន្យល់ថា ពាណិជ្ជកម្មក្នុងតំបន់អាស៊ាននៅមានកម្រិតទាបក្នុងរយៈពេលប៉ុន្មានទសវត្សរ៍ចុងក្រោយនេះ បើទោះបីជាតំបន់អាស៊ីអាគ្នេយ៍បានកត់ត្រាកំណើនសេដ្ឋកិច្ច ក៏ដោយ។ ដូច្នេះ ដើម្បីសម្រេចបាននូវគោលដៅនេះ អាស៊ានត្រូវតែធ្វើឱ្យប្រសើរឡើងនូវកិច្ចព្រមព្រៀងពាណិជ្ជកម្មទំនិញអាស៊ាន (ATIGA) ដែលរំពឹងថានឹងចុះហត្ថលេខានៅឆ្នាំ ២០២៥។ ប្រមុខដឹកនាំម៉ាឡេស៊ីរូបនេះបន្តថា អាស៊ានចាំបាច់ត្រូវស្វែងយល់ និងពង្រីកភាពជាដៃគូសេដ្ឋកិច្ចរបស់ក្រុមឲ្យហួសពីព្រំដែនក្នុងតំបន់។ ជុំវិញបញ្ហាទីម័រខាងកើតក្នុងការចូលជាសមាជិកអាស៊ាន លោក អាន់វ៉ា បានអះអាងថា វិធានការនេះនឹងពង្រីកសេដ្ឋកិច្ចក្នុងតំបន់ និងរួមចំណែកធ្វើឱ្យអាស៊ានក្លាយជាប្លុកដែលមានភាពធន់នឹងសេដ្ឋកិច្ចកាន់តែប្រសើរ និងនៅលើផ្លូវក្លាយជាមហាអំណាចសេដ្ឋកិច្ចទីបួនរបស់ពិភពលោក នៅឆ្នាំ២០៣០។ ទីម័រខាងកើតត្រូវបានផ្តល់ឋានៈជាអ្នកសង្កេតការណ៍ផ្លូវកា រនិងទទួលបានការអនុម័តជាគោលការណ៍ដើម្បីចូលជាសមាជិកអាស៊ានក្នុងសន្និសីទកំពូលអាស៊ានលើកទី៤០ និងទី៤១នៅកម្ពុជាក្នុងឆ្នាំ២០២២។ ទាក់ទិននឹងបញ្ហាសាមគ្គីភាព និងឯកភាពក្នុងប្លុកនេះ នាយករដ្ឋមន្ត្រីម៉ាឡេស៊ីបានថ្លែងថា អាស៊ានត្រូវតែរឹងមាំ និងតាំងចិត្តក្នុងការផ្ញើសារច្បាស់លាស់ទៅកាន់ពិភពលោកថា ប្លុកនេះត្រូវតែរក្សាឯកភាព ហើយនឹងបន្តជាកម្លាំងចលករ ដើម្បីសន្តិភាព សន្តិសុខ និងកិច្ចសហប្រតិបត្តិការក្នុងតំបន់។ ទន្ទឹមនេះ បើដឹកនាំថៃបានគូសបញ្ជាក់ពីតម្រូវការបន្ទាន់នៃកិច្ចសហប្រតិបត្តិការកាន់តែខ្លាំង ក្នុងចំណោមរដ្ឋជាសមាជិកអាស៊ាន ដើម្បីដោះស្រាយបញ្ហាប្រឈមកាន់តែស្មុគស្មាញរាប់ចាប់ពីភាពតានតឹងភូមិសាស្ត្រនិយោបាយ រហូតដល់គ្រោះធម្មជាតិ។ នាយករដ្ឋមន្រ្តី ផែងថងថាន ស៊ីណាវ៉ាត់ បានលើកឡើងពីគ្រោះធម្មជាតិបង្កឡើងដោយព្យុះ Yagi មកបង្ហាះពីភាពងាយរងគ្រោះដែលតំបន់កំពុងតែប្រឈម។ ទន្ទឹមនេះ លោកស្រីបានប្រឆាំងនឹងការឲ្យអាស៊ានក្លាយជាអ្នកតំណាងក្នុងការប្រកួតប្រជែងរវាងមហាអំណាចមួយណាឡើយ ដោយអំពាវនាវឲ្យមានកិច្ចសហប្រតិបត្តិការស្ថាបនាដើម្បីរក្សាសន្តិភាព និងស្ថិរភាពក្នុងតំបន់។ សុន្ទរកថារបស់លោកស្រីត្រូវបានចែករំលែកដោយអ្នកនាំពាក្យរដ្ឋាភិបាលថៃលោក Jirayu Houngsab៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3545.txt
|
តម្លៃប្រេង Brent និង WTI ទាំងពីរបានកើនឡើងជិត ៤ភាគរយ នៅក្នុងសន្ទស្សន៍ជួញដូរដើមសប្តាហ៍នេះ ដោយសារតែជម្លោះមជ្ឈិមបូព៌ាបានរីករាលដាលកាន់តែខ្លាំង។
|
ការបិទសន្ទស្សន៍ជួញដូរនៅថ្ងៃទី៧ ខែតុលា បានបង្ហាញថា តម្លៃប្រេង Brent បានកើនឡើង ៣,៧ភាគរយដល់ ៨០,៩ដុល្លារក្នុងមួយបារ៉ែល។ នេះជាលើកទីមួយហើយ ដែលប្រេងនេះ បានកើនលើសតម្លៃ ៨០ដុល្លារ ចាប់តាំងពីខែសីហាមក ខណៈប្រេង WTI ក៏បានកើនឡើងដល់ កម្រិត ៧៧ដុល្លារដែរ។ បច្ចុប្បន្ន ប្រេងទាំងពីរប្រភេទនេះ មានតម្លៃខ្ពស់បំផុតនៅក្នុងខែនេះ។ កាលពីសប្តាហ៍មុន ប្រេង Brent បានកើនឡើងច្រើនជាង ៨ភាគរយ ខណៈ WTI កើន ៩ភាគរយ ដែលជាកម្រិតខ្ពស់បំផុត ក្នុងរយៈពេលជាងមួយឆ្នាំ។ ហេតុផលចម្បងគឺ ដោយសារតែការវាយ ប្រហាររបស់អ៊ីរ៉ង់ ទៅលើអ៊ីស្រាអែលកាលពីដើមខែនេះ ដែលបង្កើនការភ័យខ្លាចថា អ៊ីស្រាអែល នឹងវាយប្រហារសងសឹកសំដៅរោងចក្រផលិតប្រេង របស់ទីក្រុងតេហេរ៉ង់។ ប្រសិនបើរឿងនេះកើតឡើង លោក Andrew Lipow នាយកក្រុមហ៊ុន Lipow Oil Associates បានព្យាករថា តម្លៃអាចកើនឡើងចន្លោះ ៣-៥ដុល្លារក្នុងមួយបារ៉ែល។ តម្លៃប្រេង brent ប្រែប្រួលក្នុងរយៈពេល១ខែកន្លងមក ។ ក្រាហ្វិក CNBC ភាពតានតឹងនៅមជ្ឈិមបូព៌ា បានកើនឡើងនៅពេលកងកម្លាំងហេបូឡាសគាំទ្រដោយអ៊ីរ៉ង់បានវាយប្រហារទីក្រុង Haifa ដែលជាទីក្រុងធំទី៣ របស់អុីស្រាអែលក្រោយមួយឆ្នាំចាប់តាំងពីជម្លោះនៅក្នុងតំបន់កាហ្សាបានផ្ទុះឡើង។ អ្នកវិភាគនៅ Tudor, Pickering, Holt & Co បានសង្កត់ធ្ងន់ថា វិនិយោគិនមានការព្រួយបារម្ភថាជម្លោះនឹងបន្តឡើងកម្តៅ។ ដូច្នេះការផ្គត់ផ្គង់ប្រេងនៅអ៊ីរ៉ង់ និងមជ្ឈិមបូព៌ាត្រូវបានគំរាមកំហែង។ បច្ចុប្បន្នអ៊ីរ៉ង់ផលិតប្រេងបាន ៣,៤លានបារ៉ែលក្នុងមួយថ្ងៃ។ គួរបញ្ជាក់ថា នៅឆ្នាំនេះតម្រូវការប្រេងពិភពលោកនៅតែចុះខ្សោយ។ ចាប់ពីខែធ្នូ អង្គការ OPEC និងសម្ព័ន្ធមិត្តត្រូវបានគេរំពឹងថា នឹងចាប់ផ្តើមបង្កើនផលិតកម្មបន្ទាប់ពីការកាត់បន្ថយជាច្រើនឆ្នាំ។ យ៉ាងណាមិញ លោក Lipow យល់ថា វានឹងកើតឡើងពិតប្រាកដ ប្រសិនបើតម្លៃ Brent កើនឡើងដល់ជិត ៩០ដុល្លារ៕ តម្លៃប្រេង brent ប្រែប្រួលក្នុងរយៈពេល១ខែកន្លងមក ។ ក្រាហ្វិក CNBC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3546.txt
|
ការសិក្សាមួយ បានបង្ហាញថា សំណើពន្ធ និងការចំណាយរបស់បេក្ខភាពប្រធានាធិបតីបក្សសាធារណរដ្ឋលោក ដូណាល់ ត្រាំ អាចឲ្យអាម៉េរិកមានឱនភាពថវិកា ៧៥០០ពាន់លានដុល្លារ ពោលគឺកើនឡើងទ្វេដងបើធៀបបេក្ខភាពបក្សប្រជាធិបតេយ្យ លោកស្រី កាម៉ាឡា ហារីស។
|
គណៈកម្មការថវិកាសហព័ន្ធអាម៉េរិក (CRFB) ដែលជាអង្គការមិនរកប្រាក់ចំណេញនៅថ្ងៃទី៧ ខែតុលា បានប្រកាសពីការប៉ាន់ប្រមាណនៃផលប៉ះពាល់ពីផែនការគោលនយោបាយរបស់បេក្ខជនប្រធានាធិបតីអាម៉េកទាំងពីររូប។ បើតាម CRFB ផែនការពន្ធ និងការចំណាយរបស់អនុប្រធានាធិបតីអាម៉េរិក កាម៉ាឡា ហារីស អាចបង្កើនឱនភាពថវិកាប្រទេសចំនួន ៣៥០០ពាន់លានដុល្លារក្នុងរយៈពេល ១០ឆ្នាំខាងមុខ។ ចំនួននេះបើធៀបនឹងផែនការរបស់លោក ដូណាល់ ត្រាំ គឺកើនឡើងទ្វេរដងដល់ចំនួន ៧៥០០ពាន់លានដុល្លារ។ នេះជាការប៉ាន់ប្រមាណជាមធ្យមរបស់ CRFB ដោយផ្អែកលើសំណើដែលដាក់ចេញដោយបេក្ខជនប្រធានាធិបតីអាម៉េរិកទាំងពីរអំឡុងពេលធ្វើយុទ្ធនាការបោះឆ្នោត។ មកដល់ពេលនេះ លោក ត្រាំ បានប្តេជ្ញាចិត្តក្នុងការផ្តល់ជូននូវគោលនយោបាយកាត់បន្ថយពន្ធជាច្រើន រួមទាំងការបន្តកាត់បន្ថយពន្ធលើប្រាក់ចំណូលផ្ទាល់ខ្លួន (អនុវត្តចាប់ពីឆ្នាំ២០១៧ និងផុតកំណត់នៅឆ្នាំក្រោយ)។ កម្រៃជើងសារ អត្ថប្រយោជន៍សន្តិសុខសង្គម និងប្រាក់បន្ថែមម៉ោងក៏មិនត្រូវបានបង់ពន្ធដែរ។ ជាការបំពេញមកវិញ ថវិកាត្រូវបានទូទាត់ដោយការបង្កើនពន្ធនាំចូល ដែលអាចនាំឱ្យរដ្ឋាភិបាលអាម៉េរិកទទួលបាន ២៧០០ពាន់លានដុល្លារ។ នេះបើយោងតាមការប៉ាន់ប្រមាណរបស់ CRFB។ ចំណែកលោកស្រី ហារីស បានសន្យាថានឹងបង្កើនការគាំទ្រដល់កុមារ និងទារកទើបនឹងកើត បង្កើនការចំណាយលើការថែទាំមនុស្សចាស់ ក៏ដូចជាកាត់បន្ថយពន្ធសម្រាប់អ្នកទិញផ្ទះលើកដំបូង។ បន្ថែមពីនេះ លោកស្រីចង់បង្កើនពន្ធលើអាជីវកម្ម និងគ្រួសារដែលមានប្រាក់ចំណូល ៤០ម៉ឺនដុល្លារក្នុងមួយឆ្នាំ ឬច្រើនជាងនេះ។ គោលនយោបាយនេះជួយឱ្យថវិកាអាម៉េរិកមានបន្ថែម ៤២៥០ពាន់លានដុល្លារ។ នេះបើយោងតាមការប៉ាន់ប្រមាណ CRFB។ ទោះយ៉ាងណាក៏ដោយ ការប្រកាសរបស់ CRFB បានធ្វើឲ្យបេក្ខជនប្រធានាធិបតីអាម៉េរិកទាំងពីរមិនសប្បាយចិត្តទេ។ អ្នកនាំពាក្យរបស់លោកស្រី ហារីស បាននិយាយថា បើជាប់ឆ្នោតលោកស្រី ហារីស នឹងកាត់បន្ថយឱនភាព ហើយមិនបង្កើនឱនភាពថវិកាទេ។ នេះបើតាមសារព័ត៌មាន Reuters។ ទន្ទឹមនេះ លោក Brian Hughes ទីប្រឹក្សាជាន់ខ្ពស់របស់លោក ត្រាំ បានបញ្ជាក់ថា ផែនការរបស់ពួកគេគឺជួយកាត់បន្ថយការចំណាយខ្ជះខ្ជាយ បន្ថយអតិផរណា និងបន្ទុកការប្រាក់ ដែលធ្វើឱ្យមានកំណើនសេដ្ឋកិច្ចឡើងវិញ និងបង្កើនចំណូលថវិកាជាតិ។ គួរបញ្ជាក់ថា ទាំងលោក ត្រាំ និងលោកស្រី ហារីស កំពុងពន្លឿនយុទ្ធនាការបោះឆ្នោតរបស់ពួកគេ ស្របពេលការបោះឆ្នោតប្រធានាធិបតីអាម៉េរិកនឹងប្រព្រឹត្តទៅនៅថ្ងៃទី៥ ខែវិច្ឆិកា។ វិស័យសេដ្ឋកិច្ច នៅជាប្រធានបទលេចធ្លោនៅក្នុងការបោះឆ្នោត។ លទ្ធផលស្ទង់មតិនាពេលថ្មីៗនេះបង្ហាញថា អ្នកបោះឆ្នោតអាម៉េរិកគាំទ្រលើលោក ត្រាំ ច្រើនជាងលោកស្រី ហារីស ក្នុងការគ្រប់គ្រងសេដ្ឋកិច្ច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3547.txt
|
ចំនួនអ្នកទោសដែលមានអាយុលើសពី ៦៥ឆ្នាំ មានចំនួន ២២ភាគរយនៃចំនួនអ្នកទោសសរុបនៅពន្ធនាគារជប៉ុន Fuchu។ កំណើនអ្នកទោសវ័យចំណាស់បង្កភាពលំបាកដល់ឆ្មាំគុក ជាហេតុនាំឲ្យពន្ធនាគារ Fuchu ត្រូវចាត់ឱ្យអ្នកទោសវ័យក្មេងដែលមានវិញ្ញាបនបត្រថែទាំសម្រាប់មើលថែពួកគេ។
|
ចាប់ពីក្លោងទ្វារ រហូតដល់កន្លែងទទួលភ្ញៀវដ៏ធំដែលមានខ្យល់អាកាសបរិសុទ្ធ ពន្ធនាគារ Fuchu មើលទៅដូចជាអគាររដ្ឋាភិបាលក្នុងតំបន់។ ប៉ុន្តែនៅពីក្រោយទ្វារធំដែលមានការយាមកាមយ៉ាងច្រើននោះ ជាកន្លែងឃុំឃាំងធំបំផុតរបស់ជប៉ុនស្ថិតនៅជាយទីក្រុងតូក្យូ ដោយគ្រប់គ្រងអ្នកទោសចំនួន ១៧០០នាក់។ ប្រហែល១ភាគ៣ នៃអ្នកទោសប្រុសដែលបម្រើការនៅ Fuchu មានជាប់ពាក់ព័ន្ធជាមួយនឹងក្រុម Yakuza ដែលជាសមាជិកឧក្រិដ្ឋជនឆ្លងដែនមានដើមកំណើតនៅជប៉ុនដោយងាយសម្គាល់បានតាមរយៈស្នាមសាក់ដ៏ធំរបស់ពួកគេ។ ឧក្រិដ្ឋជនដ៏ល្បីល្បាញបំផុតម្នាក់នៅគុក Fuchu គឺលោក Kenichi Shinoda អាយុ ៨០ឆ្នាំ អតីតមេដឹកនាំក្រុម Yamaguchi-gumi yakuza gang ដ៏ធំបំផុតរបស់ជប៉ុន។ ប៉ុន្តែគឺពិបាកនឹងស្រមៃថាពួកគេធ្លាប់ជាសមាជិកក្រុម Yakuza ណាស់ ព្រោះមានមនុស្សជាច្រើនចូលគុកនៅវ័យចំណាស់។ ប្រហែល ២២ភាគរយនៃអ្នកទោសនៅគុក Fuchu មានអាយុលើសពី ៦៥ឆ្នាំ។ ហេតុដូច្នេះ ទើបធ្វើឲ្យពន្ធនាគារធំជាងគេរបស់ជប៉ុនមើលទៅដូចជាមណ្ឌលថែទាំ។ បន្ទប់ទឹកសម្រាប់ក្រុមនេះត្រូវបានរចនាឡើងយ៉ាងពិសេស។ អ្នកទោសវ័យក្មេងអាចសិក្សាផ្នែកទាំ ដើម្បីទទួលបានវិញ្ញាបនបត្រមើលថែអ្នកទោសចាស់ៗ និងស្វែងរកការងារធ្វើក្រោយចេញពីពន្ធនាគារ។ ឆ្មាំគុកឃ្លាំមើលនៅខាងក្រៅបន្ទប់អ្នកទោស។ រូបភាព ៖ AFP «អ្នកទោសវ័យចំណាស់ជាច្រើនត្រូវលេបថ្នាំ ហើយពិបាកក្នុងការដើរ ឬងូតទឹក ដូច្នេះយើងចាត់អ្នកទោសវ័យក្មេងឱ្យជួយពួកគេ»។ លោក Hiroyuki Yashiro ឆ្មាំគុក Fuchu ប្រាប់សារព័ត៌មាន The Guardian ដោយបន្ថែមថា ៧០ភាគរយនៃអ្នកទោសវ័យចំណាស់កំពុងត្រូវបានព្យាបាលសម្រាប់ជំងឺរ៉ាំរ៉ៃដូចជា ជំងឺទឹកនោមផ្អែម ជំងឺបេះដូង និងជំងឺផ្លូវចិត្ត។ គម្លាតអាយុបង្ហាញយ៉ាងច្បាស់ពីការងារនៅក្នុងរោងជាង។ អ្នកទោសវ័យក្មេងត្រូវចំណាយពេល ៨ម៉ោងក្នុងមួយថ្ងៃដើម្បីដេរកាបូប អាវយឺត ថែទាំរថយន្ត ធ្វើការនៅក្នុងផ្ទះបាយ ឬបោកគក់។ នៅក្នុងរោងជាងផ្សេងទៀត អ្នកទោសវ័យចំណាស់មិនត្រូវបានផ្តល់ការងារលំបាកណាមួយឡើយ ក្រៅពីការផ្គុំឧបករណ៍ ព្យួរសំលៀកបំពាក់ ដើម្បីធ្វើឲ្យចលនាដៃរបស់ពួកគេប្រសើរឡើង។ ជប៉ុនដំណើរការពន្ធនាគារដោយផ្អែកលើក្រមព្រហ្មទណ្ឌឆ្នាំ ១៩០៨ ដោយរក្សាបទប្បញ្ញត្តិដ៏តឹងរ៉ឹងជាច្រើនដែលអនុវត្តចំពោះអ្នកទោសទាំងអស់ ទោះបីជាមានការកែប្រែជាច្រើនក៏ដោយ។ អ្នកទោសមិនត្រូវបានអនុញ្ញាតឱ្យនិយាយក្នុងអំឡុងពេលធ្វើការ ឬម៉ោងទទួលទានអាហារ អ្នកចូលសួរសុខទុក្ខមានកម្រិត ត្រូវបានអនុញ្ញាតឱ្យធ្វើលំហាត់ប្រាណ ៣០នាទីក្នុងមួយថ្ងៃ។ នេះបើយោងតាមអង្គការឃ្លាំមើលសិទ្ធិមនុស្ស។ អ្នកទោសត្រូវបានអនុញ្ញាតឱ្យងូតទឹក៣ដងក្នុងមួយសប្តាហ៍ រាល់ពេលមានមនុស្ស ១៥នាក់ងូតទឹកជាមួយគ្នាក្នុងអាងធំ។ អង្គការសិទ្ធិមនុស្សវាយតម្លៃថា បទប្បញ្ញត្តិពន្ធនាគាររបស់ជប៉ុនមានភាពតឹងរ៉ឹង និងបង្កហានិភ័យផ្លូវចិត្តដល់អ្នកទោស។ ប៉ុន្តែមន្ត្រីពន្ធនាគារ Fuchu អះអាងថា មិនមានភាពចង្អៀតណែន ការប្រើប្រាស់គ្រឿងញៀន ឬអំពើហិង្សាដូចនៅប្រទេសដទៃនោះទេ។ ទិដ្ឋភាពខាងក្នុងបន្ទប់អ្នកទោស ។ រូបភាព ៖ AFP បរិយាកាសនៅ Fuchu គឺស្ងប់ស្ងាត់ និងមានរបៀបរៀបរយ។ នៅខាងក្នុងបន្ទប់អ្នកទោសមានគ្រែត្រូវបានបត់យ៉ាងស្អាត ហើយសៀវភៅត្រូវបានរៀបចំយ៉ាងមានរបៀប។ មន្ត្រីពន្ធនាគារបញ្ជាក់ថា ភាពស្ងប់ស្ងាត់នេះអាចសម្រេចបានលុះត្រាតែច្បាប់ត្រូវបានអនុវត្តយ៉ាងតឹងរ៉ឹង។ លោក Yuiichiro Kushibiki ប្រធានពន្ធនាគារលើកឡើងថា ៖«កន្លែងនេះដំណើរការល្អ ពីព្រោះអ្នកទោសទាំងអស់ត្រូវបានប្រព្រឹត្តដូចគ្នា ដោយគ្មានបែងចែកនោះទេ។ មើលជុំវិញរោងជាងមានអ្នកទោសប្រហែល ៦០នាក់ ដោយមានអ្នកមើលថែតិចតួច។ រឿងនេះអាចកើតឡើងបានលុះត្រាតែអ្នកទោសអនុវត្តច្បាប់ និងគោរពឆ្មាំពន្ធនាគារ»។ ជ្រុងមួយនៃរោងជាងក៏មានម៉ាស៊ីនធាក់កង់ សម្រាប់អ្នកទោសវ័យចំណាស់ហាត់ប្រាណដែរ។ លោក Masanori Hayashi គ្រូពេទ្យនៅពន្ធនាគារ Fuchu បាននិយាយថា ៖«យើងត្រូវតែមានគំនិតច្នៃប្រឌិតដើម្បីគ្រប់គ្រងអ្នកទោសចាស់ជរាដែលមានរាងកាយទន់ខ្សោយ។ មនុស្សជាច្រើនមិនអាចធ្វើសកម្មភាពធម្មតានៅក្នុងពន្ធនាគារបានទេ»។ សម្រាប់អ្នកទោសវ័យចំណាស់មួយចំនួន ការបញ្ចប់ទោសរបស់ពួកគេ មិនមែនជាសញ្ញានៃការចាប់ផ្តើមថ្មីដ៏ល្អនោះទេ។ យោងតាមឆ្នាំគុក លោក Yashiro ៤០ភាគរយនៃអ្នកទោសវ័យចំណាស់មិនមានមធ្យោបាយរស់នៅសមរម្យ ហើយនឹងត្រូវពឹងផ្អែកលើសុខុមាលភាពនៅពេលពួកគេចេញទៅក្រៅ។ អ្នកទោសនៅទីក្រុង Fuchu ត្រូវបានអនុញ្ញាតឱ្យជួបជាមួយសាច់ញាតិ និងអ្នកតំណាងស្របច្បាប់ពីរដងក្នុងមួយខែ រហូតដល់ប្រាំដង ប្រសិនបើអាកប្បកិរិយារបស់ពួកគេល្អ។ អ្នកទោសវ័យចំណាស់មួយចំនួនធំ លែងអ្នកទៅសួរសុខទុក្ខហើយ ព្រោះពួកគេលែងមានគ្រួសារឬគ្មាននរណាម្នាក់ចង់ជួប។ លោក Yashiro បាននិយាយថា៖ «សម្រាប់អ្នកទោសប្រភេទនេះ ជីវិតក្នុងពន្ធនាគារគឺងាយស្រួលជាងនៅខាងក្រៅ»៕ ឆ្មាំគុកឃ្លាំមើលនៅខាងក្រៅបន្ទប់អ្នកទោស។ រូបភាព ៖ AFP ទិដ្ឋភាពខាងក្នុងបន្ទប់អ្នកទោស ។ រូបភាព ៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3548.txt
|
គណៈកម្មការអឺរ៉ុប (EC) នៅថ្ងៃទី១៩ ខែកញ្ញា បានប្រកាសកញ្ចប់ជំនួយថ្មីមួយដែលមានតម្លៃជិត ១៦០លានអឺរ៉ូ (ជាង១៧៨លានដុល្លារ) ដើម្បីជួយអ៊ុយក្រែនសាងសង់លំនៅដ្ឋាន ប្រព័ន្ធកំដៅ និងជួសជុលបរិក្ខារថាមពល ដែលបំផ្លិចបំផ្លាញ ស្របពេលរដូវរងាចូលមកដល់។ ក្នុងនោះ ថវិកាមួយផ្នែកធំបានមកពីប្រាក់ចំណេញនៃការបង្កកទ្រព្យសម្បត្តិរបស់រុស្ស៊ី។
|
ថ្លែងនៅក្នុងសន្និសីទសារព័ត៌មានប្រធានគណៈកម្មការអឺរ៉ុប លោកស្រី Ursula Von der Leyen បាននិយាយថា កង្វះអគ្គិសនីនៅអ៊ុយក្រែនកាន់តែធ្ងន់ធ្ងរ ហើយប្រជាជនអ៊ុយក្រែនរាប់លាននាក់កំពុងរស់នៅក្នុងភាពក្រីក្រ។ បន្ទាប់ពីជម្លោះអស់រយៈពេលជាង ២ឆ្នាំ រោងចក្រថាមពល ២ភាគ៣ របស់អ៊ុយក្រែនត្រូវបានបំផ្លាញ ដែលបណ្តាលឱ្យប្រទេសនេះបាត់បង់ពាក់កណ្តាលនៃទិន្នផលអគ្គិសនីរបស់ខ្លួន ដែលស្មើនឹង ៩ជីកាវ៉ាត់។ ក្នុងបរិបទនៃរដូវរងាកាន់តែខិតជិតមកដល់ ប្រធាន EC បានបញ្ជាក់ថា សហភាពអឺរ៉ុប (EU) នឹងផ្តល់មធ្យោបាយ និងជំនួយហិរញ្ញវត្ថុបន្ថែម ដើម្បីគាំទ្រដល់បញ្ហាសន្តិសុខថាមពលរបស់អ៊ុយក្រែន ជួយប្រជាជនអ៊ុយក្រែនរក្សាកំដៅ ក៏ដូចជាបន្តសកម្មភាពសេដ្ឋកិច្ច។ «សហភាពអឺរ៉ុបនឹងផ្តល់ជិត ១៦០លានអឺរ៉ូបន្ថែមទៀតដល់អ៊ុយក្រែនក្នុងរដូវរងារនេះ។ ចំនួនទឹកប្រាក់នេះរួមបញ្ចូលទាំងជំនួយមនុស្សធម៌ចំនួន ៦០លានអឺរ៉ូសម្រាប់ការសាងសង់ជម្រក និងកំដៅ និងប្រហែល១០០លានអឺរ៉ូសម្រាប់ការងារជួសជុល និងការអភិវឌ្ឍថាមពលកកើតឡើងវិញ»។ លោកស្រី Ursula Von der Leyen បានបញ្ជាក់បែបនេះ។ ប្រធាន EC រូបនេះបានសង្កត់ធ្ងន់ថា ចំនួនទឹកប្រាក់ ១០០លានអឺរ៉ូនឹងត្រូវកាត់ចេញពីប្រាក់ចំណេញពីទ្រព្យសម្បត្តិរបស់រុស្ស៊ីដែលត្រូវបានបង្កកនៅអឺរ៉ុប។ ចំណាត់ការរបស់ EC កើតឡើងបន្ទាប់ពីការព្រមានពីទីភ្នាក់ងារថាមពលអន្តរជាតិ (IAEA) ដែលមានទីស្នាក់ការនៅទីក្រុងប៉ារីស អំពីហានិភ័យនៃការខ្វះខាតអគ្គិសនីធ្ងន់ធ្ងរនៅអ៊ុយក្រែនក្នុងរដូវរងាខាងមុខនេះ។ IAEA បានជំរុញឱ្យ EU គាំទ្រដល់ការស្តារឡើងវិញនូវរោងចក្រថាមពល ព្រមទាំងការបង្កើនថាមពលអគ្គិសនី និងឧស្ម័ន នាំចេញទៅទីក្រុងកៀវ។ IAEA ក៏បានប៉ាន់ប្រមាណថា ចំនួនទឹកប្រាក់សម្រាប់អ៊ុយក្រែនក្នុងការស្តារ និងធ្វើទំនើបកម្មប្រព័ន្ធថាមពលរបស់ខ្លួនក្រោយសង្គ្រាមនឹងមានប្រហែល ៣០ពាន់លានដុល្លារ។ តាំងពីជម្លោះផ្ទុះឡើង មកទល់ពេលនេះ សហភាពអឺរ៉ុបបានផ្តល់ជំនួយប្រហែល ២ពាន់លានដុល្លារដល់វិស័យថាមពលអ៊ុយក្រែន។ ក្រៅពីបញ្ហាគាំទ្រអ៊ុយក្រែន EC ក៏ព្រមានដែរថា តម្លៃថាមពលនៅអឺរ៉ុបនៅតែខ្ពស់ជាងនៅក្នុងពិភពលោក។ ប្រធាន EC លោកស្រី Ursula Von der Leyen បានសង្កត់ធ្ងន់ថា ការអភិវឌ្ឍន៍ថាមពលកកើតឡើងវិញ នឹងក្លាយជាសសរស្តម្ភសំខាន់នៅក្នុងយុទ្ធសាស្ត្រសន្តិសុខថាមពលរបស់ EU៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3549.txt
|
ហានិភ័យអតិផរណាថយចុះយ៉ាងខ្លាំង ខណៈប្រាក់ឈ្នួលកើនឡើងលឿនជាងអតិផរណា។ ទាំងនេះជាសញ្ញាល្អសម្រាប់ការបន្ថយអត្រាការប្រាក់ ដើម្បីនាំយកកំណើនសេដ្ឋកិច្ចត្រឡប់មកវិញ។ រដ្ឋមន្រ្តីរតនាគារជាតិអាម៉េរិក លោកស្រី Janet Yellen បានបញ្ជាក់បែបនេះ។
|
អត្ថបទទាក់ទង ធនាគារកណ្តាលអាម៉េរិកទម្លាក់អត្រាការប្រាក់ ០,៥ភាគរយជាលើកដំបូង លោកស្រី Janet Yellen នៅថ្ងៃទី១៩ ខែកញ្ញា បានលើកឡើងថា ការកាត់បន្ថយអត្រាការប្រាក់របស់ធនាគារកណ្តាលអាម៉េរិក (Fed) ចំនួន ០,៥ភាគរយ ជាសញ្ញាវិជ្ជមានបំផុតសម្រាប់សេដ្ឋកិច្ចអាម៉េរិក។ ការកាត់បន្ថយអត្រាការប្រាក់យ៉ាងច្រើនរបស់ Fed នាពេលនេះ«ឆ្លុះបញ្ចាំងពីទំនុកចិត្ត» សម្រាប់ធនាគារកណ្តាលថា អតិផរណាបានធ្លាក់ចុះយ៉ាងខ្លាំង ហើយកំពុងស្ថិតនៅលើផ្លូវត្រឡប់ទៅគោលដៅ ២ភាគរយ។ ទន្ទឹមនេះ ហានិភ័យទាក់ទងនឹងអតិផរណាបានថយចុះយ៉ាងខ្លាំង។ ប្រធានរតនាគារជាតិអាម៉េរិករូបនេះបន្តថា ប្រាក់ឈ្នួលកំពុងកើនឡើងក្នុងសន្ទុះលឿន ដែលលឿនជាងអតិផរណា។ ប្រធាន Fed លោក Jerome Powell បានប្រាប់សន្និសីទសារព័ត៌មានក្រោយកិច្ចប្រជុំកាលពីថ្ងៃ១៨ ខែកញ្ញា ថា ទីផ្សារការងារស្ថិតក្នុងស្ថានភាពរឹងមាំ ហើយសេដ្ឋកិច្ចអាម៉េរិកស្ថិតក្នុងស្ថានភាពល្អ។ យ៉ាងណាមិញ អតីតប្រធានាធិបតីអាម៉េរិក លោក ដូណាល់ ត្រាំ បានជំទាស់ការសម្រេចចិត្តរបស់ Fed ក្នុងការកាត់បន្ថយអត្រាការប្រាក់ ដោយហេតុផលថា សេដ្ឋកិច្ចប្រទេសកំពុងស្ថិតក្នុងស្ថានភាពអាក្រក់ខ្លាំង ហើយចោទការសម្រេចចិត្តរបស់ Fed មានលក្ខណៈជារឿងនយោបាយ។ នេះមិនមែនជាលើកទីមួយទេ ដែលលោក ត្រាំ រិះគន់ប្រធាន Fed លោក Jerome Powell ឬចោទប្រកាន់ Fed ថាមានហេតុផលនយោបាយ។ គួរបញ្ជាក់ថា Fed នាថ្ងៃទី១៨ ខែកញ្ញា បានសម្រេចចិត្តបន្ធូរបន្ថយគោលនយោបាយរូបិយវត្ថុ ក្រោយការរឹតបន្តឹងរយៈពេល៤ឆ្នាំ។ បច្ចុប្បន្ន អត្រាការប្រាក់យោងនៅអាម៉េរិកបានថយចុះ ០,៥ភាគរយមកត្រឹមចន្លោះ ៤,៧៥-៥ភាគរយ។ Fed បានដំឡើងអត្រាការប្រាក់ចំនួន១១ ដង ចាប់ពីខែមីនា ឆ្នាំ២០២២ ដល់ខែកក្កដា ឆ្នាំ២០២៣ ដើម្បីទប់ស្កាត់អតិផរណា។ នៅក្នុងខែសីហា សន្ទស្សន៍តម្លៃទំនិញប្រើប្រាស់(CPI) នៅអាម៉េរិក បានកើនឡើង ២,៥ភាគរយ ដែលជាការធ្លាក់ចុះយ៉ាងខ្លាំងពីកម្រិតខ្ពស់បំផុត ៩ភាគរយក្នុងរយៈពេលដូចគ្នាក្នុងឆ្នាំ២០២២។ ចំណែកកំណើនការងារនៅធ្លាក់ចុះ នាពេលថ្មីៗនេះ ប៉ុន្តែទិន្នន័យនៅតែមានភាពវិជ្ជមាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_355.txt
|
ពាក្យ«លប់» មានថ្នាក់ពាក្យជានាម មានន័យថា ជាប្រដាប់ចាបសត្វមួយប្រភេទ មានសណ្ឋានជាទ្រុង រុំស្លឹកឈើស្រស់មានប៉ែកដាក់បក្សីធ្លាក់ មានប៉ែកសំណាញ់ មានគន្លឹះថ្លោះបាន សម្រាប់ឲ្យជាប់បក្សីព្រៃដែលដេញធ្នាក់។ ឧទាហរណ៍ លប់លលក, លប់ទទា, លលកព្រៃជាប់លប់ ជាដើម។
|
ចំណែកពាក្យ«លុប» មានថ្នាក់ពាក្យជាកិរិយាសព្ទ មានន័យថា ធ្វើឲ្យបាត់ស្នាម, ឲ្យបាត់គំនូស, ឲ្យបាត់លំអាន, ឲ្យបាត់រូប, ឲ្យបាត់ឈ្មោះ, ធ្វើឲ្យវិនាស, ធ្វើឲ្យសូន្យ។ ឧទាហរណ៍ លុបអក្សរ, លុបដាន, លុបឈ្មោះ,...ជាដើម។ ប្រើក្នុងន័យបំពេញ, ជម្រៅ, រណ្ដៅឲ្យបាត់ៈ លុបរណ្ដៅ, បំពេញក្រហូង, លុបអណ្ដូង...។ ប្រើក្នុងន័យលាងសម្អាត, ជម្រះស្រលាបដោយទឹក៖ លុបមុខ, លុបខ្លួន។ ក្នុងនោះដែរ បើប្រើក្នុងប្រើប្រាស់សម្ដីផងដែរៈ សម្ដីលុបលើ, សំឡេងលុបលើគេទាំងអស់។ ពាក្យ «លុប» នេះបើប្រើក្នុងន័យនិយាយពីគុណ គេនិយាយថា លុបគុណ នៅមានន័យថា បំបាត់គុណគឺបំបាត់ឲ្យលេចឮថាគេមានគុណចំពោះខ្លួន។ ក៏ប៉ុន្តែចំពោះពាក្យ«ព្រលប់»និង«ព្រលុប» មួយណាត្រឹមត្រូវ? ចំពោះពាក្យនេះ ទោះបីពាក្យថា«លុប»មានន័យថា ធ្វើឲ្យបាត់រូប តែមិនអាចសរសេរថា«ព្រលុប»ទេ។ ពាក្យដែលត្រឹមត្រូវគឺត្រូវសរសរថា «ព្រលប់»ដែលមានន័យថា ពេលដែលទើបនឹងយប់។ ចំណែកពាក្យ«លុប»វិញ គឺមានន័យដូចនឹងពាក្យថា «លោប»ផងដែរៈ ការលុបចោល, ការបំបាត់ មិនឲ្យមាន។ ដកស្រង់ពីវចនានុក្រមសម្ដេចព្រះសង្ឃរាជ ជួន ណាត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3550.txt
|
តាមការព្យាកររបស់រដ្ឋាភិបាលអាល្លឺម៉ង់ សេដ្ឋកិច្ចប្រទេសនេះ កំពុងស្ថិតនៅលើផ្លូវធ្លាក់ចុះ សម្រាប់ឆ្នាំទីពីរជាប់ៗគ្នា។ កាលពីឆ្នាំមុន សេដ្ឋកិច្ចអាល្លឺម៉ង់ មានកំណើនត្រឹម ០,៣ភាគ រយ ខណៈឆ្នាំនេះ ព្យាករថានឹងកើនត្រឹម ០,២ភាគរយ ដោយសារកានាំចេញធ្លាក់ចុះ និង តម្លៃថាមពលកើនឡើង។
|
រដ្ឋាភិបាលអាល្លឺម៉ង់ នៅថ្ងៃទី៩ ខែតុលា បានកែសម្រួលការព្យាករផលិតផលក្នុងស្រុក សរុប (GDP) ឆ្នាំ២០២៤ របស់ខ្លួនពីការកើនឡើង ០,៣ភាគរយ មកត្រឹម ០,២ភាគរយ ស្របតាមមតិរបស់អ្នកជំនាញ។ សេដ្ឋកិច្ចដ៏ធំបំផុតរបស់អឺរ៉ុប ទំនងជានឹងថយក្រោយ រយៈពេលពីរឆ្នាំជាប់ៗគ្នា បន្ទាប់ពីការធ្លាក់ចុះ ០,៣ភាគរយ កាលពីឆ្នាំមុន។ ពេលវេលាចុងក្រោយ ដែលសេដ្ឋកិច្ចអាល្លឺម៉ង់ បានធ្លាក់ចុះរយៈពេល២ឆ្នាំជាប់គ្នា គឺនៅឆ្នាំ២០០២ និង២០០៣ នៅពេលដែលរដ្ឋាភិបាល បានអនុវត្តកំណែទម្រង់សុខុមាលភាព សង្គម ជាបន្តបន្ទាប់។ តាមមូលនិធិរូបិយវត្ថុអន្តរជាតិ ប្រសិនបើសេណារីយ៉ូកើតឡើង ម្តង ទៀត អាល្លឺម៉ង់ នឹងក្លាយជាប្រទេសក្នុងចំណោមក្រុមប្រទេសអភិវឌ្ឍទាំង៧ (G7) តែមួយ គត់ដែលមើលឃើញ GDP របស់ខ្លួនធ្លាក់ចុះ។ រដ្ឋមន្ត្រីក្រសួងសេដ្ឋកិច្ច លោក Robert Habeck បានអះអាងថា សេដ្ឋកិច្ចអាល្លឺម៉ង់ លែង មានការរីកចម្រើនខ្លាំងទៀត ហើយចាប់តាំងពីឆ្នាំ២០១៨ ដោយសារបញ្ហារចនាសម្ព័ន្ធ និងបញ្ហាប្រឈមជាសកល។ លោកបញ្ជាក់ថា ស្របពេលមានវិបត្តិ អាល្លឺម៉ង់ និងអឺរ៉ុបត្រូវបានកាត់ផ្តាច់រវាងចិន និងអាម៉េរិក ហើយចាំបាច់ត្រូវរៀនពីរបៀបរៀនរស់ដោយខ្លួនឯង។ បើតាមលោក Robert Habeck ភាពខ្លាំងនៃគំរូសេដ្ឋកិច្ចអាល្លឺម៉ង់ គឺផ្អែកលើសសរស្តម្ភពីរ គឺថាមពលថោកពីរុស្ស៊ី ដើម្បីបម្រើដល់ឧស្សាហកម្ម និងការនាំចេញ។ ទោះជាយ៉ាងណា ក៏ដោយ តម្រូវការទន់ខ្សោយ និងភាពតានតឹងភូមិសាស្ត្រនយោបាយ បានបណ្តាលឱ្យការនាំ ចេញធ្លាក់ចុះ ០,៣ភាគរយ កាលពីឆ្នាំមុន។ ទិន្នន័យចុងក្រោយបំផុត ក៏ព្យាករថា វិស័យនេះ នឹងមិនងើបឡើងវិញ ក្នុងប៉ុន្មានខែខាងមុខនេះទេ។ លោក Robert Habeck បង្ហាញតារាងអតិផរណាប្រចាំឆ្នាំ។ រូបភាព ៖ AFP លោក Robert Habeck សង្កត់ធ្ងន់ថា៖«ពាក់កណ្តាលនៃកំណើនរបស់អាល្លឺម៉ង់ តែងតែ បានមកពីការនាំចេញ ហើយប្រសិនបើអ្នកក្រឡេកមើលអ្វីដែលកំពុងកើតឡើងនៅក្នុង ពិភពលោក វាត្រូវតែនិយាយថាសសរស្តម្ភនេះ កំពុងរងការវាយប្រហារ។»។ រដ្ឋាភិបាល រំពឹងថា ការនាំចេញនឹងធ្លាក់ចុះ ០,១ភាគរយ ទៀតនៅឆ្នាំនេះ ក្នុងបរិបទដែលចិនបន្ត យុទ្ធសាស្រ្តនាំចេញយ៉ាងខ្លាំង។ ប្រមុខក្រសួងសេដ្ឋកិច្ចអាល្លឺម៉ង់រូបនេះ លើកឡើងថា រដ្ឋាភិបាលបានដោះស្រាយបញ្ហាក្នុង ស្រុកជាច្រើន ដូចជាការធានាការផ្គត់ផ្គង់ថាមពល ការពន្លឿននីតិវិធីរដ្ឋបាល និងការព្យាយាមដោះស្រាយបញ្ហាកង្វះកម្លាំងពលកម្មជំនាញ។ នាយកប្រតិបត្តិនៃសភាពាណិជ្ជកម្ម និងឧស្សាហកម្មអាល្លឺម៉ង់ លោក Martin Wansleben បាននិយាយថា វិធានការទាំងនេះចាំបាច់ត្រូវអនុវត្តឱ្យបានលឿន និងជាមួយកំណែទម្រង់ បន្ថែមទៀត ដើម្បីលើកទឹកចិត្តដល់ការវិនិយោគ។ តាមលោក Martin GDP របស់ប្រទេស បច្ចុប្បន្ន មានត្រឹមតែពាក់កណ្តាល ភាគរយខ្ពស់ជាងមុនជំងឺរាលដាលកូវីដ-១៩។ លោកបានបន្តថា៖«មិនដែលឃើញភាពទន់ខ្សោយនៅក្នុងសេដ្ឋកិច្ចអាល្លឺម៉ង់ មានរយៈពេលយូរ បែបនេះទេ។» ដើម្បីដោះស្រាយបញ្ហាប្រឈមសេដ្ឋកិច្ចនេះ រដ្ឋាភិបាលអាល្លឺម៉ង់ បានស្នើកញ្ចប់កំណើន នៃវិធានការចំនួន ៤៩ចំណុច។ លោក Habeck បាននិយាយថា ៖«ប្រសិនបើត្រូវបានអនុវត្ត សេដ្ឋកិច្ច នឹងកាន់តែរឹងមាំ ហើយមនុស្សកាន់តែច្រើន នឹងត្រឡប់ទៅធ្វើការវិញ។»។ ទោះជាយ៉ាងណាក៏ដោយ ផែនការនេះ ត្រូវតែត្រូវបានអនុម័តដោយសភានៅចុងឆ្នាំនេះ ដែលមានន័យថា រដ្ឋាភិបាលចម្រុះបីភាគី របស់អធិការបតី Olaf Scholz ត្រូវការការបោះឆ្នោត ពីក្រុមអភិរក្សនិយមរបស់គណបក្សប្រឆាំង នៅក្នុងសភាជាន់ខ្ពស់ដែលតំណាងឱ្យរដ្ឋចំនួន ១៦ របស់អាល្លឺម៉ង់។ កំណើននឹងត្រលប់មកវិញនៅឆ្នាំ២០២៥ ដោយឈានដល់ ១,១ភាគរយ ជាចម្បងដោយសារការប្រើប្រាស់ផ្ទាល់ខ្លួនកាន់តែខ្ពស់ និងអតិផរណាធ្លាក់ចុះ។ ទន្ទឹមនេះ អត្រាការប្រាក់កំពុងធ្លាក់ចុះ ហើយប្រាក់ឈ្នួលត្រូវបានគេរំពឹងថា នឹងកើនឡើងជាមធ្យម ៥,៤ភាគរយនៅឆ្នាំនេះ និង ៣,៥ភាគរយ នៅឆ្នាំក្រោយ។ នេះបើតាមលោក Habeck។ នេះមានន័យថា មនុស្សនឹងមានប្រាក់កាន់តែច្រើន ហើយប្រាក់នេះ នឹងនាំទៅរកអំណាចទិញខ្ពស់ ការប្រើប្រាស់កាន់តែច្រើន និងការវិនិយោគកាន់តែខ្ពស់៕ លោក Robert Habeck បង្ហាញតារាងអតិផរណាប្រចាំឆ្នាំ។ រូបភាព ៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3551.txt
|
នៅក្នុងកិច្ចប្រជុំកំពូលអាស៊ាន-ចិនលើកទី២៧ មេដឹកនាំប្រទេសនានាបានវាយតម្លៃខ្ពស់ចំពោះវឌ្ឍនភាពជាវិជ្ជមាន និងបន្តក្នុងទំនាក់ទំនងអាស៊ាន-ចិន ជាពិសេសចាប់តាំងពីភាគីទាំងពីរបានបង្កើតភាពជាដៃគូយុទ្ធសាស្ត្រលើគ្រប់ជ្រុងជ្រោយឆ្នាំ២០២១។ បន្ថែមពីនេះ នៅក្នុងកិច្ចប្រជុំ មេដឹកនាំក៏លើកឡើងពីការធ្វើឱ្យប្រសើរឡើងដល់កិច្ចព្រមព្រៀងពាណិជ្ជកម្មសេរី (FTA) អាស៊ាន-ចិនផងដែរ។
|
ចិនជាដៃគូពាណិជ្ជកម្មដ៏ធំបំផុតរបស់អាស៊ានក្នុងរយៈពេល ១៥ឆ្នាំជាប់ៗគ្នា ជាមួយនឹងទំហំពាណិជ្ជកម្មទ្វេភាគីនៅឆ្នាំ២០២៣ ឈានដល់ជិត៧០០ពាន់លានដុល្លារ និងជាវិនិយោគិន FDI ធំជាងគេទី៣ របស់អាស៊ានដែលមានដើមទុនសរុប ១៧,៣ពាន់លានដុល្លារ។ ថ្នាក់ដឹកនាំបានស្វាគមន៍ចំពោះការពិតដែលថាអាស៊ាន និងចិនបានបញ្ចប់ការចរចាជាមូលដ្ឋានដើម្បីធ្វើឱ្យប្រសើរឡើងនូវកិច្ចព្រមព្រៀងពាណិជ្ជកម្មសេរីអាស៊ាន-ចិនដំណាក់កាល ៣.0 ដើម្បីបង្កើតលក្ខខណ្ឌសម្រាប់ពង្រឹងកិច្ចសហប្រតិបត្តិការសេដ្ឋកិច្ច ពាណិជ្ជកម្ម និងវិនិយោគ ពង្រឹងខ្សែច្រវាក់ផ្គត់ផ្គង់ក្នុងតំបន់។ ថ្នាក់ដឹកនាំក៏បានសង្កត់ធ្ងន់លើតម្រូវការពង្រឹង និងពង្រីកកិច្ចសហប្រតិបត្តិការលើវិស័យវិទ្យាសាស្ត្រ និងបច្ចេកវិទ្យា នវានុវត្តន៍ ការផ្លាស់ប្តូរឌីជីថល កសិកម្មឆ្លាតវៃ ថាមពល ការឆ្លើយតបនឹងការប្រែប្រួលអាកាសធាតុ ការគ្រប់គ្រងគ្រោះមហន្តរាយធម្មជាតិ។ ថ្លែងនៅក្នុងកិច្ចប្រជុំនាយករដ្ឋមន្ត្រីចិន លោក លី ឈាំង អះអាងថា លោកនឹងបន្តផ្តល់អាទិភាពដល់ការអភិវឌ្ឍន៍ និងការពង្រឹងទំនាក់ទំនងជិតស្និទ្ធរវាងសេដ្ឋកិច្ចក្នុងតំបន់ អនុវត្តប្រកបដោយប្រសិទ្ធភាពនូវកិច្ចព្រមព្រៀងពាណិជ្ជកម្មសេរីអាស៊ាន-ចិន និងកិច្ចព្រមព្រៀងភាពជាដៃគូសេដ្ឋកិច្ចទូលំទូលាយ (RCEP) ជំរុញការតភ្ជាប់ចរាចរណ៍ និងគម្រោងដឹកជញ្ជូនពហុមធ្យោបាយទៅ បង្កើនពាណិជ្ជកម្ម សេវាកម្ម ទេសចរណ៍ និងការផ្លាស់ប្តូរប្រជាជនទៅប្រជាជន ដែលនាំមកនូវអត្ថប្រយោជន៍ជាក់ស្តែងដល់ប្រទេសនានា និងរួមចំណែកជាវិជ្ជមានដល់វិបុលភាព និងការអភិវឌ្ឍន៍ក្នុងតំបន់ និងពិភពលោក។ នាយករដ្ឋមន្ត្រីចិនរូបក៏បានបញ្ជាក់ដែរថា លោកនឹងបន្តផ្តល់អាហារូបករណ៍បន្ថែមទៀតដល់និស្សិតអាស៊ាន ជំរុញការផ្លាស់ប្តូររវាងប្រជាជន និងប្រជាជន បង្កើនការយល់ដឹង និងការជឿទុកចិត្ត និងជាមូលដ្ឋានគ្រឹះដ៏សំខាន់សម្រាប់ទំនាក់ទំនងដើម្បីបន្តអភិវឌ្ឍប្រកបដោយចីរភាព។ ចំណែកការចរចាដើម្បីធ្វើបច្ចុប្បន្នភាពកិច្ចព្រមព្រៀងពាណិជ្ជកម្មសេរីរវាងអាស៊ាន និងចិនត្រូវបានបញ្ចប់ស្ទើទាំងស្រុង បន្ទាប់ពីចរចារបន្ថែមជិតពីរឆ្នាំ។ នាយករដ្ឋមន្ត្រីសិង្ហបុរី លោក ឡរ៉ែន វង់ បានលើកឡើងអំឡុងកិច្ចប្រជុំកំពូលអាស៊ាន-ចិន លើកទី២៧ នៅទីក្រុងវៀងចន្ទន៍ ដែលត្រូវបានចូលរួមដោយនាយករដ្ឋមន្ត្រីចិន លោក លីឈាំង ថា ការធ្វើឱ្យប្រសើរឡើងដល់ FTA នេះ ជាវិធានការដ៏សំខាន់មួយ ជាពិសេសនៅក្នុងពេលនៃការកើនឡើងនូវការការពារនិយមនៅក្នុងពិភពលោក។ «វានឹងផ្ញើសារយ៉ាងច្បាស់លាស់ និងសំខាន់ទៅកាន់អ្នកគ្រប់គ្នាអំពីសារៈសំខាន់នៃពាណិជ្ជកម្មសេរី និងកិច្ចសហប្រតិបត្តិការទីផ្សារឈ្នះ-ឈ្នះ»។ នាយករដ្ឋមន្រ្តីថ្លែងបញ្ជាក់បែបនេះ។ លោក វង់ កត់សម្គាល់ថា កិច្ចព្រមព្រៀងពាណិជ្ជកម្មសេរីរវាងអាស៊ាន និងចិនជា FTA ទីមួយរបស់អាស៊ាន ជាមួយដៃគូខាងក្រៅ ក៏ដូចជា FTA ទីមួយរបស់ចិនផងដែរ។ លោកបន្តថា វាបានសម្របសម្រួលពាណិជ្ជកម្មរវាងភាគីទាំងសងខាង ដែលនាំឱ្យពួកគេក្លាយជាដៃគូពាណិជ្ជកម្មកំពូលរបស់គ្នាទៅវិញទៅមកចាប់តាំងពីឆ្នាំ ២០២០។ ចាប់តាំងពីឆ្នាំ ២០១០ មក ពាណិជ្ជកម្មទំនិញរបស់អាស៊ានជាមួយចិនបានកើនឡើងជាងបីដង គឺពី ២៣៥,៥ពាន់លានដុល្លារដល់ ៦៩៦,៧ពាន់លានដុល្លារកាលពីឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3552.txt
|
ក្រុមហ៊ុនផលិតរថយន្ត Volkswagen នៅថ្ងៃទី៦ ខែតុលា បានអំពាវនាវឱ្យសហភាពអឺរ៉ុប (EU) ពិចារណាលើការកែសម្រួលពន្ធគយ ដែលបានគ្រោងដាក់លើរថយន្តអគ្គិសនីនាំចូលពីចិន ជាថ្នូរនឹងការវិនិយោគថ្មីដែលធ្វើឡើងនៅអឺរ៉ុប។
|
ថ្លែងទៅកាន់កាសែត Bild am Sonntag ដែលបានចុះផ្សាយនៅថ្ងៃទី៦ ខែតុលា នាយកប្រតិបត្តិក្រុមហ៊ុនផលិតរថយន្តអាល្លឺម៉ង់ក្រុមហ៊ុន Volkswagen លោក Oliver Blume បានចែករំលែកថា ជំនួសឱ្យការអនុវត្តពន្ធដារ អាជ្ញាធរសហភាពអឺរ៉ុប និងចិនគួរតែស្វែងរកដំណោះស្រាយថ្មី ដោយបង្កើនការវិនិយោគនៅអឺរ៉ុប។ លោក Oliver Blume បានសង្កត់ធ្ងន់ថា ការវិនិយោគ បង្កើតការងារថ្មី និងកិច្ចសហប្រតិបត្តិការជាមួយក្រុមហ៊ុនក្នុងស្រុក នឹងក្លាយជាដំណោះស្រាយល្អប្រសើរជាងការដាក់ពន្ធគយ។ កាលពីថ្ងៃទី៤ ខែតុលា EU បានយល់ព្រមដាក់ពន្ធបន្ថែមលើរថយន្តអគ្គិសនីទីក្រុងប៉េកាំង ក្នុងបរិបទនៃការចរចាជាមួយចិន ដើម្បីស្វែងរកដំណោះស្រាយជម្លោះពាណិជ្ជកម្មពាណិជ្ជកម្មដែលកំពុងតែនៅបន្ត។ រដ្ឋសមាជិកភាគច្រើននៃសហភាពអឺរ៉ុប បានបោះឆ្នោតអនុម័តផែនការដាក់ពន្ធបន្ថែម លើការនាំ ចូលរថយន្តអគ្គិសនីរបស់ចិន។ មានតែអាល្លឺម៉ង់ដែលជាមហាអំណាចរថយន្តរបស់សហភាពអឺរ៉ុប និងហុងគ្រីប៉ុណ្ណោះបានបោះឆ្នោតប្រឆាំង។ កន្លងមក រដ្ឋាភិបាលអាល្លឺម៉ង់ និងក្រុមហ៊ុនផលិតរថយន្តបានសម្តែងការព្រួយបារម្ភ ម្តងហើយ ម្តងទៀតថា សង្គ្រាមពាណិជ្ជកម្មជាមួយចិន អាចប៉ះពាល់ដល់វិស័យផលិតរថយន្តរបស់ប្រទេស នេះ។ ក្រុមហ៊ុន Volkswagen បានបង្កើតរោងចក្រនៅចិន ដើម្បីផលិតរថយន្តនាំចេញអស់រយៈពេល ជាង ៤០ឆ្នាំ។ បច្ចប្បន្ន ក្រុមហ៊ុននេះ មានរោងចក្រចំនួន ៣៩ បុគ្គលិកចំនួន ៩ម៉ឺននាក់ និងអតិថិជនប្រហែល ៥០លាននាក់នៅចិន។ នេះបើតាម Volkswagen Group។ ពន្ធដែលបានស្នើឡើងលើរថយន្តអគ្គិសនីផលិតនៅចិន ដោយនាំចូលក្នុងសហភាពអឺរ៉ុប មាន រហូត ដល់៤៥ភាគរយ។ វានឹងបណ្តាលឱ្យក្រុមហ៊ុនផលិតរថយន្តអាស៊ីចំណាយ ប្រាក់រាប់ពាន់លាន ដុល្លារបន្ថែមទៀត ដើម្បីយករថយន្តចូលទៅក្នុងទីផ្សារ EU ខណៈពន្ធនេះនឹងត្រូវបានអនុវត្តចាប់ ពីថ្ងៃទី៣១ ខែតុលា ដោយមានរយៈពេល៥ឆ្នាំ។ ការរំពឹងទុកនៃការប្រឈមមុខនឹងរបាំងពន្ធ បានជំរុញឱ្យក្រុមហ៊ុនផលិតរថយន្តចិនមួយចំនួនសម្លឹងមើលការវិនិយោគនៅក្នុងរោងចក្រនៅអឺរ៉ុប ទោះបីជាតម្លៃពលកម្ម និងផលិតកម្មខ្ពស់ជាងក៏ដោយ។ ជុំវិញចំណាត់ការឆ្លើយតបទៅនឹងការស៊ើបអង្កេតរបស់ EU លើបញ្ហាការដាក់ពន្ធរថយន្តអគ្គិសនី ភាគីចិនបានស៊ើបអង្កេតដោយខ្លួនឯងទៅលើការនាំចូលស្រា ទឹកដោះគោ និងផលិតផលសាច់ជ្រូករបស់អឺរ៉ុបវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3553.txt
|
ទីក្រុងឌូបៃបានឃើញនូវរលកថ្មីដែលអ្នកមានសម្រុកទៅជ្រកកោនគេចពីជម្លោះនៅមជ្ឈិមបូព៌ា បន្ទាប់ពីរលកនៃការធ្វើចំណាកស្រុក២លើកដោយសារតែជំងឺកូវីដ-១៩ និងសង្រ្គាមនៅអ៊ុយក្រែន។
|
ទីក្រុងឌូបៃមា នប្រវត្តិសាស្ត្រយូរអង្វែងនៃការអភិវឌ្ឍសេដ្ឋកិច្ចល្អ អំឡុងពេលមានវិបត្តិពីខាងក្រៅ។ ស្របពេលអ្នកមានព្រួយបារម្ភអំពីភាពចលាចល ទីក្រុងនេះផ្តល់នូវស្ថិរភាព អត្រាពន្ធទាប និងប្រព័ន្ធទិដ្ឋាការដ៏គួរអោយទាក់ទាញ។ ថ្មីៗនេះ បន្ទាប់ពីរលកនៃអ្នកមានធ្វើអន្តោប្រវេសន៍ដោយសារជំងឺរាលដាលកូវីដ-១៩ និងជម្លោះអ៊ុយក្រែន ទីក្រុងនេះជាទិសដៅនៃការជ្រកកោនក្នុងអំឡុងពេលអស្ថិរភាពនៅមជ្ឈិមបូព៌ា ជាពិសេសបន្ទាប់ពីការធ្វើឃាតមេដឹកនាំក្រុមហាម៉ាស់លោក Ismail Haniyeh ក្នុងប្រទេសអ៊ីរ៉ង់។ លោក Zhann Jochinke នាយកប្រតិបត្តិនៃក្រុមហ៊ុនប្រឹក្សាអចលនទ្រព្យ Property Monitor បានប្រាប់សារព័ត៌មាន AP ថា ៖« ទីក្រុងឌូបៃជាទីតាំងដាច់ដោយឡែកតែមួយគត់។ យើងទទួលបានអត្ថប្រយោជន៍ដោយអចេតនាពីវិបត្តិនៅក្នុងតំបន់ មិនថាល្អ ឬកអាក្រក់»។ លំហូរជនចំណាកស្រុកចូលទៅរស់នៅអេមីរ៉ាតអារ៉ាប់រួមភាគច្រើនចេញពីតំបន់មជ្ឈិមបូព៌ា បន្ទាប់មកមាន ឥណ្ឌា រុស្សី អាហ្រ្វិក និងថ្មីៗនេះ លំហូរចូលរំពឹងទុកពី អង់គ្លេស និងអឺរ៉ុប។ នេះបើយោងតាមការស្រាវជ្រាវ CNBC ។ ចំនួនប្រជាជននៃប្រទេសអេមីរ៉ាតអារ៉ាប់រួមបានកើនឡើងពី ៣,២លាននាក់ក្នុងឆ្នាំ ២០១៨ដល់ជិត ៣,៧លាននាក់ក្នុងឆ្នាំ ២០២៤។ នេះមិនទាន់រាប់បញ្ចូលប្រជាជន ១,១លាននាក់ដែលស្នាក់នៅបណ្តោះអាសន្ន ឬមកធ្វើការជារៀងរាល់ថ្ងៃនោះទេ។ ប្រទេសនេះមានគោលបំណងបង្កើនចំនួនប្រជាជនដល់ ៥,៨លាននាក់នៅឆ្នាំ ២០៤០។ បច្ចុប្បន្ននេះ មជ្ឈមណ្ឌលស្ថិតិទីក្រុងឌូបៃទើបតែបានប្រកាសអំពីទិន្នន័យសេដ្ឋកិច្ចរបស់ទីក្រុងសម្រាប់ត្រីមាសទី១ ដោយសម្រេចបាននូវកំណើន ៣,២ភាគរយធៀបនឹងគ្រាដូចគ្នាក្នុងឆ្នាំ២០២៣។ ក្នុងនោះវិស័យឧស្សាហកម្មហិរញ្ញវត្ថុ និងធានារ៉ាប់រងកើនឡើង ៥,៦ភាគរយ រួមចំណែក ១៣,១ភាគរយនៃផលិតផលក្នុងស្រុកសរុប ខណៈ អចលនទ្រព្យ និងទេសចរណ៍-ការស្នាក់នៅ កើនឡើង ៣,៧ភាគរយ និង៣,៨ភាគរយរៀងគ្នា។ យ៉ាងណាមិញ ក្នុងរយៈពេល ៦ខែឆ្នាំនេះ ដោយសាររលកនៃអ្នកមានការធ្វើចំណាកស្រុក ចូលមកប្រទេសនេះ វិស័យអចលនទ្រព្យ និងទេសចរណ៍បានកើនឡើងជាបន្តបន្ទាប់ បានបង្កើតកំណត់ត្រាថ្មីមួយចំនួន។ ជាពិសេស តម្លៃផ្ទះប្រណីតបានកើនឡើងខ្លាំង។ សូម្បីតែទឹកជំនន់ជាប្រវត្តិសាស្ត្រកាលពីខែមេសាឆ្នាំមុន ក៏មិនអាចធ្វើឱ្យទីផ្សារនេះប៉ះពាល់ខ្លាំងដែរ។ នៅទូទាំងទីក្រុង តម្លៃនៃវីឡាប្រណិតក្នុងទីក្រុងឌូបៃបានឈានដល់កំណត់ត្រាថ្មីមួយ កើនឡើងប្រហែល ៣៨ភាគរយនៅក្នុងត្រីមាសទី២ឆ្នាំនេះ បើធៀបនឹងរយៈពេលដូចគ្នាកាលពីឆ្នាំមុន។ នេះបើយោងតាមក្រុមហ៊ុនប្រឹក្សាអចលនទ្រព្យ ValuStrat ។ តម្លៃជាមធ្យមសម្រាប់វីឡា បានកើនលើសពី ២,៧លានដុល្លារជាលើកដំបូងក្នុងទសវត្សរ៍កន្លងមក។ តម្លៃអាផាតមិនប្រណីតក៏បានកើនឡើងយ៉ាងខ្លាំងដែរ។ អាផាតមិននៅលើកោះសិប្បនិម្មិត Palm Jumeirah ក្នុងឈូងសមុទ្រពែរ្ស បានកើនលើសចំណុចកំពូលកាលពីឆ្នាំ ២០១៤។ លោក Tariq Shah នាយកផ្នែកលក់នៃក្រុមហ៊ុនឈ្មួញជើងសា Pat & Co បានលើកឡើងថា អំណាចទិញសម្រាប់អចលនទ្រព្យលំដាប់ខ្ពស់បានកើនឡើងយ៉ាងខ្លាំង។ បើតាមការកត់សម្គាល់របស់លោក Shah តម្រូវការផ្ទះប្រណីតកើនលើសពីការរំពឹងទុក។ ទន្ទឹមនេះ ក្រុមហ៊ុនរដ្ឋ Emaar Properties បានប្រកាសថា ផ្នែកអភិវឌ្ឍន៍អចលនទ្រព្យសម្រេចបានការលក់ ៨,១ពាន់លានដុល្លារក្នុងឆមាសទី១ឆ្នាំនេះ កើនឡើងពី ៥,២ពាន់លានដុល្លារក្នុងរយៈពេលដូចគ្នាក្នុងឆ្នាំ២០២៣។ ទាក់ទងនឹងវិស័យទេសចរណ៍ អាកាសយានដ្ឋានអន្តរជាតិឌូបៃ ដែលជាអាកាសយានដ្ឋានមមាញឹកបំផុតរបស់ពិភពលោក បានស្វាគមន៍អ្នកដំណើរចំនួន ៤៤,៩លាននាក់ក្នុងឆមាសទី១ឆ្នាំនេះ។ លោក Paul Griffiths នាយកប្រតិបត្តិនៃអាកាសយានដ្ឋានឌូបៃបានបញ្ជាក់ថា ៖« យើងព្យាករណ៍ចំនួនអ្នកដំណើរឆ្លងកាត់អាកាសយានដ្ឋាននឹងកើនឡើងដល់ ៩១,៨លាននាក់នៅឆ្នាំនេះ ដែលជាកំណត់ត្រាមួយផ្សេងទៀត»។ តាមការស្រាវជ្រាវរបស់ធនាគារ Emirates NBD បានឱ្យដឹងថា ភ្ញៀវទេសចរប្រមាណ ៩,៣លាននាក់ បានទៅទស្សនាទីក្រុងឌូបៃ ក្នុងឆមាសទី១ បានលើសពីកម្រិតមុនការរាលដាលជំងឺកូវីដ-១៩។ ទីក្រុងឌូបៃគ្រោងដាក់ឲ្យដំណើរការព្រលានយន្តហោះថ្មីដែលមានតម្លៃជិត ៣៥ ពាន់លានដុល្លារក្នុងមួយទសវត្សរ៍ក្រោយ។ ទោះជាយ៉ាងណាក៏ដោយ អ្នកវិភាគមួយចំនួនកំពុងចោទសួរអំពីនិរន្តរភាពនៃទីផ្សារអចលនទ្រព្យនៅឌូបៃ។ ជាឧទាហរណ៍ អ្នកខ្លះព្រមានថាការផ្គត់ផ្គង់លើសក្នុងវិស័យលំនៅដ្ឋានអាចធ្វើឲ្យទីផ្សារធ្លាក់ចុះ។ លោកស្រី Tatjana Lescova អ្នកវិភាគនៅ S&P Global បានព្យាការថា ៖« អាផាតមិនមួយចំនួនធំដែលសាងសង់ចាប់ពីឆ្នាំ២០២១ នឹងវាយលុកទីផ្សារនៅឆ្នាំ២០២៥ និង២០២៦។ នៅពេលនោះ យើងព្យាករណ៍ថាការផ្គត់ផ្គង់ថ្មីនឹងមិននៅលើទីផ្សារស្រូបយកវាទាំងស្រុងនោះទេ ដែលអាចធ្វើឲ្យទីផ្សារធ្លាក់ចុះតាមកាលកំណត់»។ អ្នកអភិវឌ្ឍន៍អចលនទ្រព្យនៅទីក្រុងឌូបៃ បានបញ្ចប់ការសាងសង់លំនៅដ្ឋានជាង៦០០០យូនីតនៅក្នុងឆមាសទី១ឆ្នាំនេះ ហើយរំពឹងថានឹងបញ្ចប់ការសាងសង់ចំនួន ២ម៉ឺនយូនីតបន្ថែមទៀតមុនដំណាច់ឆ្នាំនេះ។ នេះបើយោងតាមទីភ្នាក់ងារសារព័ត៌មាន WAM ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3554.txt
|
ធុរកិច្ចថៃ កំពុងជំរុញធនាគារកណ្តាល ចាត់វិធានការដើម្បីរក្សាស្ថិរភាពរូបិយប័ណ្ណបាត ដែលបានកើនឡើងយ៉ាងឆាប់រហ័ស ហើយអាចប៉ះពាល់ដល់កំណើន ក្នុងត្រីមាសទី៤ នៃឆ្នាំនេះ។
|
ប្រាក់បាតថៃ បានឡើងថ្លៃលឿនជាងការរំពឹងទុក ហើយកំពុងប៉ះពាល់ដល់ការនាំចេញ និងវិស័យទេសចរណ៍។ អនុប្រធានសភាពាណិជ្ជកម្មថៃ លោក Phot Aramwattananon បានប្រាប់សន្និសីទសារព័ត៌មាន នៅថ្ងៃទី២៣ ខែកញ្ញា បែបនេះ។ វិស័យទាំងពីរនេះ ជាកត្តាជំរុញដ៏សំខាន់ដល់សេដ្ឋកិច្ចថៃ ដែលជាមហាអំណាចទី២ របស់ អាស៊ីអាគ្នេយ៍ កំពុងប្រឹងងើបឡើងវិញ ចាប់តាំងពីជំងឺរាលដាលកូវីដ-១៩។ ផលប៉ះពាល់នៃ ការពង្រឹងរបស់ថៃ បានប៉ះពាល់ដល់ការប្រកួតប្រជែង នៃការនាំចេញ ជាពិសេសនៅក្នុង វិស័យកសិកម្ម និងផលិតផលម្ហូបអាហារ។ មើលឃើញដូច្នេះ ក្រុមពាណិជ្ជករថៃបានរំលឹកធនាគារកណ្តាល គួរតែត្រួតពិនិត្យស្ថិរភាព ប្រាក់បាត ដើម្បីឱ្យវាស្របតាមលក្ខខណ្ឌសេដ្ឋកិច្ចពិភពលោក និងក្នុងស្រុក។ នេះបើតាម លោក Phot Aramwattananon។ នៅព្រឹកថ្ងៃ២៣ ខែកញ្ញា ប្រាក់បាតបានហក់ឡើងដល់តម្លៃ ៣២,៨បាតក្នុងមួយដុល្លារ អា ម៉េរិក ដែលការជួញដូរកម្រិតខ្ពស់បំផុត ក្នុងរយៈពេលជាង ១៩ខែ។ វាបានកើនឡើង ១៣ ភាគរយធៀបនឹងប្រាក់ដុល្លារ ចាប់តាំងពីកម្រិតទាបនៅក្នុងខែមេសា ដែលមានតម្លៃ ៣៧,១៧បាត ក្នុងមួយដុល្លារ។ លោក Sethaput Suthiwartnaruput ទេសាភិបាលធនាគារកណ្តាលថៃ (BOT) បានលើក ឡើងនៅថ្ងៃទី២០ ខែកញ្ញា ថាធនាគារកណ្តាល កំពុងត្រួតពិនិត្យប្រាក់បាតជាប្រចាំ។ លោក បន្តអះអាងថា ប្រាក់បាតមានភាពរឹងមាំ ហើយងាយផ្លាស់ប្តូរ ដោយសារប្រាក់ដុល្លារ ធ្លាក់ចុះ។ ទោះជាយ៉ាងណាក៏ដោយ បើតាមប្រមុខធនាគារកណ្តាលរូបនេះ ភាពរឹងមាំរបស់ប្រាក់បាត មិនប៉ះពាល់ដល់ការនាំចេញច្រើនទេ ប៉ុន្តែ BOT ចង់ធានាថាវាមិនមានការបម្រែបម្រួល ខ្លាំងពេកនោះទេ។ សភាពាណិជ្ជកម្មថៃ បានកែសម្រួលការព្យាករកំណើនសេដ្ឋកិច្ច ឆ្នាំ២០២៤ ពី ២,៥ភាគរយ ពីមុន មកនៅចន្លោះពី ២,៦-២,៨ ភាគរយ ដោយសារគោលនយោបាយរបស់រដ្ឋាភិបាល ថ្មីក្នុងការធ្វើឱ្យសេដ្ឋកិច្ចងើបឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3555.txt
|
ឥណ្ឌូណេស៊ីបាននាំចូលអង្ករជាង ៣លានតោនក្នុងរយៈពេល ៨ខែឆ្នាំនេះ ក្នុងនោះ ថៃ វៀតណាម និងប៉ាគីស្ថានជាអ្នកផ្គត់ផ្គង់ធំជាងគេ។ នេះបើទីភ្នាក់ងារស្ថិតិកណ្តាលឥណ្ឌូណេស៊ី (BPS)។
|
យោងតាមទិន្នន័យថ្មីដែលចេញផ្សាយដោយទីភ្នាក់ងារ BPS ចាប់ពីខែមករាដល់ខែសីហាឆ្នាំ ២០២៤ ឥណ្ឌូណេស៊ី បាននាំចូលអង្ករចំនួន ៣,០៥លានតោនដែលមានតម្លៃ ១,៩១ពាន់លាន ដុល្លារ។ តួលេខនេះបានកើនឡើងជាង ១២១ភាគរយ ធៀបនឹងគ្រាដូចគ្នាកាលពីឆ្នាំមុន។ លោកស្រី Pudji Ismartini អនុប្រធានផ្នែកស្ថិតិ និងសេវាកម្មរបស់ BPS បានបញ្ជាក់ថា ចាប់ពីខែមករា ដល់ខែសីហា ឆ្នាំ២០២៤ មានអ្នកផ្គត់ផ្គង់អង្ករធំជាងគេចំនួន៣ ទៅកាន់ឥណ្ឌូណេស៊ី ក្នងនោះថៃបានជាប់ចំណាត់ថ្នាក់លេខ១ ជាមួយបរិមាណអង្ករចំនួន ១,១៣លានតោន មានតម្លៃជាង ៧៣៤លានដុល្លារ។ ទីពីរគឺវៀតណាមមានអង្ករ ៨៧សែនតោន មានតម្លៃជាង ៥៤២លានដុល្លារ បន្ទាប់មកប៉ាគីស្ថានមានអង្ករចំនួន ៤៦សែនតោន ដែលមានតម្លៃជាង ២៩០លានដុល្លារ។ កំណើនតម្រូវការនាំចូលអង្កររបស់ឥណ្ឌូណេស៊ី នឹងបើកឱកាសកាន់តែច្រើនសម្រាប់អ្នកនាំចេញអង្ករសំខាន់នៅអាស៊ីកាន់តែច្រើន។ ទីភ្នាក់ងារភស្តុភារជាតិឥណ្ឌូណេស៊ី(Bulog) ទើបតែបានចេញសេចក្តីជូនដំណឹងអំពីការអញ្ជើញដេញថ្លៃអង្ករក្នុងខែកញ្ញា ជាមួយនឹងបរិមាណដ៏ធំបំផុតមិនធ្លាប់មានចំនួន ៤៥សែនតោន។ យោងតាមសំណើរបស់ឥណ្ឌូណេស៊ី អង្ករត្រូវតែមានប្រភពមកពីវៀតណាម ថៃ មីយ៉ាន់ម៉ា កម្ពុជា ប៉ាគីស្ថាន ហើយនឹងទទួលទំនិញក្នុងខែតុលា និងវិច្ឆិកាឆ្នាំនេះ។ បើតាមទីភ្នាក់ងារ BPS តម្លៃសរុបនៃការនាំចូលស្បៀងអាហាររបស់ឥណ្ឌូណេស៊ី ៨ខែឆ្នាំ២០២៤ កើនដល់ ១៤,៤៨ពាន់លានដុល្លារ កើនឡើង ៣,៤៣ភាគរយធៀបនឹងរយៈពេលដូចគ្នាក្នុងឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3556.txt
|
វៀតណាម និងចិន នាថ្ងៃទី១៣ ខែតុលា បានចុះហត្ថលេខាលើកិច្ចព្រមព្រៀងចំនួន១០ រួមទាំងកិច្ចសហប្រតិបត្តិការកសិកម្ម និងការទូទាត់ឆ្លងប្រទេសដោយប្រើលេខកូដ QR ក្នុងឱកាសនៃដំណើរទស្សនកិច្ចរយៈពេល ៣ថ្ងៃរបស់នាយករដ្ឋមន្ត្រីចិនលោក លី ឈាំង ទៅកាន់ទីក្រុងហាណូយ។
|
ចិន ជាដៃគូពាណិជ្ជកម្មដ៏ធំបំផុតរបស់វៀតណាម និងជាប្រភពសំខាន់នៃការនាំចូលសម្រាប់ឧស្សាហកម្មផលិតកម្មរបស់ទីក្រុងហាណូយ។ ទំហំពាណិជ្ជកម្មទ្វេភាគីបានកើនឡើង ២១ភាគរយក្នុងរយៈពេល៣ត្រីមាសនៃឆ្នាំ២០២៤ ធៀបនឹងរយៈពេលដូចគ្នាកាលពីឆ្នាំមុន មានតម្លៃ ១៤៨ពាន់លានដុល្លារ។ ពិធីចុះហត្ថលេខានេះធ្វើឡើងបន្ទាប់ពីជំនួបរបស់លោក លី ឈាំង ជាមួយនាយករដ្ឋមន្ត្រីវៀតណាមលោក ផាម មិញ ជិញ ។ លោក លី និងអគ្គលេខាបក្សកុម្មុយនិស្តវៀតណាមលោក តូ ឡិម ក៏បានព្រមព្រៀងគ្នាកាលពីថ្ងៃទី១២ ខែតុលា ដើម្បីជំរុញទំនាក់ទំនងសេដ្ឋកិច្ច និងកិច្ចសហប្រតិបត្តិការលើផលិតផលកសិកម្មដែរ។ ទូរទស្សន៍វៀតណាម VTV បានរាយការណ៍ថា នាយករដ្ឋមន្ត្រីវៀតណាមបានស្នើឱ្យចិនជំរុញកិច្ចសហប្រតិបត្តិការពាណិជ្ជកម្មកសិកម្មជាមួយវៀតណាម ដោយបើកទ្វារទទួលផលិតផលកសិកម្មវៀតណាម និងបង្កើនការបោសសំអាតការរត់ពន្ធគយនៅព្រំដែន។ វៀតណាម និងចិនក៏បានចុះហត្ថលេខាលើឯកសារដែលធ្វើបច្ចុប្បន្នភាពលើការវិវឌ្ឍផ្លូវដែកឆ្លងកាត់ព្រំដែនប្រទេសទាំងពីរដែរ។ នាយករដ្ឋមន្ត្រីវៀតណាមក៏បានស្នើឲ្យប្រទេសទាំងពីរសហការអនុវត្តប្រកបដោយប្រសិទ្ធភាពនូវឯកសារដែលបានចុះហត្ថលេខាលើផ្លូវដែក និងអភិវឌ្ឍន៍ផ្លូវដែកទំនើប។ ប្រទេសជិតខាងអាស៊ីទាំងពីរនេះ បានបង្ហាញចំណាប់អារម្មណ៍ម្តងហើយម្តងទៀតក្នុងការលើកកម្ពស់កិច្ចសហប្រតិបត្តិការផ្លូវដែក ប៉ុន្តែមិនបានប្រកាសអំពីផែនការជាក់លាក់ ឬប៉ាន់ស្មានតម្លៃដើម្បីកែលម្អផ្លូវរថភ្លើងនោះទេ។ ខ្សែរថភ្លើងសំខាន់នេះ រត់នៅលើកំណាត់ផ្លូវដែលតភ្ជាប់ទីក្រុងគុនមីង ក្នុងខេត្តយូនណាន ភាគខាងត្បូងប្រទេសចិន ជាមួយទីក្រុងហាណូយ ទៅដល់កំពង់ផែខេត្តហាយហ្វុងរបស់វៀតណាម។ ផ្លូវដែកនេះត្រូវបានសាងសង់ឡើងដោយបារាំង អំឡុងអាណានិគមរបស់វៀតណាមជាងមួយសតវត្សមុន ប៉ុន្តែវានៅតែត្រូវបានប្រើប្រាស់ក្នុងប្រទេសវៀតណាម។ ចំណែកចិនបានជំនួសផ្លូវនេះជាមួយនឹងការតភ្ជាប់ផ្លូវរថភ្លើងល្បឿនលឿន។ បន្ថែមពីនេះ កាលពីថ្ងៃទី១២ ខែតុលា ក្រុមហ៊ុនភាគហ៊ុន NAPAS របស់វៀតណាម និងក្រុមហ៊ុន UnionPay International របស់ចិនបានចុះហត្ថលេខាលើកិច្ចព្រមព្រៀងមួយ ដើម្បីចាប់ផ្តើមការទូទាត់ឆ្លងព្រំដែនរវាងប្រទេសទាំងពីរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3557.txt
|
ធនាគារអាម៉េរិក Goldman Sachs មានសុទិដ្ឋិនិយមកាន់តែច្រើនអំពីសេដ្ឋកិច្ចរបស់ចិន បន្ទាប់ពីប្រទេសនេះបានដាក់ចេញនូវគោលនយោបាយជំរុញសារពើពន្ធ និងរូបិយវត្ថុជាបន្តបន្ទាប់ចាប់តាំងពីខែកញ្ញា។
|
នៅក្នុងរបាយការណ៍កាលពីថ្ងៃទី១៣ ខែតុលា ធនាគារ Goldman Sachs បានរំពឹងថា ផលិតផលក្នុងស្រុកសរុប (GDP) របស់ចិននឹងកើនឡើង ៤,៩ភាគរយនៅឆ្នាំនេះ ដែលខ្ពស់ជាងការព្យាករចុងក្រោយបំផុតរបស់ពួកគេមានត្រឹមតែ ៤,៧ភាគរយ។ តួលេខព្យាករសម្រាប់ឆ្នាំក្រោយ ក៏នឹងប្រសើរឡើងដែរពីអត្រា ៤,៣ភាគរយសម្រាប់ព្យាករពីមុន ទៅអត្រា ៤,៧ភាគរយ។ លោកស្រី Hui Shan ជាសេដ្ឋវិទូនៅក្រុមហ៊ុន Goldman បានលើកឡើងថា ៖« ជុំចុងក្រោយនៃការជំរុញសេដ្ឋកិច្ចរបស់ចិនបង្ហាញយ៉ាងច្បាស់ថា មន្រ្តីរដ្ឋាភិបាលក្រុងប៉េកាំងបានធ្វើឱ្យមានការផ្លាស់ប្តូរមួយនៅក្នុងគោលនយោបាយ និងកំពុងផ្តោតលើសេដ្ឋកិច្ចកាន់តែខ្លាំងឡើង»។ ចំណាត់ការរបស់ Goldman Sachs កើតឡើងនៅពេលដែលសេដ្ឋវិទូ និងអ្នកវិនិយោគកំពុងវាយតម្លៃពីផលប៉ះពាល់សក្តានុពលនៃគោលនយោបាយជំរុញសេដ្ឋកិច្ចជាបន្តបន្ទាប់ ដែលទីក្រុងប៉េកាំងបានចាប់ផ្តើមតាំងពីចុងខែកញ្ញា ស្របពេលមហាអំណាចសេដ្ឋកិច្ចទី២ របស់ពិភពលោកបច្ចុប្បន្នកំពុងប្រឈមមុខនឹងសម្ពាធបរិត្តផរណា និងអ្នកប្រើប្រាស់ខ្សោយ។ នៅក្នុងត្រីមាសទី២ GDP របស់ចិនបានកើនឡើង ៤,៧ភាគរយយឺតជាងដើមឆ្នាំ និងទាបជាងការព្យាកររបស់អ្នកវិភាគ។ មកទល់ពេលនេះ ធនាគារកណ្តាលនៃប្រទេសចិន (PBOC) បានកាត់បន្ថយផលធៀបទុនបម្រុងដែលត្រូវការសម្រាប់ធនាគារ កាត់បន្ថយអត្រាការប្រាក់កម្ចីទិញផ្ទះ និងអត្រាការប្រាក់យោង។ កាលពីសប្តាហ៍មុន គណៈកម្មាធិការអភិវឌ្ឍន៍ និងកំណែទម្រង់សេដ្ឋកិច្ចចិន (NDRC) បានប្រកាសនឹងបែងចែកថវិកា ២៨ពាន់លានដុល្លារសម្រាប់គម្រោងវិនិយោគក្នុងស្រុកក្នុងឆ្នាំនេះ គឺលឿនជាងការគ្រោងទុកមួយឆ្នាំ។ ក្រសួងហិរញ្ញវត្ថុចិនបានសន្យាបង្កើនការគាំទ្រសារពើពន្ធនេះ។ បើតាមរបាយការណ៍របស់ Goldman ចិនអនុញ្ញាតឱ្យរដ្ឋាភិបាលក្នុងតំបន់ចេញមូលបត្របំណុលដើម្បីប្រមូលប្រាក់ចំនួន ៣២៥ពាន់លានដុល្លារនៅក្នុងត្រីមាសទី៤នេះ។ នេះបង្ហាញថាមន្ត្រីចិន កាន់តែពឹងផ្អែកលើការចំណាយសារពើពន្ធដើម្បីទ្រទ្រង់សេដ្ឋកិច្ច។ ក្រុមហ៊ុន Goldman Sachs យល់ថា ទីក្រុងប៉េកាំងកំពុងព្យាយាមសម្រេចបាននូវគោលដៅកំណើនរបស់ខ្លួនប្រហែល ៥ភាគរយ។ ធនាគាររបស់អាម៉េរិកមួយនេះក៏បានប៉ាន់ប្រមាណថា គោលនយោបាយថ្មីនឹងទូទាត់ពីការនាំចេញយឺត និងវិបត្តិអចលនទ្រព្យដែលអូសបន្លាយ។ ទោះជាយ៉ាងណា ពួកគេព្រមានថាបញ្ហាប្រឈមខាងរចនាសម្ព័ន្ធរបស់ចិននៅតែមាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3558.txt
|
អាជ្ញាធរក្រុងបាងកកទើបតែបានចេញបទប្បញ្ញត្តិថ្មី ដែលអនុញ្ញាតឱ្យតែប្រជាជនថៃក្រីក្រប៉ុណ្ណោះ អាចលក់ទំនិញនៅតាមដងផ្លូវ។ បទប្បញ្ញត្តិនេះ មិនត្រូវបានអនុញ្ញាតឱ្យជួលកម្មករចំណាកស្រុក រួមជាមួយនឹងលក្ខខណ្ឌតឹងរ៉ឹងជាច្រើនទៀត។
|
អភិបាលក្រុងបាងកក លោក Chadchart Sittipunt បានចុះហត្ថលេខាលើការអនុម័តនៃបទប្បញ្តត្តិថ្មី ហើយបទប្បញ្ញត្តិថ្មី នឹងចូលជាធរមានបន្ទាប់ពីចុះផ្សាយក្នុងរាជកិច្ច។ នេះបើតាមការបញ្ជាក់របស់ លោក Aekvarunyoo Amrapala អ្នកនាំពាក្យរដ្ឋបាលក្រុងបាងកក។ តាមបទប្បញ្ញត្តិថ្មី អាជីវករលក់ដូរតាមដងផ្លូវត្រូវមានសញ្ជាតិថៃ មានប័ណ្ណសុខុមាលភាពរបស់រដ្ឋាភិបាល ហើយត្រូវបង់រំលោះផ្ទះដែលសាងសង់ដោយអាជ្ញាធរជាតិអភិវឌ្ឍន៍លំនៅឋាន ជាមួយការទទួលបានអត្ថប្រយោជន៍សុខុមាលភាពពីក្រសួងអភិវឌ្ឍន៍សង្គម និងសន្តិសុខមនុស្ស។ លើសពីនេះ អាជីវករត្រូវតែចុះបញ្ជីនៅក្នុងប្រព័ន្ធពន្ធប្រចាំឆ្នាំរបស់នាយកដ្ឋានពន្ធដារ ហើយប្រាក់ចំណូលបន្ទាប់ពីកាត់ការចំណាយអាជីវកម្មមិនត្រូវលើសពី ៣០០ពាន់បាត (ជាង ៩០០០ដុល្លារ) ក្នុងមួយឆ្នាំ។ អាជីវករម្នាក់ៗត្រូវបានអនុញ្ញាតឱ្យជួលអ្នកលក់ជំនួយតែម្នាក់ប៉ុណ្ណោះ ដែលត្រូវតែជា ពលរដ្ឋថៃ មិនមែនជាជនបរទេស។ ទន្ទឹមនេះ អាជីករក៏ត្រូវមានអាជ្ញាប័ណ្ណពីអាជ្ញាធរសុខាភិបាលសាធារណៈដែលពាក់ព័ន្ធផងដែរ។ អាជីវករត្រូវធានាទុកចន្លោះពី ១,៥-២ម៉ែត្រ សម្រាប់អ្នកថ្មើរជើងអាស្រ័យលើទទឹងចិញ្ចើមផ្លូវ។ ផ្ទៃដីនៃតូបនីមួយៗត្រូវបានកំណត់ត្រឹមអតិបរមា ៣ម៉ែត្រការ៉េ ហើយត្រូវបានអនុញ្ញាតឱ្យដាក់នៅជិតគែមផ្លូវយ៉ាងហោចណាស់ ៥០សង់ទីម៉ែត្រដើម្បីធានាសុវត្ថិភាព។ លើសពីនេះ សម្រាប់រាល់ចំនួន១០តូប ត្រូវតែមានចន្លោះយ៉ាងតិច៣ម៉ែត្រ ដើម្បីធ្វើជាផ្លូវរត់គេចខ្លួនក្នុងករណីមានអាសន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3559.txt
|
ក្រុមហ៊ុនជប៉ុន Toyota បានពន្យារពេលផលិតរថយន្តអគ្គិសនីនៅអាម៉េរិកខាងជើងដល់ពាក់កណ្តាលឆ្នាំ ២០២៦ ដែលមួយផ្នែកដោយសារតែការលក់យឺតនៅក្នុងទីផ្សារសំខាន់ៗ។
|
កាលពីពេលថ្មីៗនេះ ក្រុមហ៊ុន Toyota គ្រោងនឹងចាប់ផ្តើមដំឡើងរថយន្តអគ្គិសនីនៅក្នុងរដ្ឋ Kentucky ក្នុងឆ្នាំ២០២៥ ជាមួយទឹកប្រាក់វិនិយោគចំនួន ១,៣ពាន់លានដុល្លារ។ យ៉ាងណាមិញ ថ្មីៗនេះក្រុមហ៊ុនបានជូនដំណឹងដល់អ្នកផ្គត់ផ្គង់ថា ការកំណត់ពេលចាប់ផ្តើមផលិតកម្ម នឹងត្រូវពន្យារពេលជាច្រើនខែ។ ក្រុមហ៊ុន Toyota អះអាងថា ការផ្លាស់ប្តូរនេះមួយផ្នែកមកពីការកែតម្រូវការរចនារថយន្ត ហើយក្រុមហ៊ុននឹងពិចារណាលើកាលបរិច្ឆេទដាក់ដំណើរការថ្មី។ ទន្ទឹមនេះ ក្រុមហ៊ុនក៏អះអាងថា ដោយសារការលក់មានកំណើនយឺត។ ក្រុមហ៊ុន Toyota គ្រោងនឹងបញ្ចេញរថយន្តអគ្គិសនីថ្មីចំនួន ១០ម៉ូដែលនៅទូទាំងពិភពលោកនៅចុងឆ្នាំ ២០២៦។ ទោះបីជារថយន្តដែលរំពឹងថានឹងផលិតនៅអាម៉េរិកខាងជើង មិនត្រូវបានប្រកាស ក៏រថយន្តប្រភេទ SUV នៅរោងចក្រ Kentucky ត្រូវបានគេរំពឹងថានឹងស្ថិតក្នុងចំណោមរថយន្តអគ្គិសនីបន្ទាប់ទៀត។ ជំនាន់នេះមានតួដែលបានធ្វើឱ្យប្រសើរឡើង។ ក្រុមហ៊ុនផលិតរថយន្តជប៉ុនមួយនេះ ក៏បានលុបចោលផែនការផលិតរថយន្ត SUV អគ្គិសនីថ្មីក្រោម ម៉ាកយីហោប្រណីត Lexus នៅអាម៉េរិកខាងជើងក្នុងឆ្នាំ២០៣០ដែរ។ ជំនួសមកវិញ ក្រុមហ៊ុននឹងផ្ទេររថយន្តពីជប៉ុនទៅកាន់ទីផ្សារនេះ។ ក្រុមហ៊ុន Toyota ធ្លាប់បានកំណត់គោលដៅផលិតរថយន្តអគ្គិសនីចំនួន ១,៥លានគ្រឿងនៅទូទាំងពិភពលោកនៅឆ្នាំ ២០២៦។ ប៉ុន្តែយោងតាមផែនការថ្មីដែលបានប្រកាសទៅកាន់អ្នកផ្គត់ផ្គង់ ចំនួននេះមានតែប្រហែល ១លានគ្រឿងប៉ុណ្ណោះ។ ការផ្លាស់ប្តូរនេះ កើតឡើងនៅពេលដែលការលក់រថយន្តអគ្គិសនីនៅអាម៉េរិកកំពុងធ្លាក់ចុះ។ យានជំនិះអគ្គិសនីដែលមានតម្លៃប្រកួតប្រជែងជាមួយរថយន្តប្រើចំហេះ មិនទាន់មាននៅលើទីផ្សារនៅឡើយ ហើយអ្នកប្រើប្រាស់កំពុងងាកទៅរករថយន្តកូនកាត់ (សាំង និងអគ្គិសនី) ដែលមានតម្លៃសមរម្យជាង។ ទោះជាយ៉ាងណាក៏ដោយ Toyota នៅតែរំពឹងថាទីផ្សាររថយន្តអគ្គិសនីនៅអាម៉េរិកខាងជើងនឹងកើនឡើងក្នុងរយៈពេលវែង។ ក្រុមហ៊ុនគ្រោងនឹងបន្តវិនិយោគលើវិស័យនេះក្នុងគោលបំណងបំពេញតាមបទប្បញ្ញត្តិបរិស្ថានកាន់តែតឹងរ៉ឹង។ ក្រុមហ៊ុនផលិតរថយន្តជប៉ុនផ្សេងទៀត ក៏កំពុងវិនិយោគលើការផលិតរថយន្តអគ្គិសនីនៅអាម៉េរិកខាងជើងដែរ ដោយទាញយកអត្ថប្រយោជន៍ពីការលើកលែងពន្ធដែលផ្តល់ដោយរដ្ឋបាលរបស់ប្រធានាធិបតី ចូ បៃឌិន។ ក្រុមហ៊ុន Honda កំពុងចំណាយប្រាក់ប្រហែល ៦,៨ពាន់លានដុល្លារ ដើម្បីសាងសង់រោងចក្រថ្មីមួយនៅកាណាដា ហើយនឹងចាប់ផ្តើមផលិតរថយន្តអគ្គិសនីនៅរោងចក្រ Ohio នៅឆ្នាំ ២០២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_356.txt
|
តុលាការធម្មនុញ្ញថៃ នៅថ្ងៃទី២៤ ខែមករា បានជម្រុះបទចោទលើអតីតប្រធានបក្សឆ្ពោះទៅមុខលោក Pita Limjaroenrat ក្នុងសំណុំរឿងកាន់កាប់ភាគហ៊ុននៅក្នុងក្រុមហ៊ុនប្រព័ន្ធផ្សព្វផ្សាយ iTV Plc។ តុលាការក៏នឹងបើកផ្លូវនយោបាយឱ្យលោក Pita ជាសមាជិកសភាតំណាងរាស្រ្តឡើងវិញផងដែរ។
|
តុលាការធម្មនុញ្ញថៃបានសម្រេចថា iTV លែងជាអាជីវកម្មប្រព័ន្ធផ្សព្វផ្សាយទៀតហើយ។ ដូច្នេះ ការកាន់កាប់ភាគហ៊ុនរបស់លោក Pita នៅក្នុង iTV មិនបានបំពានរដ្ឋធម្មនុញ្ញ និងច្បាប់បោះឆ្នោតនោះទេ។ នេះបើតាមសារព័ត៌មានក្នុងស្រុក ThaiPBS ។ នេះមានន័យថា លោក Pita អាចបំពេញតួនាទីជាសមាជិករដ្ឋសភា ហើយអាចត្រឡប់ចូលមកឆាកនយោបាយឡើងវិញ បន្ទាប់ពីលោកត្រូវបានព្យួរក្នុងការបំពេញមុខងារនីតិបញ្ញត្តិចាប់តាំងពីខែកក្កដាឆ្នាំមុន។ ភ្លាមៗមុនការចេញសេចក្តីសម្រេចនេះ លោក Pita បាននិយាយថា ប្រសិនបើលោកត្រូវបានជម្រះពីការចោទប្រកាន់ លោកនឹងពិភាក្សារជាមួយប្រធានសភា Wan Muhamad Noor Matha អំពីការបន្តតួនាទីសមាជិកសភារបស់លោក។ សំណុំរឿងនយោបាយដែលប្រឆាំងនិងលោក Pita ជាបេក្ខជននាយករដ្ឋមន្ត្រីនៃបក្សឆ្ពោះទៅមុខបានចាប់ផ្តើមកាលពីខែឧសភាឆ្នាំមុន។ គ្រានោះ គណៈកម្មការរៀបចំការបោះឆ្នោតបានចោទប្រកាន់រូបលោកថាបានកាន់កាប់ភាគហ៊ុនចំនួន ៤២០០០ភាគហ៊ុននៅក្នុង iTV Plc ដែលត្រូវបានចុះបញ្ជីជាអាជីវកម្មប្រព័ន្ធផ្សព្វផ្សាយ នៅពេលដែលលោកបានដាក់បេក្ខភាពក្នុងការបោះឆ្នោត។ មាត្រា ៩៨ នៃរដ្ឋធម្មនុញ្ញថៃចែងថា «ម្ចាស់ក្រុមហ៊ុន ឬម្ចាស់ភាគហ៊ុននៃកាសែត ឬអាជីវកម្មប្រព័ន្ធផ្សព្វផ្សាយផ្សេងទៀតត្រូវបានហាមឃាត់មិនឱ្យធ្វើជាបេក្ខជនក្នុងការបោះឆ្នោតសភា»។ អំឡុងពេលនោះ គណៈកម្មការរៀបចំការបោះឆ្នោតបានបញ្ជូនសំណុំរឿងនេះទៅតុលាការធម្មនុញ្ញ ដែលក្រោយមកបានយល់ព្រមពិចារណាលើករណីនេះ និងបានបញ្ជាឱ្យព្យួរសមាជិកភាពរបស់លោក Pita ជាសមាជិកសភាបណ្តោះអាសន្ន ដើម្បីបន្តនីតិវិធីស៊ើបអង្កេត៕ អត្ថបទទាក់ទង តុលាការធម្មនុញ្ញថៃបញ្ជាឱ្យលោក Pita បកស្រាយរឿងកែច្បាប់ស្ដីពីការប្រមាថស្ដេច អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3560.txt
|
ក្រុមហ៊ុនផលិតរថយន្ត និងបណ្តាប្រទេសសហភាពអឺរ៉ុបមិនទាន់បានឯកភាពគ្នាថាតើត្រូវដំឡើងពន្ធរហូតដល់ ៣៦,៣ភាគរយលើរថយន្តអគ្គិសនីរបស់ចិនឡើយ។
|
តាមការគ្រោងទុក នៅចុងខែតុលា សហភាពអឺរ៉ុប (EU) នឹងសម្រេចចិត្តចុងក្រោយលើការដាក់ពន្ធរថយន្តអគ្គិសនី ដែលអ្នកវិភាគមើលឃើញថាជាវិធានការពាណិជ្ជកម្មដ៏ធំបំផុតប្រឆាំងនឹងចិនក្នុងរយៈពេលជាងមួយទសវត្សរ៍។ ស្របគ្នានេះ ក្រុមហ៊ុនផលិតរថយន្ត និងបណ្តាប្រទេស EU មិនទាន់ឯកភាពគ្នាថាតើត្រូវដាក់ពន្ធរហូតដល់ ៣៦,៣ភាគរយលើរថយន្តអគ្គិសនីរបស់ចិនឬយ៉ាងណា។ សមាគមពាណិជ្ជកម្មរថយន្តអាល្លឺម៉ង់មិនយល់ស្របជុំវិញគម្រោងការដំឡើងពន្ធដោយហេតុថាការធ្វើបែបនេះ នឹងបង្កឱ្យខូចខាតដល់ក្រុមហ៊ុនផលិតរថយន្តអាល្លឺម៉ង់ដែលមានវត្តមានយ៉ាងសំខាន់នៅក្នុងទីផ្សារចិន។ បច្ចុប្បន្នអាល្លឺម៉ង់មានអតិរេកពាណិជ្ជកម្មរថយន្តដ៏ធំជាមួយចិន។ ចំណែកក្រុមហ៊ុនផលិតរថយន្តអ៊ីតាលី និងបារាំងស្ទើរតែគ្មានវត្តមាននៅក្នុងប្រទេសអាស៊ីមួយនេះ។ ចិនបាននាំចេញរថយន្តទៅកាន់ប្រទេសជាច្រើនជុំវិញពិភពលោក។ ទាំងអ្នកជំនាញពន្ធដារ និងអ្នកវិភាគពាណិជ្ជកម្មបានបង្ហាញថា ការគាំទ្ររបស់ចិនសម្រាប់ក្រុមហ៊ុនផលិតក្នុងស្រុកគឺជាហេតុផលដើម្បីដាក់ពន្ធ។ តាមអ្នកវិភាគ លោក Felipe Muñoz នៃក្រុមហ៊ុនទិន្នន័យ JATO Dynamics ក្រុមហ៊ុនផលិតរថយន្តចិនអាចផលិតរថយន្តក្នុងតម្លៃប្រហែល ៥៥០០ដុល្លារ ខណៈតម្លៃរបស់ក្រុមហ៊ុនផលិតរថយន្តនៅអឺរ៉ុបគឺជិតដល់ ២០០០០ ដុល្លារ។ លោក Muñoz បានចាត់ទុកអត្ថប្រយោជន៍នៃការចំណាយនេះមួយផ្នែកចំពោះការឧបត្ថម្ភធនពីរដ្ឋាភិបាល។ លើសពីនេះ ទំហំសេដ្ឋកិច្ចធំជាមួយនឹងតម្លៃពលកម្មទាប ក៏រួមចំណែកកាត់បន្ថយថ្លៃដើមផលិតកម្មដែរ។ ជាងនេះទៅទៀត សម្រាប់រថយន្តអគ្គិសនីចិនបានធានាខ្សែសង្វាក់ផ្គត់ផ្គង់ថ្ម ដែលជាអ្វីដែលពិភពលោកទាំងមូលមិនបានធ្វើ។ កន្លងមក ចិនបានស្នើសុំការចរចាឡើងវិញជាមួយគណៈកម្មការអឺរ៉ុប (EC) ដើម្បីដោះស្រាយការខ្វែងគំនិតគ្នាផ្នែកសេដ្ឋកិច្ច និងពាណិជ្ជកម្ម ក្នុងគោលបំណងកាត់បន្ថយពន្ធនាពេលខាងមុខដែលដាក់ដោយសហភាពអឺរ៉ុប (EU) លើរថយន្តអគ្គិសនីដែលផលិតនៅក្នុងប្រទេសចិន។ ក្នុងជំនួបជាមួយមន្ត្រីពាណិជ្ជកម្មជាន់ខ្ពស់របស់ EC នៅថ្ងៃទី៩ ខែកញ្ញា អនុរដ្ឋមន្ត្រីក្រសួងពាណិជ្ជកម្មចិន លោក Li Fei បាននិយាយថា ចិនបានត្រៀមខ្លួនរួចជាស្រេចក្នុងការចូលរួមក្នុងកិច្ចពិភាក្សា និងពិគ្រោះយោបល់។ ក្រសួងពាណិជ្ជកម្មចិនបានសង្កត់ធ្ងន់ថា បញ្ហានៃការឧបត្ថម្ភធនសម្រាប់យានជំនិះអគ្គិសនីរបស់ចិនគឺពិតជាស្មុគស្មាញ និងបង្កបញ្ហាប្រឈមធំៗជាច្រើនក្នុងការសម្រេចបានកិច្ចព្រមព្រៀងមួយ។ យ៉ាងណាមិញ ចិនមានឆន្ទៈបន្តធ្វើការយ៉ាងជិតស្និទ្ធជាមួយភាគី EU ដើម្បីឈានទៅរកដំណោះស្រាយមួយស្របតាមផលប្រយោជន៍រួម និងអនុលោមតាមបទប្បញ្ញត្តិរបស់អង្គការពាណិជ្ជកម្មពិភពលោក (WTO) ក្នុងគោលបំណងជំរុញការអភិវឌ្ឍសេដ្ឋកិច្ចប្រកបដោយស្ថិរភាព និងការអភិវឌ្ឍ ទំនាក់ទំនងសេដ្ឋកិច្ច និងពាណិជ្ជកម្មរវាងចិន និងសហភាពអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3561.txt
|
ក្រុមហ៊ុន Boeing ត្រូវកាត់បន្ថយការចំណាយ ដោយផ្អាកការជ្រើសរើសបុគ្គលិក និងពិចារណាលើការបញ្ឈប់ការងារបណ្ដោះអាសន្ន ដើម្បីទប់ទល់នឹងវិបត្តិកូដកម្មអូសបន្លាយពេលយូរ។
|
កូដកម្មរបស់កម្មករជាង ៣ម៉ឺននាក់កំពុងបង្កឱ្យមានផលវិបាកយ៉ាងធ្ងន់ធ្ងរដល់សាជីវកម្មផលិតយន្តហោះ Boeing របស់អាម៉េរិក។ ដើម្បីទប់ទល់នឹងវិបត្តិនេះ ក្រុមហ៊ុន Boeing ត្រូវកាត់បន្ថយការចំណាយ ដោយផ្អាកការជ្រើសរើសបុគ្គលិក និងពិចារណាលើការបញ្ឈប់បុគ្គលិកបណ្ដោះអាសន្ន។ នៅក្នុងលិខិតមួយផ្ញើទៅកាន់បុគ្គលិកនៅថ្ងៃទី១៦ ខែកញ្ញា លោក Brian West ប្រធានផ្នែកហិរញ្ញវត្ថុរបស់ក្រុមហ៊ុន Boeing បាននិយាយថា កូដកម្មនាពេលបច្ចុប្បន្ននេះប៉ះពាល់យ៉ាងខ្លាំងដល់ដំណើរការស្តារឡើងវិញរបស់ក្រុមហ៊ុន ដោយទាមទារឱ្យមានការអនុវត្តវិធានការចាំបាច់ដើម្បីការពារដើមទុន និងធានាអនាគតរបស់ក្រុមហ៊ុន។ នេះបើសារព័ត៌មាន Reuters។ ក្រុមហ៊ុន Boeing ក៏នឹងផ្អាកការបញ្ជាទិញភាគច្រើនសម្រាប់កម្មវិធីផលិតយន្តហោះ 737, 767 និង 777 ទោះបីជាវានឹងបង្កើតភាពមិនច្បាស់លាស់ និងបង្កការក្តីបារម្ភមួយចំនួនក៏ដោយ។ ការបញ្ឈប់ការបញ្ជាទិញគ្រឿងបន្លាស់សម្រាប់កម្មវិធីផលិតយន្តហោះភាគច្រើនរបស់ Boeing ជាការសម្រេចចិត្តដ៏កម្រមួយ។ ហានិភ័យនេះបណ្តាលឱ្យមានការរង្គោះរង្គើដ៏ធំនៅក្នុងឧស្សាហកម្មអាកាសចរណ៍ ដែលខំប្រឹងងើបឡើងវិញបន្ទាប់ពីជំងឺរាលដាលកូវីដ-១៩។ ថ្មីៗនេះ កម្មកររោងចក្រ Boeing Group នៅ West Coast របស់អាម៉េរិកបានបន្តធ្វើកូដកម្មនៅថ្ងៃទី១៣ ខែកញ្ញា បន្ទាប់ពីកម្មកប្រមាណ ៩៦ភាគរយនៅទីក្រុង Seattle និង Portland បានបោះឆ្នោតគាំទ្រកូដកម្មនេះ ជំនួសឱ្យការទទួលយកកិច្ចសន្យាថ្មីរបស់ក្រុមហ៊ុន។ កិច្ចសន្យាថ្មីរបស់ក្រុមហ៊ុន Boeing ប្តេជ្ញាក្នុងការវិនិយោគបន្ថែមទៀតនៅក្នុងតំបន់ Puget Sound និងការដំឡើងប្រាក់ឈ្នួល ២៥ភាគរយសម្រាប់កម្មករក្នុងរយៈពេល ៤ឆ្នាំ។ ទោះជាយ៉ាងណាក៏ដោយ កម្មករភាគច្រើនមិនសប្បាយចិត្តនឹងការដំឡើងប្រាក់បៀវត្សរ៍ ២៥ភាគរយ ដោយលើកឡើងថាវាមិនគ្រប់គ្រាន់បើធៀបនឹងការស្នើសុំដំឡើង ៤០ភាគរយ ហើយកិច្ចសន្យានោះបានលុបចោលប្រាក់រង្វាន់ប្រចាំឆ្នាំ ដែលមានសារៈសំខាន់ខ្លាំងណាស់សម្រាប់កម្មករជាច្រើន។ បើតាមអ្នកអ្នកវិភាគ Chris Olin របស់ Northcoast Research ក្រុមហ៊ុនBoeing ប្រហែលជាត្រូវកាត់បន្ថយយន្តហោះ ៣៣-៣៥ គ្រឿងពីផែនការផលិតរបស់ខ្លួន ដោយសារតែកូដកម្ម បណ្តាលឱ្យបាត់បង់ប្រាក់ចំណូល ១០២លានដុល្លារក្នុងមួយថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3562.txt
|
សហភាពអឺរ៉ុបបានអនុម័តផែនការដាក់ពន្ធរហូតដល់ ៤៥ភាគរយ លើរថយន្តអគ្គិសនីដែលនាំចូលពីចិន ចាប់ពីថ្ងៃទី៣១ ខែតុលា មានរយៈពេលយ៉ាងហោចណាស់ ៥ឆ្នាំ។
|
បណ្តាប្រទេសនៃសហភាពអឺរ៉ុប (EU) កាលពីថ្ងៃទី៤ ខែតុលា បានបោះឆ្នោតដាក់ពន្ធលើការនាំចូលរថយន្តអគ្គិសនីពីចិន។ គណៈកម្មការអឺរ៉ុប (EC) ដែលជាស្ថាប័នទទួលបន្ទុកគ្រប់គ្រងពាណិជ្ជកម្មក្នុងនាមប្រទេសជាសមាជិកទាំង២៧ បានស្វាគមន៍ចំពោះសំឡេងគាំទ្រភាគច្រើនសម្រាប់ផែនការនេះ។ ការអនុម័តនេះនឹងមានប្រសិទ្ធភាពចាប់ពីថ្ងៃទី៣១ ខែតុលា លុះត្រាតែចិនផ្តល់ដំណោះស្រាយ ដើម្បីបញ្ចប់ភាពជាប់គាំង។ អត្រាពន្ធដែលបានអនុវត្តចំពោះក្រុមហ៊ុនផលិតរថយន្តអគ្គិសនីរបស់ចិន គឺ ១៧ភាគរយសម្រាប់ BYD, ១៨,៨ភាគរយសម្រាប់រថយន្ត Geely និង ៣៥,៣ភាគរយសម្រាប់ក្រុមហ៊ុនរថយន្ត SAIC។ Geely ជាម្ចាស់ម៉ាកយីហោដូចជា Polestar និង Volvo របស់ស៊ុយអែត ខណៈ SAIC កាន់កាប់ MG របស់អង់គ្លេសជាម៉ាករថយន្តអគ្គិសនីលក់ដាច់បំផុតមួយនៅអឺរ៉ុប។ ក្រុមហ៊ុនផលិតរថយន្តអគ្គិសនីផ្សេងទៀតនៅចិន រួមទាំងក្រុមហ៊ុនលោកខាងលិចដូចជា Volkswagen និង BMW នឹងត្រូវជាប់ពន្ធ ២០,៧ភាគរយ។ ដោយឡែកសម្រាប់រថយន្ត Tesla គណៈកម្មការអឺរ៉ុបកំណត់អត្រាពន្ធ ៧,៨ភាគរយ។ អត្រាពន្ធថ្មីទាំងនេះត្រូវបានដាក់នៅលើសពិដានអត្រាពន្ធបច្ចុប្បន្ន ១០ភាគរយ។ នេះមានន័យថានៅក្នុងការអនុវត្តជាក់ស្តែង ក្រុមហ៊ុនផលិតរថយន្តចិនមួយចំនួននឹងប្រឈមមុខនឹងពន្ធសរុបលើសពី ៤៥ភាគរយក្នុងពេលឆាប់ៗនេះ។ ទីក្រុងប៉េកាំងជំទាស់នឹងលទ្ធផលបោះឆ្នោតនេះយ៉ាងខ្លាំង។ អ្នកនាំពាក្យក្រសួងពាណិជ្ជកម្មចិនបានជំទាស់ និងប្រឆាំងដាច់ខាតចំពោះវិធានការការពារមិនយុត្តិធម៌ មិនអនុលោម និងមិនសមហេតុផលរបស់ EU ក្នុងករណីនេះ។ ចិនក៏ប្រកាសប្រឆាំងដាច់ខាតចំពោះការដាក់ពន្ធប្រឆាំងការឧបត្ថម្ភធនរបស់ EU លើយានយន្តអគ្គិសនីរបស់ចិន។ ទោះជាយ៉ាងណាក៏ដោយ សហភាពអឺរ៉ុប និងរដ្ឋាភិបាលចិននៅតែមានពេល ៤សប្តាហ៍ដើម្បីចរចារដើម្បីស្វែងរកដំណោះស្រាយប្រកបដោយភាពស្និទ្ធស្នាល នៅមុនដំណាច់ខែតុលា។ អ្នកនាំពាក្យ EC លោក Olof Gill បានបញ្ជាក់ថា ដំណោះស្រាយណាមួយ ដែលស្នើឡើងដោយទីក្រុងប៉េកាំង ត្រូវតែអនុវត្តតាមច្បាប់របស់អង្គការពាណិជ្ជកម្មពិភពលោក (WTO)។ អាល្លឺម៉ង់ ជាប្រទេសមានឧស្សាហកម្មរថយន្តដ៏មានឥទ្ធិពល និងហុងគ្រី បានបោះឆ្នោតប្រឆាំងនឹងផែនការពន្ធកាលពីថ្ងៃទី៤ ខែតុលា។ សមាគមឧស្សាហកម្មរថយន្តអាល្លឺម៉ង់ (VDA) បានឲ្យដឹងថា រដ្ឋាភិបាលបានផ្ញើសារត្រឹមត្រូវ ដោយបោះឆ្នោតប្រឆាំងនឹងការផ្លាស់ប្តូរនេះ។ ប្រធាន VDA លោកស្រី Hildegard Müller បានហៅការសម្រេចចិត្តរបស់ EC ថាជាជំហានថយក្រោយបន្ថែមទៀតពីកិច្ចសហប្រតិបត្តិការពិភពលោក។ ទន្ទឹមនេះ នាយករដ្ឋមន្ត្រីហុងគ្រី លោក Viktor Orbán បានព្រមានថា EU ប្រថុយនឹងការចាប់ផ្តើម«សង្គ្រាមត្រជាក់សេដ្ឋកិច្ច»ជាមួយចិន ហើយបានសន្យាបោះឆ្នោតប្រឆាំងនឹងវិធានការពន្ធ។ លោកអះអាងថា ៖«នេះជារឿងដ៏អាក្រក់បំផុតដែលអាចកើតឡើងចំពោះអឺរ៉ុប។ ប្រសិនបើវានៅតែបន្ត សេដ្ឋកិច្ចអឺរ៉ុបនឹងស្លាប់»។ យោងតាមរបាយការណ៍ EC ទីផ្សាររថយន្តអគ្គិសនីដែលផលិតនៅចិនបានកើនឡើងពី ៣,៩ភាគរយក្នុងឆ្នាំ២០២០ ដល់ ២៥ភាគរយក្នុងខែកញ្ញា ឆ្នាំ២០២៣ ។ កំណើននេះ ដោយសារតែការលក់បង្ខូចថ្លៃ បើប្រៀបធៀបទៅនឹងឧស្សាហកម្មសហភាពអឺរ៉ុប។ ទីក្រុងព្រុចសែលបានចោទប្រកាន់ក្រុមហ៊ុនចិន ថាលក់ថោកដោយសារការឧបត្ថម្ភធនរបស់រដ្ឋាភិបាល។ ការឧបត្ថម្ភធនទាំងនេះ រួមមានរដ្ឋាភិបាលក្នុងតំបន់ដែលផ្តល់ដីថោកសម្រាប់សាងសង់រោងចក្រ ប្រភពលីចូម និងថ្មសាក ក្រោមទីផ្សារពីសហគ្រាសរដ្ឋ និងការលើកទឹកចិត្តផ្នែកពន្ធ និងហិរញ្ញវត្ថុពីធនាគាររបស់រដ្ឋ។ កំណើនទីផ្សារយ៉ាងឆាប់រហ័ស បានបង្កើនការព្រួយបារម្ភថារថយន្តអគ្គិសនីផលិតនៅចិន គំរាមកំហែងដល់សមត្ថភាពរបស់សហភាពអឺរ៉ុបក្នុងការផលិតបច្ចេកវិទ្យាបៃតង ក៏ដូចជាការងាររបស់កម្មករឧស្សាហកម្មរថយន្តចំនួន ២,៥លាននាក់ និងមនុស្ស ១០,៣លាននាក់ផ្សេងទៀត មានការងារដែលពឹងផ្អែកដោយប្រយោលលើការផលិតរថយន្តអគ្គិសនី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3563.txt
|
តម្លៃផ្ទះថ្មីនៅចិនក្នុងខែសីហាបានធ្លាក់ថ្លៃ ៥,៣ភាគរយ ធៀបនឹងរយៈពេលដូចគ្នាក្នុងឆ្នាំ២០២៣ ។ នេះជាកម្រិតធ្លាក់ចុះលឿនខ្លាំង ចាប់តាំងពីខែឧសភា ឆ្នាំ២០១៥។
|
តាមការគណនារបស់ទីភ្នាក់ងារព័ត៌មាន Reuters ដោយផ្អែកលើទិន្នន័យពីការិយាល័យស្ថិតិ ជាតិចិន (NBS) តម្លៃផ្ទះថ្មីនៅក្នុងប្រទេសនេះបានធ្លាក់ចុះរយៈពេល ១៤ខែជាប់ៗគ្នា។ នៅខែ កក្កដាឆ្នាំ២០២៤ មានការថយចុះដល់ ៤,៩ភាគរយ។ យោងតាមទិន្នន័យ NBS ក្នុងរយៈពេល៨ខែឆ្នាំនេះ ការវិនិយោគលើអចលនទ្រព្យបានថយចុះ ១០,២ភាគរយ ហើយការលក់ផ្ទះបានថយចុះ ១៨ភាគរយ បើធៀបនឹងគ្រាដូចគ្នាក្នុងឆ្នាំ២០២៣ ។ អ្នកបង្កើតគោលនយោបាយចិនបានបង្កើនកិច្ចខិតខំប្រឹងប្រែងគាំទ្រ រួមទាំងការកាត់បន្ថយ អត្រាការប្រាក់កម្ចី និងការដកលក្ខខណ្ឌទិញផ្ទះមួយផ្នែក ដើម្បីធ្វើឱ្យមានតម្រូវការឡើងវិញនៅក្នុងទីក្រុងធំៗ។ ទោះជាយ៉ាងណាក៏ដោយ ទីក្រុងតូចៗមានកំណើនផ្ទះច្រើនដែលងាយរងហានិភ័យ ជាពិសេសបង្កើតបញ្ហាប្រឈមសម្រាប់មន្ត្រីក្នុងរក្សាតុល្យភាពការផ្គត់ផ្គង់ និងតម្រូវការ។ ក្នុងចំណោមទីក្រុងចំនួន៧០ ដែលត្រូវបានស្ទង់មតិដោយ NBS មានតែទីក្រុង ២ប៉ុណ្ណោះបានឃើញតម្លៃផ្ទះកើនឡើងនៅក្នុងខែសីហា។ ការស្ទង់មតិរបស់ទីភ្នាក់ងារព័ត៌មាន Reuters បានព្យាករថា តម្លៃផ្ទះនៅចិននឹងធ្លាក់ចុះ ៨,៥ភាគរយនៅឆ្នាំនេះ និង ៣,៩ភាគរយនៅឆ្នាំ ២០២៥ នៅពេលវិស័យនេះកំពុងព្យាយាមងើបឡើងវិញ។ លោក Zhang Dawei ប្រធានផ្នែកវិភាគនៃក្រុមហ៊ុនអចលនទ្រព្យ Centaline បានវាយតម្លៃថា ទីផ្សារអចលនទ្រព្យរបស់ចិនកំពុងស្ថិតក្នុងដំណើរការធ្លាក់ចុះជាបណ្តើរៗហើយ។ តម្រូវការ ប្រាក់ចំណូល និងទំនុកចិន្តរបស់អតិថិជនត្រូវការពេលវេលាដើម្បីងើបឡើងវិញ។ «ទីផ្សារកំពុងរំពឹងថា នឹងមានគោលនយោបាយខ្លាំងជាងនេះ»។ លោក Zhang បានបន្តបែបនេះ។ ក្រុមហ៊ុនហិរញ្ញវត្ថុជប៉ុន Nomura បានរំពឹងថា កំណើនយឺតក្នុងឆមាសទី២ឆ្នាំនេះ នឹងជំរុញឱ្យទីក្រុងប៉េកាំង ចាប់ផ្តើមវិធានការខ្លាំងជាងមុន ដូចជាការផ្តល់ហិរញ្ញវត្ថុដោយផ្ទាល់សម្រាប់គម្រោងលំនៅដ្ឋានដែលជាប់គាំង។ ចំណែកការសង្កេតរបស់ទីភ្នាក់ងារព័ត៌មាន Bloomberg ចិនអាចកាត់បន្ថយអត្រាការប្រាក់សម្រាប់ប្រាក់កម្ចីលើសពី ៥ទ្រីលានដុល្លារ នៅដើមខែនេះ។ ដើម្បីគាំទ្រដល់ការកាត់អត្រាការប្រាក់ ធនាគារ ANZ បានប៉ាន់ប្រមាណថា ចិននឹងមានការកាត់បន្ថយអត្រាការប្រាក់កម្ចីរយៈពេល ៥ឆ្នាំក្នុងខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3564.txt
|
រដ្ឋាភិបាលអាម៉េរិក អាចចំណាយប្រាក់យ៉ាងហោចណាស់ ២២,៧៦ពាន់លានដុល្លារកាលពីឆ្នាំមុនលើប្រតិបត្តិការយោធានៅមជ្ឈិមបូព៌ា និងការផ្តល់អាវុធដល់អុីស្រាអែល។ នេះបើយោងតាមការស្រាវជ្រាវថ្មីមួយ។
|
តួលេខខាងលើត្រូវបានសិក្សាដោយគម្រោង Cost of War របស់សាកលវិទ្យាល័យ Brown នៅរដ្ឋ Rhode អាម៉េរិក ដែលបានចេញផ្សាយនៅថ្ងៃទី៧ ខែតុលា។ បើតាមអ្នកស្រាវជ្រាវ ចំនួនទឹកប្រាក់ប្រមាណ ២៣ពាន់លានដុល្លារ ត្រូវបានចំណាយដោយអាម៉េរិកនៅតំបន់មជ្ឈិមបូព៌ា ចាប់តាំងពីការវាយប្រហាររបស់ក្រុមហាម៉ាសលើភាគខាងត្បូងអុីស្រាអែលនៅដើមខែតុលាឆ្នាំ ២០២៣។ ជាក់ស្តែង ទឹកប្រាក់ចំនួន ១៧,៩ពាន់លានដុល្លារ ត្រូវបានប្រើប្រាស់ដើម្បីផ្តល់ជំនួយសន្តិសុខដល់អុីស្រាអែល។ នេះជាជំនួយយោធាដ៏ធំបំផុតដែលអាម៉េរិកបានផ្តល់ដល់អុីស្រាអែលក្នុងរយៈពេលមួយឆ្នាំ ចាប់តាំងពីឆ្នាំ ១៩៥៩ ដែលជាឆ្នាំដែលទីក្រុងវ៉ាស៊ីនតោនបានអនុម័តប្រាក់កម្ចីយោធាលើកដំបូងរបស់អ៊ីស្រាអែល។ នេះបើតាមការចុះផ្សាយរបស់សារព័ត៌មាន The Hill ។ យ៉ាងហោចណាស់ ៤,៨៦ពាន់លានដុល្លារ ត្រូវបានចំណាយលើសកម្មភាពយោធារបស់អាម៉េរិកនៅមជ្ឈិមបូព៌ា រួមទាំងប្រតិបត្តិកា រដើម្បីដោះស្រាយជាមួយក្រុមហ៊ូធីផងដែរ។ ចំនួននេះបង្ហាញពីរូបភាពកាន់តែទូលំទូលាយនៃការចំណាយដែលអាម៉េរិកត្រូវចំណាយបន្ថែមពីលើគ្រាប់រំសេវមានតម្លៃជាងមួយពាន់លានដុល្លារដែលត្រូវបានប្រកាស។ អាម៉េរិកបានផ្ទេរកាំភ្លើងធំ មីស៊ីលប្រឆាំងរថក្រោះ គ្រាប់បែក ឧបករណ៍បំប្លែងគ្រាប់បែក ដ្រូន និងអាវុធផ្សេងទៀតទៅកាន់ប្រទេសអុីស្រាអែល ចាប់តាំងពីខែតុលា ឆ្នាំ២០២៣។ កងទ័ពអុីស្រាអែលប្រើអាវុធទាំងនេះក្នុងប្រតិបត្តិការប្រឆាំងក្រុមហាម៉ាស ហេសបូឡា និងក្រុមហ៊ូធី។ អាម៉េរិកបានបង្កើនវត្តមានយោធារបស់ខ្លួនយ៉ាងខ្លាំងនៅមជ្ឈិមបូព៌ា បន្ទាប់ពីក្រុមហ៊ូធីបានចាប់ផ្តើមវាយឆ្មក់នាវាឆ្លងកាត់តំបន់នេះ ដើម្បីបង្ហាញពីសាមគ្គីភាពជាមួយក្រុមហាម៉ាសនៅតំបន់កាហ្សា។ នាវាចម្បាំង និងយន្តហោះចម្បាំងអាម៉េរិកប្រើប្រាស់គ្រាប់រំសេវដែលមានតម្លៃរាប់លានដុល្លារ ដើម្បីដោះស្រាយជាមួយដ្រូន មីស៊ីលរបស់ហ៊ូធី ឬការវាយប្រហារតាមអាកាសលើទីតាំងរបស់កងកម្លាំងនេះ។ យោធាអាម៉េរិកក៏បានកៀងគរទ្រព្យសម្បត្តិក្នុងតំបន់ដើម្បីការពារសម្ព័ន្ធមិត្តអុីស្រាអែលអំឡុងពេលការវាយឆ្មក់មីស៊ីលពីរគ្រាប់របស់អ៊ីរ៉ង់។ អ្នកស្រាវជ្រាវ បានលើកឡើងថា នេះជាប្រតិបត្តិការដ៏យូរបំផុតរបស់កងកម្លាំងអាម៉េរិក ចាប់តាំងពីពួកគេបានដាក់ពង្រាយប្រតិបត្តិការប្រឆាំងនឹងក្រុមឧទ្ទាមរដ្ឋឥស្លាម ISIS នៅក្នុងប្រទេសអ៊ីរ៉ាក់ និងស៊ីរីក្នុងឆ្នាំ ២០១៦-២០១៩។ គេរំពឹងថា ការចំណាយលើផ្នែកយោធាដោយភាគីពាក់ព័ន្ធ និងចំនួនអ្នកស្លាប់ របួសនឹងបន្តកើនឡើង ខណៈជម្លោះនៅមជ្ឈិមបូព៌ាមិនបង្ហាញសញ្ញានៃការធូរស្រាល។ មនុស្សប្រហែល ១២០០នាក់នៅអុីស្រាអែលត្រូវបានសម្លាប់នៅក្នុងការវាយប្រហារនៅខែតុលាឆ្នាំ២០២៣ ដោយក្រុមហាម៉ាស់។ ប្រតិបត្តិការសងសឹករបស់អុីស្រាអែលប្រឆាំងនឹងតំបន់កាហ្សាបានសម្លាប់មនុស្សជាង ៤ម៉ឺននាក់នៅទីនោះ។ ការកើនឡើងនៃការប្រយុទ្ធគ្នារវាងអុីស្រាអែល និងក្រុមហេសប៉ូឡា នាពេលថ្មីៗនេះបានធ្វើឱ្យមនុស្សជាង ១៤០០នាក់បានស្លាប់នៅលីបង់ ដោយបង្ខំឱ្យមនុស្សជាង១លាននាក់ត្រូវភៀសខ្លួនចេញពីផ្ទះរបស់ពួកគេ។ ទាហានអុីស្រាអែលយ៉ាងហោចណាស់ ៨នាក់ត្រូវបានសម្លាប់ក្នុងការវាយឆ្មក់នៅភាគខាងត្បូងលីបង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3565.txt
|
បេក្ខជនប្រធានាធិបតីបក្សសាធារណរដ្ឋលោក ដូណាល់ ត្រាំ ព្រមានដាក់ពន្ធរហូតដល់២០០ភាគរយ លើរថយន្តដែលនាំចូលពីម៉ិកស៊ិក ប្រសិនបើលោកឈ្នះការប្រជែងតំណែងប្រមុខសេតវិមានឡើងវិញ។
|
អំឡុងព្រឹត្តិការណ៍យុទ្ធនាការមួយនៅព្រលានយន្តហោះក្នុងទីក្រុង Juneau រដ្ឋ Wisconsin នៅថ្ងៃទី៦ ខែតុលា អតីតប្រធានាធិបតី ដូណាល់ ត្រាំ បានសង្កត់ធ្ងន់ថា លោកនឹងមិនអនុញ្ញាតឱ្យរថយន្តទាំងនេះត្រូវបាននាំចូលទៅអាម៉េរិកទេ ហើយលោកបានត្រៀមខ្លួនរួចជាស្រេចក្នុងការដាក់ពន្ធខាងលើនេះប្រសិនបើចាំបាច់។ នេះមិនមែនជាលើកទីមួយទេដែលលោក ត្រាំ គំរាមដាក់ពន្ធនាំចូលលើទំនិញប្រទេសមួយចំនួន។ អំឡុងយុទ្ធនាការឃោសនាបោះឆ្នោតកន្លងមក លោក ត្រាំ ធ្លាប់បញ្ជាក់ថា លោកនឹងយកពន្ធ ១០០ភាគរយលើរថយន្ត និងឡានដឹកទំនិញនាំចូល ដើម្បីគាំទ្រដល់ឧស្សាហកម្មរថយន្តក្នុងស្រុក។ ម៉ិកស៊ិកបាននាំចេញរថយន្តប្រហែល ៣លានគ្រឿងទៅកាន់អាម៉េរិកក្នុងឆ្នាំ២០២៣ ដោយក្រុមហ៊ុនផលិតរថយន្តធំៗរួមមាន General Motors, Fiat Chrysler និង Ford មានចំនួនប្រហែលពាក់កណ្តាលនៃរថយន្តទាំងនេះ។ អង្គការស្រាវជ្រាវគោលនយោបាយពន្ធដារនៅអាម៉េរិកយល់ថា ពន្ធថ្មីលើរថយន្តនាំចូលពីម៉ិកស៊ិក ទំនងជានឹងជំរុញឱ្យតម្លៃរថយន្តកើនឡើង។ នេះជាលើកទី៤ ក្នុងរយៈពេល ៨ថ្ងៃដែលលោក ត្រាំ បានធ្វើយុទ្ធនាការក្នុងរដ្ឋ Wisconsin ដោយបង្ហាញពីសារៈសំខាន់នៃរដ្ឋនេះនៅក្នុងយុទ្ធនាការរបស់លោក ដែលនៅសល់មិនដល់មួយខែទៀតរហូតដល់ថ្ងៃបោះឆ្នោត។ ថ្មីៗនេះ ទាំងអនុប្រធានាធិបតី កាម៉ាឡា ហារីស និងលោក ត្រាំ បានចំណាយពេលវេលា លុយកាក់ និងធនធានជាច្រើននៅក្នុងរដ្ឋសមរភូមិសំខាន់ៗដូចជា Michigan, Pennsylvania និង Wisconsin។ កាលពីថ្ងៃទី៣ ខែតុលា លោកស្រី ហារីស និងអតីតសមាជិកសភាមកពីគណបក្សសាធារណរដ្ឋលោកស្រី Liz Cheney ក៏បានធ្វើយុទ្ធនាការនៅ Wisconsin ដែរ។ ការស្ទង់មតិបង្ហាញថា លោកស្រី ហារីស កំពុងទទួលបានការគាំទ្រជាងលោក ត្រាំ នៅក្នុងរដ្ឋនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3566.txt
|
ចិន និងឡាវបានប្តេជ្ញាចិត្តក្នុងការអភិវឌ្ឍន៍ផ្លូវដែកចិន-ឡាវដែលមានគុណភាពខ្ពស់ លើកកម្ពស់ការតភ្ជាប់ជាមួយប្រព័ន្ធផ្លូវដែកថៃ ដើម្បីសម្រេចបាននូវច្រករបៀងអភិវឌ្ឍន៍តភ្ជាប់ប្រទេសទាំងបីក្នុងពេលឆាប់ៗនេះ។
|
ចិន និងឡាវបានចុះហត្ថលេខាលើសេចក្តីប្រកាសរួមមួយ ដើម្បីបង្កើនកិច្ចសហប្រតិបត្តិការទ្វេភាគី ដោយផ្តោតលើការអភិវឌ្ឍច្រករបៀងតភ្ជាប់ប្រកបដោយមហិច្ឆតារវាងប្រទេសទាំងពីរ រួមជាមួយថៃ។ ក្នុងដំណើរទស្សនកិច្ចជាផ្លូវការនៅឡាវចាប់ពីថ្ងៃទី១១ ដល់ថ្ងៃទី១២ ខែតុលា នាយករដ្ឋមន្ត្រីចិន លោក លី ឈាំង និងសមភាគីឡាវ លោក សុនសៃ ស៊ីផាដន បានឯកភាពជំរុញកិច្ចសហប្រតិបត្តិការក្នុងវិស័យដូចជា ពាណិជ្ជកម្ម សេវាកម្ម និងដឹកជញ្ជូនជាដើម។ ចំណុចលេចធ្លោនៃសេចក្តីថ្លែងការណ៍រួម គឺការប្តេជ្ញាចិត្តក្នុងការអភិវឌ្ឍផ្លូវដែកចិន-ឡាវដែលមានគុណភាពខ្ពស់ កិច្ចខិតខំប្រឹងប្រែងដើម្បីដាក់ពង្រាយយន្តការត្រួតពិនិត្យព្រំដែនរួមគ្នា និងលើកកម្ពស់ការតភ្ជាប់ជាមួយប្រព័ន្ធផ្លូវដែកថៃ ដើម្បីសម្រេចឱ្យបានឆាប់នូវច្រករបៀងអភិវឌ្ឍន៍តភ្ជាប់ទាំងបីប្រទេស។ ក្នុងវិស័យអាកាសចរណ៍ ចិនស្វាគមន៍ធុរកិច្ចឡាវក្នុងការប្រើប្រាស់យន្តហោះពាណិជ្ជកម្មចិន ដោយបើកឱកាសថ្មីសម្រាប់កិច្ចសហប្រតិបត្តិការក្នុងវិស័យសាស្ត្រនេះ។ ទាក់ទងនឹងពាណិជ្ជកម្ម ទីក្រុងប៉េកាំងបានសន្យាអនុវត្តគោលនយោបាយអត្រាពន្ធ ភាគរយសម្រាប់ទំនិញឡាវទាំងអស់ដែលនាំចេញទៅកាន់ចិន។ ជាពិសេស ប្រទេសទាំងពីរនឹងផ្តោតលើការជំរុញការនាំចេញផលិតផលកសិកម្ម និងម្ហូបអាហារដែលមានគុណភាពខ្ពស់ពីឡាវទៅកាន់ទីផ្សារចិនដែលមានប្រជាជនជាង ១,៤ ទ្រីលាននាក់។ សេចក្តីថ្លែងការណ៍រួមនេះ ជាជំហានដ៏សំខាន់មួយឆ្ពោះទៅមុខក្នុងយុទ្ធសាស្ត្រតភ្ជាប់ក្នុងតំបន់របស់ចិន ស្របពេលក៏បើកចំហនូវទស្សនវិស័យអភិវឌ្ឍន៍ថ្មីដល់ឡាវ ដែលជាប្រទេសដែលកំពុងខិតខំដើម្បីក្លាយជាមជ្ឈមណ្ឌលពាណិជ្ជកម្មនៃអាស៊ីអាគ្នេយ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3567.txt
|
ឥណ្ឌូណេស៊ីនឹងបើកផ្ទះបាយរាប់ពាន់កន្លែងនៅឆ្នាំក្រោយ ស្របពេលរដ្ឋាភិបាលថ្មីចាប់ផ្តើមកម្មវិធីអាហារឥតគិតថ្លៃដែលត្រូវចំណាយរាប់ពាន់លានដុល្លារ។ កម្មវិធីនេះ នឹងជួយកាត់បន្ថយកង្វះអាហារូបត្ថម្ភនៅក្នុងប្រទេស។
|
យ៉ាងហោចណាស់ផ្ទះបាយចំនួន ៥០០០កន្លែងនឹងត្រូវបានបើកនៅឆ្នាំ២០២៥ ហើយនឹងកើនឡើងដល់ ៣០ពាន់កន្លែងនៅឆ្នាំ២០២៧។ នេះបើតាមលោក Dadan Hindayana ប្រធានទីភ្នាក់ងារអាហារូបត្ថម្ភជាតិឥណ្ឌូណេស៊ីបានថ្លែងនៅថ្ងៃទី៨ ខែតុលា។ កម្មវិធីនេះមានគោលបំណងដើម្បីបញ្ចប់កង្វះអាហារូបត្ថម្ភ ហើយត្រូវបានគេរំពឹងថានឹងជួយដល់មនុស្សចំនួន ៨៣លាននាក់ រួមទាំងស្ត្រីមានផ្ទៃពោះផង ដោយចំណាយថវិកាប្រហែល ២៨ពាន់លានដុល្លារក្នុងមួយឆ្នាំ។ លោក Dadan បានបញ្ជាក់ថា ៖« ផ្ទះបាយទាំងនេះដើរតួនាទីក្នុងការប្រើប្រាស់ផលិតផលកសិកម្មក្នុងស្រុក និងបង្កើតការងារថ្មីជាងមួយលាននាក់»។ កម្មវិធីអាហារឥតគិតថ្លៃ ជាគំនិតផ្តួចផ្តើមរបស់រដ្ឋបាលថ្មីដែលដឹកនាំដោយប្រធានាធិបតីជាប់ឆ្នោត លោក ប្រាបូវ៉ូ សូប៊ីយ៉ាន់តូ។ លោក ប្រាបូវ៉ូ នឹងស្បថចូលកាន់តំណែងនៅថ្ងៃទី២០ ខែតុលា។ នៅក្នុងដំណាក់កាលដំបូងនៃផែនការនេះ សិស្សប្រហែល ២០លាននាក់នឹងត្រូវបានផ្តល់អាហារចាប់ពីខែមករា ឆ្នាំ២០២៥ ជាមួយការចំណាយតម្លៃ ៧១ទ្រីពាន់លានរូពៀ (៤,៥៤ពាន់លានដុល្លារ)។ តម្រូវការស្បៀងអាហារដែលបានប៉ាន់ប្រមាណសម្រាប់កម្មវិធីនេះសម្រាប់ឆ្នាំក្រោយ មានអង្ករចំនួន ៣១២ពាន់តោន សាច់មាន់ចំនួន ៥៤៦ពាន់តោន ឬស៊ុតចំនួន ៤,៦៨ពាន់លានគ្រាប់ ទឹកដោះគោចំនួន ៩៣៦លានលីត្រ និងបន្លែចំនួន ៥៤៦ពាន់តោន។ តាមការបញ្ជាក់របស់លោក Dadan ប្រាប់សារព័ត៌មាន Reuters ផ្ទះបាយមួយអាចបម្រើកុមារបាន ៣ ០០០នាក់ នឹងប្រើប្រាស់អង្ករចំនួន ២០០គីឡូក្រាម សាច់មាន់ចំនួន ៣៥០គីឡូក្រាម ឬស៊ុតចំនួន ៣ ០០០គ្រាប់ ទឹកដោះគោចំនួន ៦០០លីត្រ និងបន្លែចំនួន៣៥០ គីឡូក្រាមជារៀងរាល់ថ្ងៃ។ ទីភ្នាក់ងារអាហារូបត្ថម្ភមួយនេះ នឹងផ្តល់អាទិភាពដល់ការស្វែងរកប្រភពអាហារពីកសិករក្នុងស្រុក ហើយនឹងកែសម្រួលបញ្ជីមុខម្ហូប ដោយផ្អែកលើភាពជាក់ស្តែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3568.txt
|
ចិនគ្រោងចែកប្រាក់ដល់ប្រជាជនដែលខ្វះខាត ដើម្បីលើកកម្ពស់ជីវភាព និងសេដ្ឋកិច្ចប្រទេស។ ទោះបីជាមិនផ្តល់ព័ត៌មានលម្អិតអំពីចំនួនទឹកប្រាក់ ប៉ុន្តែវាជាការប្រកាសដ៏កម្រនៃការគាំទ្រផ្នែកហិរញ្ញវត្ថុដោយផ្ទាល់សម្រាប់ប្រជាជនពីរដ្ឋាភិបាលចិន។
|
រដ្ឋាភិបាលចិនគ្រោងចែកចាយសាច់ប្រាក់ដល់ក្រុមងាយរងគ្រោះ រួមទាំងជនក្រីក្រ និងកុមារកំព្រា នៅមុនថ្ងៃបុណ្យជាតិនាថ្ងៃទី១ ខែតុលា។ នេះបើតាមទូរទស្សន៍ជាតិ CCTV នៅថ្ងៃទី ២៥ ខែកញ្ញា។ ទោះបីជាវាមិនបានផ្តល់ព័ត៌មានលម្អិតអំពីចំនួននេះក៏ដោយ ប៉ុន្តែនេះជាការប្រកាសដ៏កម្រនៃការគាំទ្រផ្នែកហិរញ្ញវត្ថុដោយផ្ទាល់សម្រាប់ប្រជាជនទីក្រុងប៉េកាំង។ ការប្រកាសនេះត្រូវបានធ្វើឡើងតែមួយថ្ងៃ បន្ទាប់ពីធនាគារកណ្តាលចិន (PBOC) ស្រាប់តែបានដាក់ចេញនូវវិធានការជាបន្តបន្ទាប់ដើម្បីជំរុញកំណើនសេដ្ឋកិច្ច។ កម្មវិធីនេះនឹងត្រូវបានអនុវត្តដោយក្រសួងហិរញ្ញវត្ថុ និងក្រសួងកិច្ចការផ្ទៃក្នុងចិន។ រដ្ឋាភិបាលក្នុងតំបន់មានភារកិច្ចធានាឱ្យប្រាក់ឧបត្ថម្ភទៅដល់អ្នកទទួលផលត្រឹមត្រូវមុនថ្ងៃបុណ្យជាតិនៅថ្ងៃទី១ខែតុលា ដើម្បីបង្ហាញពីការព្រួយបារម្ភរបស់បក្ស និងរដ្ឋាភិបាលចំពោះអ្នកដែលមានការលំបាក។ បើតាមអ្នកវិភាគ ការអនុវត្តការផ្តល់សាច់ប្រាក់ក្នុងរយៈពេលដ៏ខ្លីបែបនេះ បង្ហាញពីការផ្លាស់ប្តូរគំនិតរបស់រដ្ឋាភិបាលចិនស្តីពីការឧបត្ថម្ភធនសុខុមាលភាព។ ការប្រកាសនេះត្រូវបានធ្វើឡើងមិនយូរប៉ុន្មានបន្ទាប់ពី PBOC បានដាក់ចេញនូវវិធានការគោលនយោបាយរូបិយវត្ថុ និងហិរញ្ញវត្ថុជាបន្តបន្ទាប់ រួមទាំងការបញ្ចុះអត្រាការប្រាក់ និងការបន្ធូរបន្ថយបទប្បញ្ញត្តិដើម្បីការពារការធ្លាក់ចុះនៃសេដ្ឋកិច្ចធំទីពីររបស់ពិភពលោក។ បើតាម CCTV រដ្ឋាភិបាលបានណែនាំដល់អាជ្ញាធរលើការផ្តល់អត្ថប្រយោជន៍សន្តិសុខសង្គមមួយចំនួនដល់និស្សិតសាកលវិទ្យាល័យដែលបានបញ្ចប់ការសិក្សាយ៉ាងតិច២ឆ្នាំ ប៉ុន្តែមិនទាន់ស្វែងរកការងារធ្វើ ដើម្បីលើកកម្ពស់ទីផ្សារការងារ។ កន្លងមក នៅក្នុងសេចក្តីប្រកាសមួយក្នុងខែមេសា រដ្ឋាភិបាលចិនបានប៉ាន់ប្រមាណថវិកាចំនួន ១៥៤,៧ពាន់លានយ័ន (២២ពាន់លានដុល្លារ) ដើម្បីផ្តល់ការគាំទ្រផ្នែកហិរញ្ញវត្ថុ និងឧបត្ថម្ភធនដល់ក្រុមក្រីក្រខ្លាំង កុមារកំព្រា និងជនគ្មានផ្ទះសម្បែងក្នុងឆ្នាំនេះ។ យោងតាមទិន្នន័យពីក្រសួងកិច្ចការផ្ទៃក្នុងរបស់ចិន គិតត្រឹមខែមិថុនា ប្រទេសនេះមានប្រជាជនប្រហែល ៤,៧៤លាននាក់នៅក្នុងក្រុមក្រីក្របំផុត។ ទិវាជាតិ ១តុលា ជាថ្ងៃឈប់សម្រាកដ៏សំខាន់បំផុតមួយនៅក្នុងប្រទេសចិន ដែលឃើញមានសកម្មភាពអ្នកប្រើប្រាស់ និងទេសចរណ៍ដ៏ច្រើន។ ទោះជាយ៉ាងណាក៏ដោយ វិបត្តិអចលនទ្រព្យ និងទីផ្សារការងារអាប់អួរបានធ្វើឱ្យការប្រើប្រាស់ធ្លាក់ចុះយ៉ាងខ្លាំង។ អ្នកសេដ្ឋកិច្ចជាច្រើនបានអំពាវនាវឱ្យរដ្ឋាភិបាលក្រុងប៉េកាំងចាត់វិធានការណ៍សារពើពន្ធដោយផ្ទាល់បន្ថែមទៀត ដើម្បីធ្វើអោយអារម្មណ៍អតិថិជនមានភាពរស់រវើកឡើងវិញ។ កាលពីដើមឆ្នាំនេះ លោក Huang Yiping សមាជិកក្រុមប្រឹក្សាគោលនយោបាយរូបិយវត្ថុរបស់ BPOC បានជំរុញឱ្យរដ្ឋាភិបាលចាត់វិធានការដើម្បីជំរុញការចំណាយ និងធ្វើឱ្យការប្រើប្រាស់ឡើងវិញ។ លោក Huang លើកឡើងថា ៖« ការផ្តល់សាច់ប្រាក់ដល់ប្រជាជន ត្រូវបានគេរំពឹងថានឹងជំរុញការប្រើប្រាស់ ខណៈការសង្កត់ធ្ងន់លើសុខភាពសារពើពន្ធអាចរារាំងសេដ្ឋកិច្ច»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3569.txt
|
ចំនួនទារកដែលកើតនៅប្រទេសជប៉ុនបានថយចុះ ៥,៧ភាគរយ នៅចន្លោះខែមករា និងខែមិថុនា ដែលជាកម្រិតទាបបំផុត។
|
គិតត្រឹមពាក់កណ្តាលឆ្នាំនេះ ជប៉ុនបានកត់ត្រាអត្រាកំណើតត្រឹមតែ ៣៥ម៉ឺននាក់ប៉ុណ្ណោះ ដែលជាចំនួនទាបបំផុតចាប់តាំងពីឆ្នាំ ១៩៦៩។ ទិន្នន័យត្រូវបានប្រកាសដោយក្រសួងសុខាភិបាល ការងារ និងសុខុមាលភាពរបស់ជប៉ុននៅថ្ងៃទី៣០ ខែសីហា។ អត្រាកំណើតបានធ្លាក់ចុះខ្លាំងនៅឆមាសទី១ ឆ្នាំនេះ បើធៀបនឹងគ្រាដូចគ្នាកាលពីឆ្នាំមុន។ ប្រសិនបើការមានកូននៅតែបន្តធ្លាក់ចុះ អត្រាកំណើតពេញមួយឆ្នាំ (មិនរាប់បញ្ចូលជនបរទេសដែលរស់នៅជប៉ុន) នឹងធ្លាក់ចុះក្រោម ៧០ម៉ឺននាក់ជាលើកដំបូង។ ទន្ទឹមនេះ ចំនួនគូស្វាមីភរិយាដែលបានរៀបការគិតត្រឹមខែមិថុនាឆ្នាំនេះ បានថយចុះចំនួន ១,៨ភាគរយបើធៀបនឹងឆ្នាំមុន ដែលមានចំនួន ៤៩១ ៤៦២គូ។ ចំនួនអ្នកស្លាប់ក្នុងអំឡុងពេលនេះបានកើនឡើង ១,៨ភាគរយដល់ ៨១១ ០០០នាក់។ នៅឆ្នាំ ២០២៣ ចំនួនកំណើតនៅជប៉ុន ដោយមិនរាប់បញ្ចូលជនបរទេស មានចំនួន ៧២៧ ០០០នាក់ ដែលជាចំនួនទាបបំផុតក្នុងកំណត់ត្រា។ ការថយចុះចំនួនប្រជាជនជប៉ុន អាចនាំឱ្យមានការដួលរលំនៃអាជីវកម្មក្នុងស្រុក និងបញ្ហាសេវាសាធារណៈ ដោយសារតែខ្វះធនធានមនុស្ស និងអ្នកប្រើប្រាស់។ និន្នាការនេះ ក៏អាចប៉ះពាល់ដល់ប្រព័ន្ធសន្តិសុខសង្គមយ៉ាងធ្ងន់ធ្ងរ ដូចជាប្រព័ន្ធថែទាំសុខភាព និងប្រាក់សោធននិវត្តន៍ជាដើម។ រដ្ឋាភិបាលជប៉ុនមើលឃើញថា រយៈពេលបច្ចុប្បន្នដល់ដើមទសវត្សរ៍ឆ្នាំ ២០៣០ ជាឱកាសចុងក្រោយរបស់ខ្លួនដើម្បីផ្លាស់ប្តូរអត្រាកំណើតធ្លាក់ចុះរបស់ប្រទេស។ អាជ្ញាធរបានសន្យាថានឹងចាត់វិធានការដែលមិនធ្លាប់មានពីមុនមកដើម្បីដោះស្រាយបញ្ហានេះ។ សមាជិកព្រឹទ្ធសភាជប៉ុន លោកស្រី Masako Mori ដែលជាទីប្រឹក្សានាយករដ្ឋមន្ត្រីជប៉ុនលោក ហ៊្វូមីអូ គីស៊ីដា ទទួលបន្ទុកអត្រាកំណើត និងអ្នកស្រលាញ់ភេទដូចគ្នាបានលើកឡើងថា ប្រទេសនេះមានហានិភ័យ«ដល់រលាយបាត់» ប្រសិនបើមិនធ្វើសកម្មភាពភ្លាមៗ។ បើតាមលោកស្រី ប្រព័ន្ធសន្តិសុខសង្គមនឹងដួលរលំ កម្លាំងសេដ្ឋកិច្ច និងឧស្សាហកម្មនឹងធ្លាក់ចុះ ហើយកងកម្លាំងស្វ័យការពារជប៉ុននឹងមិនអាចជ្រើសរើសកងទ័ពបន្ថែមទៀតដើម្បីការពារប្រទេសបានទេ។ នាយករដ្ឋមន្ត្រី គីស៊ីដា ចង់ឱ្យរដ្ឋាភិបាលចំណាយទ្វេដងលើកម្មវិធីទាក់ទងនឹងកុមារ។ លោកបានបង្កើតក្រុមអាជ្ញាធរថ្មីមួយក្នុងខែមេសា ដើម្បីផ្តោតលើបញ្ហានេះ។ កាលពីខែមករា ក្នុងជំនួបជាមួយសមាជិកសភា លោក គីស៊ីដា បានសង្កត់ធ្ងន់ថា ៖ «នៅពេលគិតអំពីនិរន្តរភាព និងទូលំទូលាយនៃសេដ្ឋកិច្ចសង្គម យើងគួរតែដាក់ការគាំទ្រការចិញ្ចឹមកូនជាគោលនយោបាយសំខាន់បំផុត»។ ជារួម អត្រាកំណើតមានទំនោរថយចុះ នៅពេលប្រទេសមួយមានកំណើនសេដ្ឋកិច្ចយ៉ាងឆាប់រហ័ស និងជីវភាពរស់នៅកាន់តែប្រសើរឡើង។ កម្រិតជីវភាពប្រសើរជាងមុន នឹងកាត់បន្ថយអត្រាមរណភាពទារក និងកុមារ ហើយគូស្វាមីភរិយាយល់ថាកូនរបស់ពួកគេនឹងធំឡើងមានសុខភាពល្អរហូតដល់ពេញវ័យ។ នេះធ្វើឱ្យពួកគេសម្រេចចិត្តមានកូនតិចជាងមុន។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_357.txt
|
វៀតណាមនិងអាម៉េរិកបានប្រកាសពីបង្កើតទំនាក់ទំនងភាពជាដៃគូយុទ្ធសាស្ត្រគ្រប់ជ្រុងជ្រោយដើម្បីសន្តិភាព កិច្ចសហប្រតិបត្តិការ និងការអភិវឌ្ឍប្រកបដោយចីរភាពអំឡុងទស្សនកិច្ចរបស់ប្រធានាធិបតីអាម៉េរិក ចូ បៃឌិន នៅរដ្ឋធានីហាណូយនៅថ្ងៃទី១០ ខែកញ្ញា។
|
ប្រធានាធិបតីអាម៉េរិក ចូ បៃឌិន បានបំពេញទស្សនកិច្ចផ្លូវរដ្ឋនៅវៀតណាមពីថ្ងៃទី១០ ដល់ថ្ងៃទី១១ ខែកញ្ញាតាមការអញ្ជើញរបស់អគ្គលេខាបក្សកុម្មុយនីស្តវៀតណាម ង្វៀន ហ៊្វូ ជុង ។ នេះជាលើកដំបូងដែលមេដឹកនាំអាម៉េរិកទៅវៀតណាមតាមការអញ្ជើញរបស់ប្រមុខបក្សកម្មុយនីស្តវៀតណាម។ មេដឹកនាំទាំង២ បានប្រកាសដំឡើងកម្រិតទំនាក់ទំនងដៃគូយុទ្ធសាស្ត្រគ្រប់ជ្រុងជ្រោយដើម្បីសន្តិភាព កិច្ចសហប្រតិបត្តិការ និងការអភិវឌ្ឍន៍ប្រកបដោយចីរភាព។ មេដឹកនាំទាំងពីរក៏បានឯកភាពថា កត្តាសំខាន់បំផុតសម្រាប់ការអភិវឌ្ឍទំនាក់ទំនងវៀតណាម-អាម៉េរិក គឺការគោរពពេញលេញចំពោះគោលការណ៍ជាមូលដ្ឋានដឹកនាំទំនាក់ទំនងរវាងប្រទេសទាំងពីរ ក្នុងនោះមានទាំងការគោរពធម្មនុញ្ញរបស់អង្គការសហប្រជាជាតិ ច្បាប់អន្តរជាតិ និងរបបនយោបាយ ឯករាជ្យ អធិបតេយ្យភាព និងបូរណភាពទឹកដីរបស់គ្នាទៅវិញទៅមក។ ក្រោមទំនាក់ទំនងថ្មីនេះ សេតវិមានបានប្រកាសថា ភាគីទាំង២នឹងពង្រឹងកិច្ចសហប្រតិបត្តិការជាមួយវៀតណាមលើវិស័យមួយចំនួនដូចជា នវានុវត្តន៍ វិទ្យាសាស្ត្រ-បច្ចេកវិទ្យា ការអប់រំ-បណ្តុះបណ្តាល ពាណិជ្ជកម្ម ការវិនិយោគ និងសេដ្ឋកិច្ច អាកាសធាតុ ថាមពល បរិស្ថាន សុខភាព សន្តិសុខ និងវិស័យដែលរងផលប៉ះពាល់ដោយសង្គ្រាម និងការលើកកម្ពស់ទំនាក់ទំនងរវាងធុរកិច្ចនៃប្រទេសទាំងពីរ។ ជាពិសេស អាម៉េរិកគ្រោងនឹងបង្កើនការគាំទ្រផ្នែកហិរញ្ញវត្ថុសម្រាប់គម្រោងការបន្សាបជាតិពុលឌីអុកស៊ីតនៅអាកាសយានដ្ឋាន Bien Hoa និងកិច្ចខិតខំប្រឹងប្រែងបោសសម្អាតគ្រាប់បែកដែលខ្លួនបានទម្លាក់ក្នុងអំឡុងសង្រ្គាមជាមួយវៀតណាមដោយពង្រីកទំហំកម្មវិធីដើម្បីជួយដល់ជនពិការ។ អាមេរិកក៏គ្រោងនឹងជួយលើកកម្ពស់សមត្ថភាពរបស់វៀតណាមក្នុងការប្រយុទ្ធប្រឆាំងឧក្រិដ្ឋកម្មឆ្លងដែន។ ការពង្រឹងទំនាក់ទំនងនេះ ត្រូវមើលឃើញថា ជាការរៀបចំដើម្បីប្រឈមមុខចិនផងដែរ ប៉ុន្តែលោក បៃឌិន និយាយរឿងអាម៉េរិកមិនឡោមព័ទ្ធចិនឡើយខណៈដែលមហាអំណាចទាំងពីរប្រឈមមុខនឹងការបែកបាក់កាន់តែខ្លាំងលើផ្នែកពាណិជ្ជកម្ម សន្តិសុខ និងសិទ្ធិមនុស្ស។ «ខ្ញុំមិនចង់ហ៊ុមចិនទេ។» លោក បៃឌិន និយាយបែបនេះក្រោយជំនួបជាមួយមេដឹកនាំវៀតណាម។ ការបង្ហាញជំហរគាំទ្ររបស់ទីក្រុងវ៉ាស៊ីនតោនជាមួយវៀតណាម គឺជាការពង្រឹងបណ្តាញសម្ព័ន្ធមិត្តរបស់ខ្លួននៅជុំវិញអាស៊ី និងប៉ាស៊ីហ្វិក ដើម្បីប្រឈមមុខនឹងការកើនឡើងនៃឥទ្ធិពលរបស់ទីក្រុងប៉េកាំង។ អាម៉រិកបានវិនិយោគយ៉ាងច្រើនក្នុងការកសាងសម្ព័ន្ធភាពជាផ្នែកនៃយុទ្ធសាស្ត្រឥណ្ឌូប៉ាស៊ីហ្វិករបស់ខ្លួន រួមទាំងកិច្ចសន្ទនាសន្តិសុខ Quad ជាមួយឥណ្ឌា អូស្ត្រាលី និងជប៉ុន និងកិច្ចព្រមព្រៀង AUKUS ជាមួយអង់គ្លេស និងអូស្ត្រាលី។ ទំនាក់ទំនងវៀតណាម - អាម៉េរិកត្រូវបានធ្វើឲ្យប្រសើរឡើងវិញនៅខែកក្កដា ឆ្នាំ១៩៩៥ និងបានធ្វើឱ្យប្រសើរឡើងនូវភាពជាដៃគូលើគ្រប់ជ្រុងជ្រោយកាលពីខែកក្កដា ឆ្នាំ២០១៣ ដោយមានដំណើរទស្សនកិច្ចកម្រិតកំពូលទៅវិញទៅមកជាច្រើនរូបរបស់មេដឹកនាំប្រទេសទាំងពីរ។ ភាគីទាំងពីរសហការគ្នាលើគ្រប់វិស័យរាប់ចាប់ពីនយោបាយ-ការទូត សេដ្ឋកិច្ច អប់រំ រហូតដល់វិទ្យាសាស្ត្រ-បច្ចេកវិទ្យា ការពារជាតិ-សន្តិសុខ។ ទំហំពាណិជ្ជកម្មវៀតណាម - អាម៉េរិកបានកើនដល់ជាង ១២៣,៨៦ ពាន់លានដុល្លារក្នុងឆ្នាំ ២០២២ កើនឡើង ១១ភាគរយបើធៀបនឹងឆ្នាំ ២០២១។ អាម៉េរិកជាទីផ្សារនាំចេញធំបំផុតរបស់វៀតណាម និងជាដៃគូពាណិជ្ជកម្មធំទីពីរ ខណៈវៀតណាមជាដៃគូពាណិជ្ជកម្មធំទី៧ របស់អាម៉េរិកលើពិភពលោក និងធំជាងគេនៅអាស៊ាន។ វៀតណាមមានទំនាក់ទំនងភាពជាដៃគូយុទ្ធសាស្ត្រគ្រប់ជ្រុងជ្រោយជាមួយប្រទេសចំនួនបួនជុំវិញពិភពលោករួមមាន ចិន រុស្ស៊ី ឥណ្ឌា និងកូរ៉េខាងត្បូង ដែលបានបង្កើតឡើងក្នុងឆ្នាំ ២០០៨ , ២០១២, ២០១៦ និង ២០២២ រៀងគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3570.txt
|
មីយ៉ាន់ម៉ាចង់ចូលរួមជាមួយក្រុម BRICS ដែលមានសេដ្ឋកិច្ចរីកចម្រើនឈានមុខគេមួយ ក្នុងនាមជាប្រទេសសង្កេតការណ៍។ កន្លងមក ប្រទេសអាស៊ីអាគ្នេយ៍ពីរផ្សេងទៀត គឺថៃ និងម៉ាឡេស៊ី បានប្រកាសពីការចូលរួមជាសមាជិករបស់ក្រុមសេដ្ឋកិច្ច BRICS ដែរ។
|
អត្ថបទទាក់ទង ម៉ាឡេស៊ី ដាក់ពាក្យចូលរួមជាសមាជិកក្រុម BRICS បក្សកាន់អំណាចថៃ បញ្ជាក់ជាថ្មីពីបំណងចូលជាសមាជិក BRICS ក្រោយរដ្ឋប្រហារយោធា របបសឹកមីយ៉ាន់ម៉ា បានរងទណ្ឌកម្មជុំទិសពីប្រទេសខាងលិច។ ជុំវិញបញ្ហានេះ មីយ៉ាន់ម៉ា បានបង្ហាញបំណងចូលរួមជាមួយក្រុមប្រទេស BRICS ដែលអាចជួយប្រទេសអាស៊ីអាគ្នេយ៍ គេចពីទណ្ឌកម្មប្រទេសលោកខាងលិចបានមួយផ្នែក។ តាមរដ្ឋមន្ត្រីក្រសួងព័ត៌មានមីយ៉ាន់ម៉ា លោក Maung Maung Ohn ប្រទេសជាច្រើននៅក្នុងតំបន់រួមទាំងក្នុងអាស៊ាន បានដាក់ពាក្យចូលរួមជាមួយ BRICS ជាសមាជិកពេញសិទ្ធិ ហើយនៅពេលអនាគត មីយ៉ាន់ម៉ា ក៏ចង់ធ្វើដូចគ្នាដែរ។ «យើងត្រៀមខ្លួនសម្រាប់កិច្ចសហប្រតិបត្តិការជាមួយសមាហរណកម្មក្នុងនាមជាប្រទេសអ្នកសង្កេតការណ៍ មិនមែនសមាជិកភាពពេញលេញឡើយ»។ លោក Maung Maung Ohn ថ្លែងប្រាប់សារព័ត៌មាន TASS នៅក្រៅកិច្ចប្រជុំកំពូលប្រព័ន្ធផ្សព្វផ្សាយ BRICS ដែលកំពុងបន្តនៅរុស្ស៊ី។ BRICS ត្រូវបានបង្កើតឡើងក្នុងឆ្នាំ២០០៦ ជាមួយសមាជិកចម្បង៤ គឺប្រេស៊ីល រុស្ស៊ី ឥណ្ឌា និងចិន។ បច្ចុប្បន្នប្លុកនេះមានប្រទេសសមាជិកចំនួន១០ បន្ទាប់ពីទទួលស្គាល់ជាបន្តបន្ទាប់នៅអាហ្វ្រិកខាងត្បូង (២០១១) អេហ្ស៊ីប អេត្យូពី អ៊ីរ៉ង់ អារ៉ាប៊ីសាអូឌីត និងអេមីរ៉ាត់អារ៉ាប់រួមនៅដើមឆ្នាំនេះ។ យោងតាមប្រធានាធិបតីរុស្ស៊ី លោក វ្ល៉ាឌីមៀ ពូទីន BRICS នឹងពិភាក្សាអំពីការផ្តល់ឋានៈជាដៃគូដល់ប្រទេសដែលមានឆន្ទៈចូលរួមក្នុងការងាររបស់ក្រុម និងអាចអនុម័តសំណើមួយចំនួន ក្នុងអំឡុងពេលកិច្ចប្រជុំកំពូលនៅខែតុលាខាងមុខ។ «យើងមិនអាចព្រងើយកន្តើយ ចំពោះចំណាប់អារម្មណ៍ដែលកំពុងកើនឡើងរបស់ប្រទេស ជាច្រើននៅក្នុង BRICS នោះទេ។ មកទល់នឹងពេលនេះ មានប្រទេសជាង៣០ ហើយជាក់ ស្តែងប្រទេសចំនួន៣៤ បានប្រកាសពីបំណងរបស់ពួកគេ ក្នុងការចូលរួមក្នុងសកម្មភាព BRICS»។ លោក ពូទីន ថ្លែងបែបនេះ។ រដ្ឋមន្ត្រីការបរទេសរុស្ស៊ីលោក Sergei Lavrov បានថ្លែងកាលពីខែមិថុនាថា BRICS បានបោះឆ្នោតផ្អាកការស្នើសុំសមាជិកភាពថ្មីជាបណ្តោះអាសន្ន ហើយផ្តោតលើការធ្វើសមាហរណកម្មប្រទេសដែលចូលរួមនៅឆ្នាំ២០២៤។ លោកបន្ថែមថា បញ្ជីប្រភេទថ្មីនៃប្រទេសដៃគូនឹងត្រូវបានបង្កើតឡើងជាការបោះជំហាន ដើម្បីក្លាយជាសមាជិកផ្លូវការនៃប្លុកនេះ។ ប្រទេស BRICS បច្ចុប្បន្នមានប្រជាជនប្រហែល ៣,៦ពាន់លាននាក់ ស្មើនឹង ៤៥ភាគរយនៃចំនួនប្រជាជនពិភពលោក។ ប្លុកនេះមានទំហំសេដ្ឋកិច្ចស្មើនឹង ២៨ភាគរយនៃផលិតផលក្នុងស្រុកសរុបតែនាម (Nominal GDP) របស់ពិភពលោក និងច្រើនជាង១ភាគ៣ នៃផលិតផលក្នុងស្រុកសរុបរបស់ពិភពលោកនៅភាពស្មើគ្នា នៃអំណាចទិញ(PPP)។ មិនតែប៉ុណ្ណោះ ប្រទេសសមាជិកទាំង ១០ នៃក្រុមនេះមានប្រហែល ៤០ភាគរយ នៃផលិតកម្មប្រេងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3571.txt
|
ជប៉ុននឹងដាក់ទោសដល់អ្នកជិះកង់ដែលស្រវឹង ប្រើប្រាស់ទូរស័ព្ទរហូតដល់ ៣ឆ្នាំ និងពិន័យជាប្រាក់ដល់ ៣៤០០ដុល្លារ។ ច្បាប់នេះ នឹងដាក់ឲ្យអនុវត្តចាប់ពីខែ វិច្ឆិកា ឆ្នាំ២០២៤។
|
បន្ទាប់ពីមានវិធានការខ្លាំងក្លាជាបន្តបន្ទាប់ប្រឆាំងនឹងការបំពានច្បាប់ចរាចរណ៍ផ្លូវគោកដល់អ្នកបើកបរយានយន្ត ដូចជារថយន្ត ម៉ូតូ គ្រប់ប្រភេទ ស្ថាប័នអនុវត្តច្បាប់របស់ជប៉ុនក៏នឹងបង្កើនការផាកពិន័យទៅលើអ្នកជិះកង់ផងដែរ។ ច្បាប់ចរាចរណ៍ផ្លូវគោករបស់ជប៉ុន ដែលទើបកែសម្រួលដោយរដ្ឋសភានៅថ្ងៃទី៣០ ខែសីហា ហើយនឹងចូលជាធរមានចាប់ពីថ្ងៃទី១ ខែវិច្ឆិកា បានកំណត់ថា រាល់សកម្មភាពទាំងអស់ត្រូវបាត់ទុកជា«ការបើកបរដោយមិនប្រុងប្រយ័ត្ន»នឹងត្រូវផ្តន្ទាទោសយ៉ាងធ្ងន់ធ្ងរ។ ជាក់ស្តែង សកម្មភាពជិះកង់ពេលកំពុងប្រើទូរសព្ទដៃ ហើយបង្កគ្រោះថ្នាក់ដល់អ្នកថ្មើរជើង ឬគ្រោះថ្នាក់ចរាចរណ៍ផ្សេងៗ អាចប្រឈមនឹងការជាប់ពន្ធនាគាររហូតដល់ ១ឆ្នាំ ឬពិន័យជាប្រាក់ចំនួន ៣០ម៉ឺនយ៉េន (ប្រមាណ ២០០០ដុល្លារ)។ ចំណែកអ្នកប្រើប្រាស់ទូរស័ព្ទកំពុងជិះកង់ អាចត្រូវផ្តន្ទាទោសដាក់ពន្ធនាគារដល់ ៦ ខែ ឬត្រូវបង់ប្រាក់ពិន័យចំនួន ១០ម៉ឺនយ៉េន (ប្រមាណ ៦៨៥ដុល្លារ)។ ជាពិសេស ប្រសិនបើអ្នកជិះកង់មានជាតិអាល់កុលលើសពីកម្រិតដែលអាចអនុញ្ញាត ទោះបីមិនបង្កគ្រោះថ្នាក់ ក៏នឹងត្រូវកាត់ទោសឱ្យជាប់ពន្ធនាគាររហូតដល់ ៣ឆ្នាំ ឬត្រូវបង់ប្រាក់ពិន័យចំនួន ៥០ម៉ឺនយ៉េន (ប្រមាណ ៣៤០០ដុល្លារ)។ លើសពីនេះ មន្រ្តីអនុវត្តច្បាប់ជប៉ុនក៏ពិនិត្យមើលយ៉ាងតឹងរ៉ឹង ចំពោះការកែច្នៃកង់ជំនួយអគ្គិសនី ឬម៉ូទ័រអេឡិចត្រិចដើម្បីបង្កើនល្បឿន។ ប៉ូលិសជប៉ុនក៏បានស្នើរឱ្យបែងចែកភាពខុសគ្នារវាងកង់-កង់ជំនួយអគ្គិសនី (Pedelec) និងយានជំនិះកង់ពីរដែលបំពាក់ដោយម៉ាស៊ីនសាំង ដែលមានឈ្មោះជាភាសាអង់គ្លេសថា Moped។ វិធានការទាំងអស់នេះ គឺសំដៅកាត់បន្ថយគ្រោះថ្នាក់ចរាចរណ៍ដែលកំពុងតែកើនឡើងយ៉ាងឆាប់រហ័សនៅក្នុងទីក្រុងធំៗជាច្រើនរបស់ជប៉ុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3572.txt
|
មូលនិធិកុមាររបស់អង្គការសហប្រជាជាតិ (UNICEF) នៅថ្ងៃទី៣១ ខែសីហា បានប្រកាសថា ខ្លួនបានចេញកញ្ចប់ដេញថ្លៃបន្ទាន់មួយ ដើម្បីធានាបាននូវវ៉ាក់សាំងការពារជំងឺអុតស្វា សម្រាប់ប្រទេសដែលមានវិបត្តិ។
|
យោងតាមសេចក្តីប្រកាសរបស់ UNICEF នេះជាកម្មវិធីដែលធ្វើឡើងដោយមានការសម្របសម្រួលជាមួយសម្ព័ន្ធវ៉ាក់សាំង Gavi មជ្ឈមណ្ឌលគ្រប់គ្រង និងបង្ការជំងឺអាហ្វ្រិក (CDC Africa) និងអង្គការសុខភាពពិភពលោក (WHO)។ សេចក្តីប្រកាសដដែលបន្ថែមថា អាស្រ័យលើសមត្ថភាពផលិតរបស់អ្នកផលិត កិច្ចព្រមព្រៀងទិញថ្នាំបង្ការដល់ ១២លានដូសរហូតដល់ឆ្នាំ២០២៥ នឹងត្រូវធ្វើឡើង។ UNICEF នឹងបង្កើតកិច្ចព្រមព្រៀងផ្គត់ផ្គង់តាមលក្ខខណ្ឌជាមួយក្រុមហ៊ុនផលិតវ៉ាក់សាំង។ ការណ៍នេះ ក៏ជំរុញឱ្យ UNICEF ទិញ និងដឹកជញ្ជូនវ៉ាក់សាំងបានយ៉ាងឆាប់រហ័ស នៅពេលដែលតម្រូវការនៅពេលបន្ទាន់ណាមួយ។ បច្ចុប្បន្ននេះ ប្រទេសមួយចំនួនបានប្តេជ្ញាបញ្ជូនវ៉ាក់សាំងទៅកាន់ប្រទេសអាហ្វ្រិកដែលរងគ្រោះខ្លាំងជាងគេ ដោយអេស្ប៉ាញតែម្នាក់ឯងបានសន្យាថានឹងផ្តល់វ៉ាក់សាំងចំនួន ៥០ម៉ឺនដូស។ ក្រុមហ៊ុនឱសថដាណឺម៉ាក Bavarian Nordic ក៏នឹងគាំទ្រវ៉ាក់សាំងចំនួន ២១,៥ម៉ឺន ដូសដែរ។ គិតត្រឹមថ្ងៃទី២៧ ខែសីហា មានករណីសង្ស័យចំនួន ២២ ៨៦៣ករណី និងការស្លាប់ចំនួន៦២២នាក់ ដែលទាក់ទងទៅនឹងប្រភេទផ្សេងគ្នានៃជំអឺអ៊ុតស្វានៅលើពិភពលោក។ ទន្ទឹមនេះ បើយោងតាមអង្គការសុខភាពពិភពលោក គិតត្រឹមថ្ងៃទី២៥ ខែសីហា ទ្វីបអាហ្រ្វិកមានករណីចំនួន ៥២៨១ករណីដែលបានបញ្ជាក់ពីជំងឺនេះ។ ជំងឺអុតស្វា ជារឿយៗបណ្តាលឱ្យមានរោគសញ្ញាដូចជំងឺផ្តាសាយ និងដំបៅដែលពោរពេញដោយខ្ទុះ។ ជំងឺនេះជាធម្មតាស្រាល ប៉ុន្តែនៅតែមានហានិភ័យនិងបង្កឲ្យមានការស្លាប់ ឬផលវិបាកធ្ងន់ធ្ងរក្នុងករណីជាច្រើន ជាពិសេសចំពោះកុមារ ស្ត្រីមានផ្ទៃពោះ និងអ្នកដែលមានប្រព័ន្ធការពាររាងកាយខ្សោយ ដូចជាអ្នកឆ្លងមេរោគអេដស៍ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3573.txt
|
ក្រសួងការបរទេសអាម៉េរិកបានប្រកាសនៅថ្ងៃទី៩ ខែសីហា ថា ទីក្រុងវ៉ាស៊ីនតោននឹងផ្តល់ប្រាក់ចំនួន ៣,៥ពាន់លានដុល្លារដល់អ៊ីស្រាអែល ដើម្បីចំណាយលើសព្វាវុធ និងឧបករណ៍យោធាដែលទិញពីអាម៉េរិក។
|
ការប្រកាសនេះ ធ្វើឡើងបន្ទាប់ពីក្រសួងកាបរទេសអាម៉េរិកបានជូនដំណឹងដល់សភាកាលនៅថ្ងៃទី៨ ខែសីហាថា រដ្ឋាភិបាលមានបំណងបញ្ចេញជំនួយយោធាបរទេសរាប់ពាន់លានដុល្លារដល់អ៊ីស្រាអែល។ នេះបើតាមអ្នកនាំពាក្យក្រសួងការបរទេសអាម៉េរិកប្រាប់ Reuters។ កន្លងមក សារព័ត៌មាន CNN បានលើកឡើងពីចំនួនទឹកប្រាក់ចំនួន១៤ពាន់លានដុល្លារ ដែលជាជំនួយបន្ថែម សម្រាប់អ៊ីស្រាអែលត្រូវបានអនុម័តដោយសភាអាម៉េរិកអំឡុងខែមេសា។ ភាពតានតឹងនៅមជ្ឈិមបូព៌ាកំពុងកើនឡើង ហើយមនុស្សជាច្រើនភ័យខ្លាចការពង្រីកសង្រ្គាមរបស់អ៊ីស្រាអែលនៅតំបន់កាហ្សាដែលបានសម្លាប់មនុស្សរាប់ម៉ឺននាក់ និងបង្កឱ្យមានវិបត្តិមនុស្សធម៌។ ហានិភ័យនៃការកើនឡើងសង្រ្គាមមជ្ឈិមបូព៌ាកាន់តែរីករាលដាលបន្ថែមទៀត បន្ទាប់ពីការវាយប្រហារនាពេលថ្មីៗនេះដោយបានសម្លាប់មេដឹកនាំក្រុមអ៊ីស្លាមប៉ាឡេស្ទីនលោក Ismail Haniyeh នៅក្នុងប្រទេសអ៊ីរ៉ង់ និងមេបញ្ជាការយោធា Hezbollah Fuad Shukr ក្នុងទីក្រុង Beirut។ ឧប្បត្តិហេតុទាំងនេះក៏បង្កើនហានិភ័យនៃការសងសឹករបស់អ៊ីស្រាអែល ផងដែរ។ ជម្លោះបង្ហូរឈាមចុងក្រោយបំផុតរយៈពេលជាច្រើនទសវត្សរ៍រវាងអ៊ីស្រាអែល និងប៉ាឡេស្ទីនបានផ្ទុះឡើងនៅថ្ងៃទី ៧ ខែតុលា ឆ្នាំ២០២៣។ ពេលនោះ ក្រុមហាម៉ាសបានវាយប្រហារអ៊ីស្រាអែលដោយសម្លាប់មនុស្សអស់ ១២០០នាក់ និងចាប់ចំណាប់ខ្មាំងប្រហែល ២៥០នាក់។ បើតាមទិន្នន័យក្រសួងសុខាភិបាលតំបន់កាហ្សា ចាប់តាំងពីពេលនោះមក ការវាយលុកយោធារបស់អ៊ីស្រាអែលនៅក្នុងតំបន់ដែលគ្រប់គ្រងដោយក្រុមហាម៉ាសបានសម្លាប់ប្រជាជនប៉ាឡេស្ទីនជិត ៤ម៉ឺននាក់ និងបានបណ្តាលឱ្យប្រជាជនជិត ២,៣លាននាក់ត្រូវភៀសខ្លួន។ សង្រ្គាមនេះបណ្តាលឱ្យមានវិបត្តិទុរ្ភិក្ស និងនាំឱ្យមានការចោទប្រកាន់ពីបទប្រល័យពូជសាសន៍ ដែលអ៊ីស្រាអែលតែងបដិសេធ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3574.txt
|
អង្ករវៀតណាម ជាផលិតផលមានតម្លៃនាំចេញខ្ពស់បំផុតដែលនាំចេញទៅកាន់ហ្វីលីពីនក្នុងឆមាសទី១នេះជាមួយនឹងទឹកប្រាក់ ១,២ ពាន់លានដុល្លារ។ ទំហំនេះ កើនឡើង ៤១ភាគរយ បើធៀបគ្រាដូចគ្នាកាលពីឆ្នាំ២០២៣។
|
នេះជាទិន្នន័យចុងក្រោយបំផុតពីការិយាល័យពាណិជ្ជកម្មវៀតណាមនៅហ្វីលីពីន។ បើតាមសារព័ត៌មាន VnExpress អង្ករវៀតណាមកំពុងនាំមុខគេក្នុងទីផ្សារហ្វីលីពីន ដែលជាដៃគូនាំចេញអង្ករធំបំផុតរបស់វៀតណាមអស់រយៈពេលជាច្រើនឆ្នាំ។ នៅក្នុងខែមិថុនាឆ្នាំ២០២៤ ហ្វីលីពីនបានកាត់បន្ថយពន្ធនាំចូលអង្ករពី ៣៥ភាគរយ មកនៅត្រឹម១៥ភាគរយ ដោយអាចអនុវត្តបានរហូតដល់ឆ្នាំ២០២៨ ។ ការណ៍នេះត្រូវបានគេរំពឹងថានឹងបង្កើនការនាំចូលអង្ករ ពី៤លានទៅ ៤,៥លានតោន។ វៀតណាមរំពឹងការនាំចេញអង្ករច្រើនបន្ថែមទៀតទៅហ្វីលីពីននៅឆមាសទី២ ឆ្នាំនេះ។ ទោះបីជាមានឱកាសនាំចេញអង្ករច្រើនសម្រាប់វៀតណាមក្តី ក៏អាជីវកម្មជាច្រើននៅតែមានការប្រុងប្រយ័ត្ន ដោយសារការកើនឡើងតម្លៃអង្ករ និងផលប៉ះពាល់នៃព្យុះដែលអាចកាត់បន្ថយការផ្គត់ផ្គង់ស្រូវនៅចុងឆ្នាំ។ ការណ៍នេះ ធ្វើឱ្យអាជីវកម្មព្រួយបារម្ភនៅពេលចុះកិច្ចព្រមព្រៀងលើការនាំចេញថ្មី។ បើតាមសារព័ត៌មាន VnExpress អាជីវកម្មត្រូវមានតុល្យភាពនៃការចំណាយដើម្បីផ្តល់ជូននូវតម្លៃប្រកួតប្រជែង និងរក្សាចំណែកទីផ្សារ។ ទន្ទឹមនេះ ក្រសួងពាណិជ្ជកម្ម ស្ថានទូត និងការិយាល័យពាណិជ្ជកម្មវៀតណាម ក៏នឹងជួយឧបត្ថម្ភធុរកិច្ចក្នុងសកម្មភាពជំរុញពាណិជ្ជកម្ម ផ្សព្វផ្សាយ និងលើកកំពស់គុណភាពផលិតផល បង្កើនតម្លៃនាំចេញផងដែរ។ កាលពីឆ្នាំមុន វៀតណាមបាននាំចេញអង្ករជាង ៣លានតោនទៅកាន់ហ្វីលីពីន ធ្លាក់ចុះ ៣ភាគរយបើធៀបនឹងឆ្នាំ២០២២។ ប៉ុន្តែដោយសារការកើនឡើងនៃតម្លៃ ការនាំចេញបានឈានដល់ ១,៧៥ពាន់លានដុល្លារ កើនឡើង ១៧,៦ភាគរយធៀបនឹងឆ្នាំ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3575.txt
|
ក្រសួងការបរទេសចិន នៅថ្ងៃទី២៦ ខែសីហា បានច្រានចោលការចុះផ្សាយរបស់ប្រព័ន្ធផ្សព្វផ្សាយអាម៉េរិកដែលថា ចិនជាអ្នកបង្កសង្គ្រាមពាណិជ្ជកម្មពិភពលោកជាថ្មី។ បើតាមក្រសួងការបរទេសចិន អាម៉េរិកទៅវិញទេ ដែលជាដើមហេតុបង្កឲ្យមានសង្រ្គាមពាណិជ្ជកម្មជុំថ្មី។
|
កាលពីថ្ងៃទី២២ ខែសីហា កាសែតអាម៉េរិក Wall Street Journal បានចុះផ្សាយអត្ថបទមួយ ក្រោមចំណងជើងថា «ហេតុអ្វីចិនកំពុងចាប់ផ្តើមសង្រ្គាមពាណិជ្ជកម្មជាថ្មី?»។ ទាក់ទិននឹងការចុះផ្សាយនេះ អ្នកនាំពាក្យក្រសួងការបរទេសចិនលោក Lin Jian បានឆ្លើយតបថា អាម៉េរិកទៅវិញទេ ដែលជាអ្នកបង្កសង្រ្គាមពាណិជ្ជកម្មជុំថ្មី។ «ការពិតបានបង្ហាញយ៉ាងច្បាស់ថា ការអនុវត្តរបស់អាម៉េរិក ជាប្រភពបារម្ភដ៏សំខាន់សម្រាប់សង្រ្គាមពាណិជ្ជកម្មជុំថ្មីនៅលើពិភពលោក»។ លោក Lin Jian បានសង្កត់ធ្ងន់បែបនេះ នៅក្នុងសន្និសីទសារព័ត៌មាននៅថ្ងៃទី២៦ ខែសីហា។ បើតាមអ្នកនាំពាក្យរូបនេះ ច្បាប់កាត់បន្ថយអតិផរណារបស់អាម៉េរិក បានឧបត្ថម្ភធនបែបរើសអើង និងបន្តរារាំងកិច្ចការរបស់អង្គការពាណិជ្ជកម្មពិភពលោក ព្រមទាំងការដាក់ពន្ធខ្ពស់លើប្រទេសដទៃទៀតជាហេតុនាំឲ្យមានសង្គ្រាមពាណិជ្ជកម្ម។ មន្រ្តីក្រសួងការបរទេសចិនរូបនេះ បានបន្តការពារថា ការផលិតរបស់ចិនគឺពឹងផ្អែកការវិនិយោគ បន្តការស្រាវជ្រាវ និងការអភិវឌ្ឍ ក៏ដូចជាឧត្តមភាពប្រៀបធៀបដោយមិនចាំបាច់លក់បង្ខូចតម្លៃតាមរយៈការឧបត្ថម្ភធន ឬផ្តាច់មុខតាមរយៈការការពារនិយមឡើយ។ ចិនធានានូវស្ថិរភាពនៃខ្សែច្រវាក់ឧស្សាហកម្មសកលលោក ជាមួយនឹងខ្សែច្រវ៉ាក់ឧស្សាហកម្មផលិតកម្មពេញលេញរបស់ខ្លួន ដើម្បីលើកកម្ពស់វឌ្ឍនភាពបច្ចេកវិទ្យា និងការធ្វើឱ្យប្រសើរឡើងនូវឧស្សាហកម្មនៅទូទាំងពិភពលោក។ នេះបើតាមការលើកឡើងរបស់លោក Lin Jian។ ចំណែកទីផ្សារនាំចេញទំនិញអន្តរជាតិរបស់ចិនជាប់ចំណាត់ថ្នាក់លេខ១ លើពិភពលោក ហើយចំណែកទីផ្សារនាំចូលទំនិញអន្តរជាតិរបស់ចិនជាប់ចំណាត់ថ្នាក់ទី២ ក្នុងពិភពលោកក្នុងរយៈពេល ១៥ឆ្នាំជាប់ៗគ្នា ដែលដើរតួនាទីយ៉ាងសំខាន់ក្នុងពិភពលោកជាមួយនឹងការអភិវឌ្ឍប្រកបដោយស្ថិរភាពចំពោះសុខភាពសេដ្ឋកិច្ចពិភពលោក។ ទន្ទឹមនេះ លោក Lin Jian ក៏បានផ្តល់ប្រតិកម្មជុំវិញដែលថា កំណើនវិនិយោគរបស់ចិនក្នុងផលិតកម្មនឹងធ្វើឱ្យបញ្ហាលើសចំណុះ ដែលបណ្តាលឱ្យមានសម្ពាធលើធុរកិច្ចរបស់ប្រទេសផ្សេងៗ និងបង្កឱ្យមានសង្គ្រាមពាណិជ្ជកម្មជាថ្មីនៅទូទាំងពិភពលោក។ ត្រង់ចំណុចនេះ លោកបញ្ជាក់ថា សេដ្ឋកិច្ចចិនបានរួមបញ្ចូលយ៉ាងស៊ីជម្រៅជាមួយការអភិវឌ្ឍពិភពលោក ហើយនៅពេលអនាគត ចិននឹងបើកចំហរដល់កម្រិតខ្ពស់ និងបង្កើតកម្លាំងជំរុញថ្មីសម្រាប់ការអភិវឌ្ឍសេដ្ឋកិច្ចពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3576.txt
|
បច្ចុប្បន្នប្រទេសអាស៊ីអាគ្នេយ៍ជាច្រើន កំពុងអនុវត្តគោលនយោបាយដើម្បីទប់ស្កាត់ការនាំចូលទំនិញរបស់ចិនដែលមានតម្លៃថោកៗ។ ជាពិសេសការទំនិញលក់របស់ចិនតាមរយៈពាណិជ្ជកម្មអេឡិចត្រូនិក (E- Commerce)។
|
ទំនិញថោកៗរបស់ចិនកំពុងហូរចូលទីផ្សារអាស៊ីអាគ្នេយ៍យ៉ាងសន្ធឹកសន្ធាប់។ កាលពីឆ្នាំ ២០២៣ អាស៊ីអាគ្នេយ៍ និងទីផ្សារអាស៊ី ដែលកំពុងរីកចម្រើន បានស្រូបយកការនាំចូលពីចិន ប្រហែល១ភាគ៣។ នេះបើយោងតាមការគណនារបស់អ្នកសេដ្ឋកិច្ចនៅធនាគារ Goldman Sachs ។ បច្ចុប្បន្ន ស្របពេលដែលសេដ្ឋកិច្ចធំទី២ពិភពលោកកំពុងជួបវិបត្តិ ក្រុមហ៊ុនចិនបានបង្ខំចិត្តបញ្ចុះតម្លៃទំនិញដើម្បីនាំចេញទៅក្រៅប្រទេស។ លោក Charles Austin Jordan អ្នកវិភាគស្រាវជ្រាវជាន់ខ្ពស់នៅក្រុមហ៊ុនស្រាវជ្រាវគោលនយោបាយអាមេរិក Rhodium Group បានប្រាប់ Nikkei Asia ថា ៖« ចិនមើលឃើញការវិនិយោគនៅក្នុងប្រទេសផ្សេងទៀតជាយុទ្ធសាស្រ្តការពារហានិភ័យ»។ ទំនិញចិនជាច្រើនប្រភេទកំពុងដាក់លក់តាមពាណិជ្ជកម្មអេឡិចត្រូនិច។ ក្រៅពី Shopee ការកើនឡើងនៃពាណិជ្ជកម្មអេឡិចត្រូនិកដូចជា Lazada ដែលជាកម្មសិទ្ធិរបស់ Alibaba និងហាង TikTok របស់ ByteDance បានផ្តល់ឱ្យអ្នកនាំចេញចិននូវស្ពានថ្មីមួយដើម្បីទៅដល់អតិថិជនអាស៊ីអាគ្នេយ៍ដែលកំពុងស្វែងរកទំនិញក្នុងតម្លៃដ៏ល្អបំផុត។ លោក Chaovalit Pakpianthakolphol ប្រធានក្រុមប្រឹក្សាជំរុញការនាំចេញសហគ្រាសធុនតូច និងធម្យមថៃ បានអះអាងថា ៖«បណ្តាញចែកចាយដ៏ធំបំផុតសម្រាប់អាជីវកម្មចិនគឺ Lazada និង Shopee ។ ជាមួយនឹងបណ្តាញចែកចាយទាំងពីរនេះ ពួកគេមិនចាំបាច់ចុះឈ្មោះក្រុមហ៊ុននៅថៃនោះទេ»។ ប្រឈមនឹងស្ថានភាពទំនិញចិនថោកៗហូរចូលទីផ្សារ កាលពីខែមករាឆ្នាំ២០២៤ ម៉ាឡេស៊ីបានអនុវត្តពន្ធ ១០ភាគរយចំពោះទំនិញបរទេសតាមអ៊ីនធឺណិតដែលមានតម្លៃក្រោម ១០៨ដុល្លារ។ កន្លងមក មានតែផលិតផលថ្លៃៗប៉ុណ្ណោះត្រូវបានប្រទេសនេះយកពន្ធ។ ចំណែក ឯប្រទេសថៃវិញ ថ្មីៗនេះ ក៏បានពន្យារពន្ធលើតម្លៃបន្ថែម (VAT) ដល់ ៧ភាគរយសម្រាប់ទំនិញអន្តរជាតិដែលមានតម្លៃក្រោម ៤២ ដុល្លារដែរ។ លោក Ristadi ប្រធានសហព័ន្ធជាតិឥណ្ឌូណេស៊ីលើកឡើងថា ទំនិញរបស់ចិននៅតែបន្តគរជើងលើទីផ្សារ និងតាមទីផ្សារអនឡាញ។ ចំណែក លោក William Ng ប្រធានសមាគមសហគ្រាសធុនតូច និងមធ្យមម៉ាឡេស៊ីបានលើកឡើង ពីអត្រាពន្ធ ១០ភាគរយដែលប្រទេសនេះបានអនុវត្តក្នុងខែមករា មិនមានផលប៉ះពាល់ច្រើនដល់លំហូរនៃការនាំចូលថោកពីចិននោះទេ។ យ៉ាងណាមិញ ទោះបីជាថៃបានអនុវត្តពន្ធលើទំនិញបរទេសតាមរយៈវេទិកាពាណិជ្ជកម្មអេឡិចត្រូនិកក៏ដោយ តែអ្នកជំនាញ មើលឃើញថាការណ៍នេះមិនបានបង្កើតផលប៉ះពាល់ខ្លាំងពេកទេ។ ពីព្រោះតម្លៃនៃការលក់ទំនិញរបស់ចិន គឺមានកម្រិតទាបរួចទៅហើយ។ ឧទាហរណ៍ ៖ ស្រោមទូរស័ព្ទស្មាតហ្វូនអាចរកទិញបាននៅលើ Lazada ក្នុងតម្លៃត្រឹមតែ ១ដុល្លារប៉ុណ្ណោះ។ តម្លៃនេះ បើធៀបទៅនឹងផលិតផលថោកបំផុតនៅក្នុងហាងទំនិញថៃ ដែលជារឿយៗមានតម្លៃដល់ទៅ ១១,២ដុល្លារ។ នៅវៀតណាមវិញ ផលិតផលរបស់ចិនរាប់ចាប់ពីអាហាររហូតដល់សម្លៀកបំពាក់ត្រូវបានលក់យ៉ាងពេញនិយមនៅលើវេទិកាពាណិជ្ជកម្មអេឡិចត្រូនិក។ ជាមួយនឹងការរចនាចម្រុះ តម្លៃទាប និងពេលវេលាដឹកជញ្ជូនលឿន ទំនិញរបស់ចិនមានប្រជាប្រិយភាពជាមួយអ្នកប្រើប្រាស់ជាច្រើន។ ចិនបានសាងសង់ឃ្លាំងទំនិញដែលកក់តាមអេឡិចត្រូនិចជាច្រើន នៅជិតព្រំដែនវៀតណាម ដើម្បីកាត់បន្ថយថ្លៃដឹកជញ្ជូន និងបង្កើនពេលវេលាដឹកជញ្ជូនដល់អ្នកប្រើប្រាស់វៀតណាម។ នាពេលអនាគតនឹងបង្កើតការប្រកួតប្រជែងកាន់តែខ្លាំងសម្រាប់អ្នកលក់វៀតណាម។ មិនត្រឹមតែអាស៊ីអាគ្នេយ៍ទេ , ប្រទេសអាស៊ីផ្សេងទៀត ក៏កំពុងជួបបញ្ហាស្រដៀងគ្នានេះដែរ។ កូរ៉េខាងត្បូង ដែលជាប្រទេសមានសេដ្ឋកិច្ចធំជាងគេទីបួនរបស់អាស៊ី មានកត់ត្រានៃឱនភាពពាណិជ្ជកម្មលើកដំបូងរបស់ខ្លួន ក្នុងឆ្នាំ២០២៣ ជាមួយចិនដែលមិនធ្លាប់មានក្នុងរយៈពេល ៣១ឆ្នាំមកនេះ។ អ្នកប្រើប្រាស់ក្នុងប្រទេសនេះកំពុងស្វែងរកជម្រើសថោកជាងសម្រាប់ទំនិញក្នុងស្រុកដូចជា គ្រឿងប្រើប្រាស់ក្នុងផ្ទះ សម្លៀកបំពាក់ និងគ្រឿងប្រើប្រាស់ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3577.txt
|
ក្រសួងពាណិជ្ជកម្មចិននៅថ្ងៃទី៥ ខែកញ្ញា បានជំរុញឲ្យអាម៉េរិកដកពន្ធលើទំនិញខ្លួនជាបន្ទាន់។ ការទទូចនេះធ្វើឡើងក្នុងបរិបទរដ្ឋបាលប្រធានាធិបតី លោក ចូ បៃឌិន គ្រោងនឹងអនុម័តច្បាប់ដំឡើងពន្ធលើទំនិញចិន រួមទាំងរថយន្តអគ្គិសនី។
|
អាម៉េរិកគ្រោងអនុម័តច្បាប់ពន្ធលើទំនិញចិននៅប៉ុន្មានថ្ងៃខាងមុខនេះ បន្ទាប់ពីពន្យារពេលការសម្រេចចិត្ត២ដង ខណៈខ្លួនបន្តពិនិត្យមើលកំណែប្រែការស្នើឡើងចំពោះការយកពន្ធលើទំនិញចិន ដែលដាក់ក្រោមរដ្ឋបាលអតីតប្រធានាធិបតី ដូណាល់ ត្រាំ ក្នុងឆ្នាំ ២០១៨ និងឆ្នាំ ២០១៩។ តាមការការគ្រោងទុក អាម៉េរិកនឹងយកពន្ធខ្ពស់ជាង ១០០ភាគរយលើរថយន្តអគ្គិសនីចិន, ៥០ភាគរយលើបន្ទះឈីប, ២៥ភាគរយលើបន្ទះសូឡា, ២៥ភាគរយលើថ្មសាកលីចូម និងសារធាតុរ៉ែសំខាន់ៗដូចជា ដែក និងអាលុយមីញ៉ូម ដែលត្រូវចូលជាធរមាននៅថ្ងៃទី១ ខែសីហា។ ការិយាល័យតំណាងពាណិជ្ជកម្មអាម៉េរិកនៅថ្ងៃទី៣០ ខែកក្កដា បានប្រកាសពន្យារពេលការអនុម័តច្បាប់នេះ ដោយបញ្ជាក់ថាត្រូវការពេលវេលាបន្ថែមទៀតដើម្បីសិក្សាមតិសាធារណៈពីជាង ១១០០ក្រុមហ៊ុន។ ពាក់ព័ន្ធនឹងបញ្ហានេះ កាលបរិច្ឆេទនៃច្បាប់ដំឡងពន្ធចូលជាធរមាននៅថ្ងៃទ៣១ ខែសីហា ត្រូវបានពន្យារពេលបន្ថែមទៀត។ ការពន្យារពេលចុងក្រោយ បានកើតឡើងបន្ទាប់ពីទីប្រឹក្សាសន្តិសុខជាតិសេតវិមានលោក Jake Sullivan បានជួបពិភាក្សាជាច្រើនថ្ងៃនៅទីក្រុងប៉េកាំង រួមទាំងកិច្ចប្រជុំជាមួយប្រធានាធិបតីចិន ស៊ី ជិនភីង ដែលភាគីទាំងពីរបានសង្កត់ធ្ងន់លើភាពចាំបាច់នៃការគ្រប់គ្រងទំនាក់ទំនងអាម៉េរិក-ចិន។ មួយសប្តាហ៍បន្ទាប់ពីដំណើរទស្សនកិច្ចនៅចិនរបស់លោក Jake Sullivan ក្រសួងពាណិជ្ជកម្មចិនបានជំរុញឲ្យអាម៉េរិកដកពន្ធទាំងអស់ ដែលគ្រោងដាក់លើទំនិញចិនជាបន្ទាន់។ អ្នកនាំពាក្យក្រសួងពាណិជ្ជកម្មចិន លោកស្រី He Yongqian បាននិយាយនៅក្នុងសន្និសីទសារព័ត៌មានជានាថ្ងៃទី៥ ខៃកញ្ញា ថា ការដាក់ពន្ធលើទំនិញចិន ជាការបន្ថែមសាំងលើភ្លើង។ «ចិនបានបញ្ជូនតំណាងជាន់ខ្ពស់ទៅកាន់អាម៉េរិក ដើម្បីពិភាក្សាលើបញ្ហានៃពន្ធ ៣០១ ជាច្រើនដង»។ សារព័ត៌មាន Reuters ស្រង់សម្តីលោកស្រី He Yongqian លើកឡើងក្នុងសន្និសីទបែបនេះ។ ក្រុមការងារពាណិជ្ជកម្មចិន-អាម៉េរិក គ្រោងនឹងបើកកិច្ចប្រជុំលើកទី២នៅទីក្រុងធានជីនភាគខាងជើងចិននាថ្ងៃទី៧ ខែកញ្ញា។ កិច្ចប្រជុំលើកដំបូងត្រូវបានធ្វើឡើងកាលពីខែមេសា។ ភាគីទាំងពីររំពឹងថា នឹងមានការពិភាក្សាស៊ីជម្រៅលើប្រធានបទជាច្រើនរួមទាំងកង្វល់រៀងៗខ្លួនអំពីគោលនយោបាយសេដ្ឋកិច្ច និងពាណិជ្ជកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3578.txt
|
ធនាគារកណ្តាលអឺរ៉ុបបានកាត់បន្ថយអត្រាការប្រាក់ ០,២៥ភាគរយបន្ថែមទៀត ក្នុងគោលបំណងទម្លាក់អតិផរណានៅតំបន់នេះ ឱ្យបាន២ភាគរយ។
|
នៅក្នុងកិច្ចប្រជុំកាលពីថ្ងៃទី១២ ខែកញ្ញា ធនាគារកណ្តាលអឺរ៉ុប (ECB) បានប្រកាសកាត់បន្ថយអត្រាការប្រាក់ចំនួន ០,២៥ភាគរយ។ បច្ចុប្បន្ន អត្រាការប្រាក់ថ្មីត្រូវបានកំណត់នៅ ៣,៦៥ភាគរយសម្រាប់ប្រតិបត្តិការហិរញ្ញវត្ថុសំខាន់ៗ អត្រា ៣,៩ភាគរយសម្រាប់ផ្តល់ប្រាក់កម្ចី និង ៣,៥ភាគរយសម្រាប់ប្រាក់បញ្ញើ។ គោលដៅរបស់អឺរ៉ុបគឺនាំយកកម្រិតអតិផរណានៅត្រឡប់មកត្រឹម ២ភាគរយ ប៉ុន្តែសេដ្ឋកិច្ចតំបន់នេះកំពុងប្រឈមការធ្លាក់ចូលវិបត្តិ បើតាមទ្រឹស្តី។ នេះជាលើកទី២ហើយនៅឆ្នាំ២០២៤ ដែល ECB បានទម្លាក់អត្រាការប្រាក់។ កាលពីខែមិថុនា ធនាគារកណ្តាលអឺរ៉ុប បានកាត់បន្ថយអត្រាការប្រាក់ជាលើកដំបូងក្នុងរយៈពេល ៥ឆ្នាំក្នុងអត្រា ០,២៥ភាគរយ។ បច្ចុប្បន្ន វិនិយោគិនជាច្រើនកំពុងចាប់អារម្មណ៍លើផែនការនាពេលខាងមុខរបស់ធនាគារកណ្តាលអឺរ៉ុប។ យ៉ាងណាក៏ដោយ ធនាគារមិនបានផ្តល់ព័ត៌មានលម្អិតបន្ថែមទេ។ អត្រាការប្រាក់របស់ធនាគារ ECB តាមឆ្នាំ។ ក្រាហ្វិក ៖ AFP ECB បាននិយាយនៅក្នុងសេចក្តីប្រកាសថា ៖«ក្រុមប្រឹក្សាភិបាលនឹងពឹងផ្អែកលើទិន្នន័យនៅពេលនៃកិច្ចប្រជុំនីមួយៗដើម្បីសម្រេចចិត្ត។ យើងមិនប្តេជ្ញាជាមុនចំពោះទិសដៅជាក់លាក់ណាមួយទេ»។ បើតាមអ្នកជំនាញសេដ្ឋកិច្ច ECB អាចនឹងបន្តកាត់បន្ថយអត្រាការប្រាក់ក្នុងខែតុលា និងខែធ្នូ។ មន្ត្រីដែលគាំទ្រការបន្ធូរបន្ថយរូបិយវត្ថុនៅក្នុងធនាគារ ECB បានយល់ថា ហានិភ័យនៃការធ្លាក់ចុះសេដ្ឋកិច្ចកំពុងកើនឡើង។ ការរក្សាអត្រាការប្រាក់របស់ធនាគារឲ្យនៅកម្រិតខ្ពស់ កំពុងរារាំងកំណើនលើសពីការចាំបាច់។ ចំណែក មន្ត្រីធ្វើការពាក់ព័ន្ធនឹងអតិផរណាយល់ថា ទីផ្សារការងារនៅទីនេះនៅតែមានភាពផុយស្រួយ សម្ពាធតម្លៃនៅតែមាន ជាពិសេសនៅក្នុងវិស័យសេវាកម្ម។ អតិផរណានៅក្នុងតំបន់ចាយប្រាក់អឺរ៉ូក្នុងខែសីហាមានអត្រា ២,២ភាគរយ ដែលជាកម្រិតទាបបំផុតក្នុងរយៈពេល ៣ឆ្នាំ។ ទោះជាយ៉ាងណាក៏ដោយ ផលិតផលក្នុងស្រុកសរុប (GDP) បានកើនឡើងត្រឹមតែ ០,៣ភាគរយប៉ុណ្ណោះនៅក្នុងត្រីមាសទី២ បើធៀបនឹងរយៈពេលដូចគ្នាកាលពីឆ្នាំមុន។ អឺរ៉ុបមានភាពយឺតយ៉ាវជាងអាម៉េរិកក្នុងការដំឡើងអត្រាការប្រាក់។ ធនាគារកណ្តាលអាម៉េរិក ( Fed) ត្រូវបានគេព្យាករណ៍ថា នឹងបន្ធូរបន្ថយគោលនយោបាយរូបិយវត្ថុនៅកិច្ចប្រជុំគោលនយោបាយនៅសប្តាហ៍ក្រោយ៕ អត្រាការប្រាក់របស់ធនាគារ ECB តាមឆ្នាំ។ ក្រាហ្វិក ៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3579.txt
|
រដ្ឋមន្ត្រីក្រសួងហិរញ្ញវត្ថុរុស្ស៊ី លោក Anton Siluanov នៅថ្ងៃទី៣០ ខែសីហា បានព្យាករថា ផលិតផលក្នុងស្រុកសរុប (GDP) របស់រុស្ស៊ីក្នុងឆ្នាំ២០២៤ នឹងកើនឡើង ៣,៩ភាគរយ ខ្ពស់ជាងអត្រាកំណើន GDP ក្នុងឆ្នាំ២០២៣ ដែលមាន ៣,៦ភាគរយ។
|
រដ្ឋមន្ត្រីហិរញ្ញវត្ថុលោក Anton Siluanov បានលើកឡើងថា សេដ្ឋកិច្ចរុស្ស៊ីកំពុងកើនឡើងក្នុងអត្រាលឿនជាងការព្យាករពីមុនដោយសារ កំណើនប្រាក់ចំណូលថវិកាលើសពីផែនការ ហើយប្រាក់ចំណូលរបស់កម្មករកើនឡើងជាង ៨ភាគរយ។ យោងតាមក្រសួងអភិវឌ្ឍន៍សេដ្ឋកិច្ចរុស្ស៊ី កំណើន GDP របស់រុស្ស៊ីក្នុងខែកក្កដា ឆ្នាំ២០២៤ ឈានដល់ ៣,៤ភាគរយធៀបនឹងរយៈពេលដូចគ្នាក្នុងឆ្នាំ២០២៣ បន្ទាប់ពីកើនឡើង ៣ភាគរយក្នុងខែមិថុនា, ៤,៥ភាគរយក្នុងខែឧសភា។ ក្រសួងអភិវឌ្ឍន៍សេដ្ឋកិច្ចក៏បានប៉ាន់ប្រមាណថា កំណើន GDP របស់រុស្ស៊ីចាប់ពីខែ៧ខែ ឆ្នាំ២០២៤ មានចំនួន ៤,៤ភាគរយ។ កន្លងមកកាលពីថ្ងៃទី២៦ ខែសីហា ក្នុងកិច្ចប្រជុំស្តីពីបញ្ហាសេដ្ឋកិច្ច លោកប្រធានាធិបតីរុស្ស៊ី វ៉្លាឌីមៀ ពូទីន បានអះអាងថា GDP របស់រុស្ស៊ីក្នុងរយៈពេល៦ខែឆ្នាំនេះ កើនឡើង ៤,៦ភាគរយ ។ គួរបញ្ជាក់ថា បើផ្អែកតាមការព្យាកររបស់មូលនិធិរូបិយវត្ថុអន្តរជាតិ (IMF) សេដ្ឋកិច្ចរុស្ស៊ីនឹងកើនឡើង ២,៦ភាគរយ ខណៈធនាគារពិភពលោក (WB) ព្យាករថានឹងកើនឡើង ២,៩ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_358.txt
|
អតីតប្រធានាធិបតីអាម៉េរិក លោក ដូណាល់ ត្រាំ បាននាំមុខគូប្រជែងក្នុងគណបក្សសាធារណរដ្ឋសម្រាប់ការបោះឆ្នោតជ្រើសរើសបេក្ខជនតំណាងប្រធានាធិបតីនៅរដ្ឋ Iowa កាលពីល្ងាចថ្ងៃទី១៥ ខែមករា ដោយមានសំឡេងគាំទ្រជាង ៥០ភាគរយ។
|
ការបោះឆ្នោតជ្រើសរើសបេក្ខជនតំណាងប្រធានាធិបតីអាម៉េរិករបស់បក្សសាធារណរដ្្ឋចាប់ផ្តើមពីរដ្ឋ Iowa។ បេក្ខជនតំណាងមកពីគណបក្សសាធារណរដ្ឋនៅរដ្ឋនេះមានលោក ដូណាល់ ត្រាំ និងគូប្រជែងសំខាន់២ រូបទៀតគឺលោកស្រី Nikki Haley អតីតឯកអគ្គរដ្ឋទូតអាម៉េរិកប្រចាំអង្គការសហប្រជាជាតិ និងជាអតីតអភិបាលរដ្ឋ South Carolina ព្រមតាំងលោក Ron DeSantis អភិបាលរដ្ឋ Florida ។ ប្រព័ន្ធផ្សព្វផ្សាយអាម៉េរិកដូចជាទូរទស្សន៍ CNN បានរាយការណ៍ពីលទ្ធផលនៃការរាប់សន្លឹកឆ្នោតប្រហែល ៩៩ភាគរយដែលបង្ហាញថាលោក ត្រាំ បច្ចុប្បន្នកំពុងនាំមុខគេដោយមានសំឡេងគាំទ្រប្រហែល ៥១ភាគរយ។ តាមពីក្រោយដោយលោក Ron DeSantis ទទួលបានសំឡេងប្រហែល ២១ភាគរយ និងលោកស្រី Nikki Haley ប្រហែល ១៩ភាគរយ។ ជ័យជម្នះដ៏លើសលប់របស់លោក ត្រាំ មិនលើសពីការព្យាករពីមុនដែលធ្វើឡើងដោយ NBC News, Des Moines Register និង Mediacom នោះទេ។ លទ្ធផលនៃការស្ទង់មតិរបស់អង្គភាពទាំងនេះបង្ហាញថា អតីតប្រធានាធិបតី ត្រាំ អាចទទួលបានការគាំទ្រជាង៤៨ភាគរយនៅក្នុងរដ្ឋមួយនេះ។ ទន្ទឹមនេះ បេក្ខជនលំដាប់ទី៤ ដែលជាមហាសេដ្ឋី Vivek Ramaswamy បានប្រកាសពីការចាកចេញពីការប្រជែងសម្រាប់បេក្ខជនប្រធានាធិបតីនៃគណបក្សសាធារណរដ្ឋ។ នៅលើបណ្តាញសង្គម X លោកប្រធានាធិបតី ចូ បៃឌិន នៅថ្ងៃទី១៦ ខែមករា បានសរសេរថា ៖« វាហាក់ដូចជាថា ដូណាល់ ត្រាំ បានឈ្នះរដ្ឋ Iowa ដែលបច្ចប្បន្ន លោក ត្រាំ ជាបេក្ខជននាំមុខគេនៃគណបក្សសាធារណរដ្ឋ»។ សាស្ត្រាចារ្យ Julian E. Zelizer ឯកទេសផ្នែកស្រាវជ្រាវទំនាក់ទំនងសាធារណៈនៅសាកលវិទ្យាល័យ Princeton របស់អាម៉េរិកបាននិយាយថា លោក ត្រាំ ជាបេក្ខជននាំមុខគេនៃគណបក្សសាធារណរដ្ឋ ហើយការបោះឆ្នោតដំបូងនៅរដ្ឋ Iowa បានបញ្ជាក់ឲ្យឃើញបែបនេះ។ រដ្ឋ Iowa ជារដ្ឋដំបូងគេរបស់អាមេរិកដែលរៀបចំការបោះឆ្នោតជ្រើសរើសបេក្ខជនប្រធានាធិបតីមកពីគណបក្សសាធារណរដ្ឋ។ រដ្ឋ New Hampshire គឺជារដ្ឋទី២ ដែលការបោះឆ្នោតជ្រើសរើសតំណាងរបស់គណបក្សសាធារណរដ្ឋនឹងប្រព្រឹត្តទៅនៅថ្ងៃទី ២៣ ខែមករា។ បន្ទាប់មក គណបក្សសាធារណៈរដ្ឋនឹងរៀបចំបោះឆ្នោតនៅថ្ងៃទី៨ ខែកុម្ភៈ ក្នុងរដ្ឋ Nevada មុនពេលរៀបចំការបោះឆ្នោត នៅរដ្ឋ South Carolina នៅថ្ងៃទី២៤ ខែកុម្ភៈ។ យោងតាមកាសែត Wall Street Journal ខណៈពេលដែលលោក ត្រាំ ឈ្នះលើសលប់នៅក្នុងរដ្ឋ Iowa លោកស្រី Haley ហាក់ទទួលបានការសន្ទុះគាំទ្រនៅរដ្ឋ New Hampshire។ អតីតអភិបាលរដ្ឋ South Carolina រូបនេះមិនបានធ្វើយុទ្ធនាការខ្លាំងនៅរដ្ឋ Iowa ទេ ដោយដាក់ក្តីសង្ឃឹមលើរដ្ឋ New Hampshire ។ ចំណែកខាងគណបក្សប្រជាធិបតេយ្យ កាលវិភាគសម្រាប់រៀបចំការបោះឆ្នោតជ្រើសរើសតំណាងរដ្ឋនីមួយៗ នឹងប្រព្រឹត្តទៅជាលើកដំបូងនៅក្នុងរដ្ឋដែលមានភាពចម្រុះផ្នែកវប្បធម៌ និងចំនួនប្រជាជន មុនពេលដែលធ្វើឡើងនៅរដ្ឋ Iowa។ លើសពីនេះ ការបោះឆ្នោតក្នុងរដ្ឋ Iowa នៅឆ្នាំនេះ គណបក្សប្រជាធិបតេយ្យបានប្តូរពីការបោះឆ្នោតតាមសំបុត្រ ទៅបោះឆ្នោតតាមអ៊ីនធឺណិត។ លទ្ធផលនៃការបោះឆ្នោតបឋមរបស់គណបក្សប្រជាធិបតេយ្យនៅរដ្ឋ Iowa នឹងត្រូវប្រកាសនៅខែមីនា ឆ្នាំ២០២៤។ ការបោះឆ្នោតជ្រើសរើសប្រធានាធិបតីអាម៉េរិកនឹងប្រព្រឹត្តទៅនៅថ្ងៃទី៥ ខែវិច្ឆិកា ឆ្នាំ២០២៤។ យោងតាមលទ្ធផលនៃការស្ទង់មតិកន្លងមកដែលធ្វើឡើងដោយ Bloomberg News និង Morning Consult កាលពីថ្ងៃទី១៩ ខែតុលាឆ្នាំ២០២៣ បង្ហាញថា លោក ត្រាំ បាននាំមុខប្រធានាធិបតីបច្ចុប្បន្នលោក ចូ បៃឌិន នៅក្នុងរដ្ឋសំខាន់ៗមួយចំនួន។ ក្នុងនោះ ត្រាំ បាននាំមុខលោក បៃឌិន ៤ភាគរយ (៤៧ភាគរយទល់នឹង ៤៣ភាគរយ) ក្នុងចំណោមអ្នកបោះឆ្នោតនៅក្នុងរដ្ឋ Arizona, Georgia, Michigan, Nevada, North Carolina, Pennsylvania និង Wisconsin ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3580.txt
|
ការប្រកាសចុះចេញពីតំណែងជានាយករដ្ឋមន្រ្តីរបស់លោក ហ្វូមីអូ គីស៊ីដា នៅខែក្រោយ អាចធ្វើឲ្យធនាគារកណ្តាលជប៉ុន (BOJ) បញ្ឈប់ផែនការក្នុងការបង្កើនអត្រាការប្រាក់មួយរយៈ។
|
លោក គីស៊ីដា បានប្រកាសនៅថ្ងៃទី១៤ ខែសីហា ថា លោកនឹងមិនឈរឈ្មោះជាប្រធានគណបក្សសេរីប្រជាធិបតេយ្យ (LDP) នៅខែកញ្ញាទេ។ មានន័យថា បន្ទាប់ពីពេលនោះ លោកនឹងមិនកាន់តំណែងជានាយករដ្ឋមន្ត្រីជប៉ុនឡើយ។ បក្ស LDP ដែលជាគណបក្សដែលបានដឹកនាំប្រទេសជប៉ុនស្ទើរតែជាបន្តបន្ទាប់ចាប់តាំងពីឆ្នាំ១៩៤៥ នឹងជ្រើសប្រធានបក្សនៅខែក្រោយ។ ប្រធានបក្សដែលមានសំឡេងភាគច្រើននៅក្នុងសភា នឹងក្លាយជានាយករដ្ឋមន្ត្រី។ អ្នកវិភាគយល់ថា ការប្រែប្រួលនយោបាយនេះអាចបណ្តាលឱ្យធនាគារកណ្តាលជប៉ុន (BOJ) ពន្យារពេលផែនការរបស់ខ្លួនក្នុងការដំឡើងអត្រាការប្រាក់។ រយៈពេលនៃការផ្អាកគឺអាស្រ័យលើដំណើរការនៃការស្វែងរកមេដឹកនាំបក្សកាន់អំណាចថ្មី និងរបៀបដែលប្រតិកម្មទីផ្សារប៉ះពាល់ដល់ការកើនឡើងនៃការប្រាក់។ អត្រាការប្រាក់នៅជប៉ុននៅតែស្ថិតក្នុងកម្រិតទាបជិត ២០ឆ្នាំ។ ឆ្នាំនេះ គោលនយោបាយរូបិយវត្ថុនេះទើបតែមានការផ្លាស់ប្តូរដោយមានការដំឡើងអត្រាការប្រាក់ចំនួន២ដង។ បច្ចុប្បន្ន អត្រាការប្រាក់យោងនៅជប៉ុនមានប្រហែល ០,២៥ភាគរយ។ រហូតមកដល់ពេលនេះ BOJ បានធ្វើការយ៉ាងជិតស្និទ្ធជាមួយរដ្ឋាភិបាលរបស់លោក គីស៊ីដា ដើម្បីផ្សព្វផ្សាយអំពីអត្ថប្រយោជន៍នៃការដំឡើងប្រាក់ឈ្នួលដល់កម្មករ។ ប៉ុន្មានថ្ងៃមុនពេល BOJ ដំឡើងអត្រាការប្រាក់ក្នុងខែកក្កដា លោក គីស៊ីដា បានលើកឡើងថា ការធ្វើឱ្យគោលនយោបាយរូបិយវត្ថុឲ្យមានលក្ខណៈសាមញ្ញ នឹងគាំទ្រដល់ការផ្លាស់ប្តូររបស់ជប៉ុនទៅកាន់ កំណើនសេដ្ឋកិច្ចថ្មី។ នេះជាសញ្ញាមួយដែលលោកគាំទ្រការបញ្ចប់រយៈពេលនៃអត្រាការប្រាក់ទាបខ្លាំងនៅក្នុងប្រទេស។ ការលាលែងពីតំណែងរបស់លោក គីស៊ីដា នឹងបន្សល់ទុកចន្លោះទំនេរផ្នែកនយោបាយ ដែលបង្កើនភាពមិនច្បាស់លាស់នៃគោលនយោបាយសេដ្ឋកិច្ច និងធ្វើឱ្យមានភាពស្មុគស្មាញដល់កិច្ចខិតខំប្រឹងប្រែងរបស់ BOJ ក្នុងការផ្លាស់ប្តូរគោលនយោបាយរូបិយវត្ថុ។ ទោះជាយ៉ាងណា បេក្ខជននាយករដ្ឋមន្ត្រីបច្ចុប្បន្ន សុទ្ធតែគាំទ្រការដំឡើងអត្រាការប្រាក់។ លោក Shigeru Ishiba ដែលត្រូវបានគេចាត់ទុកថាជាបេក្ខភាពឈានមុខគេដើម្បីដឹកនាំ LDP បានប្រាប់ Reuters ថា BOJ កំពុងធ្វើដំណើរលើផ្លូវត្រូវ ដោយការដំឡើងអត្រាការប្រាក់ជាបណ្តើរៗ។ បេក្ខជនផ្សេងទៀតដូចជាលោក Toshimitsu Motegi និងលោក Taro Kono ក៏បានអំពាវនាវឱ្យមានការដំឡើងអត្រាការប្រាក់ដែរ។ មានតែបេក្ខភាពមួយរូបគត់ដែលប្រឆាំងគោលនយោបាយដំឡើងអត្រាការប្រាក់គឺលោកស្រី Sanae Takaichi ។ លោកស្រីជាសមាជិករបស់បក្សដែលគាំទ្រគោលនយោបាយជំរុញសេដ្ឋកិច្ចដូចសម័យអតីតនាយករដ្ឋមន្ត្រី ស៊ិនស៊ូ អាបេ។ សេដ្ឋវិទូលោកស្រី Mari Iwashita បានប្រាប់ Reuters ថា ៖« លោកស្រី Takaichi អាចជាករណីលើកលែង ប៉ុន្តែបេក្ខជនភាគច្រើនហាក់ដូចជាមិនប្រឆាំងនឹងគោលនយោបាយ BOJ នោះទេ។ ប្រសិនបើដូច្នេះ ផ្លូវនៃការដំឡើងអត្រាការប្រាក់រយៈពេលវែងរបស់ធនាគារនឹងមិនមានការរំខានច្រើនទេ»។ ប្រាក់យ៉េនទន់ខ្សោយអាចដាក់សម្ពាធលើប្រជាជន ដោយបង្កើនតម្លៃរស់នៅ។ ទាក់ទិននឹងបញ្ហានេះ អ្នកនយោបាយទំនងជាយល់ព្រមដំឡើងអត្រាការប្រាក់ជាបណ្តើរៗ។ នេះមានន័យថា BOJ បន្តធ្វើការកែតម្រូវ ទោះបីជាល្បឿននៃដំឡើងអត្រាការប្រាក់អាចយឺតជាងការរំពឹងទុកក៏ដោយ។ ការស្ទង់មតិធ្វើឡើងដោយវិទ្យាស្ថានស្រាវជ្រាវសេដ្ឋកិច្ចជប៉ុនកាលពីចុងខែមុនបានបង្ហាញថា អ្នកសេដ្ឋកិច្ចជាច្រើនបានព្យាករពីការកែតម្រូវមួយផ្សេងទៀតនៅចុងឆ្នាំ។ ទិន្នន័យកាលពីថ្ងៃទី១៥ ខែសីហាបានបង្ហាញថា ផលិតផលិតក្នុងស្រុកសរុប (GDP) របស់ជប៉ុនបានកើនឡើងខ្លាំងជាងការព្យាករនៅក្នុងត្រីមាសទី២ ដោយសារសន្ទុះនៃការប្រើប្រាស់ និងជួយពង្រឹងសមត្ថភាពក្នុងការបង្កើនប្រាក់ចំណេញ។ យ៉ាងណាមិញ BOJ ក៏មានហេតុផលដើម្បីរក្សាអត្រាការប្រាក់មិនផ្លាស់ប្តូរនៅក្នុងកិច្ចប្រជុំគោលនយោបាយបន្ទាប់នៅថ្ងៃទី ១៩-២០ ខែកញ្ញា។ នេះជាពេលដែលការប្រកួតប្រជែងតំណែងថ្នាក់ដឹកនាំ LDP ។ ចំណែកការបោះឆ្នោតនៅអាម៉េរិក ក៏អាចបង្កឱ្យមានការប្រែប្រួលទីផ្សារ ហើយធនាគារនេះអាចនឹងដួល។ លោក Toru Suehiro ប្រធានសេដ្ឋវិទូនៅក្រុមហ៊ុន Daiwa Securities បានសន្និដ្ឋានថា ៖« BOJ នឹងផ្អាកការដំឡើងអត្រាការប្រាក់ រហូតដល់យ៉ាងហោចណាស់ខែធ្នូ នៅពេលដែលស្ថានភាពនយោបាយនៅជប៉ុន និងអាម៉េរិកមានភាពច្បាស់លាស់»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3581.txt
|
រដ្ឋាភិបាលជប៉ុននឹងផ្តល់ជំនួយហិរញ្ញវត្ថុដល់ទៅ ៧០០០ដុល្លារដល់ស្ត្រីនៅលីវ ប្រសិនបើពួកគេផ្លាស់ពីទីក្រុងតូក្យូទៅជនបទដើម្បីរៀបការ ដោយចាប់ផ្តើមឆ្នាំ ២០២៥។
|
ការថយចុះចំនួនប្រជាជននៅតាមជនបទ ជាពិសេសស្រ្តីគឺជាក្តីកង្វល់ដ៏ធំមួយរបស់រដ្ឋាភិបាលជប៉ុន។ ប៉ុន្មានឆ្នាំចុងក្រោយនេះ ស្ត្រីកាន់ច្រើនបានផ្លាស់ទៅរស់នៅ សិក្សា និងធ្វើការនៅទីក្រុងតូក្យូ។ មកដល់ទីក្រុងហើយ ពួកគេមិនចង់ត្រឡប់ទៅរស់នៅស្រុកកំណើតវិញឡើយ។ និន្នការនេះបានធ្វើឲ្យចំនួនស្រ្តីនៅលីវតាមជនបទមានការថយចុះខ្លាំង។ តាមជំរឿនថ្នាក់ជាតិឆ្នាំ ២០២០ ចំនួនស្ត្រីនៅលីវដែលមានអាយុពី១៥ ទៅ ៤៩ឆ្នាំនៅក្នុងខេត្តចំនួន ៤៦ ក្នុងចំណោម ៤៧ខេត្តរបស់ជប៉ុន (លើកលែងតែទីក្រុងតូក្យូ) មានប្រហែល ៩,១លាននាក់។ ចំនួននេះគឺប្រហែល ២០ភាគរយតិចជាងបុរសនៅលីវ ១១,១លាននាក់ដែលមានអាយុដូចគ្នា។ គម្លាតនេះមានរហូតដល់ ៣០ភាគរយនៅតាមខេត្តមួយចំនួន។ ដើម្បីដោះស្រាយការធ្លាក់ចុះនៃចំនួនស្ត្រីវ័យក្មេងនៅតំបន់ជនបទ ខណៈទីក្រុងតូក្យូមានកកកុញទៅដោយហ្វូងមនុស្សកាន់តែច្រើន រដ្ឋាភិបាលជប៉ុននឹងចាប់ផ្តើមផ្តល់ជំនួយផ្នែកហិរញ្ញវត្ថុសម្រាប់ស្ត្រីនៅលីវដែលផ្លាស់ប្តូរពីរដ្ឋធានីទៅកាន់តំបន់ជនបទដើម្បីស្វែងរកដៃគូជីវិត។ បើតាមប្រភពសារព័ត៌មាន Japan Times ទីក្រុងតូក្យូគ្រោងនឹងបែងចែកមូលនិធិចាំបាច់សម្រាប់គំនិតផ្តួចផ្តើមការលើកទឹកចិត្តឲ្យរៀបការចាប់ផ្តើមពីខែមេសា ឆ្នាំ២០២៥។ អាស្រ័យហេតុនេះ រដ្ឋាភិបាលជប៉ុននឹងពង្រីកកម្មវិធីឧបត្ថម្ភធនដែលមានស្រាប់ដោយផ្តល់រហូតថវិការហូតដល់ ១លានយ៉េន (៧០០០ដុល្លារ) សម្រាប់ប្រជាជនដែលផ្លាស់ប្តូរពីសង្កាត់ចំនួន២៣ នៃទីក្រុងតូក្យូទៅកាន់តំបន់ផ្សេងទៀត។ ជាផ្នែកមួយនៃគំនិតផ្តួចផ្តើមនេះ រដ្ឋាភិបាលជប៉ុននឹងចំណាយសម្រាប់ស្ត្រីក្នុងការធ្វើដំណើរពីទីក្រុងតូក្យូទៅកាន់តំបន់ជនបទ ដើម្បីចូលរួមក្នុងកម្មវិធីផ្គូរផ្គងគូជីវិត ហើយសន្យានឹងផ្តល់ប្រាក់ បន្ថែមប្រសិនបើពួកគេសម្រេចចិត្តផ្លាស់ទៅរស់នៅតំបន់ទាំងនោះ។ ចំនួនជាក់លាក់នៃការគាំទ្រនឹងត្រូវបានពិចារណា និងសម្រេចក្នុងអំឡុងពេលដំណើរការថវិកា។ កន្លងមក នាយករដ្ឋមន្ត្រី ហ្វ៊ូមីអូ គីស៊ីដា ធ្លាប់បានហៅការធ្លាក់ចុះអត្រាកំណើតរបស់ជប៉ុនថាជា វិបត្តិធ្ងន់ធ្ងរបំផុតដែលប្រទេសនេះបានជួបប្រទះ។ អត្រាកំណើតនៅជប៉ុនបានធ្លាក់ចុះដល់បាតក្នុងអត្រា១,២ នៅឆ្នាំ២០២៣ ជាកម្រិតទាបបើប្រៀបធៀបទៅនឹងអត្រា ២,១ ដែលត្រូវការដើម្បីរក្សាចំនួនប្រជាជនដែលមានស្ថិរភាព។ ប្រទេសនេះនឹងកត់ត្រាអត្រាកំណើតចំនួន ៧២៧ ២៧៧នាក់នៅឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3582.txt
|
រូបិយប័ណ្ណនៅអាស៊ីអាគ្នេយ៍ប្រឈមការប្រែប្រួលតម្លៃ ក្រោយការរំពឹងទុកធនាគារកណ្តាលអាម៉េរិកគ្រោងកាត់បន្ថយអត្រាការប្រាក់។ មើលឃើញដូច្នេះ ធនាគារកណ្តាលថៃបានត្រៀមធ្វើអន្តរាគមន៍រួចជាស្រេចដើម្បីរក្សាស្ថិរភាពប្រាក់បាត ស្របពេលមាននិន្នាការប្រែប្រួលថ្លៃ។
|
ធនាគារកណ្តាលរបស់ថៃកំពុងតាមដានការឡើងចុះនៃរូបិយប័ណ្ណក្នុងស្រុក ហើយត្រៀមធ្វើអន្តរាគមន៍យ៉ាងសមស្រប ប្រសិនបើប្រាក់បាតមានការប្រែប្រួលខុសពីធម្មតាធៀបនឹងប្រាក់ដុល្លារ។ នេះជាការលើកឡើងរបស់ទេសាភិបាលធនាគារកណ្តាលថៃលោក Sethaput Suthiwartnaruput នៅថ្ងៃទី២៨ ខែសីហា ក្នុងបរិបទប្រាក់បាតកំពុងឡើងថ្លៃខ្លាំង បើធៀបនឹងប្រាក់ដុល្លារក្នុងរយៈពេលដ៏ខ្លី។ បើតាមលោក Sethaput ការរំពឹងទុកទីផ្សារអំពីលទ្ធភាពនៃការកាត់បន្ថយអត្រាការប្រាក់គោលនយោបាយរបស់ធនាគារកណ្តាលអាម៉េរិក (Fed) កំពុងដាក់សម្ពាធលើប្រាក់ដុល្លារ ដែលរួមចំណែកដល់ការធ្លាក់ថ្លៃរូបិយប័ណ្ណប្រទេសនេះ ធៀបនឹងប្រាក់បាត។ លោក Setthaput បានកត់សម្គាល់ថា ៖«សម្រាប់ថៃ ការនាំចូលមាសជាកត្តាមួយផ្សេងទៀតដែលជួយឱ្យប្រាក់បាតកាន់តែរឹងមាំធៀបនឹងរូបិយប័ណ្ណក្នុងតំបន់»។ ចាប់តាំងពីដើមឆ្នាំរហូតមកដល់ពេលនេះ ប្រាក់បាត ប្រាក់ដុល្លារសិង្ហបុរី និងរីងហ្គីតម៉ាឡេស៊ីបានឡើងថ្លៃ បើធៀបនឹងប្រាក់ដុល្លារ។ នៅថ្ងៃទី២៨ ខែសីហា ប្រាក់បាតត្រូវបានជួញដូរក្នុងតម្លៃ ៣៤បាតក្នុងមួយដុល្លារអាម៉េរិក កើនឡើង ០,៦ភាគរយនៅឆ្នាំនេះ។ ទន្ទឹមនេះ បើតាមមជ្ឈមណ្ឌលស្រាវជ្រាវ Kasikorn ប្រាក់ដុល្លារសិង្ហបុរីបានកើនឡើង ១,៤ភាគរយ ខណៈប្រាក់រីងហ្គីតបានកើនឡើង ៥,៨ភាគរយធៀបនឹងដុល្លារបើធៀបដើមឆ្នាំ២០២៤។ ផ្ទុយទៅវិញ រូបិយប័ណ្ណក្នុងតំបន់មួយចំនួនបានធ្លាក់ចុះធៀបនឹងប្រាក់ដុល្លារ រួមទាំងប្រាក់រូពៀរបស់ឥណ្ឌូណេស៊ីធ្លាក់ចុះ ០,៤ភាគរយ ខណៈប្រាក់ប៉េសូហ្វីលីពីនធ្លាក់ចុះ ១,៦ភាគរយ។ ដោយសង្កេតឃើញអស្ថិរភាពរូបិយប័ណ្ណក្នុងតំបន់បែបនេះ លោក Sethaput បានបញ្ជាក់ថា ធនាគារកណ្តាលថៃបានត្រៀមខ្លួនរួចជាស្រេចដើម្បីធ្វើអន្តរាគមន៍យ៉ាងសមស្រប ប្រសិនបើប្រាក់បាតមានការប្រែប្រួលខុសពីធម្មតាធៀបនឹងប្រាក់ដុល្លារ។ បើតាមលោក Sethaput ទាក់ទងនឹងគោលនយោបាយរូបិយវត្ថុ ធនាគារកណ្តាលថៃនឹងយកចិត្តទុកដាក់បន្ថែមទៀតលើការរំពឹងទុកនាពេលអនាគត ជាជាងផ្តោតលើទិន្នន័យបច្ចុប្បន្ន។ ទេសាភិបាលធនាគារកណ្តាលរូបនេះបានសង្កត់ធ្ងន់ថា៖ «ចំពោះបញ្ហាស្ថិរភាពហិរញ្ញវត្ថុ ធនាគារកណ្តាលថៃនឹងតាមដានយ៉ាងដិតដល់នូវលក្ខខណ្ឌឥណទានហិរញ្ញវត្ថុ និងការចុះអន់ថយនៃគុណភាពឥណទានក្នុងចំណោមក្រុមដែលមានចំណូលទាប ដោយសារកម្រិតបំណុលគ្រួសារខ្ពស់។ ធនាគារក៏បានត្រៀមខ្លួនជាស្រេចក្នុងការកែសម្រួលគោលនយោបាយរូបិយវត្ថុរបស់ខ្លួនឲ្យស្របតាមស្ថានភាពសេដ្ឋកិច្ច»។ សេដ្ឋកិច្ចថៃកំពុងមានភាពប្រសើរឡើងជាបណ្តើរៗ កំណើនផលិតផលក្នុងស្រុកសរុប (GDP) នៅក្នុងត្រីមាសទី១ ឆ្នាំនេះឈានដល់ ១,៦ភាគរយ ធៀបនឹងរយៈពេលដូចគ្នាកាលពីឆ្នាំមុន និងកើនឡើងដល់ ២,៣ភាគរយនៅត្រីមាសបន្ទាប់។ នៅក្នុងឆមាសទី២ ឆ្នាំនេះ ធនាគារកណ្តាលថៃរំពឹងថាកំណើននឹងបន្ត ទោះបីជាក្នុងល្បឿនយឺតជាងឆ្នាំ២០២៣។ ធនាគារកណ្តាលរំពឹងថាកំណើន GDP សម្រាប់ឆ្នាំ២០២៤ នឹងមាន ២,៦ភាគរយ និង ៣ភាគរយក្នុងឆ្នាំ ២០២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3583.txt
|
រដ្ឋាភិបាលថៃចង់ដាក់កម្រិតការលក់ទំនិញបរទេសដែលមានតម្លៃថោកៗ នៅលើទីផ្សារពាណិជ្ជកម្មអេឡិចត្រូនិក។
|
នាយករដ្ឋមន្ត្រីថៃ សេដ្ឋា ថាវីស៊ីន នៅថ្ងៃទី១៣ ខែសីហា បានបញ្ជាឱ្យក្រសួងពាណិជ្ជកម្មថៃពន្លឿនវិធានការដោះស្រាយស្ថានភាពទំនិញបរទេសថោកៗដែលហូរចូលប្រទេស ជាពិសេសលើពាណិជ្ជកម្មតាមប្រព័ន្ធអេឡិចត្រូនិក។ ក្រសួងពាណិជ្ជកម្មនឹងសម្របសម្រួលជាមួយក្រសួងហិរញ្ញវត្ថុ សេដ្ឋកិច្ចឌីជីថល និងសង្គម ឧស្សាហកម្ម សុខាភិបាលសាធារណៈ និងប៉ូលិសភូមិន្ទថៃ ដើម្បីទប់ស្កាត់ការនាំចូលដែលគួរឱ្យសង្ស័យ រួមទាំងការត្រួតពិនិត្យយ៉ាងតឹងរ៉ឹងបន្ថែមទៀតសម្រាប់អាជ្ញាប័ណ្ណ និងការចុះបញ្ជី ការចេញប៉ាតង់ និងការត្រួតពិនិត្យគុណភាព។ អ្នកនាំពាក្យរដ្ឋាភិបាលលោក Chai Wacharonke បានលើកឡើងថា ថៃមានបំណងកំណត់បរិមាណ និងតម្លៃនៃទំនិញដែលនាំចូលតាមបណ្តាញអនឡាញជារៀងរាល់ឆ្នាំ។ លោកបានបន្តថា៖ «មានបរិមាណផលិតផលនាំចូលតាមអនឡាញខុសពីធម្មតា ដែលប៉ះពាល់យ៉ាងខ្លាំងដល់អ្នកផលិតក្នុងស្រុក ជាពិសេសសហគ្រាសធុនតូច និងមធ្យម។ យើងមិនអាចព្រងើយកន្តើយនឹងបញ្ហានេះបានទេ»។ យ៉ាងណាមិញ ថៃមិនបានលើកឡើងដោយផ្ទាល់អំពីប្រទេសដើមនៃទំនិញនោះទេ ប៉ុន្តែអង្គការនានា រួមទាំងសភាពាណិជ្ជកម្មថៃ និងឧស្សាហកម្មថៃ បានអះអាងថា ក្រុមហ៊ុនផលិតក្នុងស្រុកកំពុងខំប្រឹងប្រជែងជាមួយទំនិញបរទេសដែលមានតំលៃថោក។ កាសែត Bangkok Post សរសេរថា ចំណាត់ការរបស់រដ្ឋាភិបាលគឺសំដៅដោះស្រាយការហូរចូលនៃទំនិញថោកពីចិន។ ទន្ទឹមនេះ កាសែត Thansettakij រៀបរាប់ថា ប្រទេសនេះបានទទួលរងផលប៉ះពាល់យ៉ាងខ្លាំង ដោយរោងចក្រជាង ៣៥០០កន្លែងបានបិទក្នុងរយៈពេល ជាង៣ ឆ្នាំចុងក្រោយនេះ។ លោក Chai Wacharonke បាននិយាយថា លោកបានទទួលពាក្យបណ្តឹងជាច្រើនពីសហគ្រាសធុនតូច និងមធ្យម អំពីសកម្មភាពពាណិជ្ជកម្មបរទេសដែលលក់អនឡាញ និងក្រៅបណ្តាញសង្គមនៅថៃ។ ស្ថានភាពនេះ បានជំរុញឱ្យនាយករដ្ឋមន្ត្រីស្នើឱ្យក្រសួងពាណិជ្ជកម្មដឹកនាំការពិភាក្សាជាមួយស្ថាប័នពាក់ព័ន្ធដើម្បីបង្កើតវិធានការច្បាស់លាស់ និងជាក់លាក់ ទន្ទឹមនឹងការជួយដល់សហគ្រាសធុនតូច និងមធ្យមឱ្យសម្របខ្លួន និងប្រកួតប្រជែងក្នុងទីផ្សារពិភពលោកទាំងទីផ្សារអនឡាញ និងក្រៅបណ្តាញ។ បច្ចុប្បន្ន ថៃអនុវត្តពន្ធលើតម្លៃបន្ថែម (VAT) ៧ភាគរយលើទំនិញនាំចូលដែលមានតម្លៃតិចជាង ១៥០០បាត (៤២,៦៥ដុល្លារ)។ ទំនិញដែលមានតម្លៃចន្លោះពី ១៥០០-៤០០០០បាតត្រូវបង់ពន្ធលើតម្លៃបន្ថែម និងពន្ធបន្ថែម។ ទំនិញដែលមានតម្លៃលើសពី ៤០០០០ បាតនឹងត្រូវយកពន្ធតាមចំណាត់ថ្នាក់ផលិតផល។ យ៉ាងណាមិញ រដ្ឋាភិបាលថៃចង់ឱ្យមានវិធានការប្រឆាំងឱ្យខ្លាំងជាងនេះចំពោះទំនិញលក់រាយដែលមានតម្លៃទាបកំពុងតែរីករាលដាលនៅលើទីផ្សារអនឡាញ។ លោក Chai បានបញ្ជាក់ថា រដ្ឋាភិបាលនឹងព្យាយាមធ្វើឱ្យមានតុល្យភាពរវាងការការពារអាជីវកម្មក្នុងស្រុក និងការអនុលោមតាមកិច្ចព្រមព្រៀងពាណិជ្ជកម្មអន្តរជាតិ។ ក្រៅពីថៃ បណ្តាប្រទេសអាស៊ីអាគ្នេយ៍ឥណ្ឌូណេស៊ី និងម៉ាឡេស៊ីក៏បានបង្កើនការប្រុងប្រយ័ត្នប្រឆាំងនឹងការនាំចូលពីបរទេសដែលមានតម្លៃថោកក្នុងប៉ុន្មានខែថ្មីៗនេះ។ ពួកគេបានអនុវត្តវិធានការដូចជាការពិនិត្យឡើងវិញនូវគោលនយោបាយប្រឆាំងការលក់បង្ខូចថ្លៃ ចាប់ផ្តើមការស៊ើបអង្កេត និងការដាក់ពន្ធឡើងវិញ។ ទំនិញដែលត្រូវបានកំណត់គោលដៅសំខាន់ៗរួមមាន ដែក វាយនភណ្ឌ ផ្លាស្ទិច ស្បែក កៅស៊ូ ឈើ និងទំនិញប្រើប្រាស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3584.txt
|
សហព័ន្ធគ្រូបង្រៀនកូរ៉េខាងត្បូងនៅថ្ងៃទី៤ ខែកញ្ញា បានប្រកាសពីលទ្ធផលនៃការស្ទង់មតិមួយបង្ហាញថា គ្រូបង្រៀនជិត ៩០ភាគរយដែលមានអាយុចន្លោះ ២០-៣០ឆ្នាំ នៅក្នុងប្រទេសនេះកំពុងពិចារណាលាឈប់ពីអាជីព និងផ្លាស់ប្តូរការងារ ដោយសារតែប្រាក់ខែមិនគ្រប់គ្រាន់សម្រាប់ការចំណាយ។
|
ការស្ទង់មតិនេះធ្វើឡើងជាមួយគ្រូចំនួន ៤៦០៣នាក់ ចាប់ពីថ្នាក់មត្តេយ្យដល់វិទ្យាល័យ ដែលក្នុងនោះមានតែ ០,៧ភាគរយប៉ុណ្ណោះដែលពេញចិត្តនឹងប្រាក់ខែបច្ចុប្បន្នរបស់ពួកគេ។ ផ្ទុយទៅវិញ ៩៣ភាគរយបានសម្តែងការមិនពេញចិត្ត ជាពិសេសរហូតដល់ ៦៥ភាគរយបាននិយាយថា ពួកគេមិនពេញចិត្តយ៉ាងខ្លាំងជាមួយប្រាក់ខែបច្ចុប្បន្ន។ ប្រាក់ខែគោលសម្រាប់គ្រូបង្រៀនថ្មីនៅកូរ៉េខាងត្បូងមានចាប់ពី ២,១៩លានវ៉ុន (ប្រមាណ១៦៤០ដុល្លារ) ដល់ ២,២៥លានវ៉ុន (ប្រមាណ ១៦៨០ដុល្លារ)គិតត្រឹមឆ្នាំនេះ។ យ៉ាងណាមិញ បើបូកបញ្ចូលនឹងប្រាក់ឧបត្ថម្ភ និងការកាត់កងផ្សេងៗធ្វើឲ្យចំណូលសុទ្ធនៅសល់ប្រហែល ២លានវ៉ុនប៉ុណ្ណោះ ទោះបីជាប្រកបអាជីពជាច្រើនឆ្នាំក៏ដោយ។ របាយការណ៍របស់គណៈកម្មាធិការប្រាក់ឈ្នួលអប្បបរមានៃក្រសួងការងារកូរ៉េខាងត្បូងក្នុងឆ្នាំ២០២៣ បានឱ្យដឹងថា ប្រាក់ចំណូលក្រោយបង់ពន្ធជាមធ្យមរបស់គ្រូបង្រៀនថ្មីនៅក្នុងប្រទេសនេះគឺ ២,៣១លានវ៉ុន ដែលទាបជាងថ្លៃនៃការរស់នៅប្រចាំខែ សម្រាប់គ្រួសារមួយដែលត្រូវចំណាយ ២,៤៦លានវ៉ុន។ នេះជាហេតុបណ្តាលឲ្យចំនួនគ្រូបង្រៀនវ័យក្មេងដែលចាកចេញពីអាជីពនេះ មានការកើនឡើងជាលំដាប់ ដែលឆ្លុះបញ្ចាំងពីការមិនពេញចិត្តកាន់តែខ្លាំងឡើង។ តាមក្រសួងអប់រំកូរ៉េខាងត្បូង ចំនួនគ្រូបង្រៀនបឋមសិក្សា មធ្យមសិក្សា និងវិទ្យាល័យដែលមានបទពិសោធតិចជាង ១០ឆ្នាំដែលត្រូវឈប់ពីការងារបានកើនឡើងពី ៤៤៨នាក់ក្នុងឆ្នាំ២០២០ ដល់៥៧៦នាក់ ក្នុងឆ្នាំ២០២៣។ នៅកូរ៉េខាងត្បូង គ្រូបង្រៀនវ័យក្មេងតែងតែត្រូវបានចាត់តាំងឲ្យទទួលភារកិច្ចដែលអ្នកដទៃចៀសវាង ដូចជាការធ្វើជាគ្រូបន្ទុកថ្នាក់ និងការដោះស្រាយអំពើហិង្សាក្នុងសាលា ជាហេតុធ្វើឲ្យពួកគេប្រឈមនឹងលក្ខខណ្ឌលំបាកជាច្រើន។ បន្ថែមពីនេះ លក្ខខណ្ឌការងារមិនសមស្រប និងប្រាក់ខែតិចជាហេតុធ្វើឲ្យគ្រូបង្រៀនវ័យក្មេងមិនរារែកក្នុងការលាលែងពីអាជីព។ អ្នកជំនាញក្នុងវិស័យអប់រំកូរ៉េខាងត្បូងសង្កេតឃើញថា បច្ចុប្បន្នសារៈសំខាន់នៃប្រាក់ឈ្នួល និងលក្ខខណ្ឌការងារមិនត្រូវអើពើនោះទេ។ ទាក់ទិននឹងបញ្ហានេះ កូរ៉េខាងត្បូងត្រូវមានវិធានការកែលម្អប្រាក់បៀវត្សន៍ដល់គ្រូបង្រៀន។ បើតាមសាស្ត្រាចារ្យ Park Nam Gi នៃសាកលវិទ្យាល័យអប់រំជាតិ Gwangju ក្នុងរយៈពេលជាច្រើនឆ្នាំកន្លងមកនេះ ប្រាក់បៀវត្សរ៍របស់គ្រូបង្រៀនមិនមានការកើនឡើងគួរឱ្យកត់សម្គាល់ទេបើប្រៀបធៀបទៅនឹងវិជ្ជាជីវៈផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3585.txt
|
ប៉ាគីស្ថានចេញទិដ្ឋាការដោយឥតគិតថ្លៃដល់ពាណិជ្ជករ និងអ្នកទេសចរមកពីប្រទេសចំនួន ១២៦ រួមទាំងកម្ពុជា ចាប់ពីថ្ងៃទី១៤ ខែសីហា។
|
អាជ្ញាធរប៉ាគីស្ថាន បានប្រកាសពីការផ្លាស់ប្តូរគោលនយោបាយទិដ្ឋាការ រួមទាំងការលើកលែងតម្លៃទិដ្ឋាការសម្រាប់ភ្ញៀវទេសចរ និងពាណិជ្ជករមកពី ១២៦ប្រទេស។ បើតាមនាយករដ្ឋមន្ត្រីប៉ាគីស្ថាន លោក Shehbaz Sharif ការបន្ធូរបន្ថយរបបទិដ្ឋាការនេះនឹងជួយធ្វើឱ្យប៉ាគីស្ថានក្លាយជាគោលដៅទាក់ទាញសម្រាប់ការវិនិយោគ និងទេសចរណ៍។ ក្នុងអំឡុងសន្និសីទសារព័ត៌មាននៅថ្ងៃទី១៤ ខែសីហា នៅទីក្រុងអ៊ីស្លាម៉ាបាដ រដ្ឋមន្រ្តីព័ត៌មាន និងការផ្សព្វផ្សាយ លោក Attaullah Tarar បានបញ្ជាក់ថា គោលនយោបាយទិដ្ឋាការថ្មីនេះមានគោលបំណងសម្រួលនីតិវិធីសម្រាប់ពលរដ្ឋមកពីប្រទេសជាច្រើន ដែលនឹងកាត់បន្ថយយ៉ាងខ្លាំងនូវប្រព័ន្ធការិយាធិបតេយ្យ និងការពន្យារពេលដែលបានរារាំងការមកដល់របស់ភ្ញៀវទេសចរកាលពីមុន។ លោក Attaullah Tarar បញ្ជាក់ថា ៖« ចាប់ពីទី១៤ ខែសីហា ឆ្នាំ២០២៤ តទៅ ថ្លៃសេវាទិដ្ឋាការអេឡិចត្រូនិក (e-Visa) សម្រាប់ភ្ញៀវមកពី ១២៦ ប្រទេស នឹងត្រូវលុបចោល ហើយដំណើរការដាក់ពាក្យសុំនឹងមានភាពប្រសើរឡើង»។ លោកបន្ថែមថា ជាការពិត សម្រាប់សញ្ជាតិទាំងនេះ ទិដ្ឋាការនឹងត្រូវបានចេញដោយមិនគិតថ្លៃក្នុងគោលបំណងទេសចរណ៍ ឬអាជីវកម្ម ហើយទិដ្ឋាការមានរយៈពេល ៩០ថ្ងៃនឹងត្រូវបានផ្តល់ក្នុងរយៈពេលតែ ២៤ម៉ោងក្រោយការស្នើសុំ។ រដ្ឋមន្ត្រីព័ត៌មានរូបនេះ ក៏បានប្រកាសនូវទម្រង់ពាក្យសុំទិដ្ឋាការតាមប្រព័ន្ធអ៊ីនធឺណេតថ្មី ដែលបច្ចុប្បន្នមានត្រឹមតែ ៣០សំណួរប៉ុណ្ណោះ បើប្រៀបធៀបពីមុន មានជិត ១០០សំណូរ។ ដើម្បីទទួលបានទិដ្ឋាការដោយឥតគិតថ្លៃ អ្នកជំនួញ និងអ្នកទេសចរអាចចូលទៅកាន់វេបសាយ https://visa.nadra.gov.pk/e-visa/ ហើយជ្រើសរើសពាក្យ Visa Prior to Arrival ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3586.txt
|
ប្រធានធនាគារអភិវឌ្ឍន៍អាស៊ី (ADB) លោក Asakawa Masatsugu បានប្រកាសលាលែងពីតំណែងនៅថ្ងៃទី២៣ ខែកុម្ភៈ ឆ្នាំ២០២៥។
|
លោក Asakawa Masatsugu បានកាន់តំណែងជាប្រធានធនាគារអភិវឌ្ឍន៍អាស៊ី (ADB) ចាប់ពីថ្ងៃទី១៧ ខែមករា ឆ្នាំ២០២០ បន្តអាណត្តិពីលោក Takehiko Nakao។ យ៉ាងណាមិញ នៅថ្ងៃទី១០ ខែកញ្ញា លោក Asakawa បានប្រកាសចុះចេញពីតំណែង។ «ខ្ញុំសូមជម្រាបជូនសមាជិកក្រុមប្រឹក្សាភិបាល ក្រុមប្រឹក្សាគ្រប់គ្រង និងបុគ្គលិកអំពីចេតនារបស់ខ្ញុំក្នុងការលាលែងពីតំណែងជាប្រធានធនាគារអភិវឌ្ឍន៍អាស៊ី ចាប់ពីថ្ងៃទី២៣ ខែកុម្ភៈ ឆ្នាំ២០២៥»។ លោក Asakawa ថ្លែងបែបនេះ នៅក្នុងសេចក្តីថ្លែងការណ៍មួយចេញផ្សាយលើវេបសាយ ADB នៅថ្ងៃទី៩ ខែកញ្ញា ។ លោក Masatsugu Asakawa បានសង្កត់ធ្ងន់ថា ការចុះចេញពីតំណែងនេះ នឹងបើកផ្លូវសម្រាប់អ្នកដឹកនាំថ្មី ជាមួយនឹងទស្សនៈថ្មី និងថាមពលថ្មី ហើយលោកចង់ធានាឱ្យការផ្លាស់ប្តូរភាពជាអ្នកដឹកនាំប្រព្រឹត្តទៅដោយរលូន និងមានរបៀបរៀបរយ។ ក្រោមការដឹកនាំរបស់លោក Asakawa ធនាគារ ADB បានចូលរួមចំណែកយ៉ាងសំខាន់ក្នុងការឆ្លើយតបនឹងជំងឺរាលដាលកូវីដ-១៩ ក្នុងតំបន់ និងផែនការស្តារឡើងវិញ ជាមួយនឹងការឆ្លើយតបកញ្ចប់ថវិកាជួយស្តារសេដ្ឋកិច្ចតំបន់ ២០ពាន់លានដុល្លារ និងទិញវ៉ាក់សាំង ៩ពាន់លានដុល្លារសម្រាប់អាស៊ីប៉ាស៊ីហ្វិក។ ប្រមុខ ADB រូបនេះ ក៏បានដើរតួនាទីយ៉ាងសំខាន់ក្នុងការដាក់ចេញនូវគំនិតផ្តួចផ្តើមហិរញ្ញប្បទានថ្មី និងប្រកបដោយភាពច្នៃប្រឌិត រួមទាំងយន្តការផ្លាស់ប្តូរថាមពលផងដែរ ដើម្បីជំរុញការអភិវឌ្ឍកាបូនទាបនៅក្នុងតំបន់ ជាពិសេសការប្រយុទ្ធប្រឆាំងនឹងការប្រែប្រួលអាកាសធាតុ។ មុនពេលចូលបម្រើការងារជាមួយ ADB លោក Asakawa បានបម្រើការជាទីប្រឹក្សាពិសេសរបស់នាយករដ្ឋមន្ត្រី និងជារដ្ឋមន្ត្រីក្រសួងហិរញ្ញវត្ថុជប៉ុនដែលមានអាជីពជិតបួនទសវត្សរ៍។ នៅក្រសួងហិរញ្ញវត្ថុលោកធ្លាប់កាន់តំណែងនាយកទទួលបន្ទុកបញ្ហាគោលនយោបាយអភិវឌ្ឍន៍ ទីផ្សារប្តូរប្រាក់បរទេស និងគោលនយោបាយពន្ធអន្តរជាតិ។ ថ្មីៗនេះ លោកបានបម្រើការជាអនុប្រធានផ្នែកហិរញ្ញវត្ថុសម្រាប់កិច្ចប្រជុំ G20 ក្រោមការដឹកនាំរបស់នាយករដ្ឋមន្រ្តីជប៉ុន ដោយដើរតួយ៉ាងសំខាន់សម្រាប់ភាពជោគជ័យនៃកិច្ចប្រជុំកំពូល G20 Osaka ក៏ដូចជាកិច្ចប្រជុំរដ្ឋមន្ត្រីហិរញ្ញវត្ថុ G20 និងកិច្ចប្រជុំអភិបាលធនាគារកណ្តាលនៅទីក្រុង Fukuoka។ លោក Asakawa បានទទួលបរិញ្ញាបត្រពីសាកលវិទ្យាល័យតូក្យូ (មហាវិទ្យាល័យសេដ្ឋកិច្ច) ក្នុងឆ្នាំ១៩៨១ និងបរិញ្ញាបត្រជាន់ខ្ពស់កិច្ចការសាធារណៈ ពីសាកលវិទ្យាល័យព្រីនស្តុន អាម៉េរិកក្នុងឆ្នាំ ១៩៨៥។ តាមកាសែត Nikkei Asia រដ្ឋាភិបាលជប៉ុនកំពុងរៀបចំតែងតាំងលោក Kanda Masato ដែលជាអ្នកការទូតហិរញ្ញវត្ថុកំពូលក្រោមរដ្ឋាភិបាលរបស់នាយករដ្ឋមន្ត្រី ហ៊្វូមីអូ គីស៊ីដា ដើម្បីស្នងតំណែងលោក Asakawa ជាប្រធាន ADBបន្ទាប់។ លោក Kanda បានបម្រើការជាអនុរដ្ឋមន្ត្រីក្រសួងហិរញ្ញវត្ថុជប៉ុនអស់រយៈពេល ៣ឆ្នាំរហូតដល់ចុងខែកក្កដា។ លោកត្រូវបានគេដាក់រហ័សនាមថា «លោកយ៉េន» ដោយសារនៅខែកញ្ញា ឆ្នាំ២០២២ លោកបានធ្វើអន្តរាគមន៍ជាលើកដំបូងក្នុងរយៈពេលប្រហែល ២៤ឆ្នាំដោយការទិញប្រាក់យ៉េន និងលក់ប្រាក់ដុល្លារ។ លោកត្រូវបានតែងតាំងជាទីប្រឹក្សាពិសេសនៃគណៈរដ្ឋមន្ត្រីជប៉ុននៅថ្ងៃទី១ ខែសីហា។ គួរបញ្ជាក់ថា អ្នកស្នងតំណែងរបស់លោក Asakawa នឹងត្រូវបានជ្រើសរើសដោយប្រទេសជាសមាជិក ប៉ុន្តែមន្រ្តីជប៉ុនបានកាន់តំណែងជាអ្នកដឹកនាំ ADB ចាប់តាំងពីធនាគារនេះត្រូវបានបង្កើតឡើងក្នុងឆ្នាំ១៩៦៦៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3587.txt
|
នាយកប្រតិបត្តិ (CEO) នៅក្នុងក្រុមហ៊ុនកំពូលៗរបស់អង់គ្លេសទទួលបានប្រាក់ខែជិត ៤,២លានផោន(៥,៤លានដុល្លារ) កាលពីឆ្នាំមុន ដែលច្រើនជាងចំណូលបុគ្គលិកធម្មតាធ្វើការពេញមួយជីវិត។
|
ក្រុមហ៊ុនស្រាវជ្រាវវិសមភាពសេដ្ឋកិច្ចអង់គ្លេស High Pay Center នៅថ្ងៃទី១២ ខែសីហា បានចេញផ្សាយរបាយការណ៍ស្តីពីប្រាក់ចំណូលរបស់ CEO របស់ក្រុមហ៊ុននៅក្នុងភាគហ៊ុនសន្ទស្សន៍ FTSE 100។ នៅក្នុងសន្ទស្សន៍ភាគហ៊ុននេះ មានអាជីវកម្មចំនួន១០០ ដែលមានមូលធនប័ត្រធំជាងគេនៅផ្សារហ៊ុនទីក្រុងឡុងដ៍។ ក្រុមហ៊ុនបានស្រាវជ្រាវឃើញថា ប្រាក់ចំណូលជាមធ្យមរបស់មេដឹកនាំអាជីវកម្មនៅអង់គ្លេសមានប្រមាណ ៤,១៩លានផោន (៥,៣៤លានដុល្លារ) ក្នុងឆ្នាំ ២០២៣។ នេះជាកំណត់ត្រាខ្ពស់ដែលកើនឡើង ២,២ភាគរយ បើធៀបទៅនឹងឆ្នាំ២០២២។ ទន្ទឹមនេះ ប្រាក់ខែជាមធ្យមរបស់បុគ្គលិកមានប្រហែលជិត ៣,៥ម៉ឺនផោន(ជិត៥,៥ម៉ឺនដុល្លារ)ក្នុងមួយឆ្នាំ។ បើធៀបប្រាក់ចំណូល CEO នៅអង់គ្លេសគឺជិត ១២០ដងនៃបុគ្គលិក។ ចំនួនក្រុមហ៊ុនដែលហ៊ានផ្តល់ប្រាក់ខែលើសពី ១០លានផោនក្នុងមួយឆ្នាំដល់ CEO បានកើនឡើងទ្វេដង ពីអាជីវកម្មចំនួន៤ក្នុងឆ្នាំ ២០២២ ដល់៩ ក្រុមហ៊ុនកាលពីឆ្នាំ២០២៣។ បើតាមរបាយការណ៍ដដែល អ្នកដែលមានប្រាក់ចំណូលខ្ពស់បំផុតគឺលោក Pascal Soriot នាយកប្រតិបត្តិនៃក្រុមហ៊ុនឱសថ AstraZeneca ជាមួយនឹង ១៦,៨៥លានផោន (ជាង២១លានដុល្លារ)។ នេះជាឆ្នាំទី២ជាប់គ្នាហើយដែលលោកកាន់តំណែងនេះ។ នៅឆ្នាំ២០២២ លោកទទួលបានប្រាក់ខែ ១៥,៣លានផោនដែលខ្ពស់ជាងបុគ្គលិកធម្មតា ៤៨២ដង។ បើតាមអ្នកស្រាវជ្រាវ អាជីវកម្មបានចំណាយច្រើនលើអ្នកដឹកនាំ ដែលធ្វើឱ្យវាកាន់តែពិបាកក្នុងការដំឡើងប្រាក់ខែក្នុងទ្រង់ទ្រាយធំ។ នៅឆ្នាំនេះ បុគ្គលិកគ្រូពេទ្យ និងអ្នកបើកបររថភ្លើងនៅអង់គ្លេសបានតវ៉ាអំពីលក្ខខណ្ឌការងារ និងប្រាក់ចំណូល។ ប៉ុន្មានឆ្នាំចុងក្រោយនេះ បញ្ហាប្រាក់ចំណូលរបស់ CEO បានធ្វើឱ្យម្ចាស់ភាគហ៊ុនខឹងសម្បារ។ ពួកគេភាគច្រើនបានរិះគន់គម្លាតដ៏ធំរវាងប្រាក់ចំណូលរបស់បុគ្គលិក និងអ្នកដឹកនាំ។ ទោះជាយ៉ាងណាក៏ដោយ មូលនិធិវិនិយោគមួយចំនួនអំពាវនាវឱ្យម្ចាស់ភាគហ៊ុនមានភាពបត់បែនបន្ថែមទៀតលើបញ្ហានេះ ដើម្បីការពារការហូរចេញធនធានមនុស្សទៅកាន់ប្រទេសដែលមិនសូវយកចិត្តទុកដាក់ចំពោះប្រាក់ចំណូល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3588.txt
|
តំបន់ត្រីកោណអភិវឌ្ឃន៍ជារួមត្រូវបានបង្កើតឡើងដោយប្រទេសចំនួន៣ ដែលមានព្រំដែនជាប់គ្នាក្នុងគោលបំណងអភិវឌ្ឍហេដ្ឋារចនាសម្ព័ន្ធ ការផ្លាស់ប្តូរពាណិជ្ជកម្ម លើកកម្ពស់ការអប់រំ និងសុខាភិបាលជាដើម។ ខាងក្រោមនេះ សារព័ត៌មានឌីជីថលថ្មីៗ សូមចែករំលែកតំបន់ត្រីកោណអភិវឌ្ឍន៍ចំនួន ៤នៅអាស៊ីអាគ្នេយ៍។
|
១. តំបន់ត្រីកោណអភិវឌ្ឍន៍ ឥណ្ឌូណេស៊ី-ម៉ាឡេស៊ី-ថៃ (IMT-GT) កិច្ចសហប្រតិបត្តិការត្រីកោណកំណើនឥណ្ឌូណេស៊ី-ម៉ាឡេស៊ី-ថៃ (IMT-GT) ត្រូវបានបង្កើតឡើងនៅក្នុងកិច្ចប្រជុំថ្នាក់រដ្ឋមន្ត្រីលើកទី១ នៅទីក្រុង Langkawi ប្រទេសម៉ាឡេស៊ី កាលពីថ្ងៃទី២០ ខែកក្កដា ឆ្នាំ១៩៩៣។ តំបន់ IMT-GT មានគោលបំណងធ្វើឱ្យប្រសើរឡើងនូវសុខុមាលភាព និងកំណើនសេដ្ឋកិច្ចរបស់សហគមន៍នៅតំបន់ព្រំដែន IMT-GT ។ តាមរយៈកិច្ចសហប្រតិបត្តិការ IMT-GT វេទិកាសម្រាប់សហគ្រិននៅក្នុងតំបន់ហៅថា ក្រុមប្រឹក្សាធុរកិច្ចរួម (JBC) ត្រូវបានបង្កើតឡើងនៅឆ្នាំ១៩៩៥។ ចន្លោះឆ្នាំ ១៩៩៥-២០០៥ IMT-GT JBC បានសម្របសម្រួលការវិនិយោគលើគម្រោងថ្មីដែលមានតម្លៃប្រមាណ ៣,៨ពាន់លានដុល្លារនៅក្នុងតំបន់នេះ។ ខេត្ត និងរដ្ឋចំនួន ៣២ កំពុងអភិវឌ្ឍន៍នៅតំបន់ IMT-GT មានប្រជាជនចំនួនប្រមាណ ៥៤លាននាក់។ ក្នុងនោះមានខេត្តចំនួន១៤ នៅភាគខាងត្បូងប្រទេសថៃ និងរដ្ឋភាគខាងជើងចំនួន ៨ របស់ម៉ាឡេស៊ី និងខេត្តចំនួន១០ នៅកោះស៊ូម៉ាត្រារបស់ឥណ្ឌូណេស៊ី។ តំបន់នេះមានច្រករបៀងសេដ្ឋកិច្ចចំនួន៥ ដែលត្រូវបានគេចាត់ទុកថាមានសក្តានុពលបំផុត និងមានចរាចរណ៍ច្រើនគួរសមរួមមាន ច្រក Songkhla-Penang-Median Economic Corridor, ច្រកសមុទ្រម៉ាឡាកា, ច្រក Banda Aceh-Medan- Dumai-Palembang, ច្រក Melaka-Dumai និង ច្រក Ranong-Phuket-Aceh ។ ២. តំបន់ត្រីកោណអភិវឌ្ឍន៍ ឥណ្ឌូណេស៊ី-ម៉ាឡេស៊ី-សិង្ហបុរី (SIJORI) SIJORI ត្រូវបានបង្កើតឡើងក្នុងឆ្នាំ១៩៩៤ រវាងប្រទេសចំនួនបី ឥណ្ឌូណេស៊ី ម៉ាឡេស៊ី និងសិង្ហបុរី ដើម្បីពង្រឹងទំនាក់ទំនងសេដ្ឋកិច្ចក្នុងតំបន់ និងបង្កើនប្រសិទ្ធភាពនៃការបំពេញបន្ថែមរវាងប្រទេសទាំងបី។ វាបានចាប់ផ្តើមជាពីពាក្យ SIJORI Growth Triangle ក្នុងឆ្នាំ ១៩៨៩ ដែលរួមមានប្រទេសសិង្ហបុរី Johor(ម៉ាឡេស៊ី) និងប្រជុំកោះ Riau ដែលជាផ្នែកមួយនៃខេត្តកោះ Riau (ឥណ្ឌូណេស៊ី)។ គោលបំណងនៃការបង្កើតតំបន់នេះ គឺដើម្បីពង្រឹងទំនាក់ទំនងសេដ្ឋកិច្ចក្នុងតំបន់ និងបង្កើនប្រសិទ្ធភាពនៃការបំពេញបន្ថែមរវាងតំបន់ព្រំដែនជាប់គ្នាទាំងបី។ តំបន់នេះបានធ្វើការអភិវឌ្ឍ និងផ្លាស់ប្តូររួមគ្នានូវជំនាញមួយចំនួនដូចជា ការគ្រប់គ្រងរដ្ឋធានី បច្ចេកវិទ្យា ហេដ្ឋារចនាសម្ព័ន្ធ កម្លាំងពលកម្ម ដីធ្លី និងធនធានធម្មជាតិរវាងប្រទេសទាំង៣។ នៅពេលរដ្ឋរបស់ម៉ាឡេស៊ី និងឥណ្ឌូណេស៊ីជាច្រើនបានចូលរួមជាក្រុមនោះ SIJORI ត្រូវបានប្តូរឈ្មោះទៅជា ត្រីកោណកំណើន ឥណ្ឌូណេស៊ី-ម៉ាឡេស៊ី-សិង្ហបុរី (IMS-GT)។ ៣. តំបន់ត្រីកោណអភិវឌ្ឍន៍ ទីម័រខាងកើត-ឥណ្ឌូណេស៊ី-អូស្រ្តាលី (TIA-GT) តំបន់ TIA-GT ជាគំនិតផ្តួចផ្តើមរួមបញ្ចូលគ្នានៃតំបន់នៃភាគខាងកើតឥណ្ឌូណេស៊ី ភាគខាងជើងអូស្ត្រាលី និងសាធារណរដ្ឋប្រជាធិបតេយ្យទីម័រខាងកើត។ គំនិតផ្តួចផ្តើមនេះមានគោលបំណងលើកកម្ពស់ និងជំរុញកំណើនសេដ្ឋកិច្ចតាមរយៈការអភិវឌ្ឍន៍សេដ្ឋកិច្ចរួមបញ្ចូលគ្នានៅក្នុងតំបន់ប្រជាជនរស់នៅ។ តំបន់នេះត្រូវបានបង្កើតឡើងក្នុងឆ្នាំ ២០១២ ដែលមានគោលដៅគាំទ្រដល់ការអភិវឌ្ឍន៍សេដ្ឋកិច្ច សង្គម និងវប្បធម៌ជាចម្បងដោយការទាក់ទាញការវិនិយោគ ការអភិវឌ្ឍឧស្សាហកម្មផលិតកម្ម ការលើកកម្ពស់ធនធានមនុស្ស និងការកសាងទំនាក់ទំនងកិច្ចសហប្រតិបត្តិការដ៏រឹងមាំរវាងប្រទេសទាំងបី។ គំនិតផ្តួចផ្តើមនេះក៏មានគោលបំណងពន្លឿនការចូលទីម័រខាងកើតទៅក្នុងអាស៊ាន។ ទន្ទឹមនេះ វាជាផ្នែកមួយដើម្បីសម្រេចគោលដៅដែលបានកំណត់តាមផែនការយុទ្ធសាស្រ្តអភិវឌ្ឍន៍របស់ទីម័រខាងកើតដូចជាការបង្កើនវិបុលភាព និងស្ថិរភាពសេដ្ឋកិច្ចរបស់ប្រទេស។ ៤. តំបន់ត្រីកោណអភិវឌ្ឍន៍ កម្ពុជា-ឡាវ-វៀតណាម (CLV-DTA) តំបន់ត្រីកោណអភិវឌ្ឍន៍ CLV បានបង្កើតឡើងនៅឆ្នាំ ១៩៩៩ នៅទីក្រុងវៀងចន្ទន៍។ តំបន់ CLV មានការអភិវឌ្ឍន៍ខេត្តចំនួន ១៣ ដែលនៅជាប់ព្រំដែនរវាងប្រទេសទាំង៣។ ក្នុងនោះកម្ពុជាមានខេត្តចំនួន៤ គឺ ក្រចេះ ស្ទឹងត្រែង មណ្ឌលគិរី រតនគិរី ខណៈឡាវមានខេត្តចំនួនចំនួន៤ គឺខេត្តអាត់តាពឺ សេកុង សាឡាវ៉ាន់ ចំប៉ាសាក់ និងវៀតណាមមានខេត្តចំនួន៥ ដូចជា យ៉ាឡាយ ដាក់ណុង ដាក់ឡាក់ ប៊ិញហ្វឿក កូនតូម។ គោលបំណងនៃបង្កើត CLV-DTA គឺដើម្បីសម្របសម្រួលសម្រាប់ការអភិវឌ្ឍហេដ្ឋារចនាសម្ព័ន្ធ និងការធ្វើអាជីវកម្មលើសក្តានុពលកសិកម្ម ព្រៃឈើ និងទេសចរណ៍។ ទន្ទឹមនេះ កសាងធនធានមនុស្សសម្រាប់កសិកម្ម ទេសចរណ៍ ឧស្សាហកម្មពាក់ព័ន្ធ និងឧស្សាហកម្មតូច និងសិប្បកម្មជាដើម។ វាក៏ជួយសម្រួលដល់លំហូរទំនិញឆ្លងកាត់ព្រំដែន ប្រជាជន និងការវិនិយោគផងដែរ តាមរយៈការលើកលែងទិដ្ឋាការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3589.txt
|
មន្ត្រីពន្ធអាម៉េរិកបានប្រមូលពន្ធចំនួន ១,៣ពាន់លានដុល្លារបន្ថែមពីបុគ្គលដែលមានទ្រព្យសម្បត្តិច្រើននៅទីនេះ ដែលជាកិច្ចខិតខំប្រឹងប្រែងដើម្បីការពារការក្លែងបន្លំពន្ធរបស់ក្រុមអ្នកមានក្នុងប្រទេសនេះ។
|
ទីភ្នាក់ងារសេវាពន្ធអាម៉េរិក (IRS) និងក្រសួងហិរញ្ញវត្ថុ បានប្រកាសនៅថ្ងៃទី៦ ខែកញ្ញាថា ពួកគេបានប្រមូលពន្ធចំនួន ១,៣ពាន់លានដុល្លារពីបុគ្គលដែលមានប្រាក់ចំណូលខ្ពស់ចាប់ពីដើមខែកញ្ញា ឆ្នាំមុន។ ក្រុមអ្នកមានទាំងនេះមិនធ្វើសេចក្តីប្រកាស ឬបង់ពន្ធគ្រប់គ្រាន់ទេ។ នេះជាលទ្ធផលចុងក្រោយបង្អស់ក្នុងកិច្ចខិតខំប្រឹងប្រែងដើម្បីទប់ស្កាត់ការក្លែងបន្លំពន្ធនៅអាម៉េរិក។ បើតាម IRS រយៈពេលប៉ុន្មានឆ្នាំចុងក្រោយនេះ អាជ្ញាធរបានរឹតបន្តឹងការធ្វើសវនកម្មលើបុគ្គលដែលមានទ្រព្យសម្បត្តិលើសពី ១លានដុល្លារ ឬច្រើនជាងនេះ ហើយអ្នកដែលជំពាក់ពន្ធលើសពី ២៥ម៉ឺនដុល្លារ។ ចាប់ពីចុងឆ្នាំ២០២៣ ជិត៨០ ភាគរយ នៃមហាសេដ្ឋី ១ ៦០០រូប ដែលជំពាក់ពន្ធបានបង់ ១,១ពាន់លានដុល្លារ។ «ប្រតិបត្តិការនេះរៀបចំឡើងក្នុងគោលបំណងទប់ស្កាត់ការក្លែងបន្លំពន្ធ ដោយបង្ខំឱ្យអ្នកដែលមានចំណូលខ្ពស់ត្រូវសងប្រាក់ទាំងអស់ដែលខ្លួនជំពាក់។ ក្នុងអំឡុងឆ្នាំ ២០១០-២០១៨ អត្រាសវនកម្មជាមួយនឹងអ្នកមានរាប់លាននាក់បានថយចុះចំនួន ៨០ភាគរយ ខណៈអត្រានេះសម្រាប់ក្រុមចំណូលក្រោម ២០ម៉ឺនដុល្លារបានកើនឡើង»។ នេះបើតាមការបញ្ជាក់រដ្ឋមន្ត្រីក្រសួងរតនាគារអាម៉េរិក លោកស្រី Janet Yellen នៅរដ្ឋតិចសាស់ នៅថ្ងៃទី៦ ខែកញ្ញា។ នៅឆ្នាំ ២០១៩ជនជាតិអាម៉េរិកដែលមានបំផុត១ភាគរយ ត្រូវបានគេប៉ាន់ប្រមាណថាជំពាក់ពន្ធ ២០ភាគរយដែលទុកឱ្យក្រុមចំណូលសាមញ្ញត្រូវទទួលបន្ទុកជំនួស។ លោកស្រី Yellen បានបង្ហាញថា IRS បាននិងកំពុងតាមដានអ្នកដែលមានទ្រព្យសម្បត្តិចំនួន ១២,៥ម៉ឺននាក់ ដែលមិនបានដាក់ពាក្យបង់ពន្ធ អស់រយៈពេលជាច្រើនឆ្នាំ។ ក្នុងរយៈពេល ៦ខែកន្លងទៅ មនុស្សប្រហែល ២១ ០០០នាក់ បានដាក់ពាក្យប្រកាស និងបានបង់ពន្ធចំនួន ១៧២លានដុល្លារ។ IRS អាចប្រមូលបានរាប់រយលានបន្ថែមទៀតពីមនុស្ស ១០៤ ០០០ ដែលមិនទាន់បានដាក់ពាក្យត្រឡប់មកវិញ។ គោលនយោបាយពន្ធកំពុងក្លាយជាសេណារីយ៉ូដ៏សំខាន់ ខណៈការបោះឆ្នោតប្រធានាធិបតីអាម៉េរិក ជិតឈានមកដល់ គឺនៅថ្ងៃទី៥ ខែវិច្ឆិកា។ បេក្ខជនមកពីគណបក្សប្រជាធិបតេយ្យ កាម៉ាឡា ហារីស និងបេក្ខជនមកពីគណបក្សសាធារណរដ្ឋ ដូណាល់ ត្រាំ កំពុងទាញចិត្តអ្នកបោះឆ្នោតជាមួយនឹងសំណើដើម្បីកាត់បន្ថយបន្ទុកហិរញ្ញវត្ថុរបស់ពួកគេ។ ទោះជាយ៉ាងណាក៏ដោយ អ្នកវិភាគសង្កេតឃើញថា ផែនការពន្ធរបស់លោក ត្រាំ អ្នកដែលមាន បំផុត ០,១ភាគរយ នៅក្នុងប្រទេសនឹងមានការកើនឡើងនៃប្រាក់ចំណូលក្រោយយកពន្ធ ប្រមាណ ៣៧៧ពាន់ដុល្លារ ខណៈក្រុមក្រីក្របំផុត ២០ភាគរយទទួលបានត្រឹមតែ ៣២០ដុល្លារប៉ុណ្ណោះ។ ទន្ទឹមនេះ លោកស្រី ហារីស ចង់បង្កើនពន្ធលើអ្នកមាន។ គោលនយោបាយរបស់លោកស្រី អាច កាត់បន្ថយប្រាក់ចំណូលជាមធ្យមនៃអ្នកមានកំពូល ០,១ភាគរយ មកត្រឹម ១៦៧ពាន់ដុល្លារ។ ផ្ទុយទៅវិញ អ្នកក្រីក្របំផុត ២០ភាគរយ នឹងទទួលបានបន្ថែម ២ ៣៥៥ដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_359.txt
|
អាម៉េរិកបានបញ្ជូនគ្រាប់រំសេវរបស់អ៊ីរ៉ង់ដែលបានរឹបអូសកាលពីឆ្នាំមុនជាង១លានគ្រាប់ ទៅកាន់អ៊ុយក្រែន។ នេះបើតាមទីបញ្ជាការកណ្តាលអាម៉េរិក (CENTCOM) ប្រកាសនៅថ្ងៃទី ៤ ខែតុលា។
|
អាម៉េរិកបានបញ្ជូនគ្រាប់រំសេវប្រមាណ ១,១លានគ្រាប់ដែលមានទំហំ ៧,៦២មីលីម៉ែត្រទៅឱ្យកងកម្លាំងប្រដាប់អាវុធអ៊ុយក្រែន។ គ្រាប់រំសេវទាំងនេះត្រូវបានរឹបអូសដោយអាម៉េរិកពីកប៉ាល់មួយដែលរងការចោទប្រកាន់ថាបានដឹកជញ្ជូនអាវុធអ៊ីរ៉ង់ទៅកាន់ក្រុមឧទ្ទាម Houthi នៅយេម៉ែន។ ទីបញ្ជាការយោធាប្រចាំមជ្ឈិមបូព៌ារបស់កងទ័ពអាម៉េរិក បានប្រកាសថា ខ្លួនបានរឹបអូសគ្រាប់រំសេវទាំងនេះកាលពីថ្ងៃទី២០ ខែកក្កដា តាមរយៈសំណើក្រសួងយុត្តិធម៌អាម៉េរិក។ ប៉ុន្តែអាវុធទាំងនេះទំនងជាមិនបង្កការភ្ញាក់ផ្អើលប៉ុន្មានឡើងចំពោះសង្គ្រាមនៅអ៊ុយក្រែន។ កញ្ចប់ជំនួយផ្នែកយោធាពីអាម៉េរិកដើរតួនាទីយ៉ាងសំខាន់ក្នុងកិច្ចខិតខំប្រឹងប្រែងរបស់អ៊ុយក្រែន ប៉ុន្តែសមាជិកអភិរក្សនិយមនៃគណបក្សសាធារណរដ្ឋបានសន្យាថានឹងកម្រិតការផ្តល់ជំនួយនាពេលខាងមុខ។ ចាប់តាំងពីរុស្ស៊ីបានចាប់ផ្តើមដាក់ទ័ពនៅអ៊ុយក្រែនកាលពីខែកុម្ភៈឆ្នាំមុនមក អាម៉េរិកបានផ្តល់ជំនួយដល់យោធាអ៊ុយក្រែនជាង ៤៣ពាន់លានដុល្លារស្មើនឹងជាងពាក់កណ្តាលនៃកញ្ចប់ជំនួយអន្តរជាតិសរុប។ យ៉ាងណាមិញ ប្រធានាធិបតីអាម៉េរិកលោក ចូ បៃឌិនកាលពីថ្ងៃទី៤ ខែតុលា បានសម្តែងការព្រួយបារម្ភខ្លះដែរថា កញ្ចប់ជំនួយរបស់អាម៉េរិកសម្រាប់អ៊ុយក្រែនអាចនឹងត្រូវបានគំរាមកំហែងដោយសារតែភាពចលាចលនៅក្នុងសភាអាម៉េរិកនាពេលថ្មីៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3590.txt
|
ការស្ទង់មតិថ្មីមួយ បានបង្ហាញថា ប្រាសាទអង្គរវត្តជាប់ចំណាត់ថ្នាក់ទី៧ លើពិភពលោកដែលជាទីកន្លែងមានការដាក់ថេក (tag) ជាង ១,៧លានដងនៅលើបណ្តាញសង្គម TikTok និង Instagram។
|
តាមរបាយការណ៍ពីក្រុមហ៊ុនផ្តល់សេវាកម្មទេសចរណ៍ Titan Travel ចុះផ្សាយនៅថ្ងៃទី១ ខែកក្កដា អង្គរវត្តបានក្លាយពាក្យត្រូវបានដាក់ថេកលើ Tik Tok និងInstagram ច្រើនជាងគេទី៧នៅលើពិភពលោក ដោយនាំមុខសួន Garden By The Bay របស់សិង្ហបុរី។ ចំណាត់ថ្នាក់កំពូលបានលើឧទ្យាន Central Park នៃទីក្រុងញូវយ៉ក តាមពីក្រោយដោយប៉ម Tour Eiffel បារាំង និងទឹកធ្លាក់ Niagara កាណាដា។ ទីកន្លែងដែលមានការ Hustage ច្រើនទាំង១០ លើលោក។ រូបភាព ៖ Titan Travel ទន្ទឹមនេះ The London Eye ជាប់ចំណាត់ថ្នាក់ទី៤ ខណៈសំណង់អគារប្រវត្តិសាស្រ្តឥណ្ឌា Taj Mahal ស្ថិតនៅលំដាប់ទី៥ និង Colosseum របស់អ៊ីតាលីស្ថិតនៅលេខ៦។ បន្ទាប់ពីប្រាសាទអង្គរវត្ត Acropolis របស់ក្រិចជាប់ចំណាត់ថ្នាក់ទី៧ តាមពីក្រោយដោយ Recoleta របស់អាហ្សង់ទីន ខណៈ Garden By The Bay បស់សិង្ហបុរីជាប់ចំណាត់ថ្នាក់ទី១០។ គួរបញ្ជាក់ថា Titan Travel បានប្រើទិន្នន័យបញ្ចូលគ្នាពីការដាក់ថេក (tag) នៅលើបណ្តាយសង្គម TikTok, Instagram, Google Search ដោយផ្អែកលើចំនួនស្វែងរក និងការសរសរភ្ជាប់ថេក ក្នុងរយៈពេលជាក់លាក់មួយទៅតាមទីកន្លែងសំខាន់ៗរបស់ពិភពលោក៕ ទីកន្លែងដែលមានការ Hustage ច្រើនទាំង១០ លើលោក។ រូបភាព ៖ Titan Travel អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3591.txt
|
នាយកប្រតិបត្តិធនាគារធំជាងគេរបស់អាម៉េរិកបានព្រមានថា ហានិភ័យនៃការធ្លាក់ចុះសេដ្ឋកិច្ចនៅទីនេះនៅតែមានកម្រិតខ្ពស់ ដោយសារភាពមិនច្បាស់លាស់ផ្នែកនយោបាយ ថវិកា និងអត្រាការប្រាក់។
|
នាយកប្រតិបត្តិធនាគារ JPMorgan Chase លោក Jamie Dimon បានយល់ថា សញ្ញាណនៃការថមថយនៃអត្រាធ្លាក់ចុះសេដ្ឋកិច្ចអាម៉េរិកមានកម្រិត ៣៥-៤០ភាគរយប៉ុណ្ណោះ។ នេះមានន័យថាសេណារីយ៉ូនៃវិបត្តិសេដ្ឋកិច្ចមានអត្រា។ កាលពីខែកុម្ភៈ លោក Dimon បានវាយតម្លៃទីផ្សារអំពីហានិភ័យនៃការធ្លាក់ចុះសេដ្ឋកិច្ច។ នាពេលនេះ នៅពេលសួរថា តើលោកបានផ្លាស់ប្តូរការយល់ឃើញឬយ៉ាងណា នាយកប្រតិបត្តិរូបនេះនៅបង្ហាញការព្យាករដូចមុនដដែល។ លោក Dimon សង្គត់ធ្ងន់ថា ៖« នៅតែមានភាពមិនច្បាស់លាស់ជាច្រើនដូចជា ភូមិសាស្ត្រនយោបាយ លំនៅដ្ឋាន ឱនភាពថវិកា ការចំណាយសហព័ន្ធ ការរឹតបន្តឹងរូបិយវត្ថុ និងការបោះឆ្នោត។ ទាំងអស់នេះនឹងធ្វើឱ្យទីផ្សារមានការព្រួយបារម្ភ»។ កាលពីខែមុន សេដ្ឋកិច្ចធំបំផុតរបស់ពិភពលោកបានបង្កើតការងារថ្មីត្រឹមតែ ១១៤ពានើកន្លែងប៉ុណ្ណោះ។ តួលេខនេះថយចុះជាង ៤៧ភាគរយនិង ៣៦ភាគរយរៀងគ្នាបើធៀបនឹងខែឧសភា និងមិថុនា ខណៈអត្រាគ្មានការងារធ្វើបានកើនឡើងពី ៤,១ភាគរយទៅ ៤,៣ភាគរយ ដែលភាគច្រើនដោយសារមនុស្សជាច្រើនចាប់ផ្តើមស្វែងរកការងារម្តងទៀត។ បច្ចុប្បន្ន JPMorgan ជាធនាគារធំជាងគេនៅអាម៉េរិកទាក់ទងនឹងទំហំទ្រព្យសកម្ម។ នៅឆ្នាំ ២០២២ លោក Dimon បានព្រមានថា អាម៉េរិកនឹងប្រឈមមុខនឹង «ខ្យល់ព្យុះសេដ្ឋកិច្ច» ពេលដែលធនាគារកណ្តាលអាម៉េរិក (Fed) ដំឡើងអត្រាការប្រាក់អាចជំរុញឱ្យប្រទេសនេះធ្លាក់ចូលក្នុងវិបត្តិសេដ្ឋកិច្ច។ ទោះជាយ៉ាងណា ក្រោយមកសេដ្ឋកិច្ចបានដំណើរការល្អជាងការព្យាករ។ កាលពីថ្ងៃទី៧ ខែសីហា លោក Dimon បានបង្ហាញការសង្ស័យខ្លះដែល Fed អាចធ្វើឱ្យអតិផរណាធ្លាក់ចុះដល់គោលដៅ ២ភាគរយ ដោយសារការចំណាយនាពេលខាងមុខលើវិស័យយោធា និងសេដ្ឋកិច្ចបៃតង។ ទោះជាយ៉ាងណាក៏ដោយ លោកបានបញ្ជាក់ថា ទោះបីជាចំនួននៃការលុបចោលកាតឥណទានកំពុងកើនឡើង ក៏បច្ចុប្បន្នអាម៉េរិកមិនស្ថិតក្នុងវិបត្តិសេដ្ឋកិច្ចនោះទេ។ « វាតែងតែមានសេណារីយ៉ូជាច្រើនដែលអាចកើតមាន។ ប៉ុន្តែខ្ញុំមានសុទិដ្ឋិនិយមថា ទោះបីជាសេដ្ឋកិច្ចអាម៉េរិកមានវិបត្តិសេដ្ឋកិច្ច ទោះបីជាធ្ងន់ធ្ងរ ឬស្រាលក៏ដោយ ក៏យើងនឹងនៅតែល្អដែរ។ ពិតណាស់ ខ្ញុំអាណិតអ្នកដែលបានបាត់បង់ការងារ»។ លោក Dimon បានបញ្ជាក់បែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3592.txt
|
ក្រុមហ៊ុនផលិតរថយន្តកូរ៉េខាងត្បូង Hyundai Motor Company បោះទុនវិនិយោគ ១ពាន់លានបាត (២៨លានដុល្លារ) ដើម្បីបង្កើតរោងចក្រដំឡើងរថយន្តអគ្គិសនី និងអាគុយសាកនៅថៃ។ នេះបើតាមក្រុមប្រឹក្សាវិនិយោគថៃ (BOI) ប្រកាសនាថ្ងៃទី៧ ខែសីហា។
|
ឧស្សាហកម្មរថយន្តអគ្គិសនីដែលកំពុងរីកចម្រើននៅថៃបច្ចុប្បន្ន កំពុងត្រូវបានគ្រប់គ្រងដោយក្រុមហ៊ុនផលិតរថយន្តល្បីៗដូចជា ក្រុមហ៊ុនចិន BYD និង Great Wall Motors។ ក្រុមហ៊ុនទាំងពីរនេះ បានយកថៃជាទីតាំងមូលដ្ឋានផលិតកម្ម ដើម្បីនាំចេញយានយន្តទូទាំងអាស៊ីអាគ្នេយ៍។ យ៉ាងណាមិញ ក្រុមហ៊ុន Hyundai ក៏កំពុងសម្លឹងឃើញទីផ្សាររថយន្តអគ្គិសនីនៅអាស៊ី អាគ្នេយ៍។ បើតាមការប្រកាស BOI រោងចក្ររបស់ក្រុមហ៊ុន Hyundai ដែលមានតម្លៃ ២៨លានដុល្លារនឹងសង់នៅភាគអាគ្នេយ៍នៃទីក្រុងបាងកក ហើយអាចចាប់ផ្តើមផលិត នៅឆ្នាំ២០២៦។ អគ្គលេខាធិការ BOI លោក Narit Therdsteerasukdi បានសង្កត់ធ្ងន់ថា៖«ខ្សែច្រវាក់ផ្គត់ ផ្គង់ដ៏រឹងមាំរបស់ថៃនាពេលបច្ចុប្បន្ន នឹងអនុញ្ញាតឱ្យមានការផ្គត់ផ្គង់មិនតិចជាង ១ភាគ៣ នៃវត្ថុធាតុដើម និងគ្រឿងបន្លាស់ដែល Hyundai ត្រូវការដើម្បីរួមចំណែកដល់ឧស្សាហកម្ម ក្នុងស្រុក»។ នៅក្នុងទីផ្សារអាស៊ីអាគ្នេយ៍ ការលក់រថយន្តអគ្គិសនីកំពុងកើនឡើងយ៉ាងខ្លាំង។ ក្នុងចំណោមក្រុមហ៊ុនផលិតរថយន្តអគ្គិសនីទាំងអស់ មានតែ BYD ដែលកំពុងប្រជែងយ៉ាងខ្លាំង ជាមួយរថយន្តម៉ាស៊ីនចំហេះ របស់ក្រុមហ៊ុនជប៉ុន និងកូរ៉េខាងត្បូង។ យោងតាមក្រុមហ៊ុនស្រាវជ្រាវទីផ្សារ Counterpoint Research ក្នុងត្រីមាសទី១ ឆ្នាំនេះ ថៃជាមជ្ឈមណ្ឌលផលិតរថយន្តអគ្គិសនីដ៏ធំបំផុតនៅក្នុងតំបន់ ដែលស្មើនឹង ៥៥ភាគរយ នៃការលក់រថយន្តអគ្គិសនីសរុបនៅអាស៊ីអាគ្នេយ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3593.txt
|
តំណាងរដ្ឋាភិបាលអង់គ្លេស នៅថ្ងៃទី២៩ ខែសីហា បានប្រកាសពីការចូលរួមកិច្ចព្រមព្រៀងគ្រប់ជ្រុងជ្រោយ និងរីកចម្រើនសម្រាប់ភាពជាដៃគូអន្តរប៉ាស៊ីហ្វិក (CPTPP) ដែលនឹងចូលជាធរមានចាប់ពីថ្ងៃទី១៥ ខែធ្នូ ឆ្នាំ២០២៤។
|
ក្នុងសេចក្តីថ្លែងការណ៍នាថ្ងៃដដែល រដ្ឋមន្រ្តីទទួលបន្ទុកគោលនយោបាយពាណិជ្ជកម្ម លោក Douglas Alexander បានអះអាងថា នេះជាដំណឹងល្អសម្រាប់ធុរកិច្ចអង់គ្លេស ដែលកំពុងខិតជិតឲ្យដល់គោលដៅក្នុងអាចទាញយកផលប្រយោជន៍ពីឱកាសនៃការចូលរួមជាមួយកិច្ចព្រមព្រៀង CPTPP នេះ។ បើតាមសេចក្តីប្រកាសរបស់រដ្ឋាភិបាលអង់គ្លេស ជាង៩៩ភាគរយនៃការនាំចេញរបស់អង់គ្លេសបច្ចុប្បន្នទៅកាន់ប្រទេសសមាជិក CPTPP នឹងមិនជាប់ពន្ធឡើយ នៅពេលដែលកិច្ចព្រមព្រៀងចូលជាធរមាន។ បន្ថែមពីនេះ វាអាចនាំមកនូវប្រាក់ចំណេញចំនួន ២ពាន់លានផោនដល់សេដ្ឋកិច្ចអង់គ្លេស (២,៦ពាន់លានដុល្លារ) ក្នុងមួយឆ្នាំ មុនឆ្នាំ២០៤០។ អង់គ្លេសបានបញ្ចប់ការចរចាដើម្បីចូលរួមកិច្ចព្រមព្រៀង CPTPP នៅខែមីនាឆ្នាំ២០២៣ និងបានចុះហត្ថលេខាជាផ្លូវការនូវកិច្ចព្រមព្រៀងដើម្បីក្លាយជាសមាជិកនៅខែកក្កដាឆ្នាំ២០២៣។ ទោះជាយ៉ាងណាក៏ដោយ ឯកសារចូលជាសមាជិកនៃកិច្ចព្រមព្រៀងនេះ ចាំបាច់ត្រូវមានការយល់ព្រមពីសភាអង់គ្លេស និងប្រទេសសមាជិកយ៉ាងតិច៦ផ្សេងទៀត។ ប៉េរូជាប្រទេសទី៦ ដែលផ្តល់សច្ចាប័នលើឯកសារខាងលើបន្ទាប់ពីជប៉ុន សិង្ហបុរី ស៊ីលី នូវែលសេឡង់ និងវៀតណាម។ គួរបញ្ជាក់ថា CPTPP ជាកិច្ចព្រមព្រៀងពាណិជ្ជកម្មសេរីដែលបានចុះហត្ថលេខាក្នុងឆ្នាំ ២០១៨ រវាងប្រទេសចំនួន១១ គឺអូស្ត្រាលី ប្រ៊ុយណេ កាណាដា ស៊ីលី ជប៉ុន ម៉ាឡេស៊ី ម៉ិកស៊ិក នូវែលសេឡង់ ប៉េរូ សិង្ហបុរី និងវៀតណាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3594.txt
|
តួកគីដែលជាសមាជិកអង្គការណាតូ បានដាក់ពាក្យជាផ្លូវការចូលរួមជាមួយក្រុមប្រទេសសេដ្ឋកិច្ចរីកចម្រើនថ្មី BRICS។ ការបង្ហាញបំណងចូលជាមួយប្លុកនេះ ដោយសារទីក្រុងអង់ការ៉ា មានការខកចិត្តក្នុងការចូលរួមជាមួយសហភាពអឺរ៉ុប ស្របពេលប្រទេសនេះចង់ពង្រីកទំនាក់ទំនងថ្មី។
|
តួកគីបានដាក់ពាក្យចូលរួមជាមួយ BRICS កាលពីប៉ុន្មានខែមុន ខណៈមានការខកចិត្តក្នុងការចូលរួមជាមួយសហភាពអឺរ៉ុប (EU) ដែលខិតខំប្រឹងប្រែងអស់ជាច្រើនទសវត្សរ៍ដោយមើលមិនឃើញពីក្តីរំពឹងក្នុងការចូលជាមួយប្លុកនេះ។ រដ្ឋាភិបាលប្រធានាធិបតីតួកគី លោក Recep Tayyip Erdogan បានយល់ថា ភូមិសាស្ត្រនយោបាយរបស់ពិភពលោក កំពុងផ្លាស់ប្តូរឆ្ងាយពីប្រទេសដែលមានសេដ្ឋកិច្ចអភិវឌ្ឍន៍ដូចជាអឺរ៉ុប។ ទន្ទឹមនេះ ជំហរតួកគីចូលរួមជាមួយក្រុម BRICS បានបង្ហាញយ៉ាងច្បាស់ពីគោលដៅរបស់ប្រទេសនេះដែលចង់បង្កើនទំនាក់ទំនងជាមួយគ្រប់ភាគីនៅក្នុងពិភពលោកពហុប៉ូល ខណៈខ្លួននៅតែបំពេញកាតព្វកិច្ចក្នុងនាមជាសមាជិកសំខាន់របស់អង្គការណាតូ។ អតីតអ្នកការទូតតួកគីបានប្រាប់ទស្សនាវដ្តីអាម៉េរិក Newsweek ថា ការផ្លាស់ប្តូរជំហរដើម្បីចូលរួមជាមួយ BRICS ក្រោយពីមានការខកចិត្តជាមួយលោកខាងលិច និងសហភាពអឺរ៉ុប។ លោក Sinan Ülgen ដែលបច្ចុប្បន្នជាប្រធានក្រុមស្រាវជ្រាវនៅវិទ្យាស្ថានសិក្សាគោលនយោបាយ EDAM មានមូលដ្ឋាននៅទីក្រុងអ៊ីស្តង់ប៊ុល ប្រាប់ Bloomberg ថា ៖« នេះមិនមែនជាយុទ្ធសាស្រ្តរបស់ទីក្រុងអង់ការ៉ា ដើម្បីជំនួសប្រទេសលោកខាងលិចនោះទេ ប៉ុន្តែជាយុទ្ធសាស្រ្តដើម្បីពង្រឹងទំនាក់ទំនងជាមួយមហាអំណាចមិនមែនលោកខាងលិច នៅពេលដែលឥទ្ធិពលរបស់អាមេរិកកំពុងចុះខ្សោយ»។ រស្ស៊ីជាម្ចាស់ផ្ទះនៃកិច្ចប្រជុំ BRICS នៅឆ្នាំ២០២៤។ តួកគី មានទំនាក់ទំនងជិតស្និទ្ធជាមួយរុស្ស៊ី។ តួកគីកំពុងព្យាយាមយ៉ាងសកម្មក្នុងការស្វែងរកដំណោះស្រាយដោយសន្តិវិធីចំពោះការលុកលុយរបស់រុស្ស៊ីឆ្នាំ២០២២ លើអ៊ុយក្រែន និងបានរៀបចំការចរចាកម្រិតខ្ពស់ជាច្រើនរវាងប្រទេសទាំងពីរ។ បច្ចុប្បន្ន តួកគីជាសមាជិកណាតូតែមួយគត់មានភាពស្អិតរមួតជាមួយរុស្ស៊ី។ គួរបញ្ជាក់ថា BRICS ជាអង្គការអន្តររដ្ឋាភិបាលមានសមាជិកសំខាន់ៗចំនួន៥ មាន ប្រេស៊ីល រុស្ស៊ី ឥណ្ឌា ចិន និងអាហ្រ្វិកខាងត្បូង ដែលឈ្មោះរបស់អង្គការនេះ ជាការរួមបញ្ចូលគ្នានៃអក្សរដំបូងនៃឈ្មោះភាសាអង់គ្លេសនៃប្រទេសទាំង៥។ កាលពីដើមឆ្នាំនេះ អ៊ីរ៉ង់ អេហ្ស៊ីប អេត្យូពី និងអេមីរ៉ាត់អារ៉ាប់រួមបានចូលរួមជាសមាជិកផ្លូវការជាមួយ BRICS ដោយបង្កើនចំនួនសមាជិកនៃប្លុកនេះដល់ ៩ប្រទេស។ អារ៉ាប៊ីសាអូឌីត បានប្រកាសថាខ្លួនកំពុងពិចារណាចូលរួមក្រុមសេដ្ឋកិច្ចមួយនេះ ខណៈថៃ និងម៉ាឡេស៊ី បង្ហាញពីបំណងចូលក្រុម BRICS ។ អាស៊ែបៃហ្សង់នៅថ្ងៃទី២០ ខែសីហា បានដាក់ពាក្យជាផ្លូវការដើម្បីចូលរួមប្លុកសេដ្ឋកិច្ច BRICS ដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3595.txt
|
អង្គការ OPEC បានកាត់បន្ថយការព្យាករកំណើនតម្រូវការប្រេងពិភពលោកជាលើកដំបូងក្នុងឆ្នាំនេះ ដោយសារចិនបានបង្ហាញសញ្ញានូវការប្រើប្រាស់ប្រេងឥន្ធនៈទាប។
|
អង្គការនៃប្រទេសនាំចេញប្រេង (OPEC) នៅថ្ងៃទី១២ ខែសីហា បានចេញផ្សាយរបាយការណ៍ប្រចាំខែស្តីពីទីផ្សារប្រេងដោយបង្ហាញថា ពិភពលោករំពឹងថានឹងប្រើប្រាស់ប្រេង ១០៤,៣លានបារ៉ែលក្នុងមួយថ្ងៃក្នុងឆ្នាំនេះ កើនឡើង ២,១១លានបើធៀបនឹងឆ្នាំមុន។ តួលេខនេះ មានអត្រាទាបជាងការព្យាករកាលពីខែមុនដែលមានចំនួន ២,២៥លានបារ៉ែល។ នេះជាលើកដំបូងចាប់តាំងពីខែកក្កដា ឆ្នាំ២០២៣ ដែលអង្គការនេះបានបន្ទាបការព្យាករកំណើនតម្រូវការប្រេង។ ការណ៍នេះបានកើតឡើងបន្ទាប់ពីចិនបានផ្តល់សញ្ញាថាការប្រើប្រាស់ខ្សោយជាងការព្យាករ ជាពិសេសសម្រាប់ប្រេងម៉ាស៊ូត។ វិបត្តិអចលនទ្រព្យក៏កំពុងរារាំងសេដ្ឋកិច្ចធំទីពីររបស់ពិភពលោកដែរ។ OPEC បានពន្យល់ថា ៖«យើងបានកែសម្រួលបន្ទាប់ពីទទួលបានទិន្នន័យជាក់ស្តែងសម្រាប់ពីរត្រីមាសដំបូងនៃឆ្នាំនេះ ក៏ដូចជាការព្យាករពីតម្រូវការប្រេងចុះខ្សោយនៅចិន»។ យ៉ាងណាមិញ កំណើននៃការប្រើប្រាស់ប្រេងឥន្ធនៈនៅឆ្នាំនេះនៅតែខ្ពស់ជាងកម្រិតមធ្យមមុនការរាលដាលជំងឺកូវីដ-១៩ ដែលមានប្រហែល ១,៤លានបារ៉ែលក្នុងមួយថ្ងៃ។ អង្គការ OPEC ជឿថា តម្រូវការធ្វើដំណើរក្នុងរដូវក្តៅនៅតែមានកម្រិតខ្ពស់។ របាយការណ៍របស់អង្គការនេះ បានជួយឱ្យតម្លៃប្រេងឆៅពិភពលោកកើនឡើងយ៉ាងខ្លាំងនៅថ្ងៃទី១២ ខែសីហា។ ប្រេង Brent កើនថ្លៃជាង ៣ភាគរយដល់ ៨២ដុល្លារក្នុងមួយបារ៉ែល ខណៈប្រេង WTI កើនឡើងថ្លៃ ៤ភាគរយដល់ ៨០ដុល្លារ។ ចាប់តាំងពីចុងឆ្នាំ២០២២ អង្គការ OPEC និងសម្ព័ន្ធមិត្តបានអនុវត្តការកាត់បន្ថយផលិតកម្មជាបន្តបន្ទាប់ ដើម្បីទាញតម្លៃឲ្យចុះថោក។ ការកាត់បន្ថយភាគច្រើនមានសុពលភាពរហូតដល់ចុងឆ្នាំ២០២៥។ នៅថ្ងៃទី១ ខែសីហា អង្គការនេះបានបញ្ជាក់ពីផែនការរបស់ខ្លួនក្នុងការបង្កើនផលិតកម្មជាបណ្តើរៗចាប់ពីខែតុលា បន្ទាប់ពីកិច្ចព្រមព្រៀងកាត់បន្ថយ ២,២លានបារ៉ែលក្នុងមួយថ្ងៃបានផុតកំណត់។ ទោះជាយ៉ាងណាក៏ដោយ ការសម្រេចចិត្តទម្លាក់ការព្យាករកំណើននេះ នឹងធ្វើឱ្យអង្គការ OPEC ពិចារណាលើផែនការខាងលើបន្ថែមទៀត។ នៅក្នុងរបាយការណ៍ OPEC ក៏បានទម្លាក់ការព្យាករកំណើនតម្រូវការរបស់ខ្លួនសម្រាប់ឆ្នាំ២០២៥ មកត្រឹម ១,៧៨លានបារ៉ែលក្នុងមួយថ្ងៃ ខណៈការព្យាករពីមុនមានចំនួន ១,៨៥លានបារ៉ែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3596.txt
|
ឧស្សាហកម្មរថយន្តរបស់អាឡឺម៉ង់កំពុងជួបវិបត្តិជាបន្តបន្ទាប់ នៅពេលក្រុមហ៊ុន Muerdter Group និងក្រុមហ៊ុនផ្គត់ផ្គង់គ្រឿងបន្លាស់រថយន្ត Recaro និង AE group បានដាក់ពាក្យសុំក្ស័យធនកាលពី២សប្តាហ៍មុន។ មូលហេតុចម្បងដោយសារ ការផ្លាស់ប្តូរទៅយានយន្តអគ្គិសនី និងតម្រូវការនៅទ្រឹង។
|
ក្រុមហ៊ុនផ្គត់ផ្គង់គ្រឿងបន្លាស់រថយន្តអាល្លឺម៉ង់ AE group ទើបតែបានដាក់ពាក្យក្ស័យធនបន្ទាប់ពីការរៀបចំរចនាសម្ព័ន្ធអាជីវកម្មជាច្រើនខែ ដែលវាក្លាយជាក្រុមហ៊ុនទីបីនៅក្នុងឧស្សាហកម្មផលិតរថយន្តរបស់អាល្លឺម៉ង់ បានប្រកាសក្ស័យធនជាផ្លូវកា ក្នុងរយៈពេលពីរសប្តាហ៍កន្លងមកនេះ។ ក្នុងនាមជាក្រុមហ៊ុនផលិតគ្រឿងបន្លាស់អាលុយមីញ៉ូមឈានមុខគេមួយនៅអាល្លឺម៉ង់ ក្រុមនេះបានចាប់ផ្តើមផែនការរៀបចំរចនាសម្ព័ន្ធឡើងវិញនៅរដូវក្តៅឆ្នាំ២០២៣ ដោយសារការធ្លាក់ចុះនៃប្រាក់ចំណេញប្រតិបត្តិការ ព្រោះការកើនឡើងតម្លៃថាមពល និងវត្ថុធាតុដើម។ ក្រុមហ៊ុន AE group បាននិយាយនៅក្នុងសេចក្តីថ្លែងការណ៍មួយថា ៖«ទោះបីជាយើងបានបង្កើនកិច្ចខិតខំប្រឹងប្រែងរបស់យើងក្នុងការរៀបចំរចនាសម្ព័ន្ធក្រុមហ៊ុនឡើងវិញក្នុងរយៈពេលប៉ុន្មានខែថ្មីៗនេះក៏ដោយ ការធ្លាក់ចុះនៃតម្រូវការពីក្រុមហ៊ុនផលិតរថយន្តនៅតែបណ្តាលឱ្យពួកយើងមានការលំបាកជាច្រើន»។ តាមទស្សនាវដ្តីធុរកិច្ចអាល្លឺម៉ង់ WirtchaftsWoche ឧស្សាហកម្មរថយន្តអាល្លឺម៉ង់កំពុងជួបប្រទះវិបត្តិជាបន្តបន្ទាប់។ ការផ្លាស់ប្តូរទៅយានយន្តអគ្គិសនី និងតម្រូវការនៅទ្រឹងក៏កំពុងប៉ះពាល់ដល់អ្នកផ្គត់ផ្គង់ដែរ។ កាលពីសប្តាហ៍មុន ក្រុមហ៊ុននាំមុខគេ Muerdter Group បានប្រកាសក្ស័យធន បន្ទាប់ពីក្រុមហ៊ុនផ្គត់ផ្គង់គ្រឿងបន្លាស់រថយន្ត Recaro ដែលមានប្រវត្តិជាង ១១០ឆ្នាំ។ ក្រុមហ៊ុន Recaro បានលើកឡើងពីការកើនឡើងតម្លៃ ការផ្លាស់ប្តូរទីផ្សារ និងការបាត់បង់ការបញ្ជាទិញដ៏ធំមួយ ដែលជាហេតុផលនាំឲ្យមានការក្ស័យធន។ នៅក្នុងការជជែកពិភាក្សាអំពីអនាគតនៃឧស្សាហកម្មរថយន្តនៅក្នុងរដ្ឋ Thuringia របស់អាល្លឺម៉ង់ ប្រធានសមាគមឧស្សាហកម្មរថយន្តរដ្ឋនេះលោក Mathias Hasecke បានលើកឡើងពីភាពអាប់អួរនៃស្ថានភាពបច្ចុប្បន្នវិស័យឧស្សាកម្មរថយន្តបច្ចុប្បន្ន។ លោកសង្កត់ធ្ងន់ថា ៖ «ស្ថានភាពកាន់តែអាក្រក់ទៅៗនៅកន្លែងជាច្រើន។ ស្ទើរតែរាល់ថ្ងៃយើងទទួលបានព័ត៌មានអាក្រក់ថ្មីៗពីអ្នកផ្គត់ផ្គង់នៅក្នុងរដ្ឋនេះ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3598.txt
|
រដ្ឋាភិបាលក្រិកអនុញ្ញាតឲ្យអាជីវកម្មនៅក្នុងវិស័យមួយចំនួន អនុវត្តរបបការងារ ៤៨ម៉ោងក្នុងមួយសប្តាហ៍ ក្នុងបរិបទចំនួនប្រជាជនថយចុះ និងខ្វះកម្លាំងពលកម្ម។
|
ដោយប្រឆាំងនឹងនិន្នាការសកលបច្ចុប្បន្នដែលប្រទេសជាច្រើនកំពុងស្វែងរកការបន្ថយម៉ោងធ្វើការដើម្បីជំរុញផលិតភាពការងារ ក្រិកចាប់ពីថ្ងៃទី១ ខែកក្កដាបានចាប់ផ្តើមអនុវត្តរបបការងារថ្មីចំនួន ៤៨ម៉ោងក្នុងមួយសប្តាហ៍លើវិស័យមួយចំនួនដូចជា លក់រាយ កសិកម្ម និងសេវាកម្ម ប្រសិនបើនិយោជកយល់ថាជាការចាំបាច់។ និយោជិតអាចជ្រើសរើសធ្វើការ ៥ថ្ងៃក្នុងមួយសប្តាហ៍ដោយធ្វើការថែមម៉ោង២ម៉ោងក្នុងមួយថ្ងៃ ឬធ្វើការ ៦ថ្ងៃក្នុងមួយសប្តាហ៍ ខណៈការធ្វើការថែមម៉ោងទទួលបានប្រាក់បន្ថែមម៉ោង ៤០ភាគរយខ្ពស់ជាងប្រាក់ខែធម្មតា។ តាមទីភ្នាក់ងារស្ថិតិអឺរ៉ុប Eurostat ប្រជាជនក្រិកមានម៉ោងធ្វើការយូរបំផុតនៅអឺរ៉ុប ដោយជាមធ្យម៤១ម៉ោងក្នុងមួយសប្តាហ៍។ ក្រុមអ្នកប្រឆាំងច្បាប់ថ្មីនេះ បានដើរតាមផ្លូវដើម្បីតវ៉ា ដោយអះអាងថា វាមិនមានឥទ្ធិពលលើការបង្កើនផលិតភាពការងារ ឬការកែលម្អអត្រាការងារនៅក្រិកឡើយ។ ពួកគេបានលើកយកកម្មវិធីសាកល្បងជាច្រើននៃការធ្វើការ ៤ថ្ងៃក្នុងមួយសប្តាហ៍ទៅរដ្ឋាភិបាល ថាមានប្រសិទ្ធភាពជួយបង្កើនផលិតភាពការងារ។ នៅឆ្នាំ ២០២២ បែលហ្ស៊ិកបានអនុម័តច្បាប់ ដែលផ្តល់ឱ្យកម្មករនូវសិទ្ធិជ្រើសរើសធ្វើការ ៤ថ្ងៃក្នុងមួយសប្តាហ៍ជំនួសឱ្យ ៥ថ្ងៃ។ កម្មវិធីសាកល្បងកំពុងដំណើរការនៅក្នុងប្រទេសផ្សេងទៀតដូចជាអង់គ្លេស អាល្លឺម៉ង់ ជប៉ុន អាហ្រ្វិកខាងត្បូង កាណាដា និងឥណ្ឌូណេស៊ី។ អត្ថបទទាក់ទង ឥណ្ឌូណេស៊ីសាកល្បងឲ្យបុគ្គលិកធ្វើការ៤ថ្ងៃក្នុងមួយសប្តាហ៍ ដើម្បីលើកកម្ពស់ផលិតភាពការងារ ទោះបីជាច្បាប់ថ្មីមានលក្ខណៈស្ម័គ្រចិត្តក៏ដោយ ប៉ុន្តែក្រុមប្រឆាំងលើកឡើងថា វានឹងធ្វើឲ្យការធ្វើការ ៦ថ្ងៃក្នុងមួយសប្តាហ៍នឹងក្លាយជាស្តង់ដារ។ លោក Aris Kazakos សាស្ត្រាចារ្យផ្នែកច្បាប់ការងារនៅសាកលវិទ្យាល័យ Aristotle University of Thessaloniki យល់ថា ច្បាប់ថ្មីនេះនឹងលុបចោលជាអចិន្ត្រៃយ៍នៃមួយសប្តាហ៍ធ្វើការ៥ថ្ងៃ។ នេះបើតាមសារព័ត៌មាន DW ។ យ៉ាងណាមិញ រដ្ឋាភិបាលរបស់នាយករដ្ឋមន្ត្រីក្រិក លោក Kyriakos Mitsotakis ជឿជាក់ថា គំនិតផ្តួចផ្តើមនេះគឺជាការចាំបាច់ ពីព្រោះប្រទេសនេះកំពុងប្រឈមមុខនឹងហានិភ័យធំៗចំនួនពីរ គឺការថយចុះចំនួនប្រជាជន និងកង្វះកម្លាំងពលកម្មជំនាញ។ លោក Mitsotakis បានហៅការផ្លាស់ប្តូរប្រជាសាស្រ្តនៅក្រិកថាជា «គ្រាប់បែកកំណត់ពេល» ដែលប្រទេសនេះកំពុងប្រឈមកម្មករជំនាញ ខណៈដែលប្រជាជនក្រិកវ័យក្មេង ៥០ម៉ឺននាក់មានឲកាសទទួលអប់រំ បែរជាធ្វើចំណាកស្រុកទៅក្រៅប្រទេសចាប់តាំងពីវិបត្តិបំណុលអស់រយៈពេលជិតមួយទសវត្សរ៍បានផ្ទុះឡើងនៅចុងឆ្នាំ២០០៩។ បើតាមនាយករដ្ឋមន្រ្តីក្រិករូបនេះបានពន្យល់មុនពេលសភាអនុម័តច្បាប់កាលពីឆ្នាំមុនថា «ស្នូលនៃច្បាប់នេះគឺដើម្បីលើកកម្ពស់កំណើន និងមានភាពស្និទ្ធស្នាលជាមួយកម្មករ។ ច្បាប់នេះនឹងធ្វើឲ្យក្រិកស្មើមុខមាត់ប្រទេសផ្សេងទៀតនៅអឺរ៉ុបពាក់ព័ន្ធកំណើនសេដ្ឋកិច្ច»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3599.txt
|
រដ្ឋមន្ត្រីហិរញ្ញវត្ថុនៃក្រុមប្រទេសសេដ្ឋកិច្ចរីកចម្រើនទាំង២០ (G20) បានជួបប្រជុំគ្នានៅប្រេស៊ីល ដើម្បីពិភាក្សាអំពីវិធានការយកពន្ធសកល សម្រាប់អ្នកដែលមានទ្រព្យសកម្មជាងមួយពាន់លានដុល្លារ។ យ៉ាងណាមិញ រដ្ឋមន្រ្តីរតនាគារអាម៉េរិក មិនគាំទ្រលើការយកពន្ធពីអ្នកមានឡើយ។
|
ប្រេស៊ីល ដែលជាប្រទេសកាន់តំណែងប្រធានផ្លាសវេននៃក្រុមប្រទេសអភិវឌ្ឍន៍ទាំង២០ (G20) នៅក្នុងឆ្នាំ២០២៤ បានលើកឡើងថា នេះជាអាទិភាពមួយក្នុងរបៀបវារៈនៅសន្និសីទរដ្ឋមន្ត្រីហិរញ្ញវត្ថុនៃប្រទេស G20 ពីថ្ងៃទី ២៥-២៦ ខែកក្កដា នៅទីក្រុង Rio de Janeiro។ បើតាមសំណើដែលបានបង្ហាញមុនសន្និសីទ បុគ្គលដែលមានប្រាក់មួយពាន់លានដុល្លារ ឬច្រើនជាងនេះ នឹងត្រូវជាប់ពន្ធលើប្រាក់ចំណូលសកលដែលស្មើនឹង ២ភាគរយនៃទ្រព្យសកម្មសរុប។ រដ្ឋមន្ត្រីក្រសួងហិរញ្ញវត្ថុប្រេស៊ីលលោក Fernando Haddad បានអះអាងនៅថ្ងៃទី២៥ ខែកក្កដាថា ក្រុមប្រទេស G20 នឹងចេញសេចក្តីថ្លែងការណ៍មួយស្តីពីសំណើដើម្បីយកពន្ធលើក្រុមអ្នកមាន ប៉ុន្តែមិនបាននិយាយពីអត្រាពន្ធ ២ភាគរយនោះទេ។ លោក Haddad បានបន្ថែមថា រដ្ឋមន្ត្រី G20 ទាំងអស់ បានយល់ស្របថា សំណើពន្ធនេះគួរតែត្រូវបានស្នើឡើង ទោះបីក្រោយពីប្រេស៊ីលបានបញ្ចប់អាណត្តិជាប្រធានប្លុកនេះក៏ដោយ។ «អ្វីដែលត្រូវបានលើកឡើងនៅថ្ងៃនេះ ជាដំណើរការរយៈពេលវែង ដែលទាមទារឱ្យមានការចូលរួមពីអ្នកជំនាញ អ្នកប្រាជ្ញ និងអង្គការអន្តរជាតិដែលមានបទពិសោធន៍ ដូចជាអង្គការសម្រាប់កិច្ចសហប្រតិបត្តិការ និងអភិវឌ្ឍន៍សេដ្ឋកិច្ច (OECD) និងអង្គការសហប្រជាជាតិ»។ រដ្ឋមន្រ្តីហិរញ្ញវត្ថុប្រេស៊ីលបញ្ជាក់បែបនេះ។ បារាំង អេស្ប៉ាញ រួមទាំងអាហ្រ្វិកខាងត្បូង ដែលនឹងកាន់តំណែងជាប្រធានប្តូរវេន G20 នៅឆ្នាំ២០២៥ បានសម្តែងការគាំទ្រចំពោះសំណើខាងលើ។ ទោះជាយ៉ាងណាក៏ដោយ រដ្ឋមន្ត្រីក្រសួងរតនាគារអាម៉េរិក លោកស្រី Janet Yellen បានប្រកាសថា ទីក្រុងវ៉ាស៊ីនតោនមិនគាំទ្រគំនិតផ្តួចផ្តើមនេះ ដើម្បីយកពន្ធលើអ្នកមានកំពូលនោះទេ។ លោកស្រី Yellen សង្កត់ធ្ងន់ថា ៖«គោលនយោបាយពន្ធគឺពិបាកក្នុងការសម្របសម្រួលជាសកល ហើយយើងមិនឃើញពីតម្រូវការ ឬបំណងចង់ចរចាកិច្ចព្រមព្រៀងជាសកលលើបញ្ហានេះទេ»។ យោងតាមរបាយការណ៍ដែលត្រូវបានចងក្រងដោយសេដ្ឋវិទូបារាំង លោក Gabriel Zucman មហាសេដ្ឋីនៅជុំវិញពិភពលោកកំពុងបង់ពន្ធស្មើនឹង ០,៣ភាគរយនៃទ្រព្យសម្បត្តិសរុប។ របាយការណ៍នេះបានព្យាករណ៍ថា ប្រសិនបើអត្រាពន្ធ២ភាគរយត្រូវបានដាក់លើកំពូលអ្នកមាននោះ ពិភពលោកនឹងទទួលបានចំណូលពី ២០០ ទៅ ២៥០ពាន់លានដុល្លារក្នុងមួយឆ្នាំពីមហាសេដ្ឋីប្រហែល ៣០០០នាក់នៅទូទាំងពិភពលោក។ ថវិកានេះអាចប្រើប្រាស់សម្រាប់ផ្តល់មូលនិធិដល់វិស័យសាធារណៈដូចជា ការអប់រំ ការថែទាំសុខភាព និងការប្រយុទ្ធប្រឆាំងនឹងការប្រែប្រួលអាកាសធាតុ។ តាមការវិភាគដែលចេញផ្សាយដោយ Oxfam នៅថ្ងៃទី២៥ ខែកក្កដា នៅមុនកិច្ចប្រជុំរបស់រដ្ឋមន្ត្រី G20 អ្នកមានបំផុត ១ភាគរយរបស់ពិភពលោកបានប្រមូលទ្រព្យសម្បត្តិបន្ថែមចំនួន ៤២ទ្រីលានដុល្លារក្នុងរយៈពេលមួយទសវត្សរ៍កន្លងមក ពោលគឺជិត ៣៦ដងច្រើនជាងទសវត្សរ៍មុន។ ចំនួននេះជិតស្មើ ៣៦ដងច្រើនជាងទ្រព្យសម្បត្តិទាំងអស់នៃប្រជាជនក្រីក្របំផុត ៥០ភាគរយនៃប្រជាជនពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_360.txt
|
ប្រមុខដឹកនាំកូរ៉េខាងជើង គីម ជុងអ៊ុន បានផ្ញើគំរាមទៅកូរ៉េខាងត្បូងជាថ្មី ជាមួយការបញ្ជាក់ដដែលៗថា ទីក្រុងសេអ៊ូលជាសត្រូវលេខ១ របស់ព្យុងយ៉ាង។ លោក គីម ក៏គំរាមកម្ទេចកូរ៉េខាងត្បូង បើហ៊ានរំលោភបំពានសូម្បីតែ ០,០០១មីលីម៉ែត្រ។ ពីសេអ៊ូល ប្រធានាធិបតីកូរ៉េខាងត្បូង ក៏ដាក់បញ្ជាឱ្យកម្ទេចកូរ៉េខាងជើងដែរក្នុងករណីបំពាន។
|
អំឡុងកិច្ចប្រជុំសភានៅថ្ងៃទី១៥ ខែមករា មេដឹកនាំកូរ៉េខាងជើង គីម ជុងអ៊ុន ប្រកាសចាត់ទុកកូរ៉េខាងត្បូងជាសត្រូវជួរមុខ ហើយក៏ព្រមានពីលទ្ធភាពនៃបង្កសង្រ្គាមកាន់តែខ្ពស់ ប្រសិនបើទីក្រុងសេអ៊ូលហ៊ានរំលោភអធិយតេយ្យខ្លួន។ «ព្រំដែនភាគខាងត្បូងរបស់កូរ៉េខាងជើងត្រូវបានគូរយ៉ាងច្បាស់ ហើយខ្សែបន្ទាត់ព្រំដែនអន្តរកូរ៉េភាគខាងជើងដែលខុសច្បាប់ និងព្រំដែនផ្សេងទៀតនឹងមិនអាចទទួលយកបានទេ។ ប្រសិនបើកូរ៉េខាងត្បូងហ៊ានបំពានសូម្បីតែ០,០០១មីលីម៉ែត្រនៃទឹកដី ដែនទឹក និងដែនអាកាសរបស់យើង នោះនឹងត្រូវចាត់ទុកថាជាទង្វើបង្កហេតុនៃសង្គ្រាម»។ ទីភ្នាក់ងារសារព័ត៌មានកូរ៉េខាងជើង KCNA ស្រង់សម្តីលោក គីម ដែលនិយាយនៅក្នុងកិច្ចប្រជុំសភា។ ខ្សែបន្ទាត់ព្រំដែនអន្តរកូរ៉េភាគខាងខាងជើង (NLL) ត្រូវបានចាត់ទុកថាជាខ្សែកំណត់ព្រំដែនទឹកនៃទឹកដីកូរ៉េខាងជើង និងកូរ៉េខាងត្បូង ដែលគូសដោយអង្គការសហប្រជាជាតិបន្ទាប់ពីសង្គ្រាមកូរ៉េឆ្នាំ ១៩៥០-១៩៥៣ ប៉ុន្តែទីក្រុងព្យុងយ៉ាងតែងតែបដិសេធចំពោះអត្ថិភាពនៃខ្សែព្រំដែននេះ។ លើសពីនោះ លោក គីម ក៏បានអំពាវនាវឱ្យមានវិធានការផ្លូវច្បាប់ដើម្បីកំណត់ឡើងវិញនូវទំនាក់ទំនងជាមួយកូរ៉េខាងត្បូង ជាមួយការកំណត់ទីក្រុងសេអ៊ូលជាសត្រូវចម្បង។ យោងតាម KCNA ដើម្បីអនុវត្តតាមនិយមន័យថ្មីនៃទំនាក់ទំនងនេះ កូរ៉េខាងជើងបានសម្រេចបញ្ឈប់សកម្មភាពរបស់ទីភ្នាក់ងារចំនួន៣ ដែលទទួលបន្ទុកលើកកម្ពស់កិច្ចសន្ទនា និងកិច្ចសហប្រតិបត្តិការជាមួយកូរ៉េខាងត្បូង។ ទីភ្នាក់ងារ KCNA បានបន្ថែមថា រដ្ឋាភិបាល និងស្ថាប័នពាក់ព័ន្ធនឹងអនុវត្តសេចក្តីសម្រេចរបស់រដ្ឋសភា។ ប្រធានាធិបតីកូរ៉េខាងត្បូង យូន សុកយ៉ល ក៏បានប្រកាសនៅថ្ងៃទី១៦ ខែមករាថា ប្រសិនបើកូរ៉េខាងជើងធ្វើសកម្មភាពបង្កហេតុនោះ ទីក្រុងសេអ៊ូលនឹងឆ្លើយតបយ៉ាងខ្លាំងក្លារាប់សិបដង។ ភាពតានតឹងរវាងកូរ៉េទាំងពីរនៅលើឧបទ្វីបកូរ៉េនាពេលថ្មីៗនេះបានឡើងកម្តៅខ្លាំង ខណៈដែលទីក្រុងព្យុងយ៉ាងបានបន្តបាញ់សាកល្បងមីស៊ីល ហើយទីក្រុងសេអ៊ូល និងវ៉ាស៊ីនតោនបានបង្កើនកិច្ចសហប្រតិបត្តិការយោធា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3600.txt
|
អ្នកជំនាញបារម្ភពីហានិភ័យធំៗចំនួន២ អាចកើតឡើង ប្រសិនបើអតីតប្រធានាធិបតីអាម៉េរិក លោក ដូណាល់ ត្រាំ ជាប់ឆ្នោតឡើងវិញនោះ សង្គ្រាមពាណិជ្ជកម្មរវាងអាម៉េរិក និងចិនឡើងកម្តៅជាថ្មី ខណៈអតិផរណានឹងកើនខ្ពស់។
|
នៅក្នុងការប្រជែងកៅអីសេតវិមាន នាខែវិច្ឆិកាខាងមុខនេះ លោកដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ បានទទួលការគាំទ្រពីអាជីវកម្មមួយចំនួន ដោយសារតែលោកបានសន្យានឹងកាត់បន្ថយពន្ធ។ នៅឆ្នាំ២០១៧ ពន្ធសាជីវកម្មអាម៉េរិកមានចំនួន ៣៥ភាគរយ ពេលលោកបានក្លាយជាប្រធានាធិបតី ហើយរហូតមកដល់បច្ចប្បន្ន អត្រាពន្ធនេះធ្លាក់មកត្រឹម ២១ភាគរយ។ អតីតប្រធានាធិបតីរូបនេះ បានសន្យានឹងកាត់បន្ថយពន្ធបន្ថែមទៀត ប្រសិនលោកជាប់ឆ្នោតសារជាថ្មី ដែលផ្ទុយពីបក្សប្រជាធិបតេយ្យចង់បង្កើនពន្ធនេះ ដល់ ២៨ភាគរយ។ អ្នកវិនិយោគហិរញ្ញវត្ថុបានវាយតម្លៃថា នេះជាគោលនយោបាយពាណិជ្ជកម្មត្រាំ «Trump Trade» ដែលសំដៅលើជម្រើសវិនិយោគរំពឹងទុកគោលនយោបាយពេលលោក ត្រាំ ត្រឡប់ចូលសេតវិមានវិញ។ លោក Brian Jacobsen ប្រធានសេដ្ឋវិទូនៅក្រុមហ៊ុន Annex Wealth Management បានអះអាងថា Trump Trade រំពឹងថានឹងមានកំណើនសេដ្ឋកិច្ចលឿនជាងមុន ដែលផ្តល់អត្ថប្រយោជន៍ដល់ក្រុមហ៊ុនក្នុងស្រុក។ យ៉ាងណាមិញ ការរំពឹងទុកនៃជ័យជម្នះរបស់លោក ត្រាំ និងមានឥទ្ធិពលលើសេដ្ឋកិច្ចអាម៉េរិក ក៏ដូចជាហានិភ័យធំបំផុតដែលសេដ្ឋកិច្ចពិភពលោកអាចប្រឈមមុខនៅក្នុងឆមាសទី២ នៃឆ្នាំនេះ និងឆ្នាំ២០២៥។ នេះបើតាមលោក Heng Koon How ប្រធានយុទ្ធសាស្រ្តទីផ្សាររបស់ធនាគារអាម៉េរិក UOB។ ទន្ទឹមនេះ អ្នកជំនាញមួយចំនួនទៀតក៏បានចង្អុលបង្ហាញពីហានិភ័យចំពោះអាម៉េរិក និងសេដ្ឋកិច្ចពិភពលោក នៅពេលលោក ត្រាំ ត្រឡប់ទៅកាន់សេតវិមាន ជាពិសេសពន្ធគយ និងអតិផរណាដែលអាចមានផលប៉ះពាល់ខ្លាំង។ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ។ រូបភាព AFP បញ្ហាពន្ធគយ លោក ត្រាំ បានហៅខ្លួនឯងថាបុរសពន្ធ«tariff man» ព្រមបានបន្សល់ទុកនូវស្លាកស្នាមនៅក្នុងអាណត្តិដំបូងរបស់លោកតាមរយៈសង្រ្គាមពាណិជ្ជកម្មជាមួយចិន។ លោកបានប្រកាសថា នឹងដំឡើងពន្ធលើទំនិញចិនរហូតដល់ ៦០ភាគរយ ប្រសិនបើលោកឡើងកាន់អំណាចឡើងវិញ។ លោក Stephen Weymouth សាស្រ្តាចារ្យផ្នែកសេដ្ឋកិច្ចនយោបាយអន្តរជាតិនៅសកលវិទ្យាល័យ Georgetown មិនច្បាស់ថា តើអតីតប្រធានាធិបតីរូបនេះ មានឆន្ទៈក្នុងការបន្តវិធានការខ្លាំងបែបណា នោះទេ។ លោកបានប្រាប់ CNBC ថា៖ «ខ្ញុំជឿថា លោកត្រាំប្រហែលជានឹងដំឡើងពន្ធដល់កម្រិតខ្លះ នៅក្នុងអាណត្តិទីពីររបស់លោក»។ សេដ្ឋវិទូ Stephen Roach បានប្រដូចការដំឡើងពន្ធរបស់លោក ត្រាំ ប្រសិនបើជាប់ឆ្នោតឡើងវិញ ទៅ នឹង«ជម្រើសនុយក្លេអ៊ែរ» នៅក្នុងជម្លោះសេដ្ឋកិច្ចអន្តរជាតិ។ ចំណែកលោក Eswar Prasad សាស្ត្រាចារ្យផ្នែកសេដ្ឋកិច្ច នៅសាកលវិទ្យាល័យ Cornell បានព្រមានថា ការដំឡើងពន្ធនេះ នឹងបង្កើនការបែងចែកប្លុកពាណិជ្ជកម្ម និងហិរញ្ញវត្ថុរវាងអាម៉េរិក និងចិន។ បើតាមអ្នកជំនាញផ្សេងទៀត ការណ៍ដែលលោក ត្រាំ ជ្រើសលោក JD Vance ជាមិត្តរួមតំណែងនយោបាយ បានបង្ហាញកាន់តែច្បាស់ថា បក្សសាធារណរដ្ឋមានការយកចិត្តទុកដាក់ខ្លាំងចំពោះផែនការពន្ធ។ សមាជិកព្រឹទ្ធសភាមកពីរដ្ឋ Ohio ជាអ្នកគាំទ្រដ៏ខ្លាំងមួយចំពោះការដំឡើងពន្ធលើទំនិញរបស់ចិន។ យ៉ាងណាក៏ដោយ លោក Heng Koon How បានព្រមានថា ដៃគូពាណិជ្ជកម្មរបស់អាម៉េរិកមានហានិភ័យដោយសារលោក ត្រាំ បានដាក់ចេញពន្ធពាណិជ្ជកម្មសកលចំនួន ១០ភាគរយ លើការនាំចូលទំនិញទាំងអស់ចូលប្រទេសអាម៉េរិក។ ក្តីបារម្ភរបស់អាម៉េរិក និងប្រទេសជាច្រើន ចំពោះអតិផរណាខ្ពស់ តម្លៃប្រេងឆៅត្រឡប់មកវិញលើសពី ៨៥ដុល្លារក្នុងមួយបារ៉ែល ដោយសារហានិភ័យភូមិសាស្ត្រនយោបាយនៅមជ្ឈិមបូព៌ានៅតែបន្ត ហើយតម្លៃដឹកជញ្ជូនបន្តកើនឡើង។ ទង់ដែង និងលោហធាតុឧស្សាហកម្មផ្សេងទៀត ក៏ឡើងថ្លៃខ្ពស់បំផុតចាប់តាំងពីឆ្នាំ២០២១។ ការកើនឡើងតម្លៃទំនិញ បង្កហានិភ័យធ្វើឱ្យអតិផរណាពិភពលោកកាន់តែមានសភាពធ្ងន់ធ្ងរ។ នៅអាម៉េរិក និងអូស្ត្រាលី តម្លៃផ្ទះខ្ពស់ក៏រួមចំណែកដល់អតិផរណាកើនឡើងដែរ។ នៅក្នុងបរិបទនេះ ការបង្កើនពន្ធនាំចូល រួមជាមួយនឹងការកាត់បន្ថយពន្ធសាជីវកម្ម និងការរឹតបន្តឹងការធ្វើអន្តោប្រវេសន៍ ជាកត្តាបីដែលបង្កើតហានិភ័យនៃការជំរុញអតិផរណា ប្រសិនបើអាម៉េរិកចូលដល់សម័យជំនាន់ទី២របស់ត្រាំ «Trump 2.0» ដូចដែល CNBC បានសរសេរអំពីអាណត្តិទី២ របស់លោកត្រាំមែននោះ។ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ នៅរដ្ឋ North Carolina ក្នុងថ្ងៃទី២៤ ខែកក្កដា។ រូបភាព AFP លោក Heng Koon How យល់ថា ការស្នើឡើងរបស់លោក ត្រាំ លើបញ្ហាពន្ធ ពាណិជ្ជកម្ម និងអន្តោប្រវេសន៍ដែលមានលក្ខណៈទូលំទូលាយ មានន័យថា ពួកគេមានសក្តានុពលក្នុងការជំរុញសេដ្ឋកិច្ច។ លោកបន្តថា ទោះជាយ៉ាងណា នេះក៏មានន័យថា ពួកគេអាចបង្កឲ្យមានអតិផរណាអូសបន្លាយពេលយូរដែរ។ បើតាមអ្នកជំនាញរូបនេះ ទាក់ទងនឹងគោលនយោបាយពន្ធ ការកាត់ពន្ធលើប្រាក់ចំណូលផ្ទាល់ខ្លួន និងសាជីវកម្ម ត្រូវបានអនុម័តក្នុងអំឡុងពេលអាណត្តិដំបូងរបស់លោក ត្រាំ នឹងបន្តរហូតដល់ឆ្នាំ២០២៥។ ប្រសិនបើ ត្រាំ ជាប់ឆ្នោតឡើងវិញពិតមែន ការកាត់បន្ថយពន្ធអាចនឹងត្រូវបន្ត។ ពេលនោះនឹងឃើញមានអតិផរណាកើនឡើង ព្រោះគោលនយោបាយនេះបានអនុគ្រោះដល់ការចំណាយកាន់តែច្រើន ព្រមទាំងជំរុញតម្រូវការកើនឡើងពីអ្នកប្រើប្រាស់ និងអាជីវកម្ម។ ទាក់ទងនឹងបញ្ហាអន្តោប្រវេសន៍ លោក ត្រាំ បានណែនាំវិធានការផ្សេងៗគ្នាជាច្រើនដើម្បីកំណត់ និងថែមទាំងបានស្នើធ្វើមាតុភូមិនិវត្តន៍ជនអន្តោប្រវេសន៍ខុសច្បាប់។ កត្តាទាំងនេះ បានធ្វើឲ្យបាត់បង់កម្លាំងការងារ និងអាចនាំឱ្យមានអតិផរណាដោយសារកង្វះកម្លាំងពលកម្ម។ ការវិភាគថ្មីៗនេះ ដោយវិទ្យាស្ថាន Peterson សម្រាប់សេដ្ឋកិច្ចអន្តរជាតិ បានបង្ហាញថា ការនិរទេសកម្មករ ១,៣លាននាក់ ដោយការធ្វើអន្តោប្រវេសន៍ខុសច្បាប់ នឹងកាត់បន្ថយទំហំនៃសេដ្ឋកិច្ចអាម៉េរិក ២,១ភាគរយដែលនាំឱ្យមានវិបត្តិសេដ្ឋកិច្ច។ ទន្ទឹមនោះ ពន្ធគយរបស់លោក ត្រាំ នឹងធ្វើឱ្យគ្រួសារអាម៉េរិកធម្មតាចំណាយបន្ថែម ១ ៧០០ដុល្លារក្នុងមួយឆ្នាំ។ បើតាមសារព័ត៌មាន Reuters វិនិយោគិនមួយចំនួនមានការព្រួយបារម្ភអំពីអតិផរណា និងការកើនឡើងនៃឱនភាពហិរញ្ញវត្ថុនៅក្នុងអាណត្តិទី២ របស់លោក ត្រាំ។ ដោយសារការបង្កើនពន្ធនាំចូល ការចំណាយរបស់រដ្ឋាភិបាលខ្ជះខ្ជាយ និងកាត់បន្ថយចំណូលពន្ធក្នុងស្រុក៕ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ។ រូបភាព AFP លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ នៅរដ្ឋ North Carolina ក្នុងថ្ងៃទី២៤ ខែកក្កដា។ រូបភាព AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3601.txt
|
ឆ្នាំ២០២៤ ជាឆ្នាំទី៤ ជាប់គ្នាដែលវៀតណាមជាប់ចំណាត់ថ្នាក់ទី១ លើពិភពលោក ដោយមានតម្លៃរស់នៅថោកបំផុតសម្រាប់ជនបរទេសដែលធ្វើការនៅទីនោះ។ នេះបើតាមអង្គការ InterNations។
|
អង្គការ InterNations ដែលជាសហគមន៍កម្មករធ្វើការនៅបរទេសមានសមាជិកជាង ៥,៣លាននាក់មកពីទីក្រុងចំនួន៤២០ជុំវិញពិភពលោក ទើបតែបានចេញផ្សាយរបាយការណ៍ចំណាត់ថ្នាក់គោលដៅល្អបំផុតសម្រាប់ជនបរទេសធ្វើការ (Expat Insider Ranking)។ ចំណាត់ថ្នាក់នេះ បានស្ទង់មតិអ្នកធ្វើការជាង ១២៥០០នាក់ដែលកំពុងធ្វើការនៅក្នុង ៥៣ប្រទេស និងដែនដី។ លក្ខណៈវិនិច្ឆ័យចំណាត់ថ្នាក់នេះផ្អែកលើកត្តា ៥សំខាន់គឺ គុណភាពនៃជីវិត ស្ថិរភាពជីវិត ស្ថានភាពការងារ ហិរញ្ញវត្ថុផ្ទាល់ខ្លួន និងតម្រូវការចាំបាច់។ ជាលទ្ធផល វៀតណាមបន្តឈរលើគេក្នុងចំណាត់ថ្នាក់ហិរញ្ញវត្ថុផ្ទាល់ខ្លួនសម្រាប់ឆ្នាំទី៤ជាប់គ្នា។ ថ្លៃចំណាយទូទៅសម្រាប់ការរស់នៅរបស់ជនបរទេសដែលធ្វើការនៅវៀតណាមបានវាយតម្លៃជាវិជ្ជមានដោយមានអត្រារហូតដល់ ៨៦ភាគរយនៃ ដែលច្រើនជាងទ្វេដងនៃមធ្យមភាគសកល។ ទន្ទឹមនេះ ៦៥ភាគរយជនបរទេសពេញចិត្តនឹងស្ថានភាពហិរញ្ញវត្ថុរបស់ពួកគេដែលកំពុងធ្វើការនៅវៀតណាម ដោយមួយផ្នែកព្រោះតែប្រាក់ចំណូលខ្ពស់។ ជាពិសេស ១៩ភាគរយនៃជនបរទេសធ្វើការនៅវៀតណាមអះអាងថា ប្រាក់ចំណូលប្រចាំឆ្នាំសរុបគឺប្រមាណ ១៥ម៉ឺនដុល្លារ ឬច្រើនជាងនេះ ដែលខ្ពស់ជាងមធ្យមភាគសកលមាន ១០ភាគរយ។ យ៉ាងណាក៏ដោយ មានតែ ៣ភាគរយប៉ុណ្ណោះដែលបានលើកឡើងថា ការចំណាយទាបជាកត្តាជំរុញប្រជាជនឲ្យផ្លាស់ទៅធ្វើការនៅវៀតណាម។ នេះបើតាមសារព័ត៌មាន VnExpress នៅថ្ងៃទី៨ ខែកក្កដា។ នៅក្នុងចំណាត់ថ្នាក់ឆ្នាំ២០២៤ ប៉ាណាម៉ានាំមុខគេលើពិភពលោកជាកន្លែងល្អបំផុតសម្រាប់ជនបរទេសធ្វើការ។ ប្រទេសនៅអាស៊ីដែលស្ថិតក្នុងចំណោមចំណាត់ថ្នាក់កំពូលទាំង១០ រួមមានឥណ្ឌូណេស៊ី (លេខ៣) ថៃ (លេខ៦) ហ្វីលីពីន (លេខ៩) អេមីរ៉ាតអារ៉ាប់រួម (លេខ១០)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3602.txt
|
ព្រែកជីកដើរតួនាទីយ៉ាងសំខាន់ក្នុងការជួយសម្រួលប្រព័ន្ធដឹកជញ្ជូនតាមផ្លូវទឹក ដែលកាត់បន្ថយការចំណាយខ្ពស់ កាត់បន្ថយរយៈពេល និងអាចផ្ទុកទំនិញបានរាប់ពាន់តោន។ ខាងក្រោមនេះជាព្រែកជីកធំៗទាំង៥ របស់ពិភពលោក។
|
១. ព្រែកជីកBeijing-Hangzhou ព្រែកជីក Beijing-Hangzhou របស់ចិន ជាផ្លូវទឹកសិប្បនិម្មិតដែលវែងបំផុតលើពិភពលោក និងជាតំបន់បេតិកភណ្ឌពិភពលោករបស់អង្គការយូណេស្កូ។ ព្រែកជីកនេះភ្ជាប់អាងទន្លេសំខាន់ៗចំនួន៥ របស់ចិន។ ព្រែកជីកនេះភ្ជាប់រដ្ឋធានីប៉េកាំងដល់ទៅក្រុងហាំងចូវមានប្រវែង ១៧៧៦គីឡូម៉ែត្រ។ ព្រែកជីកត្រូវបានសាងសង់នៅសតវត្សទី៥ មុនគ.ស ដោយបានឱ្យប្រើប្រាស់ដំបូងនៅក្នុងសតវត្សទី៧ នៃគ.ស។ វាជាប្រព័ន្ធផ្លូវទឹកដ៏វែងមួយ ដែលបង្កើតជាកម្មវិធីវិស្វកម្មសំណង់ស៊ីវិលដ៏ធំបំផុតរបស់ពិភពលោកមុនពេលបដិវត្តន៍ឧស្សាហកម្ម។ ព្រែកជីកនេះ ត្រូវបានប្រើសម្រាប់ដឹកជញ្ជូនគ្រាប់ធញ្ញជាតិ និងវត្ថុធាតុដើម និងផ្គត់ផ្គង់អង្ករដល់ប្រជាជន ដែលធ្វើឱ្យវាមានសារៈសំខាន់សម្រាប់ការចិញ្ចឹមប្រជាជនរបស់ចិនរហូតដល់សព្វថ្ងៃ។ ២. ព្រែកជីកស៊ុយអេ ព្រែកជីកស៊ុអេ បើកដំណើរការនៅខែវិច្ឆិកា ឆ្នាំ១៨៦៩។ ព្រែកជីកសិប្បនិម្មិតនេះមានប្រវែង ១៩៣,៣គីឡូម៉ែត្រស្ថិតនៅអេហ្ស៊ីប។ វាលាតសន្ធឹងពីកំពង់ផែ Said ភាគខាងជើង និងស៊ុយអេភាគខាងត្បូង ដោយភ្ជាប់សមុទ្រមេឌីទែរ៉ាណេជាមួយឈូងសមុទ្រស៊ុយអេ។ ព្រែកជីកនេះជាផ្លូវដឹកជញ្ជូនដែលមមាញឹកបំផុតលើពិភពលោក។ ព្រែកជីកដែលទម្លុះពីទ្វីបអាស៊ីដល់ទ្វីបអាហ្រ្វិកនេះ ផ្តល់ភាពងាយស្រួលការដឹកជញ្ជូនតាមផ្លូវចម្ងាយសមុទ្រដ៏ខ្លីបំផុតរវាងអឺរ៉ុប តំបន់ជុំវិញមហាសមុទ្រឥណ្ឌា និងមហាសមុទ្រប៉ាស៊ីហ្វិកខាងលិច។ ព្រែកជីកស៊ុយអេ ជាផ្លូវសមុទ្រដែលត្រូវបើកគ្រប់ពេលវេលាដើម្បីបម្រើការដឹកជញ្ជូនរបស់កប៉ាល់គ្រប់ប្រទេសទាំងអស់។ ៣. ព្រែកជីកប៉ាណាម៉ា ព្រែកជីកប៉ាណាម៉ាជាប្រព័ន្ធផ្លូវទឹកភ្ជាប់មហាសមុទ្រអាត្លង់ទិក និងមហាសមុទ្រប៉ាស៊ីហ្វិក។ ព្រែកជីកនេះដំណើរការនៅឆ្នាំ ១៩១៤ មានប្រវែង ៨២គីឡូម៉ែត្រ ជាប្រព័ន្ធផ្លូវទឹកដែលមានសេវាកម្មដឹកជញ្ជូនយ៉ាងហោចណាស់ ២៩ខ្សែ ដែលភាគច្រើននៅលើផ្លូវឆ្នេរខាងកើតអាម៉េរិកទៅកាន់អាស៊ី។ ព្រែកជីកប៉ាណាម៉ាអាចដឹកទំនិញឆ្លងកាត់ដែលមានតម្លៃប្រហែល ២៧០ពាន់លានដុល្លារក្នុងមួយឆ្នាំ។ វាជាប្រព័ន្ធផ្លូវទឹកដែលកាន់កាប់ ៤០ភាគរយនៃកុងតឺន័ររបស់អាម៉េរិក។ ៤. ព្រែកជីកកូរិន ព្រែកជីកកូរិនស្ថិតនៅលើទឹកដីក្រិកភ្ជាប់ឈូងសមុទ្រកូរិនថូស និងឈូងសមុទ្រសារ៉ុនក្នុងសមុទ្រអេហ្គៀនដែលមានប្រវែង ៦,៤គីឡូម៉ែត្រ និងជម្រៅ ៨ម៉ែត្រ។ ព្រែកជីកនេះអាចបម្រើនាវាឆ្លងកាត់ប្រហែល ១៥ពាន់គ្រឿងមកពី៥០ប្រទេស។ ព្រែកជីកកូរិនមានអាយុកាល ១៣០ឆ្នាំត្រូវបានបិទនៅឆ្នាំ ២០២១ បន្ទាប់ពីការរអិលបាក់ដី ហើយបានបើកឡើងវិញនៅឆ្នាំបន្ទាប់រយៈពេលប៉ុន្មានខែ។ វាត្រូវបានបិទម្តងទៀតសម្រាប់ការស្តារឡើងវិញជាមួយទំហំទឹកប្រាក់ ៣២លានអឺរ៉ូកំពុងត្រូវបានអនុវត្តជាពីរដំណាក់កាល។ ៥. ព្រែកជីកសមុទ្រ-បាល់ទិក ព្រែកជីកនេះតភ្ជាប់ទៅមហាសមុទ្រអាកទិកជាមួយបឹង Onega នៅភាគពាយព្យរបស់រុស្ស៊ី ជាមួយនឹងការតភ្ជាប់ទៅកាន់សមុទ្របាល់ទិក។ វាត្រូវបានសាងសង់ក្នុងទសវត្សរ៍ឆ្នាំ ១៩៣០ ដែលជាព្រែកជីកសម័យសូវៀត បានផ្តល់ផ្លូវដឹកជញ្ជូនសម្រាប់ការផ្គត់ផ្គង់ឈើនៅតំបន់ដាច់ស្រយាលភាគខាងជើងរុស្ស៊ី។ ព្រែកជីកនេះមានប្រវែង ២២៧គីឡូម៉ែត្រ ដែលមានទំនិញប្រហែល ១៩៣លានតោនបានឆ្លងកាត់វាក្នុងរយៈពេល ៧៥ឆ្នាំដំបូងនៃប្រតិបត្តិការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3603.txt
|
ក្នុងរយៈពេលតែប៉ុន្មានថ្ងៃប៉ុណ្ណោះ ប្រាក់យ៉េនបានបន្តធ្លាក់ថ្លៃក្នុងអត្រាប្តូរប្រាក់លើ ១៦០យ៉េនក្នុងមួយដុល្លារ ដែលជាកម្រិតទាបបំផុតចាប់តាំងពីឆ្នាំ១៩៨៦។
|
នៅព្រឹកថ្ងៃទី២៨ ខែមិថុនា អត្រាប្តូរប្រាក់ ១ដុល្លារប្តូរបាន ១៦១,២យ៉េន។ នេះជាលើកទីមួយហើយដែលអត្រាប្តូរប្រាក់បានលើសពី ១៦១យ៉េនក្នុងមួយដុល្លារចាប់តាំងពីឆ្នាំ១៩៨៦។ នេះក៏ជាលើកទីពីរក្នុងរយៈពេលត្រឹមតែពីរបីថ្ងៃដែលប្រាក់យ៉េនធ្លាក់ថ្លៃដល់បាត ក្នុង ៣៨ឆ្នាំធៀបនឹងប្រាក់ដុល្លារ។ រូបិយប័ណ្ណនេះបានធ្លាក់ចុះ៦ភាគរយនៅក្នុងត្រីមាសទី២ និង ១២ភាគរយចាប់តាំងពីដើមឆ្នាំបើធៀបនឹងប្រាក់ដុល្លារអាម៉េរិក ដែលជាការធ្លាក់ចុះខ្លាំងបំផុតក្នុងចំណោមរូបិយប័ណ្ណទាំង១០ ត្រូវបានជួញដូរច្រើនបំផុតក្នុងពិភពលោក។ អត្រាប្តូរប្រាក់យ៉េន និងដុល្លារ ក្នុង១ឆ្នាំកន្លងមក។ ក្រាហ្វិក ៖ Reuters បើប្រៀបធៀបទៅនឹងប្រាក់អឺរ៉ូ ប្រាក់យ៉េនក៏ធ្លាក់ថ្លៃទាបបំផុតដែរ ដោយ ១អឺរ៉ូបច្ចុប្បន្នប្តូរបាន ១៧២,៣ភាគរយ។ អត្រាការប្រាក់ទាបនៅជប៉ុនធ្វើឱ្យប្រាក់យ៉េនមានភាពទាក់ទាញតិចជាងបើប្រៀបធៀបទៅនឹងរូបិយប័ណ្ណផ្សេងទៀត។ ថ្មីៗនេះ ប្រាក់យ៉េនបានក្លាយទៅជាគោលដៅដ៏ល្អសម្រាប់សកម្មភាពពាណិជ្ជកម្ម។ នៅចុងខែមេសា និងដើមខែឧសភា ជប៉ុនបានចំណាយប្រាក់ចំនួន ៩៧៩០ពាន់លានយ៉េន (៦០,៩៤ពាន់លានដុល្លារ) ដើម្បីគាំទ្រដល់រូបិយប័ណ្ណក្នុងស្រុក នៅពេលដែលអត្រាប្តូរប្រាក់បានធ្លាក់ចុះដល់កម្រិតទាបរយៈពេល ៣៤ឆ្នាំគឺ ១៦០,២យ៉េនក្នុងមួយដុល្លារ។ ទោះបីជាមន្ត្រីជប៉ុនបានដំឡើងអត្រាការប្រាក់ និងបានព្រមានម្តងហើយម្តងទៀតថានឹងធ្វើអន្តរាគមន៍ម្តងទៀតនៅក្នុងទីផ្សារក៏ដោយ ប៉ុន្តែការធ្លាក់ចុះនៃប្រាក់យ៉េនមិនបានបញ្ឈប់នោះទេ។ លោក Ray Attrill នាយកយុទ្ធសាស្រ្តប្តូរប្រាក់នៅធនាគារជាតិអូស្ត្រាលីបាននិយាយថា តម្រូវការសម្រាប់ការធ្វើពាណិជ្ជកម្មនៅតែបន្ត ពេលមានការប្រែប្រួលអត្រាការប្រាក់បច្ចុប្បន្នមានកម្រិតទាប។ បើតាមទិន្នន័យចុងក្រោយបង្អស់បានបង្ហាញថា អតិផរណាស្នូលនៅទីក្រុងតូក្យូបានកើនឡើងក្នុងខែមិថុនា ជាមួយនឹង ២,១ភាគរយធៀបនឹងរយៈពេលដូចគ្នាកាលពីឆ្នាំមុន។ មន្ត្រីជប៉ុន គ្រោងនឹងដំឡើងអត្រាការប្រាក់នៅឆមាសទីពីរនៃឆ្នាំនេះ ដើម្បីទាញប្រាក់យ៉េនឲ្យឡើងថ្លៃ៕ អត្រាប្តូរប្រាក់យ៉េន និងដុល្លារ ក្នុង១ឆ្នាំកន្លងមក។ ក្រាហ្វិក ៖ Reuters អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3604.txt
|
នាយកប្រតិបត្តិក្រុមហ៊ុន Ford Motor លោក Jim Farley បាននិយាយថា គ្រោងផលិតរថយន្តអគ្គិសនី (EV) តម្លៃខ្ទង់ ៣ម៉ឺនដុល្លារ ដើម្បីប្រជែងជាមួយក្រុមហ៊ុនអាម៉េរិក Tesla និង BYD របស់ចិន។
|
លោក Farley មិនបានបង្ហាញពីព័ត៌មានលម្អិតជាច្រើនអំពីរថយន្តនេះទេ ប៉ុន្តែលោកបាននិយាយថា នឹងប្រជែងជាមួយដៃគូសំខាន់ៗដូចជាក្រុមហ៊ុនផលិតរថយន្តចិន BYD និងក្រុមហ៊ុនអាម៉េរិក Tesla។ លោក Farley បាននិយាយថា ប្រជាជនអាម៉េរិកចូលចិត្តរថយន្តតូចៗ ជំនួសឱ្យរថយន្តធំ។ បើនាយកប្រតិបត្តិ Ford រូបនេះ វាមានសារៈសំខាន់សម្រាប់ក្រុមហ៊ុន ដើម្បីផលិតរថយន្ត EV ដែលទទួលបានផលចំណេញក្នុងរយៈពេល ៥ឆ្នាំខាងមុខ ដោយសារក្រុមហ៊ុនផលិតរថយន្តចិនបន្តពង្រីកទូទាំងពិភពលោក។ លោក Farley បាននិយាយថា ក្រុមហ៊ុន Ford កំពុងផ្តោតជាលើកដំបូងលើរថយន្ត EV ខ្នាតតូចៗ ជំនួសឱ្យរថយន្តដឹកទំនិញអគ្គិសនី និងរថយន្តស្ព័រ (SUV)។ កាលពីដើមឆ្នាំនេះ ក្រុមហ៊ុន Ford បាននិយាយថា ខ្លួននឹងពន្យារពេលការផលិតរថយន្តប្រភេទ SUV ខ្នាតធំក្នុងរោងចក្រនៅកាណាដារហូតដល់ឆ្នាំ ២០២៧ ជំនួសឱ្យផែនការដើមឆ្នាំ ២០២៥។ ក្រុមហ៊ុនក៏បានពន្យារពេលការផលិតរថយន្តភីកអាប់ជំនាន់ថ្មីម៉ូដែល «T3» ពីចុងឆ្នាំ ២០២៥ ដល់ឆ្នាំ ២០២៦។ នាយកប្រតិបត្តិលោក Jim Farley បាននិយាយថា លោកបានកាត់បន្ថយមហិច្ឆតារថយន្តអគ្គិសនីមួយចំនួនរបស់ក្រុមហ៊ុន ដើម្បីតម្រឹមតម្រូវការរបស់អ្នកប្រើប្រាស់កាន់តែប្រសើរឡើង។ នាពេលអនាគតដ៏ខ្លីខាងមុខនេះ រថយន្តកូនកាត់គឺជាអាទិភាពចម្បងរបស់ក្រុមហ៊ុន Ford ដើម្បីជួយអតិថិជនឆ្ពោះទៅកាន់អនាគតដែលប្រើថាមពលថ្មសាកអគ្គិសនី។ ការកើនឡើងយ៉ាងខ្លាំងនៃការលក់រថយន្តកូនកាត់ ជាផ្នែកមួយនៃផែនការរបស់ក្រុមហ៊ុន Ford ដើម្បីផ្តោតលើបច្ចេកវិទ្យានេះ។ តម្រូវការរថយន្តកូនកាត់កំពុងកើនឡើង ខណៈដែលរថយន្តអគ្គិសនីដូចជារថយន្តភីកអាប់ F-150 Lightning និង Mustang Mach-E ប្រភេទ Crossover កំពុងលក់យឺតជាងការរំពឹងទុក។ ក្រុមហ៊ុន Ford បាននិយាយថា ខ្លួនកំពុងកាត់បន្ថយការផលិតរថយន្តភីកអាប់អគ្គិសនី F-150 Lightning ព្រោះការព្យាករពីតម្រូវការរថយន្តអគ្គិសនីកាន់តែខ្សោយនៅឆ្នាំ ២០២៤។ ក្រុមហ៊ុន Ford រំពឹងថាការលក់រថយន្តអគ្គិសនីទូទាំងពិភពលោកនឹងបន្តកើនឡើងនៅឆ្នាំ ២០២៤ ទោះបីជាទាបជាងការព្យាករក៏ដោយ។ យោងតាមក្រុមហ៊ុន Ford ការលក់ F-150 Lightning បានកើនឡើង ៥៥ភាគរយក្នុងឆ្នាំ ២០២៣ ជាមួយនឹងការព្យាករកំណើនបន្ថែមទៀតនៅឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3605.txt
|
ក្រុមហ៊ុនបុត្រសម្ព័ន្ធរថយន្តអគ្គិសនីចិន២របស់ក្រុមហ៊ុន Evergrande បានដំណើរការនីតិវិធីក្ស័យធន ដើម្បីចាប់ផ្តើមរៀបចំរចនាសម្ព័ន្ធឡើងវិញ បន្ទាប់ពីមានការស្នើសុំពីម្ចាស់បំណុល។
|
ក្រុមហ៊ុន China Evergrande NEV ដែលជាផ្នែកមួយនៃក្រុមអចលនទ្រព្យ Evergrande បានប្រកាសនៅថ្ងៃទី៥ ខែសីហា ថាក្រុមហ៊ុនបុត្រសម្ព័ន្ធចំនួនពីររបស់ខ្លួនគឺ Evergrande New Energy Vehicle និង Evergrande Smart Automotive មានស្នាក់ការកណ្តាលនៅក្វាងទុង បានដាក់ពាក្យក្ស័យធនក្រោមបញ្ជារបស់តុលាការក្នុងតំបន់។ តុលាការ កាលពីថ្ងៃទី២ ខែសីហា បានចេញសេចក្តីសម្រេចឱ្យក្រុមហ៊ុនទាំង២នេះ ដាក់ពាក្យក្ស័យធន បន្ទាប់ពីទទួលបានញត្តរបស់ម្ចាស់បំណុល កាលពីថ្ងៃទី២៨ ខែកក្កដា ដែលពួកគេ ស្នើសុំបើកដំណើរការនីតិវិធីក្ស័យធន ដើម្បីត្រួសត្រាយផ្លូវសម្រាប់ដំណើរការរៀបចំរចនាសម្ព័ន្ធឡើងវិញ។ ភាគហ៊ុន Evergrande NEV បានធ្លាក់ចុះជាង ៦ភាគរយនៅព្រឹកថ្ងៃទី៥ ខែសីហា នៅលើផ្សារហ៊ុនហុងកុង។ ចាប់តាំងពីដើមឆ្នាំមក តម្លៃភាគហ៊ុនរបស់ក្រុមហ៊ុននេះបានធ្លាក់ចុះជាង ៤១ភាគរយ។ Evergrande NEV ត្រូវបានបង្កើតឡើងក្នុងឆ្នាំ ២០១៩ ដែលជាមហិច្ឆតាដ៏ធំរបស់ស្ថាបនិកក្រុមអចលនទ្រព្យ Evergrande លោក Hui Ka Yan។ លោក Hui ធ្លាប់បានប្រកាសថា លោកនឹងប្រជែងជាមួយក្រុមហ៊ុន Tesla ដើម្បីក្លាយជាក្រុមហ៊ុនផលិតរថយន្តអគ្គិសនីដ៏ធំបំផុតរបស់ពិភពលោកក្នុងរយៈពេលពី ៣ទៅ ៥ឆ្នាំ។ នៅឆ្នាំ ២០២១ ភាគហ៊ុន Evergrande NEV មានការកើនឡើងខ្លាំង ដែលបណ្តាលឱ្យ តម្លៃទុនលើសក្រុមហ៊ុន Ford និង GM នៅពេលខ្លះ ទោះបីជាក្រុមហ៊ុននេះមិនសូវលក់រថយន្តដាច់ក៏ដោយ។ បន្ទាប់មកក្រុមហ៊ុនបានកំណត់គោលដៅផលិតរថយន្តមួយលានគ្រឿងក្នុងមួយឆ្នាំចាប់ពីឆ្នាំ ២០២៥។ យ៉ាងណាមិញ គោលដៅលក់់ និងមហិច្ឆតារបស់ក្រុមហ៊ុនរថយន្តអគ្គិសនីនេះ ត្រូវបានរំខាន បន្ទាប់ពីក្រុមហ៊ុនមេ China Evergrande Group បានក្លាយជាក្រុមហ៊ុនអចលនទ្រព្យដែលជំពាក់បំណុលគេច្រើនបំផុតនៅលើពិភពលោកក្នុងឆ្នាំ២០២១។ ស្ថាបនិក Hui Ka Yan កំពុងស្ថិតក្នុងការឃុំឃាំង ហើយ China Evergrande នៅតែមានបំណុលប្រហែល ៣០០ពាន់លានដុល្លារ រួមទាំងបំណុលបរទេសចំនួន ២៣ពាន់លានដុល្លារ។ Evergrande NEV បានព្រមានម្តងហើយម្តងទៀតថា ក្រុមហ៊ុនអាចបិទប្រតិបត្តិការលុះត្រាតែទទួលបានប្រភពទុនថ្មី។ បន្ទាប់ពីការខាតបង់សុទ្ធជិត ១០ពាន់លានដុល្លារក្នុងឆ្នាំ ២០២១ និង ២០២២ ក្រុមហ៊ុននេះបានខាតបង់ចំនួន ១,៧ពាន់លានដុល្លារទៀតនៅឆ្នាំ ២០២៣ ព្រមទាំងមានបំណុលច្រើនជាង ១០ពាន់លានដុល្លារ។ ក្រុមហ៊ុននេះបានផលិតរថយន្តសរុបចំនួន ១ ៧០០គ្រឿង និងលក់បានត្រឹមតែ ១ ៣៨៩គ្រឿងប៉ុណ្ណោះកាលពីឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3606.txt
|
ក្នុងរយៈពេល ៦ខែ នៃឆ្នាំ២០២៤ ថៃបាននាំចេញអង្ករ ៥លានតោន។ ប្រធានសមាគមអ្នកនាំចេញអង្ករថៃ បានបញ្ជាក់។ នេះបើតាមការចុះផ្សាយរបស់សារព័ត៌មាន The Nation នៅថ្ងៃទី៣០ ខែមិថុនា។ យ៉ាងណាមិញ នៅត្រីមាសទី៣ ការនាំចេញបង្ហាញសញ្ញាថមថយ ព្រោះតម្លៃខ្ពស់ជាងដៃគូប្រជែង ការពន្យាពេលបញ្ជាទិញ ស្របពេលអង្ករវៀតណាម ឥណ្ឌា និងប៉ាគីស្ថានកំពុងវាយលុកទីផ្សារ។
|
ថៃជាប្រទេសមួយ ក្នុងចំណោមបណ្តាប្រទេសផ្សេងទៀត ក្នុងការនាំចេញអង្ករទៅទីផ្សារអន្តរជាតិ និងប្រទេសក្នុងតំបន់។ ការនាំចេញអង្កររបស់ថៃមានសន្ទុះខ្លាំងនៅ ៥ខែឆ្នាំនេះ។ បើតាមទិន្នន័យពីក្រសួងពាណិជ្ជកម្ម និងគយថៃ អង្ករចំនួន៤,០៥លានតោនត្រូវបាននាំចេញ កើនឡើងខ្លាំងធៀបគ្រាដូចគ្នាក្នុងឆ្នាំ២០២៣ មានចំនួនត្រឹមតែ ៣,៤៨ លានតោន។ នាយកដ្ឋានពាណិជ្ជកម្មបរទេស និងសមាគមអ្នកនាំចេញអង្ករថៃរំពឹងថា ការនាំចេញអង្កររបស់ថៃនឹងលើសពីគោលដៅប្រចាំឆ្នាំចំនួន ៧,៥លានតោន ដែលអាចឈានដល់ ៨លានតោន ធៀបនឹង ៨,៧លានតោនដែលបាននាំចេញក្នុងឆ្នាំ ២០២៣។ លោក Chookiat Ophaswongse ប្រធានកិត្តិយសនៃសមាគមអ្នកនាំចេញអង្ករថៃបានលើកឡើងថា ថៃបាននាំចេញអង្ករប្រហែល ៥លានតោនក្នុងឆមាសទី១ នៃឆ្នាំ២០២៤ ដោយសារមានតម្រូវការអង្ករពិភពលោកខ្ពស់ ព្រោះមានការបារម្ភសន្តិសុខស្បៀងពីប្រទេសជាច្រើន។ បើតាមលោក Chookiat ការធ្លាក់ថ្លៃប្រាក់បាតចន្លោះពី ៣៦-៣៧បាតក្នុងមួយដុល្លារ ក៏បានជួយកែលម្អការប្រជែងតម្លៃ ខណៈការហាមឃាត់នាំចេញអង្ករបស់ឥណ្ឌានៅតែបន្ត។ កន្លងមក មានការបញ្ជាទិញអង្ករថៃច្រើនបានជំរុញឱ្យតម្លៃអង្ករក្នុងស្រុក និងនាំចេញឡើងថ្លៃ។ តម្លៃអង្ករស ៥ភាគរយដែលជាប្រភេទនាំចេញច្រើនជាងគេរបស់ថៃ ជាមធ្យមថ្លៃ ៦៤៩ដុល្លារ និង៦៣០ដុល្លារក្នុងមួយតោនសម្រាប់ខែឧសភា និងមិថុនារៀងគ្នា។ ទន្ទឹមនេះ តម្លៃជាមធ្យមសម្រាប់ស្រូវមិនទាន់កែច្នៃដែលកសិករអាចលក់បានគឺប្រមាណ ៣០០ដុល្លារក្នុងមួយតោន ដែលចាត់ទុកថាជាតម្លៃខ្ពស់ជំរុញឱ្យកសិករបន្តដាំស្រូវដើម្បីទទួលបានអត្ថប្រយោជន៍ពីលក្ខខណ្ឌអំណោយផល។ «រយៈពេល ៦ខែ យើងបាននាំចេញអង្ករប្រហែល ៥លានតោនរួចហើយ។ ការប្រកួតប្រជែងខ្លាំងក្នុងចំណោមអ្នកនាំចេញ ដើម្បីទិញអង្ករសម្រាប់នាំចេញបានជំរុញឱ្យតម្លៃក្នុងស្រុកកើនឡើង។ យ៉ាងណាមិញ ការបញ្ជាទិញថ្មីបានក្លាយទៅជាខ្វះខាត ដោយសារតម្លៃរបស់យើងខ្ពស់ជាងអ្នកប្រកួតប្រជែង បណ្តាលឱ្យត្រីមាសទី៣ អាចស្ងប់ស្ងាត់នៅទូទាំងទីផ្សារទាំងអស់»។ កាសែតថៃ The Nations បានស្រង់សម្តីលោក Chookiat Ophaswongse បែបនេះ ដោយចុះផ្សាយនៅថ្ងៃទី៣០ ខែមិថុនា។ លោក Chookiat បន្ថែមថា ការផលិតអង្ករក្នុងបណ្តាប្រទេសដៃគូប្រជែងដូចជា វៀតណាម ឥណ្ឌា ប៉ាគីស្ថាន និងមីយ៉ាន់ម៉ាមានភាពប្រសើរឡើង ដែលនាំឱ្យអង្ករកាន់តែច្រើននៅក្នុងទីផ្សារពិភពលោក។ ឥណ្ឌាក៏បានបង្ហាញពីការវិលត្រឡប់ទៅរកការនាំចេញអង្ករសនៅក្នុងត្រីមាសទី៤នៃឆ្នាំនេះ ដែលនឹងប្រជែងដណ្តើមចំណែកទីផ្សារ ហើយទំនងជាជំរុញឱ្យតម្លៃអង្ករពិភពលោកធ្លាក់ចុះ ដែលអាចធ្វើឱ្យតម្លៃអង្ករក្នុងស្រុកធ្លាក់ចុះផងដែរ។ នៅឆមាសទី១ឆ្នាំនេះ ឥណ្ឌូណេស៊ីជាប្រទេសនាំចូលអង្ករកំពូលរបស់ថៃ ដោយនាំចូលអង្ករសប្រមាណ ១លានតោន។ រដ្ឋាភិបាលឥណ្ឌូណេស៊ីក៏បានប្រកាសពីផែនការនាំចូលអង្ករចំនួន ៣,៦ លានតោនក្នុងឆ្នាំនេះ ជាចម្បងពីប្រទេសវៀតណាម និងថៃ ព្រមទាំងប៉ាគីស្ថាន មីយ៉ាន់ម៉ា និងកម្ពុជាដែរ។ នេះបើតាមការបញ្ជាក់របស់លោក Chookiat ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3607.txt
|
រដ្ឋាភិបាលក្រិកអនុញ្ញាតឲ្យអាជីវកម្មនៅក្នុងវិស័យមួយចំនួន អនុវត្តរបបការងារ ៤៨ម៉ោងក្នុងមួយសប្តាហ៍ ក្នុងបរិបទចំនួនប្រជាជនថយចុះ និងខ្វះកម្លាំងពលកម្ម។
|
ដោយប្រឆាំងនឹងនិន្នាការសកលបច្ចុប្បន្នដែលប្រទេសជាច្រើនកំពុងស្វែងរកការបន្ថយម៉ោងធ្វើការដើម្បីជំរុញផលិតភាពការងារ ក្រិកចាប់ពីថ្ងៃទី១ ខែកក្កដាបានចាប់ផ្តើមអនុវត្តរបបការងារថ្មីចំនួន ៤៨ម៉ោងក្នុងមួយសប្តាហ៍លើវិស័យមួយចំនួនដូចជា លក់រាយ កសិកម្ម និងសេវាកម្ម ប្រសិនបើនិយោជកយល់ថាជាការចាំបាច់។ និយោជិតអាចជ្រើសរើសធ្វើការ ៥ថ្ងៃក្នុងមួយសប្តាហ៍ដោយធ្វើការថែមម៉ោង២ម៉ោងក្នុងមួយថ្ងៃ ឬធ្វើការ ៦ថ្ងៃក្នុងមួយសប្តាហ៍ ខណៈការធ្វើការថែមម៉ោងទទួលបានប្រាក់បន្ថែមម៉ោង ៤០ភាគរយខ្ពស់ជាងប្រាក់ខែធម្មតា។ តាមទីភ្នាក់ងារស្ថិតិអឺរ៉ុប Eurostat ប្រជាជនក្រិកមានម៉ោងធ្វើការយូរបំផុតនៅអឺរ៉ុប ដោយជាមធ្យម៤១ម៉ោងក្នុងមួយសប្តាហ៍។ ក្រុមអ្នកប្រឆាំងច្បាប់ថ្មីនេះ បានដើរតាមផ្លូវដើម្បីតវ៉ា ដោយអះអាងថា វាមិនមានឥទ្ធិពលលើការបង្កើនផលិតភាពការងារ ឬការកែលម្អអត្រាការងារនៅក្រិកឡើយ។ ពួកគេបានលើកយកកម្មវិធីសាកល្បងជាច្រើននៃការធ្វើការ ៤ថ្ងៃក្នុងមួយសប្តាហ៍ទៅរដ្ឋាភិបាល ថាមានប្រសិទ្ធភាពជួយបង្កើនផលិតភាពការងារ។ នៅឆ្នាំ ២០២២ បែលហ្ស៊ិកបានអនុម័តច្បាប់ ដែលផ្តល់ឱ្យកម្មករនូវសិទ្ធិជ្រើសរើសធ្វើការ ៤ថ្ងៃក្នុងមួយសប្តាហ៍ជំនួសឱ្យ ៥ថ្ងៃ។ កម្មវិធីសាកល្បងកំពុងដំណើរការនៅក្នុងប្រទេសផ្សេងទៀតដូចជាអង់គ្លេស អាល្លឺម៉ង់ ជប៉ុន អាហ្រ្វិកខាងត្បូង កាណាដា និងឥណ្ឌូណេស៊ី។ អត្ថបទទាក់ទង ឥណ្ឌូណេស៊ីសាកល្បងឲ្យបុគ្គលិកធ្វើការ៤ថ្ងៃក្នុងមួយសប្តាហ៍ ដើម្បីលើកកម្ពស់ផលិតភាពការងារ ទោះបីជាច្បាប់ថ្មីមានលក្ខណៈស្ម័គ្រចិត្តក៏ដោយ ប៉ុន្តែក្រុមប្រឆាំងលើកឡើងថា វានឹងធ្វើឲ្យការធ្វើការ ៦ថ្ងៃក្នុងមួយសប្តាហ៍នឹងក្លាយជាស្តង់ដារ។ លោក Aris Kazakos សាស្ត្រាចារ្យផ្នែកច្បាប់ការងារនៅសាកលវិទ្យាល័យ Aristotle University of Thessaloniki យល់ថា ច្បាប់ថ្មីនេះនឹងលុបចោលជាអចិន្ត្រៃយ៍នៃមួយសប្តាហ៍ធ្វើការ៥ថ្ងៃ។ នេះបើតាមសារព័ត៌មាន DW ។ យ៉ាងណាមិញ រដ្ឋាភិបាលរបស់នាយករដ្ឋមន្ត្រីក្រិក លោក Kyriakos Mitsotakis ជឿជាក់ថា គំនិតផ្តួចផ្តើមនេះគឺជាការចាំបាច់ ពីព្រោះប្រទេសនេះកំពុងប្រឈមមុខនឹងហានិភ័យធំៗចំនួនពីរ គឺការថយចុះចំនួនប្រជាជន និងកង្វះកម្លាំងពលកម្មជំនាញ។ លោក Mitsotakis បានហៅការផ្លាស់ប្តូរប្រជាសាស្រ្តនៅក្រិកថាជា «គ្រាប់បែកកំណត់ពេល» ដែលប្រទេសនេះកំពុងប្រឈមកម្មករជំនាញ ខណៈដែលប្រជាជនក្រិកវ័យក្មេង ៥០ម៉ឺននាក់មានឲកាសទទួលអប់រំ បែរជាធ្វើចំណាកស្រុកទៅក្រៅប្រទេសចាប់តាំងពីវិបត្តិបំណុលអស់រយៈពេលជិតមួយទសវត្សរ៍បានផ្ទុះឡើងនៅចុងឆ្នាំ២០០៩។ បើតាមនាយករដ្ឋមន្រ្តីក្រិករូបនេះបានពន្យល់មុនពេលសភាអនុម័តច្បាប់កាលពីឆ្នាំមុនថា «ស្នូលនៃច្បាប់នេះគឺដើម្បីលើកកម្ពស់កំណើន និងមានភាពស្និទ្ធស្នាលជាមួយកម្មករ។ ច្បាប់នេះនឹងធ្វើឲ្យក្រិកស្មើមុខមាត់ប្រទេសផ្សេងទៀតនៅអឺរ៉ុបពាក់ព័ន្ធកំណើនសេដ្ឋកិច្ច»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3608.txt
|
អ្នកជំនាញបារម្ភពីហានិភ័យធំៗចំនួន២ អាចកើតឡើង ប្រសិនបើអតីតប្រធានាធិបតីអាម៉េរិក លោក ដូណាល់ ត្រាំ ជាប់ឆ្នោតឡើងវិញនោះ សង្គ្រាមពាណិជ្ជកម្មរវាងអាម៉េរិក និងចិនឡើងកម្តៅជាថ្មី ខណៈអតិផរណានឹងកើនខ្ពស់។
|
នៅក្នុងការប្រជែងកៅអីសេតវិមាន នាខែវិច្ឆិកាខាងមុខនេះ លោកដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ បានទទួលការគាំទ្រពីអាជីវកម្មមួយចំនួន ដោយសារតែលោកបានសន្យានឹងកាត់បន្ថយពន្ធ។ នៅឆ្នាំ២០១៧ ពន្ធសាជីវកម្មអាម៉េរិកមានចំនួន ៣៥ភាគរយ ពេលលោកបានក្លាយជាប្រធានាធិបតី ហើយរហូតមកដល់បច្ចប្បន្ន អត្រាពន្ធនេះធ្លាក់មកត្រឹម ២១ភាគរយ។ អតីតប្រធានាធិបតីរូបនេះ បានសន្យានឹងកាត់បន្ថយពន្ធបន្ថែមទៀត ប្រសិនលោកជាប់ឆ្នោតសារជាថ្មី ដែលផ្ទុយពីបក្សប្រជាធិបតេយ្យចង់បង្កើនពន្ធនេះ ដល់ ២៨ភាគរយ។ អ្នកវិនិយោគហិរញ្ញវត្ថុបានវាយតម្លៃថា នេះជាគោលនយោបាយពាណិជ្ជកម្មត្រាំ «Trump Trade» ដែលសំដៅលើជម្រើសវិនិយោគរំពឹងទុកគោលនយោបាយពេលលោក ត្រាំ ត្រឡប់ចូលសេតវិមានវិញ។ លោក Brian Jacobsen ប្រធានសេដ្ឋវិទូនៅក្រុមហ៊ុន Annex Wealth Management បានអះអាងថា Trump Trade រំពឹងថានឹងមានកំណើនសេដ្ឋកិច្ចលឿនជាងមុន ដែលផ្តល់អត្ថប្រយោជន៍ដល់ក្រុមហ៊ុនក្នុងស្រុក។ យ៉ាងណាមិញ ការរំពឹងទុកនៃជ័យជម្នះរបស់លោក ត្រាំ និងមានឥទ្ធិពលលើសេដ្ឋកិច្ចអាម៉េរិក ក៏ដូចជាហានិភ័យធំបំផុតដែលសេដ្ឋកិច្ចពិភពលោកអាចប្រឈមមុខនៅក្នុងឆមាសទី២ នៃឆ្នាំនេះ និងឆ្នាំ២០២៥។ នេះបើតាមលោក Heng Koon How ប្រធានយុទ្ធសាស្រ្តទីផ្សាររបស់ធនាគារអាម៉េរិក UOB។ ទន្ទឹមនេះ អ្នកជំនាញមួយចំនួនទៀតក៏បានចង្អុលបង្ហាញពីហានិភ័យចំពោះអាម៉េរិក និងសេដ្ឋកិច្ចពិភពលោក នៅពេលលោក ត្រាំ ត្រឡប់ទៅកាន់សេតវិមាន ជាពិសេសពន្ធគយ និងអតិផរណាដែលអាចមានផលប៉ះពាល់ខ្លាំង។ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ។ រូបភាព AFP បញ្ហាពន្ធគយ លោក ត្រាំ បានហៅខ្លួនឯងថាបុរសពន្ធ«tariff man» ព្រមបានបន្សល់ទុកនូវស្លាកស្នាមនៅក្នុងអាណត្តិដំបូងរបស់លោកតាមរយៈសង្រ្គាមពាណិជ្ជកម្មជាមួយចិន។ លោកបានប្រកាសថា នឹងដំឡើងពន្ធលើទំនិញចិនរហូតដល់ ៦០ភាគរយ ប្រសិនបើលោកឡើងកាន់អំណាចឡើងវិញ។ លោក Stephen Weymouth សាស្រ្តាចារ្យផ្នែកសេដ្ឋកិច្ចនយោបាយអន្តរជាតិនៅសកលវិទ្យាល័យ Georgetown មិនច្បាស់ថា តើអតីតប្រធានាធិបតីរូបនេះ មានឆន្ទៈក្នុងការបន្តវិធានការខ្លាំងបែបណា នោះទេ។ លោកបានប្រាប់ CNBC ថា៖ «ខ្ញុំជឿថា លោកត្រាំប្រហែលជានឹងដំឡើងពន្ធដល់កម្រិតខ្លះ នៅក្នុងអាណត្តិទីពីររបស់លោក»។ សេដ្ឋវិទូ Stephen Roach បានប្រដូចការដំឡើងពន្ធរបស់លោក ត្រាំ ប្រសិនបើជាប់ឆ្នោតឡើងវិញ ទៅ នឹង«ជម្រើសនុយក្លេអ៊ែរ» នៅក្នុងជម្លោះសេដ្ឋកិច្ចអន្តរជាតិ។ ចំណែកលោក Eswar Prasad សាស្ត្រាចារ្យផ្នែកសេដ្ឋកិច្ច នៅសាកលវិទ្យាល័យ Cornell បានព្រមានថា ការដំឡើងពន្ធនេះ នឹងបង្កើនការបែងចែកប្លុកពាណិជ្ជកម្ម និងហិរញ្ញវត្ថុរវាងអាម៉េរិក និងចិន។ បើតាមអ្នកជំនាញផ្សេងទៀត ការណ៍ដែលលោក ត្រាំ ជ្រើសលោក JD Vance ជាមិត្តរួមតំណែងនយោបាយ បានបង្ហាញកាន់តែច្បាស់ថា បក្សសាធារណរដ្ឋមានការយកចិត្តទុកដាក់ខ្លាំងចំពោះផែនការពន្ធ។ សមាជិកព្រឹទ្ធសភាមកពីរដ្ឋ Ohio ជាអ្នកគាំទ្រដ៏ខ្លាំងមួយចំពោះការដំឡើងពន្ធលើទំនិញរបស់ចិន។ យ៉ាងណាក៏ដោយ លោក Heng Koon How បានព្រមានថា ដៃគូពាណិជ្ជកម្មរបស់អាម៉េរិកមានហានិភ័យដោយសារលោក ត្រាំ បានដាក់ចេញពន្ធពាណិជ្ជកម្មសកលចំនួន ១០ភាគរយ លើការនាំចូលទំនិញទាំងអស់ចូលប្រទេសអាម៉េរិក។ ក្តីបារម្ភរបស់អាម៉េរិក និងប្រទេសជាច្រើន ចំពោះអតិផរណាខ្ពស់ តម្លៃប្រេងឆៅត្រឡប់មកវិញលើសពី ៨៥ដុល្លារក្នុងមួយបារ៉ែល ដោយសារហានិភ័យភូមិសាស្ត្រនយោបាយនៅមជ្ឈិមបូព៌ានៅតែបន្ត ហើយតម្លៃដឹកជញ្ជូនបន្តកើនឡើង។ ទង់ដែង និងលោហធាតុឧស្សាហកម្មផ្សេងទៀត ក៏ឡើងថ្លៃខ្ពស់បំផុតចាប់តាំងពីឆ្នាំ២០២១។ ការកើនឡើងតម្លៃទំនិញ បង្កហានិភ័យធ្វើឱ្យអតិផរណាពិភពលោកកាន់តែមានសភាពធ្ងន់ធ្ងរ។ នៅអាម៉េរិក និងអូស្ត្រាលី តម្លៃផ្ទះខ្ពស់ក៏រួមចំណែកដល់អតិផរណាកើនឡើងដែរ។ នៅក្នុងបរិបទនេះ ការបង្កើនពន្ធនាំចូល រួមជាមួយនឹងការកាត់បន្ថយពន្ធសាជីវកម្ម និងការរឹតបន្តឹងការធ្វើអន្តោប្រវេសន៍ ជាកត្តាបីដែលបង្កើតហានិភ័យនៃការជំរុញអតិផរណា ប្រសិនបើអាម៉េរិកចូលដល់សម័យជំនាន់ទី២របស់ត្រាំ «Trump 2.0» ដូចដែល CNBC បានសរសេរអំពីអាណត្តិទី២ របស់លោកត្រាំមែននោះ។ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ នៅរដ្ឋ North Carolina ក្នុងថ្ងៃទី២៤ ខែកក្កដា។ រូបភាព AFP លោក Heng Koon How យល់ថា ការស្នើឡើងរបស់លោក ត្រាំ លើបញ្ហាពន្ធ ពាណិជ្ជកម្ម និងអន្តោប្រវេសន៍ដែលមានលក្ខណៈទូលំទូលាយ មានន័យថា ពួកគេមានសក្តានុពលក្នុងការជំរុញសេដ្ឋកិច្ច។ លោកបន្តថា ទោះជាយ៉ាងណា នេះក៏មានន័យថា ពួកគេអាចបង្កឲ្យមានអតិផរណាអូសបន្លាយពេលយូរដែរ។ បើតាមអ្នកជំនាញរូបនេះ ទាក់ទងនឹងគោលនយោបាយពន្ធ ការកាត់ពន្ធលើប្រាក់ចំណូលផ្ទាល់ខ្លួន និងសាជីវកម្ម ត្រូវបានអនុម័តក្នុងអំឡុងពេលអាណត្តិដំបូងរបស់លោក ត្រាំ នឹងបន្តរហូតដល់ឆ្នាំ២០២៥។ ប្រសិនបើ ត្រាំ ជាប់ឆ្នោតឡើងវិញពិតមែន ការកាត់បន្ថយពន្ធអាចនឹងត្រូវបន្ត។ ពេលនោះនឹងឃើញមានអតិផរណាកើនឡើង ព្រោះគោលនយោបាយនេះបានអនុគ្រោះដល់ការចំណាយកាន់តែច្រើន ព្រមទាំងជំរុញតម្រូវការកើនឡើងពីអ្នកប្រើប្រាស់ និងអាជីវកម្ម។ ទាក់ទងនឹងបញ្ហាអន្តោប្រវេសន៍ លោក ត្រាំ បានណែនាំវិធានការផ្សេងៗគ្នាជាច្រើនដើម្បីកំណត់ និងថែមទាំងបានស្នើធ្វើមាតុភូមិនិវត្តន៍ជនអន្តោប្រវេសន៍ខុសច្បាប់។ កត្តាទាំងនេះ បានធ្វើឲ្យបាត់បង់កម្លាំងការងារ និងអាចនាំឱ្យមានអតិផរណាដោយសារកង្វះកម្លាំងពលកម្ម។ ការវិភាគថ្មីៗនេះ ដោយវិទ្យាស្ថាន Peterson សម្រាប់សេដ្ឋកិច្ចអន្តរជាតិ បានបង្ហាញថា ការនិរទេសកម្មករ ១,៣លាននាក់ ដោយការធ្វើអន្តោប្រវេសន៍ខុសច្បាប់ នឹងកាត់បន្ថយទំហំនៃសេដ្ឋកិច្ចអាម៉េរិក ២,១ភាគរយដែលនាំឱ្យមានវិបត្តិសេដ្ឋកិច្ច។ ទន្ទឹមនោះ ពន្ធគយរបស់លោក ត្រាំ នឹងធ្វើឱ្យគ្រួសារអាម៉េរិកធម្មតាចំណាយបន្ថែម ១ ៧០០ដុល្លារក្នុងមួយឆ្នាំ។ បើតាមសារព័ត៌មាន Reuters វិនិយោគិនមួយចំនួនមានការព្រួយបារម្ភអំពីអតិផរណា និងការកើនឡើងនៃឱនភាពហិរញ្ញវត្ថុនៅក្នុងអាណត្តិទី២ របស់លោក ត្រាំ។ ដោយសារការបង្កើនពន្ធនាំចូល ការចំណាយរបស់រដ្ឋាភិបាលខ្ជះខ្ជាយ និងកាត់បន្ថយចំណូលពន្ធក្នុងស្រុក៕ លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ។ រូបភាព AFP លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ នៅរដ្ឋ North Carolina ក្នុងថ្ងៃទី២៤ ខែកក្កដា។ រូបភាព AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3609.txt
|
ក្រុម BRICS នឹងបង្កើតរូបិយប័ណ្ណរួមដែលជាប្រព័ន្ធហិរញ្ញវត្ថុឯករាជ្យ ដើម្បីជំនួសលើការពឹងផ្អែកប្រាក់ដុល្លារ។ ឯកអគ្គរដ្ឋទូតរុស្ស៊ីប្រចាំនៅចិនបានបញ្ជាក់បែបនេះ។
|
ប្រទេសក្នុងប្លុកសេដ្ឋកិច្ច BRICS កំពុងព្យាយាមកសាងប្រព័ន្ធហិរញ្ញវត្ថុឯករាជ្យពីការត្រួតត្រារបស់ភាគីទី៣។ នេះបើតាមសារព័ត៌មាន RT ស្រង់សម្តីឯកអគ្គរដ្ឋទូតរុស្ស៊ីប្រចាំនៅចិនលោក Igor Morgulov ថ្លែងនៅខាងក្រៅវេទិកាសន្តិភាពពិភពលោកលើកទី១២ នាថ្ងៃទី៧ ខែកក្កដា នៅទីក្រុងប៉េកាំង។ ទំហំប្រតិបត្តិការពាណិជ្ជកម្មរបស់រុស្ស៊ីជាប្រាក់រូប្លិ៍ជាមួយបណ្តាប្រទេស BRICS កំពុងតែកើនឡើងឥតឈប់ឈរ។ លោកឯកអគ្គរដ្ឋទូត Morgulov បានសង្កត់ធ្ងន់ថា ពាណិជ្ជកម្មរុស្ស៊ី-ចិនបានឈានដល់ ២៤០ពាន់លានដុល្លារ ហើយ ៩២ភាគរយនៃប្រតិបត្តិការទូទាត់ត្រូវបានធ្វើឡើងជាប្រាក់រូប្លិ៍ និងប្រាក់យ័ន។ «យើងកំពុងចាកចេញពីលំហដែលគ្រប់គ្រងដោយប្រាក់ដុល្លារ ហើយកំពុងអភិវឌ្ឍយន្តការ និងឧបករណ៍សម្រាប់ប្រព័ន្ធហិរញ្ញវត្ថុឯករាជ្យពិតប្រាកដ»។ នេះបើតាមសារព័ត៌មាន RIA Novosti បានដកស្រង់សម្តីលោក Morgulov ។ បើតាមឯកអគ្គរដ្ឋទូត Morgulov ការបង្កើតរូបិយប័ណ្ណរួមរបស់ក្រុម BRICS ជានិន្នាការដែលមិនអាចជៀសមិនរួច ប៉ុន្តែត្រូវការពេលវេលាវែងឆ្ងាយ។ ទោះជាយ៉ាងណាក៏ដោយ លោកបានសង្កត់ធ្ងន់ថា BRICS កំពុងដើរក្នុងទិសដៅនៃការបង្កើតរូបិយប័ណ្ណរួម។ នាពេលថ្មីៗនេះ BRICS បានពង្រីកសមាជិកបន្ថែមទៀតរួមមាន ប្រេស៊ីល រុស្ស៊ី ឥណ្ឌា ចិន អាហ្វ្រិកខាងត្បូង អេត្យូពី អារ៉ាប៊ីសាអូឌីត អ៊ីរ៉ង់ និងអេហ្ស៊ីប។ កាលពីខែមុន អនុរដ្ឋមន្ត្រីហិរញ្ញវត្ថុរុស្ស៊ី លោក Ivan Chebeskov បានប្រាប់ប្រព័ន្ធផ្សព្វផ្សាយថា រុស្ស៊ីកំពុងធ្វើការបង្កើតហេដ្ឋារចនាសម្ព័ន្ធពាណិជ្ជកម្ម និងការទូទាត់រួមគ្នាជាមួយធនាគារកណ្តាលនៃប្រទេសសមាជិក BRICS ។ លោកបានបញ្ជាក់ថា BRICS កំពុងដាក់ពង្រាយវេទិកាចំណង BRICS សម្រាប់ការទូទាត់ជារូបិយប័ណ្ណជាតិ។ កន្លងមក រដ្ឋមន្ត្រីក្រសួងហិរញ្ញវត្ថុរុស្ស៊ីលោក Anton Siluanov បានប្រាប់សារព័ត៌មានរុស្ស៊ី Vedomosti ថា ចំណង BRICS អាចផ្តល់ឱ្យរដ្ឋសមាជិកនូវឱកាសដើម្បីធ្វើការទូទាត់ឆ្លងប្រទេសនៅលើវេទិកាឌីជីថលនេះ។ ចំណង BRICS នឹងធានាបាននូវកម្រិតសមភាពសមស្រប ដែលរួមចំណែកដល់ការអភិវឌ្ឍទំនាក់ទំនងពាណិជ្ជកម្មរវាងប្រទេស BRICS និងប្រទេសជាមិត្ត។ រុស្ស៊ីបាននឹងកំពុងលើកកម្ពស់ប្រព័ន្ធទូទាត់ក្នុងស្រុក SPFS ដែលជាជម្រើសអាចទុកចិត្តបានចំពោះប្រព័ន្ធទូទាត់អន្តរជាតិ SWIFT បន្ទាប់ពីស្ថាប័នហិរញ្ញវត្ថុរុស្ស៊ីជាច្រើនត្រូវបានកាត់ផ្តាច់ពីបណ្តាញហិរញ្ញវត្ថុលោកខាងលិចក្នុងឆ្នាំ ២០២២ ។ ប្រព័ន្ធ SPFS របស់រុស្ស៊ីធានានូវប្រតិបត្តិការប្រកបដោយសុវត្ថិភាពនៃប្រតិបត្តិការហិរញ្ញវត្ថុរវាង ធនាគារក្នុងស្រុក និងបរទេស។ រុស្ស៊ីក៏បានពន្លឿនកិច្ចខិតខំប្រឹងប្រែងរបស់ខ្លួនក្នុងការចាកចេញពី SWIFT ដោយធ្វើប្រតិបត្តិការជាមួយសមភាគីអន្តរជាតិជារូបិយប័ណ្ណជាតិរៀងៗខ្លួន។ និន្នាការនេះត្រូវបានគាំទ្រកាន់តែខ្លាំងឡើងដោយសមាជិកនៃក្រុម BRICS ដែលបានកាត់បន្ថយការប្រើប្រាស់ប្រាក់ដុល្លារ និងអឺរ៉ូក្នុងការទូទាត់ពាណិជ្ជកម្ម។ ចំណែកនៃរូបិយប័ណ្ណជាតិនៅក្នុងការទូទាត់របស់រុស្ស៊ីជាមួយបណ្តាប្រទេស BRICS បានកើនឡើងដល់ ៨៥ភាគរយនៅចុងឆ្នាំ២០២៣ ដែលកើនពី ២៦ភាគរយកាលពី២ឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_361.txt
|
ទុរេនម៉ាឡេស៊ី បានបង្ហាញវត្តមាននៅលើតុអាហារថ្ងៃត្រង់របស់នាយករដ្ឋមន្ត្រីម៉ាឡេស៊ី និងជប៉ុនកាលពីសប្តាហ៍មុន ដើម្បីលើកកម្ពស់ផលិតផលផ្លែឈើរបស់ខ្លួនក្នុងទំនាក់ទំនងអន្តរជាតិ។
|
«នេះជាទុរេនទូត! » ឯកអគ្គរដ្ឋទូតជប៉ុនប្រចាំម៉ាឡេស៊ី លោក Takahashi Katsuhiko កាលពីថ្ងៃទី៨ ខែវិច្ឆិកា បានបង្ហោះវីដេអូរបស់លោកនាយករដ្ឋមន្ត្រី ហ៊្វូមីអូ គីស៊ីដា បរិភោគទុរេនជាមួយនាយករដ្ឋមន្ត្រីម៉ាឡេស៊ី លោក អាន់វ៉ា អ៊ីប្រាហ៊ីម នៅថ្ងៃទី៥ ខែវិច្ឆិកា ក្នុងដំ ណើរទស្សនកិច្ចរបស់មេដឹកនាំជប៉ុនទៅកាន់ម៉ាឡេស៊ី។ លោក Katsuhiko បានបន្ថែមថា នេះជាវិធីដ៏មានប្រសិទ្ធភាពបំផុតដើម្បីស្វែងយល់ពីម៉ាឡេស៊ី។ ក្នុងវីដេអូលោក អាន់វ៉ា បានញញឹម និងលើកទឹកចិត្តឲ្យលោក គីស៊ីដា សាកល្បងទុរេន។ នាយករដ្ឋមន្ត្រីជប៉ុនបានប្រើសម និងស្លាបព្រាដើម្បីរមៀលដុំទុរេនតូចមួយ ហើយលោកបានញញឹមបន្ទាប់ពីភ្លក់វា។ នាយករដ្ឋមន្រ្តីជប៉ុនថ្លែងថា៖ «ឆ្ងាញ់ណាស់ ឆ្ងាញ់ណាស់» ខណៈលោក អាន់វ៉ា និងភ្ញៀវបានសើចសប្បាយដើម្បីអបអរសាទរ។ នេះជាពេលវេលាដ៏រីករាយមួយ ស្របពេលមានរបៀបវារៈដែលរួមបញ្ចូលការពិភាក្សាជាច្រើនស្តីពីពាណិជ្ជកម្ម សន្តិសុខ របស់នាយករដ្ឋមន្ត្រីជប៉ុនក្នុងអំឡុងដំណើរទស្សនកិច្ចរបស់លោកទៅកាន់ម៉ាឡេស៊ី។ អ្នកការទូតជាច្រើនបានលើកឡើងថា គ្រាបែបនេះ ទោះបីរយៈពេលខ្លី ប៉ុន្តែមានសារសំខាន់ណាស់សម្រាប់ការកសាងទំនាក់ទំនងប្រកបដោយនិរន្តរភាព។ ម៉ាឡេស៊ីត្រូវបានគេចាត់ទុកជាប្រទេសមួយក្នុងចំណោមប្រទេសកំណើតនៃផ្លែទុរេន។ ប្រទេសនេះមានពូជ Musang King ដ៏ល្បីល្បាញ។ ទុរេនជាផ្លែឈើដែលមានទិន្នផលខ្ពស់ជាងគេនៅម៉ាឡេស៊ី ពីឆ្នាំ ២០១៨ ដល់ឆ្នាំ ២០២២។ បើតាមសារព័ត៌មានម៉ឡេស៊ី The Star អំឡុងពេលដែលលោក អាន់វ៉ា ដឹកនាំក្រសួងការបរទេសម៉ាឡេស៊ីក្នុងឆ្នាំ ១៩៩៩ ដល់ ២០០៨ លោកបានណែនាំទុរេនដល់មន្ត្រីបរទេសជាច្រើន។ នាយករដ្ឋមន្រ្តីម៉ាឡេស៊ីរូបនេះបានប្រាប់ The Star ថា ៖« កាលខ្ញុំនៅជារដ្ឋមន្ត្រី យើងតែងតែត្រៀមខ្លួនរួចជាស្រេចក្នុងការអញ្ជើញមន្ត្រីបរទេសទាំងអស់មកភ្លក្សរសជាតិធុរេន ប៉ុន្តែយើងក៏មិនអញ្ជើញពួកគេដែរ ប្រសិនបើពួកគេមិនបានស្នើសុំ»។ ម៉ាឡេស៊ីកំពុងលើកកម្ពស់ការទូតទុរេន ស្រដៀងទៅនឹងរបៀបដែលចិនធ្វើការទូតខ្លាឃ្មុំផេនដា ខណៈជប៉ុន និងកូរ៉េខាងត្បូងបង្កើនការទូតតាមរយៈខ្សែភាពយន្ត និងវប្បធម៌តន្ត្រី ចំណែកថៃផ្សព្វផ្សាយម្ហូបអាហារជាដើម។ យោងតាមទីភ្នាក់ងារស្ថិតិរបស់ម៉ាឡេស៊ី ប្រទេសនេះផលិតទុរេនបានជាង ៣០០ពាន់តោនក្នុងមួយឆ្នាំៗ ដែលភាគច្រើនបម្រើអ្នកប្រើប្រាស់ក្នុងស្រុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3610.txt
|
រដ្ឋាភិបាលឡាវនឹងចាត់វិធានការបន្ថែម ដើម្បីទប់ស្កាត់អតិផរណាខ្ពស់ដូចជា ពង្រឹងប្រសិទ្ធគណៈកម្មាធិការត្រួតពិនិត្យតម្លៃទំនិញ កែលម្អគោលនោយបាយពាក់ព័ន្ធ ជំរុញអភិវឌ្ឍឧស្សាហកម្មកែច្នៃ ដករបាំងពន្ធ និងទាក់ទាញការវិនិយោគ។
|
កំណើនអតិផរណានៅឡាវបានកើនដល់ ២៦,២ភាគរយនៅខែមិថុនា ពី ២៥,៨ភាគរយនៅខែឧសភា ឆ្នាំ២០២៤ ដែលជាអត្រាខ្ពស់បំផុតនៅឆ្នាំនេះ។ សន្ទស្សន៍តម្លៃទំនិញប្រើប្រាស់ (CPI) បានកើនពី ២,៣ភាគរយកាលពីខែឧសភា ដល់ ៣,១ភាគរយ នៅខែមិថុនា។ តម្លៃទំនិញឡើងថ្លៃខ្លាំង ភាគច្រើនជាសម្ភារៈថែទាំវេជ្ជសាស្ត្រ ឱសថ សម្លៀកបំពាក់ ស្បែកជើង គ្រឿងស្រវឹង និងថ្នាំជក់។ ដោយមើលឃើញបែបនេះ រដ្ឋាភិបាលឡាវ គ្រោងដាក់ចេញវិធានការនានា ដើម្បីទប់ស្កាត់កំណើនអតិផរណា, ធ្វើឱ្យអត្រាប្តូរប្រាក់បរទេសមានប្រសិទ្ធភាព និងកាត់បន្ថយការប៉ះពាល់ទៅលើតម្លៃទំនិញ។ រដ្ឋមន្រ្តីក្រសួងឧស្សាហកម្ម និងពាណិជ្ជកម្មឡាវ លោក Malaythong Kommasith បាននិយាយថា ក្រសួងនឹងជំរុញកិច្ចសហប្រតិបត្តិការផ្នែកវិទ្យាសាស្ត្រ និងការផ្តោតការសងប្រតិបត្តិការរវាងស្ថាប័នស្រាវជ្រាវ ដើម្បីស្វែងរកដំណោះស្រាយចំពោះបញ្ហាសេដ្ឋកិច្ចរ៉ាំរ៉ៃ និងស្មុគស្មាញ។ នេះបើតាមការចុះផ្សាយរបស់ទូរទស្សន៍ជាតិឡាវនៅថ្ងៃទី៣០ ខែមិថុនា។ បើតាមលោក Malaythong Kommasith ក្រសួងនឹងកែលម្អផែនការការងាររបស់ខ្លួន និងបង្កើនប្រសិទ្ធភាពនៃគណៈកម្មាធិការផ្សេងៗដែលរដ្ឋាភិបាលចាត់តាំងដូចជា គណៈកម្មាធិការត្រួតពិនិត្យតម្លៃទំនិញ, គណៈកម្មាធិការគ្រប់គ្រងការនាំចូល និងនាំចេញ គណៈកម្មាធិការលើកកម្ពស់ផលិតកម្មជំនួសការនាំចូល។ ទន្ទឹមនេះ ក្រសួងនឹងកែលម្អគោលនយោបាយទាក់ទងនឹងហិរញ្ញវត្ថុ រូបិយប័ណ្ណ អគ្គិសនី ការងារ ថាមពល ការដឹកជញ្ជូន និងបទប្បញ្ញត្តិផ្សេងៗ ហើយបន្តតាមដានការប្រែប្រួលតម្លៃផលិតផល និងពិនិត្យការអនុវត្តវិធានការត្រួតពិនិត្យតម្លៃទំនិញ។ លើសពីនេះ ក្រសួងក៏នឹងផ្តោតលើការស្រាវជ្រាវ ដើម្បីកែលម្អគោលនយោបាយជំរុញការអភិវឌ្ឍឧស្សាហកម្មកែច្នៃ ជំរុញការវិនិយោគក្នុងកសិដ្ឋានឧស្សាហកម្ម ដករបាំងពន្ធ និងបង្កើនដើមទុនសម្រាប់ពាណិជ្ជកម្ម ការវិនិយោគ និងប្រតិបត្តិការអាជីវកម្ម ព្រមទាំងជំរុញការវិនិយោគក្នុងវិស័យផលិតកម្ម។ តាមរបាយការណ៍ចុងក្រោយពីការិយាល័យស្ថិតិជាតិឡាវ វាមានកត្តាជាច្រើនដែលបន្តជំរុញឲ្យអតិផរណាឡាវកើនឡើងដូចជា ការបន្តធ្លាក់ថ្លៃនៃរូបិយប័ណ្ណក្នុងស្រុក (ប្រាក់គីប) និងការពឹងផ្អែកខ្លាំងលើការនាំចូលសម្រាប់ការប្រើប្រាស់ក្នុងស្រុក និងការដំឡើងពន្ធលើតម្លៃបន្ថែម (VAT) ពី៧ភាគរយ ដល់ ១០ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3611.txt
|
នៅឆមាសទី១ ឆ្នាំនេះ ចំនួនភ្ញៀវទេសចរសរុបទៅកាន់វៀតណាមបានកើនឡើងដល់ជាង ៨,៨លាននាក់ ស្មើនឹង ១៥៨ភាគរយបើធៀបនឹងគ្រាដូចគ្នាកាលពីឆ្នាំមុន និងកើនឡើងបន្តិចបើធៀបគ្រាដូចគ្នានឹង ៨,៤៥លាននាក់ក្នុងឆ្នាំ ២០១៩។
|
ទិន្នន័យពីអគ្គនាយកដ្ឋានស្ថិតិវៀតណាមចេញផ្សាយនៅថ្ងៃទី២៩ ខែមិថុនា បង្ហាញថា ចំនួនភ្ញៀវអន្តរជាតិដែលមកតាមផ្លូវអាកាសមានជាង ៧,៤លាននាក់ និងតាមច្រកដែនគោកមាន ១,២៦លាននាក់ និងនៅសេសសល់តាមផ្លូវទឹក។ ចំនួនភ្ញៀវទៅវៀតណាមក្នុងរយៈពេលពាក់កណ្តាលឆ្នាំសម្រេចបាន ៥០ភាគរយនៃគោលដៅប្រចាំឆ្នាំចន្លោះពី ១៧-១៨ លាននាក់។ រដូវកាលទេសចរណ៍អន្តរជាតិទៅកម្សាន្តនៅវៀតណាមច្រើន គឺចាប់ពីខែតុលាដល់ខែមេសា។ កូរ៉េខាងត្បូងនៅតែជាទីផ្សារធំជាងគេ ដែលមកកម្សាន្តនៅវៀតណាមក្នុងឆ្នាំនេះ ជាមួយនឹងភ្ញៀវទេសចរចំនួន ២,២៨លាននាក់ក្នុងរយៈពេល ៦ខែឆ្នាំនេះ។ ចិនជាប់ចំណាត់ថ្នាក់លេខ២ ដោយមានអ្នកទៅកម្សាន្តជិត១,៩លាននាក់។ ចំណែកទីផ្សារទេសចរកំពូលទាំង ១០ ដែលនៅសេសសល់រួមមាន តៃវ៉ាន់ ជប៉ុន អាម៉េរិក អូស្ត្រាលី ឥណ្ឌា អូស្ត្រាលី ម៉ាឡេស៊ី និងកម្ពុជា។ បើតាមអគ្គនាយកដ្ឋានវៀតណាម ចំណូលនៃការនាំចូលសេវាកម្ម ៦ខែឆ្នាំនេះ ត្រូវបានប៉ាន់ប្រមាណថានឹងកើនដល់ ១៦,១១ពាន់លានដុល្លារ កើនឡើង ២២ភាគរយធៀបនឹងរយៈពេលដូចគ្នាកាលពីឆ្នាំមុន។ ក្នុងនោះសេវាកម្មដឹកជញ្ជូនកើនដល់ ៦,៩ពាន់លានដុល្លារ (ស្មើនឹង ៤២,៧នៃចំណូលសរុប) កើន ១៨,៦ភាគរយ និងសេវាកម្មទេសចរណ៍កើនដល់ ៤,៩ពាន់លានដុល្លារ(ស្មើនឹង ៣០,៤ភាគរយនៃចំណូលសរុប) កើនឡើង ៥២,៩ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3612.txt
|
ផលិតផលក្នុងស្រុកសរុប (GDP) របស់កូរ៉េខាងជើងអាចកើនឡើង ៣,១ភាគរយក្នុងឆ្នាំ២០២៣ ដែលជាចំនួនខ្ពស់បំផុតចាប់តាំងពីឆ្នាំ២០១២។ នេះបើយោងតាមការប៉ាន់ស្មានដោយធនាគារកណ្តាលកូរ៉េខាងត្បូង (BOK)។
|
ធនាគារកណ្តាលកូរ៉េខាងត្បូងបានបោះពុម្ពផ្សាយការប៉ាន់ប្រមាណរបស់ខ្លួនអំពីសេដ្ឋកិច្ចកូរ៉េខាងជើងចាប់តាំងពីឆ្នាំ ១៩៩១ ដោយផ្អែកលើព័ត៌មានពីប្រភពផ្សេងៗគ្នារួមទាំងទីភ្នាក់ងារស៊ើបការណ៍សម្ងាត់ ពាណិជ្ជកម្មបរទេស និងទិន្នន័យពីក្រសួងបង្រួបបង្រួមរបស់កូរ៉េខាងត្បូង។ ការប៉ាន់ប្រមាណ BOK ជាសូចនាករដ៏គួរឱ្យទុកចិត្តបំផុតមួយនៃសកម្មភាពសេដ្ឋកិច្ចនៅកូរ៉េខាងជើង ដែលមិនបានផ្សព្វផ្សាយទិន្នន័យផ្លូវការ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ បើតាម BOK ក្រោយពីការធ្លាក់ចុះរយៈពេល ៣ឆ្នាំជាប់ៗគ្នា សេដ្ឋកិច្ចរបស់កូរ៉េខាងជើងបានកើនឡើងយ៉ាងខ្លាំងកាលពីឆ្នាំមុន ដោយសារការកើនឡើងនៃពាណិជ្ជកម្មជាមួយចិន បន្ទាប់ពីវិធានការត្រួតពិនិត្យព្រំដែនក្នុងអំឡុងពេលជំងឺកូវីដ-១៩ ត្រូវបានបន្ធូរបន្ថយ។ មន្ត្រីធនាគារកណ្តាលកូរ៉េខាងត្បូង បានបញ្ជាក់ថា ទោះបីជាការដាក់ទណ្ឌកម្មនៅតែមាន ប៉ុន្តែសេដ្ឋកិច្ចកូរ៉េខាងជើងបានកើនឡើង ដោយសារតែការបន្ធូរបន្ថយការរឹតបន្តឹងកូវីដ-១៩ និងការបង្កើនពាណិជ្ជកម្មជាមួយចិន ព្រមទាំងលក្ខខណ្ឌអាកាសធាតុអំណោយផល។ ទំហំពាណិជ្ជកម្មរបស់កូរ៉េខាងជើងកើនឡើង ៧៤,៦ភាគរយមានតម្លៃ ២,៧៧ ពាន់លានដុល្លារក្នុងឆ្នាំ ២០២៣។ ក្នុងនោះ ពាណិជ្ជកម្មទ្វេភាគីរវាងកូរ៉េខាងជើង និងចិនមាន ៩៨,៣ភាគរយ។ ការនាំចេញកើនឡើង ១០៤,៥ភាគរយក្នុងឆ្នាំ ២០២៣ នាំមុខដោយ ស្បែកជើង មួក និងសក់ពាក់ ខណៈការនាំចូលកើនឡើង ៧១,៣ភាគរយដោយតម្រូវការជីកើនឡើងខ្លាំង។ ប្រាក់ចំណូលជាមធ្យមរបស់ប្រជាជនកូរ៉េខាងជើងសម្រាប់មនុស្សម្នាក់ក្នុងឆ្នាំ ២០២៣ ត្រូវបានគេប៉ាន់ប្រមាណថាមានចំនួន ១,៥៩លានវ៉ុន (ប្រមាណ ១១៤៨ដុល្លារ)។ កាលពីមុន សេដ្ឋកិច្ចរបស់កូរ៉េខាងជើងបានធ្លាក់ចុះ ០,២ភាគរយក្នុងឆ្នាំ២០២២, ០,១ភាគរយនៅឆ្នាំ ២០២១ និង ៤,៥ភាគរយក្នុងឆ្នាំ ២០២០ ស្របពេលមានការរឹតបន្តឹងទាក់ទងជំងឺកូវីដ-១៩ និងការដាក់ទណ្ឌកម្មរបស់អង្គការសហប្រជាជាតិ។ ធនាគារ BOK វាយតម្លៃការស្ទុះងើបឡើងវិញនៅឆ្នាំ២០២៣ ជាបណ្តោះអាសន្នដោយសារមានកត្តាវិជ្ជមានមួយចំនួនដូចជា លទ្ធភាពនៃកំណើនបន្ថែមទៀតនៅក្នុងពាណិជ្ជកម្មជាមួយចិន និងការពង្រីកកិច្ចសហប្រតិបត្តិការសេដ្ឋកិច្ចជាមួយរុស្ស៊ី។ កាលពីខែមុន ទីក្រុងព្យុងយ៉ាង និងទីក្រុងមូស្គូបានព្រមព្រៀងគ្នាពង្រីកកិច្ចសហប្រតិបត្តិការលើវិស័យពាណិជ្ជកម្ម សេដ្ឋកិច្ច និងការវិនិយោគ អំឡុងដំណើរទស្សនកិច្ចរបស់ប្រធានាធិបតីរុស្ស៊ី លោក វ្ល៉ាឌីមៀ ពូទីន ទៅកាន់កូរ៉េខាងជើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3613.txt
|
ក្នុងនាមជាម្ចាស់ជើងឯកនាំចេញរថយន្តនៅឆ្នាំ២០២៣ ចិនបន្តនាំមុខជប៉ុននៅឆមាសទី១ ឆ្នាំ ២០២៤។ ការនាំចេញរថយន្តជប៉ុនធ្លាក់ចុះ ០,៣ភាគរយ បើធៀបនឹងឆ្នាំមុន។
|
បើផ្អែកតាមទិន្នន័យពីសាជីវកម្មឧស្សាហកម្មរបស់ប្រទេសទាំងពីរ ចិនបន្តនាំមុខជប៉ុនលើការនាំចេញរថយន្ត។ រយៈពេល ៦ខែឆ្នាំនេះ បរិមាណនាំចេញរថយន្តរបស់ជប៉ុនធ្លាក់ចុះ ០,៣ភាគរយ បើធៀបគ្រាដូចគ្នាឆ្នាំមុន មកនៅត្រឹម ២,០២លានគ្រឿង។ នេះបើតាមសមាគមអ្នកផលិតរថយន្តជប៉ុន។ តួលេខនេះរួមទាំងរថយន្តដឹកអ្នកដំណើរ ១,៨៣លានគ្រឿង និងរថយន្តពាណិជ្ជកម្មចំនួន ១៨៧ពាន់គ្រឿង។ ក្រុមហ៊ុនផលិតរថយន្តចិនបាននាំចេញរថយន្តជាង ២,៧៩លានគ្រឿងនៅឆមាសទី១ ឆ្នាំនេះ កើនឡើង ៣១ភាគរយធៀបគ្រាដូចគ្នាឆ្នាំមុន។ នេះបើតាមសមាគមអ្នកផលិតរថយន្តចិន។ តួលេចនេះរួមទាំងរថយន្តដឹកអ្នកដំណើរ ២,៣៤លានគ្រឿង និងរថយន្តពាណិជ្ជកម្ម ២៥៤ពាន់គ្រឿង។ ក្នុងចំណោមការនាំចេញរថយន្តចិននៅពាក់កណ្តាលឆ្នាំនេះ រថយន្តប្រើប្រាស់សាំង និងប្រេងកើន ៣៦ភាគរយមានចំនួនជិត ២,១៩លានគ្រឿង។ ការនាំចេញរថយន្តអគ្គិសនីក៏កើន ១៣ភាគរយ ប្រមាណ ៦០៥ពាន់គ្រឿង។ បណ្តាក្រុមហ៊ុននាំចេញរថយន្តកំពូលទាំង៥ របស់ចិនរួមមាន Chery, SAIC, Changan, Geely និង BYD។ ម៉ាករថយន្តចិនដណ្តើមទីផ្សារអឺរ៉ុប ១១ភាគរយនៅពាក់កណ្តាលឆ្នាំនេះ។ យ៉ាងណាមិញ ការនាំចូលរថយន្តចិនទៅតំបន់នេះ ត្រូវប្រឈមការយកពន្ធយ៉ាងតឹងរ៉ឹង ដែលមានសុពលភាពចាប់ពីខែកក្កដា ឆ្នាំនេះតទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3614.txt
|
ចាប់ពីថ្ងៃទី២៧ ខែតុលា ឆ្នាំ២០២៤ ក្រុមហ៊ុន Vietnam Airlines នឹងដំណើរការជើងហោះហើរត្រង់រវាងទីក្រុងហាណូយ និងរាជធានីភ្នំពេញ ជាមួយនឹងជើងហោះហើរទៅមកចំនួន ៤ដងក្នុងមួយសប្តាហ៍។
|
ក្រុមហ៊ុនអាកាសចរណ៍វៀតណាម (Vietnam Airlines) នៅថ្ងៃទី១៣ ខែកក្កដា បានប្រកាសជើងហោះហើរត្រង់រវាងទីក្រុងហាណូយ-ភ្នំពេញ។ ទន្ទឹមនេះ ក្រុមហ៊ុនបានចុះហត្ថលេខាលើកិច្ចព្រមព្រៀងសហប្រតិបត្តិការជាមួយដៃគូនានាជាមួយកម្ពុជា ដើម្បីជំរុញការអភិវឌ្ឍវិស័យអាកាសចរណ៍ និងទេសចរណ៍នៅក្នុងប្រទេសទាំងពីរ។ បើតាមសេចក្តីប្រកាសរបស់ Vietnam Airlines ក្រុមហ៊ុននឹងដំណើរការជើងហោះហើរត្រង់រវាងទីក្រុងហាណូយ និងរាជធានីភ្នំពេញ ចាប់ពីថ្ងៃទី ២៧ ខែតុលា ឆ្នាំ ២០២៤។ ការហោះហើរត្រង់នេះមានចំនួន ៤ជើងក្នុងមួយសប្តាហ៍ គឺនៅថ្ងៃចន្ទ ពុធ សុក្រ និងថ្ងៃអាទិត្យ។ បច្ចុប្បន្ន ភ្ញៀវដែលចង់ធ្វើដំណើរពីហាណូយទៅទីក្រុងភ្នំពេញ ត្រូវចុះចតនៅទីក្រុងវៀងចន្ទន៍របស់ឡាវជាមុនសិន។ ផ្លូវហោះហើរថ្មីនេះ នឹងបង្កើនចំនួនជើងហោះហើរសរុបរវាងវៀតណាម និងកម្ពុជារបស់ក្រុមហ៊ុន Vietnam Airlines ដល់ទៅ៥ជើងក្នុងមួយសប្តាហ៍ចាប់ពីចុងខែតុលាតទៅ។ លើសពីនេះ ចំនួនជើងហោះហើរសរុបរវាងប្រទេសទាំងពីរនឹងកើនឡើងដល់ ៨៦ជើងក្នុងមួយសប្តាហ៍។ នេះបើតាមសារព័ត៌មានវៀតណាម VOV៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3615.txt
|
មូលនិធិរូបិយវត្ថុអន្តរជាតិ(IMF) បានអនុម័តប្រាក់កម្ចីជាង ២,២ពាន់លានដុល្លារដល់អ៊ុយក្រែន សម្រាប់ជាជំនួយពង្រឹងស្ថិរភាពម៉ាក្រូសេដ្ឋកិច្ចនៅក្នុងប្រទេស។
|
នៅថ្ងៃទី២៨ ខែមិថុនា ក្រុមប្រឹក្សាប្រតិបត្តិនៃមូលនិធិរូបិយវត្ថុអន្តរជាតិ (IMF) បានអនុម័តប្រាក់កម្ចីដែលមានតម្លៃ ២,២ពាន់លានដុល្លារដល់អ៊ុយក្រែន ក្រោមកម្មវិធីប្រាក់កម្ចីដែលមានស្រាប់។ សេចក្តីថ្លែងការណ៍របស់ IMF បានបញ្ជាក់យ៉ាងច្បាស់ថា ប្រាក់កម្ចីខាងលើនឹងត្រូវប្រើប្រាស់សម្រាប់ជំនួយជាថវិកាសម្រាប់អ៊ុយក្រែន ក្រោមកិច្ចព្រមព្រៀងប្រាក់កម្ចីរយៈពេល ៤៨ខែ ដែលទំហំសរុបប្រមាណ ៧,៦ពាន់លានដុល្លារ។ នាយកគ្រប់គ្រង IMF លោកស្រី Kristalina Georgieva បានវាយតម្លៃថា ទោះបីជាមានជម្លោះក៏ដោយ ស្ថិរភាពម៉ាក្រូសេដ្ឋកិច្ច និងហិរញ្ញវត្ថុរបស់អ៊ុយក្រែនត្រូវបានរក្សាតាមរយៈការបង្កើតគោលនយោបាយដោយរដ្ឋាភិបាលអ៊ុយក្រែន ព្រមទាំងការគាំទ្រយ៉ាងសំខាន់ពីជំនួយខាងក្រៅ។ លោកស្រីសង្គត់ធ្ងន់ថា៖ «សេដ្ឋកិច្ចរបស់ប្រទេសនេះនៅតែមានភាពធន់នឹងការឆ្លុះបញ្ចាំងពីការបន្តសម្របខ្លួនរបស់ប្រជាជន និងអាជីវកម្ម»។ បើតាមការវាយតម្លៃរបស់ IMF នៅក្នុងត្រីមាសទី១ សេដ្ឋកិច្ចរបស់អ៊ុយក្រែនមាននិរន្តរភាពជាងការរំពឹងទុក ប៉ុន្តែបានព្រមានថា អនាគតនឹងមិនមានភាពវិជ្ជមានខ្លាំងនោះទេ។ IMF រំពឹងថា សេដ្ឋកិច្ចរបស់អ៊ុយក្រែននឹងកើនឡើងពី ២,៥-៣,៥ភាគរយនៅឆ្នាំនេះ ទាបជាងការព្យាករខែមេសា ៣,២ភាគរយបន្តិច។ ការព្យាករសម្រាប់ឆ្នាំ ២០២៥ គឺមានអត្រា ៥,៥ភាគរយដែលជាការថយចុះខ្លាំងបើធៀបនឹងការព្យាករចំនួន ៦,៥ភាគរយដែលបានផ្តល់ឱ្យក្នុងខែមេសា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3616.txt
|
ដើម្បីមានប្រាក់ចំណូលគ្រប់គ្រាន់សម្រាប់ទិញផ្ទះ គូស្នេហ៍វ័យក្មេងនៅសិង្ហបុរីប្រញាប់ប្រញាល់រៀបការ ដើម្បីគ្រប់លក្ខខណ្ឌទទួលបានអត្ថប្រយោជន៍ជាច្រើនពីការឧបត្ថម្ភធនរបស់រដ្ឋាភិបាល។
|
ក្រោយណាត់ជួបគ្នា២ដង កញ្ញា Serena Wong និងមិត្តប្រុសបានពិភាក្សាពីគម្រោងរៀបការ ដើម្បីមានសិទ្ធិទិញលំនៅឋានសង្គម។ ស្ត្រីដែលមានវ័យ ២៨ឆ្នាំមួយរូបជាអ្នកគ្រប់គ្រងក្នុងក្រុមហ៊ុនបច្ចេកវិទ្យាមួយនៅសិង្ហបុរី ជាមួយមិត្តប្រុសបានដាក់ពាក្យទិញផ្ទះសង្គម ក្រោយពួកគេណាត់ជួបជាលើកទី២។ ក្នុងរយៈពេល ១០ខែបន្ទាប់ ពួកគេត្រូវដាក់ប្រាក់កក់ចំនួនជាង២,៩ម៉ឺនដុល្លារ ហើយត្រូវរង់ចាំ ៥ឆ្នាំ ដើម្បីទិញអាផាតមិនដែលមានបន្ទប់គេង៣ ដែលមានតម្លៃជាង ៤៥ម៉ឺនដុល្លារនៅកណ្តាលមជ្ឈមណ្ឌល Queenstown ។ តម្លៃអាផាតមិននៅទីនេះ គឺថ្លៃជាងទីផ្សារទូទៅ ៥០ភាគរយ។ ក្រៅពីប្រាក់កក់ អ្នកទាំងពីរត្រូវដាក់ច្បាប់ចម្លងសំបុត្រអាពាហ៍ពិពាហ៍ទៅកាន់ក្រុមប្រឹក្សាលំនៅឋានសិង្ហបុរីក្នុងរយៈពេល ៣ខែ គឺចាប់ពីពេលទទួលបានសោចូលនៅផ្ទះ។ ការសម្រេចចិត្តឆាប់រៀបការដើម្បីទិញផ្ទះដូចកញ្ញា Serena Wong គឺមិនមែនជារឿងចម្លែកទេសម្រាប់ប្រជាជនសិង្ហបុរី។ ការសន្សំលុយដើម្បីទិញផ្ទះ ឬការបន្តនៅម្នាក់ឯងយូរ និងធ្វើឲ្យថ្លៃដើមផ្ទះកើនឡើង ជាហេតុជំរុញឲ្យប្រជាជនវ័យក្មេងជាច្រើននៅសិង្ហបុរីឆាប់រៀប។ អ្នកកាន់កាប់ផ្ទះផ្ទាល់ខ្លួននៅសិង្ហបុរីមានជិត ៩០ភាគរយ ដោយមានប្រជាពលជនច្រើនជាង ៣ភាគ៤ រស់នៅក្នុងផ្ទះល្វែងសង្គមដែលផ្តល់ដោយក្រុមប្រឹក្សាលំនៅដ្ឋាន និងអភិវឌ្ឍន៍របស់រដ្ឋាភិបាល(HDB)។ អាផាតមិនទាំងនេះមានទំហំធំទូលាយ និងមានទីតាំងល្អ ដែលតម្លៃលក់បានកើនឡើងជាង ៨០ភាគរយចាប់តាំងពីឆ្នាំ ២០០៩។ ប្រជាជនអាចទិញអាផាតមិនដែលមានតំលៃថោកជាង និងទទួលបានការឧបត្ថម្ភធនលំនៅដ្ឋានពីរដ្ឋាភិបាល។ ទោះជាយ៉ាងណាក៏ដោយ អ្នកទិញផ្ទះត្រូវបំពេញលក្ខខណ្ឌមួយចំនួន។ ជាពិសេស អ្នកដែលមានអាយុក្រោម ៣៥ឆ្នាំត្រូវភ្ជាប់ជាមួយលិខិតភ្ជាប់ពាក្យ រៀបការ មានកូន ឬស្នើសុំទិញផ្ទះជាមួយសមាជិកគ្រួសារផ្សេងទៀត។ ដោយឡែក សម្រាប់អាផាតមិនថ្មី ប្ដីប្រពន្ធត្រូវតែស្ថិតក្នុងក្រុមដែលមានចំណូលទាប (ក្រោម ១០៣០០ដុល្លារ) ដើម្បីទទួលបានការឧបត្ថម្ភធនពីរដ្ឋាភិបាល។ ការណ៍នេះ ជំរុញឱ្យយុវជនជាច្រើនចាប់ផ្តើមប្រញាប់ប្រញាល់រៀបអាពាហ៍ពិពាហ៍ ហើយសុខចិត្តដាក់ប្រាក់រហូតដល់២០ភាគរយ ដើម្បីមានអាផាតមិនមុនពេលចាប់ផ្តើមសាងសង់។ ប៉ុន្តែប្រសិនបើពួកគេលែងលះមុនទទួលបានផ្ទះ នោះពួកគេនឹងបាត់បង់ប្រាក់កក់។ កញ្ញា Phyllis Kum អាយុ ២៥ឆ្នាំបានទិញអាផាតមិនតម្លៃជាង ៤០ម៉ឺនដុល្លារការពីខែធ្នូ ឆ្នាំ២០២៣ ហើយអាចផ្លាស់ទៅរស់នៅក្នុងឆ្នាំ ២០២៧។ ប៉ុន្តែប្រសិនបើប្រាក់ចំណូលរបស់នាង និងគូស្នេហ៍កើនឡើង ពួកគេប្រហែលជាមិនមានសិទ្ធិចុះឈ្មោះទិញផ្ទះទៀតទេ។ គណនេយ្យករវ័យ ២៥ឆ្នាំរូបនេះ បានជួបមិត្តប្រុសរបស់នាងកាលពីខែមិថុនា ឆ្នាំ២០២២។ នាងបានស្នើទិញផ្ទះក្រោយពីណាត់ជួបមិត្តប្រុសជាលើកទី២។ អ្នកទាំងពីរនឹងដាក់ប្រាក់កក់ ៥ភាគរយហើយគ្រោងនឹងរៀបការនៅឆ្នាំ ២០២៦។ អត្រាមានកូនសរុបរបស់សិង្ហបុរីបានធ្លាក់ចុះអស់រយៈពេលជាច្រើនឆ្នាំ ហើយឈានដល់កម្រិតទាបជាប្រវត្តិសាស្ត្រគឺ ០,៩៧ក្នុងឆ្នាំ ២០២៣។ រដ្ឋាភិបាលសិង្ហបុរីជំរុញឱ្យប្រជាជនមានកូនកាន់តែច្រើន ដោយផ្តល់អត្ថប្រយោជន៍ និងការឧបត្ថម្ភដ៏គួរឱ្យទាក់ទាញជាច្រើន។ ទាក់ទិននឹងបញ្ហានេះ គូស្វាមីភរិយាវ័យក្មេងអាចទទួលបានប្រាក់ឧបត្ថម្ភលំនៅដ្ឋានរហូតដល់ជិត ៦ម៉ឺនដុល្លារ។ ជាពិសេស អ្នកទិញផ្ទះលើកដំបូង គូស្វាមីភរិយាវ័យក្មេង ឬគ្រួសារដែលមានកូន នឹងត្រូវបានផ្តល់អាទិភាពនៅពេលទទួលបានផ្ទះល្វែងថ្មី។ លោក Alwyn Lim សាស្ត្រាចារ្យរងផ្នែកសង្គមវិទ្យានៅសាកលវិទ្យាល័យគ្រប់គ្រងសិង្ហបុរីបាននិយាយថា ៖« លំនៅដ្ឋានសង្គមបានលើកទឹកចិត្តដល់បំណងប្រាថ្នារបស់យុវជន ក្នុងការកសាងគ្រួសារ»។ នេះបើតាមសារព័ត៌មាន Bloomberg។ តួលេខពីការិយាល័យស្ថិតិសិង្ហបុរីបង្ហាញថា អាយុជាមធ្យមនៅអាពាហ៍ពិពាហ៍ដំបូងសម្រាប់ស្ត្រី និងបុរសគឺ ២៩,៣ និង ៣០,៧ឆ្នាំរៀងគ្នាក្នុងឆ្នាំ ២០២២ បើធៀបនឹង ២៦,២ និង ២៨,៨ភាគរយក្នុងឆ្នាំ២០០១។ គោលនយោបាយទិញផ្ទះថ្មី អាចជំរុញអត្រារៀបអាពាហ៍ពិពាហ៍ ប៉ុន្តែការលែងលះក៏កើនឡើងផងដែរ។ ការសិក្សាដែលបានបោះពុម្ពផ្សាយនាពេលថ្មីៗនេះដោយអ្នកសិក្សាចំនួនបួននាក់មកពីសាកលវិទ្យាល័យជាតិសិង្ហបុរី (NUS) បានរកឃើញថា ការកើនឡើងនៃអត្រាអាពាហ៍ពិពាហ៍ និងការលែងលះ ស្របពេលនៃការចាប់ផ្តើមកម្មវិធីលំនៅដ្ឋានសាងសង់ដើម្បីបញ្ជាទិញ (Bulit to Order) ក្នុងឆ្នាំ២០០១ និងបានពង្រីកកម្មវិធីពីឆ្នាំ២០១១។ អំឡុងពេលនៃការស្ទង់មតិពីឆ្នាំ ២០០០ ដល់ឆ្នាំ២០១៤ ជាមួយនឹងមនុស្សប្រហែល២លាននាក់ អត្រាអាពាហ៍ពិពាហ៍របស់ស្ត្រីដែលមានអាយុពី ២៥ ទៅ ២៩ឆ្នាំបានកើនឡើងពី៤៥ភាគរយ ទៅ៦០ភាគរយ។ បុរសដែលមានអាយុពី ៣០-៣៤ឆ្នាំកើនឡើងពី ២២ភាគរយទៅ ៣៧ភាគរយ។ ទោះជាយ៉ាងណាក៏ដោយ អ្នកស្រាវជ្រាវក៏បានរកឃើញថា អត្រានៃការលែងលះក៏កើនឡើងតាមអាយុផងដែរ។ ស្ត្រីអាយុ ៣០-៣៤ឆ្នាំកើនឡើងពី ៤ភាគរយទៅ ៧,២ភាគរយ ខណៈបុរសដែលមានអាយុពី ៣៥-៣៩ឆ្នាំកើនឡើងពី ៣,៥ភាគរយទៅ ៦,៣ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3617.txt
|
ត្រឹម ៦ខែឆ្នាំនេះ រុស្ស៊ីបានកើបប្រាក់ជាង ៦៥ពាន់លានដុល្លារពីការលក់ប្រេង និងឧស្ម័ន ដែលជាការកំណើនដ៏ខ្ពស់ បើធៀបរយៈពេលដូចគ្នាកាលពីឆ្នាំមុន។
|
ទិន្នន័យពីក្រសួងហិរញ្ញវត្ថុរុស្ស៊ីនៅថ្ងៃទី៣ ខែកក្កដាបានបង្ហាញថា នៅក្នុងឆមាសទី១ ឆ្នាំនេះ ចំណូលបានមកពីការលក់ប្រេងនិងឧស្ម័នបានកើនឡើង ៤១ភាគរយធៀបនឹងរយៈពេលដូចគ្នាកាលពីឆ្នាំមុន មានតម្លៃ ៦៥,១ពាន់លានដុល្លារ។ មូលហេតុចម្បងដោយសារថ្លៃប្រេងកើនឡើង និងប្រាក់រូប្លិ៍ចុះខ្សោយ។ ប្រេង និងឧស្ម័នជាប្រភពចំណូលដ៏សំខាន់សម្រាប់រដ្ឋាភិបាលរុស្ស៊ី ដែលរួមចំណែកប្រហែល ៣០-៥០ភាគរយនៃថវិកាជាតិក្នុងទសវត្សរ៍កន្លងមក។ សង្គ្រាមនៅអ៊ុយក្រែនបណ្តាលឱ្យលោកខាងលិចដាក់ទណ្ឌកម្មជាច្រើនដើម្បីដាក់សម្ពាធដល់រុស្ស៊ី ។ ទោះជាយ៉ាងណាក៏ដោយ អ្នកវិភាគមើលឃើញថា រហូតមកដល់ពេលនេះ គោលនយោបាយនេះគ្រាន់តែធ្វើឱ្យលំហូរនៃថាមពលរុស្ស៊ីផ្លាស់ប្តូរទិសដៅតែប៉ុណ្ណោះ ដោយផ្លាស់ប្តូរពីខាងលិចទៅខាងកើត។ នៅឆមាសទី១ ឆ្នាំនេះ តម្លៃប្រេង Urals របស់រុស្ស៊ីជាមធ្យម ៦៩,១ដុល្លារក្នុងមួយបារ៉ែល ខ្ពស់ជាងការនាំចេញដែលកំណត់ដោយលោកខាងលិចត្រឹម ៦០ដុល្លារ និងកើនឡើងពី ៥២,៥ដុល្លារក្នុងមួយប៉ារ៉ែលនៅគ្រាដូចគ្នាកាលពីឆ្នាំមុន។ កាលពីដើមឆ្នាំនេះ តម្លៃប្រាក់រូប្លិ៍បានធ្លាក់ថ្លៃដែលជាមធ្យម ៩០,៨រូប្លិ៍ក្នុង ១ដុល្លារ។ អត្រាប្តូរប្រាក់នៅក្នុងឆមាសទី១ ឆ្នាំមុនគឺ ៧៦,៩រូប្លិ៍ក្នុង ១ដុល្លារ។ នៅឆ្នាំនេះ រុស្ស៊ីត្រូវបានគេរំពឹងថានឹងប្រមូលបានជាង ១២១ពាន់លានដុល្លារ ពីការលក់ប្រេង និងឧស្ម័ន ដែលកើនឡើង២១ភាគរយ បើប្រៀបធៀបទៅនឹងឆ្នាំមុន។ ថវិការុស្ស៊ីមានឱនភាពរយៈពេល ២ឆ្នាំជាប់ៗគ្នាចំនួនជាង ៣៤ពាន់លានដុល្លារដែលស្មើនឹង២ភាគរយនៃផលិតផលក្នុងស្រុកសរុប (GDP)។ មូលហេតុដោយសារប្រទេសនេះចំណាយច្រើនលើវិស័យការពារជាតិ និងសន្តិសុខក្រោយផ្ទុះសង្គ្រាមនៅអ៊ុយក្រែន។ កាលពីឆ្នាំមុន GDP របស់រុស្ស៊ីបានកើនឡើង ៣,៦ភាគរយ បន្ទាប់ពីបានធ្លាក់ចុះដល់ ១,២ភាគរយកាលពីឆ្នាំ ២០២២។ ប្រធានាធិបតីរុស្ស៊ី លោក វ៉្លាឌីមៀ ពូទីន បានលើកឡើងម្តងហើយម្តងទៀតអំពីអត្រាកំណើនសេដ្ឋកិច្ចរបស់រុស្ស៊ីដោយអះអាងថា តួលេខនេះប្រសើរជាងប្រទេសលោកខាងលិច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3618.txt
|
ប្រធានាធិបតីរុស្ស៊ី លោក វ្ល៉ាឌីមៀ ពូទីន បានអះអាងនៅថ្ងៃទី១១ ខែកក្កដា ថា ប្លុកសេដ្ឋកិច្ច BRICS អាចនឹងបង្កើតសភារបស់ខ្លួននៅពេលអនាគត។ នេះបើតាមសារព័ត៌មាន RT។
|
ថ្លែងទៅកាន់អ្នកចូលរួមក្នុងវេទិកាសភា BRICS លើកទី១០ នៅទីក្រុង St. Petersburg លោក ពូទីន បានអះអាងថា កិច្ចប្រជុំទៀងទាត់របស់សមាជិកសភាមកពីបណ្តាប្រទេស BRICS នឹងជួយដល់ដំណើរការនៃការបង្កើតសភាផ្ទាល់ខ្លួន។ លោកសង្គត់ធ្ងន់ថា ៖«BRICS មិនទាន់មានរចនាសម្ព័ន្ធសភាជាស្ថាប័នផ្ទាល់ខ្លួននៅឡើយទេ។ ប៉ុន្តែខ្ញុំជឿថាគំនិតនេះនឹងត្រូវបានសម្រេចនាពេលអនាគត។ វេទិការបស់អ្នក ខ្ញុំប្រាកដថានឹងរួមចំណែកដល់កិច្ចការនេះ»។ ប្រធានាធិបតីរុស្ស៊ីរូបនេះ បានសរសើរកិច្ចខិតខំប្រឹងប្រែងរបស់សមាជិកសភាក្នុងការពង្រឹងទំនាក់ទំនងរវាងប្រទេសជាសមាជិក BRICS និងដោះស្រាយបញ្ហាអភិវឌ្ឍន៍សេដ្ឋកិច្ចសង្គម ធ្វើឲ្យប្រសើរឡើងនូវសុខុមាលភាពរបស់ប្រទេស កាត់បន្ថយភាពតានតឹងអន្តរជាតិ ព្រមទាំងបង្កើតសណ្តាប់ធ្នាប់ពិភពលោកកាន់តែត្រឹមត្រូវ ប្រជាធិបតេយ្យ ពហុប៉ូល និងពហុភាគី។ «ការកើតឡើងនៃសណ្តាប់ធ្នាប់ពិភពលោកដែលឆ្លុះបញ្ចាំងពីតុល្យភាពនៃអំណាចពិតប្រាកដ ក៏ដូចជាភូមិសាស្ត្រនយោបាយ សេដ្ឋកិច្ច និងប្រជាសាស្រ្តថ្មី ជាដំណើរការដ៏ស្មុគស្មាញ ដែលជារឿយៗមានការលំបាកច្រើន»។ លោក ពូទីន បានបញ្ជាក់បែបនេះ។ លោកបានគូសបញ្ជាក់ពីសម្ពាធមួយចំនួន ចំពោះក្រុមប្រទេសចាត់ទុកខ្លួនឯងថាឯករាជ្យ បានលើកហេតុផលដោយការបង្ខិតបង្ខំ ការដាក់ទណ្ឌកម្មឯកតោភាគី ការអនុវត្តច្បាប់ពាណិជ្ជកម្ម និងការបង្ខូចកេរ្តិ៍ឈ្មោះ ដែលកំពុងត្រូវបានប្រើប្រាស់ផ្ទុយនឹងច្បាប់អន្តរជាតិ។ បន្ថែមពីនេះ លោក ពូទីន បានសរសើរ BRICS ដែលតែងផ្តល់អាទិភាពដល់ការផ្លាស់ប្តូរជាវិជ្ជមាននៅក្នុងសេដ្ឋកិច្ចពិភពលោក ដោយផ្តោតលើការជំរុញចំណែកនៃរូបិយប័ណ្ណជាតិក្នុងពាណិជ្ជកម្ម និងការវិនិយោគ និងការអភិវឌ្ឍឧបករណ៍ហិរញ្ញវត្ថុដែលមានសុវត្ថិភាព និងអាចទុកចិត្តបាន និងយន្តការទូទាត់គ្នាទៅវិញទៅមក។ ក្រុមប្រទេស BRICS បង្កើតឡើងក្នុងឆ្នាំ២០០៩ រួមមាន ប្រេស៊ីល រុស្ស៊ី ឥណ្ឌា និងចិន បានបន្ថែមអាហ្រ្វិកខាងត្បូងក្នុងឆ្នាំ២០១១។ កាលពីខែធ្នូឆ្នាំមុន ប្រទេសចំនួន៦ បន្ថែមទៀតបានចូលរួមជាមួយក្រុមនេះ ប៉ុន្តែបានសម្រេចរក្សាឈ្មោះដែលមានស្រាប់ BRICS៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3619.txt
|
អនុប្រធានាធិបតីអាម៉េរិក លោកស្រី កាម៉ាឡា ហារីស ទំនងនឹងក្លាយជាបេក្ខជនបក្សប្រជាធិបតេយ្យជំនួសលោក ចូ បៃឌិន ដែលប្រជែងកៅអីសេតវិមាននៅខែវិច្ឆិកាខាងមុខ។ បញ្ហាអន្តោប្រវេសន៍ សេដ្ឋកិច្ច បរិស្ថាន សង្គ្រាម សុទ្ធសឹងតែជាប្រធានបទក្តៅសម្រាប់ប្រជែងសន្លឹកឆ្នោតជាមួយបក្សសាធារណរដ្ឋ។
|
ប្រធានាធិបតីអាម៉េរិកលោក ចូ បៃឌិន នៅថ្ងៃទី២១ ខែកក្កដា បានប្រកាសលើបណ្តាញសង្គម X ថាលោកនឹងឈប់ឈរឈ្មោះសម្រាប់ការបោះឆ្នោតឡើងវិញ។ ពាក់ព័ន្ធនឹងបញ្ហានេះ អនុប្រធានាធិបតី លោកស្រី កាម៉ាឡា ហារីស ទំនងជានឹងជំនួសរូបលោកដើម្បីក្លាយជាបេក្ខជនប្រធានាធិបតីរបស់គណបក្សប្រជាធិបតេយ្យ នៅក្នុងការបោះឆ្នោតខែវិច្ឆិកាខាងមុខនេះ។ ជុំវិញការផ្លាស់ប្តូរបេក្ខជនបក្សនាពេលនេះ ប្រសិនបើលោកស្រី ហារីស ជាប់ជាបេក្ខជនប្រធានាធិបតេយ្យមែននោះ តើលោកស្រីនឹងប្រកាន់ជំហរគោលនយោបាយដឹកនាំប្រទេសអាម៉េរិកយ៉ាងដូចម៉្តេច? បញ្ហាអន្តោប្រវេសន៍ និងព្រំដែន លោកស្រី ហារីស ត្រូវបានគេដាក់ឈ្មោះថា«មហាក្សត្រីព្រំដែន»។ លោកស្រីទទួលបន្ទុកការងារការទូតជាមួយម៉ិកស៊ិក និងតំបន់ត្រីកោណខាងជើង ដើម្បីដោះស្រាយបញ្ហាឫសគល់នៃអន្តោប្រវេសន៍។ ក្នុងនាមជាអនុប្រធានាធិបតី លោកស្រីត្រូវបានចាត់តាំងឱ្យទទួលបន្ទុកបញ្ហាអន្តោប្រវេសន៍នៅតាមបណ្តោយព្រំដែនភាគខាងត្បូងក្នុងឆ្នាំ២០២១ ជាមួយនឹងភារកិច្ចចម្បងគឺ«ការពារជនចំណាកស្រុកខុសច្បាប់»។ បញ្ហាអន្តោប្រវេសន៍ ជាប្រធានបទក្តៅមួយក្នុងការបោះឆ្នោតប្រធានាធិបតីអាម៉េរិកនៅឆ្នាំនេះ។ នៅក្នុងសន្និសីរបស់គណៈកម្មាធិការជាតិសាធារណរដ្ឋ (RNC) នាពេលថ្មីៗនេះ សមាជិកសភាមកពីបក្សសាធារណរដ្ឋបានរិះគន់យ៉ាងខ្លាំងចំពោះវិធីសាស្រ្តរបស់រដ្ឋបាលលោក បៃឌិន-ហារីសចំពោះបញ្ហាព្រំដែន ដែលបណ្តាលឱ្យមានការកើនឡើងនូវចំនួនអន្តោប្រវេសន៍។ នៅក្រោមរដ្ឋបាលរបស់លោក បៃឌិន ជនអន្តោប្រវេសន៍ពីម៉ិកស៊ិកទៅកាន់អាម៉េរិកមានចំនួនកើនខ្លាំងកាលពីចុងឆ្នាំ២០២៣ ដោយក្នុងមួយខែធ្នូ មានជនអន្តោប្រវេសន៍ប្រមាណ ២៥ម៉ឺននាក់ ដែលលើសពីកំណត់ត្រាខ្ពស់បំផុតកាលពីខែឧសភា ឆ្នាំ២០២២ ត្រឹមតែ ២២,៤ម៉ឺននាក់។ កាលពីខែមីនា លោកស្រី ហារីស ធ្លាប់បានអះអាងថា ក្រោមការណែនាំរបស់លោកស្រី ក្រុមហ៊ុនឯកជនបានសន្យាផ្តល់ប្រាក់ចំនួន ៥,២ពាន់លានដុល្លារ ដើម្បីជួយសហគមន៍នៅអាម៉េរិកកណ្តាលក្នុងកិច្ចខិតខំប្រឹងប្រែងដើម្បីបញ្ឈប់ការធ្វើអន្តោប្រវេសន៍ខុសច្បាប់ពីបារាំងទៅកាន់អាម៉េរិក។ លោកស្រីបានសង្គត់ធ្ងន់អំពីបញ្ហាអន្តោប្រវេសន៍ខុសច្បាប់នៅពេលនោះថា៖ «ពិតណាស់ នេះមិនមែនជាបញ្ហាកើតឡើងមួយភ្លែត មួយថ្ងៃទេ ហើយមិនអាចមានដំណោះស្រាយត្រឹមតែមួយថ្ងៃដែរ»។ បញ្ហាសេដ្ឋកិច្ច និងអតិផរណា នៅឯព្រឹត្តិការណ៍សេតវិមានមួយក្នុងខែឧសភា លោកស្រី ហារីស បានបង្ហាញពីសុទិដ្ឋិនិយមចំពោះលទ្ធផលសេដ្ឋកិច្ចក្រោមរដ្ឋបាលលោក បៃឌិន។ «អរគុណចំពោះច្បាប់កាត់បន្ថយអតិផរណា យើងបានបណ្តាក់ទុនរាប់ពាន់លានដុល្លារក្នុងការកសាងឡើងវិញនូវផ្លូវ ស្ពាន ចិញ្ចើមផ្លូវ និងសេដ្ឋកិច្ចថាមពលបៃតង។ នេះជួយឲ្យការដោះស្រាយវិបត្តិអាកាសធាតុតាមរបៀបដែលពង្រឹងភាពបន្សាំ និងធន់»។ លោកស្រី ហារីស បានបញ្ជាក់បែបនេះ។ ទន្ទឹមនេះ លោកស្រីក៏បានសង្កត់ធ្ងន់ថា ចង់ឱ្យជនជាតិអាម៉េរិកគ្រប់រូបទទួលបានជោគជ័យផ្នែកហិរញ្ញវត្ថុ។ «ខ្ញុំជឿថាសេដ្ឋកិច្ចអាម៉េរិកត្រូវបានជំរុញដោយមហិច្ឆតា និងបំណងប្រាថ្នារបស់ជនជាតិអាម៉េរិកគ្រប់រូបក្នុងការច្នៃប្រឌិត និងក្លាយជាអ្នកមាន។ ដូច្នេះ ដើម្បីអភិវឌ្ឍសេដ្ឋកិច្ច យើងត្រូវតែវិនិយោគលើមហិច្ឆតា និងសេចក្តីប្រាថ្នានោះ»។ លោកស្រី ហារីស ថ្លែងបែបនេះនៅព្រឹត្តិការណ៍មួយក្នុងក្រុង Detroit ដោយជឿជាក់ថា ប្រជាជនគ្រប់រូបនៅអាម៉េរិកត្រូវតែមានលទ្ធភាពទទួលបានឱកាសដើម្បីជោគជ័យ និងរីកចម្រើន។ ក្រោមរដ្ឋបាលរបស់លោក បៃឌិន អតិផរណានៅអាម៉េរិកបានធ្លាក់ចុះពីអត្រាប្រមាណ ៩ភាគរយកាលពី២ឆ្នាំមុន មកត្រឹម ៣,៣ភាគរយកាលពីខែមិថុនា ឆ្នាំនេះ។ យ៉ាងណាមិញ អត្រាធ្លាក់ចុះនេះ នៅមិនទាន់ដល់គោលដៅ២ភាគរយដែលអាម៉េរិកចង់បាននៅឡើយ។ អំឡុងពេលលោកស្រី ហារីស ជាសមាជិកព្រឹទ្ធសភា លោកស្រីបានព្យាយាមជំរុញការអនុម័តច្បាប់ ដែលនឹងផ្តល់ប្រាក់ឧបត្ថម្ភពន្ធអតិបរមាចំនួន ៦ពាន់ដុល្លារ សម្រាប់គ្រួសារដែលមានចំណូលទាប និងមធ្យមនៅអាម៉េរិក។ លោកស្រីក៏ជាអ្នកតស៊ូមតិដ៏សំខាន់សម្រាប់ការលើកលែងបំណុលនិស្សិត ហើយក៏ជាអ្នកដឹកនាំការជំរុញរបស់រដ្ឋបាល បៃឌិន ដើម្បីលុបចោលបំណុលសម្រាប់និស្សិតនៅសាលា Corinthian រាប់សែននាក់ដែរ។ បញ្ហាសង្គ្រាមនៅអ៊ុយក្រែន កាលពីខែមិថុនា លោកស្រី ហារីស បានប្រកាសថា អាម៉េរិកនឹងផ្តល់ជំនួយជាង ១,៥ពាន់លានដុល្លារដល់អ៊ុយក្រែន ជាមួយនឹងប្រាក់ដែលបានមកពីក្រសួងការបរទេស និងទីភ្នាក់ងារសហរដ្ឋអាមេរិកសម្រាប់ការអភិវឌ្ឍន៍អន្តរជាតិ (USAID) ។ ជំនួយហិរញ្ញវត្ថុនេះស្ថិតនៅក្នុងការកសាងហេដ្ឋារចនាសម្ព័ន្ធឡើងវិញ ធានាសន្តិសុខ និងគាំទ្រជនភៀសខ្លួន។ លោកស្រីជាដៃគូដ៏សំខាន់មួយរូបរបស់លោក បៃឌិន ក្នុងការដាក់គោលនយោបាយគាំទ្រដល់អ៊ុយក្រែន ដែលកំពុងមានសង្រ្គាមជាមួយរុស្ស៊ី។ អំឡុងសន្និសីទខែមិថុនាស្តីពីសន្តិភាពនៅអ៊ុយក្រែន លោកស្រី ហារីស បានសង្កត់ធ្ងន់លើការប្តេជ្ញាចិត្តរបស់អាម៉េរិកចំពោះប្រទេសអឺរ៉ុបខាងកើតនេះ។ «ថ្ងៃនេះខ្ញុំនៅទីនេះ ដើម្បីគាំទ្រអ៊ុយក្រែន ដោយចូលរួមជាមួយមេដឹកនាំជុំវិញពិភពលោក ក្នុងការគាំទ្រសន្តិភាពដ៏ត្រឹមត្រូវ និងនិរន្តរភាព»។ លោកស្រី ហារីស បានបញ្ជាក់បែបនេះទៅកាន់ភាគីអ៊ុយក្រែនដោយបន្តថា អំឡុងការទន្ទឹងរង់ចាំ និងធ្វើការឆ្ពោះទៅរកសន្តិភាពនោះ អាម៉េរិកប្តេជ្ញាជួយអ៊ុយក្រែនក្នុងការកសាងប្រទេសរបស់ខ្លួនឡើងវិញ។ បញ្ហាអាកាសធាតុ និងថាមពល លោកស្រី ហារីស មានទស្សនៈស្រដៀងនឹងលោក បៃឌិន លើបញ្ហាបរិស្ថាន និងថាមពល។ ពេញមួយអាជីពនយោបាយលោកស្រីតែងសង្កត់ធ្ងន់ថា ថាមពលស្អាត និងយុត្តិធម៌បរិស្ថាន (environmental justice) ជាអាទិភាពកំពូល។ អំឡុងយុទ្ធនាការឃោសនាបោះឆ្នោតប្រធានាធិបតីឆ្នាំ ២០២០ នៅពេលប្រកាសលោកស្រី ហារីស ជាអនុប្រធានលោក បៃឌិន លោកស្រីបានសង្កត់ធ្ងន់លើជំហរតឹងតែង ប្រឆាំងនឹងក្រុមហ៊ុនប្រេង និងឧស្ម័នធំៗនៅរដ្ឋកាលីហ្វ័រញ៉ា។ ទន្ទឹមនេះ លោកស្រីបានផ្តួចផ្តើមបណ្តឹងបរិស្ថានជាច្រើនក្នុងនាមជារដ្ឋអាជ្ញានៅសាន់ហ្វ្រាន់ស៊ីស្កូពីឆ្នាំ ២០០៤-២០១១ និងជាអគ្គរដ្ឋអាជ្ញារបស់រដ្ឋនេះពីឆ្នាំ ២០១១ដល់ឆ្នាំ ២០១៧។ បន្ទាប់ពីឆ្នាំ២០១៧ លោកស្រីជាសមាជិកព្រឹទ្ធសភានៃសភាសហរដ្ឋអាមេរិក។ កាលពីឆ្នាំមុន អនុប្រធានាធិបតីអាម៉េរិកបានបង្ហាញខ្លួនជាលើកដំបូងនៅក្នុងការចរចាអាកាសធាតុអន្តរជាតិ ដោយសង្កត់ធ្ងន់លើការប្តេជ្ញាចិត្តរបស់អាម៉េរិកក្នុងការចំណាយប្រាក់ ៣ពាន់លានដុល្លារសម្រាប់មូលនិធិអាកាសធាតុបៃតង។ លោកស្រីបានថ្លែងបែបនេះជាលើកដំបូងស្តីពីបញ្ហាអាកាសធាតុនៅឯសន្និសីទអង្គការសហប្រជាជាតិស្តីពីការប្រែប្រួលអាកាសធាតុ (COP28) លើកទី២៨ នៅទីក្រុងឌូបៃ។ ក្នុងនាមជាអនុប្រធានាធិបតីលោកស្រី ហារីស ក៏ចូលរួមក្នុងការអនុវត្តគោលនយោបាយរបស់ទីភ្នាក់ងារការពារបរិស្ថាន (EPA) របស់សហរដ្ឋអាមេរិក ដើម្បីដោះស្រាយបញ្ហាយុត្តិធម៌បរិស្ថានដែលមានតាំងពីយូរយារណាស់មកហើយ រួមទាំងកម្មវិធីតម្លៃរាប់ពាន់លានដុល្លារនៅអាម៉េរិក៕ អត្ថបទទាក់ទង តើលោក ត្រាំ អនុវត្តគោលនយោបាយសេដ្ឋកិច្ចបែបណា ប្រសិនជាប់ឆ្នោតឡើងវិញ? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_362.txt
|
ប្រធានគណៈកម្មការប្រឆាំងអំពើពុករលួយឥណ្ឌូណេស៊ី (KPK) លោក Firli Bahuri បានប្រកាសលាលែង ក្រោយមានជាប់ពាក់ព័ន្ធនិងការចោទប្រកាន់ពីបទជំរិតទារប្រាក់។
|
ប្រធានគណៈកម្មការលុបបំបាត់អំពើពុករលួយឥណ្ឌូណេស៊ី (KPK) លោក Firli Bahuri បានប្រកាសលាលែងពីតំណែងនៅថ្ងៃទី២១ ខែធ្នូ ដោយដាក់លិខិតទៅប្រធានាធិបតី ចូកូ វីដូដូ ។ លោក Firli Bahuri បានបម្រើការជាប្រមុខដឹកនាំ KPK នេះ អស់រយៈពេល ៤ឆ្នាំចាប់ពីឆ្នាំ២០១៩ ដល់ឆ្នាំ២០២៣។ ការលាលែងតំណែងរបស់លោក Firli Bahuri នាពេលនេះ ដើម្បីគេចចេញពីការសង្ស័យដែលត្រូវបានចោទដោយតុលាការក្រុងហ្សាការតាពីបទជំរិតទាប្រាក់ជាង៥០ម៉ឺនដុល្លារ។ ថ្លែងទៅកាន់អ្នកសារព័ត៌មាន លោក Firli Bahuri បាននិយាយថា ៖« ខ្ញុំបានដកខ្លួនចេញពីតួនាទីរបស់ប្រធាន KPK ហើយនឹងមិនស្វែងរកការបន្តអាណត្តិទៀតទេ»។ លោក Firli Bahuri មានអាយុ ៦០ឆ្នាំបានធ្វើការនៅអគ្គស្នងការនគរបាលជាតិមុនពេលត្រូវបានបោះឆ្នោតជ្រើសរើសជាប្រធាន KPK ដោយរដ្ឋសភាឥណ្ឌូណេស៊ីនៅថ្ងៃទី ២០ខែធ្នូឆ្នាំ២០១៩ សម្រាប់អាណត្តិ៤ឆ្នាំ។ កាលពីថ្ងៃទី២២ ខែវិច្ឆិកា លោក Firli Bahuri ត្រូវបានចោទប្រកាន់ពីបទជំរិតទារប្រាក់ពីអតីតរដ្ឋមន្ត្រីក្រសួងកសិកម្ម Syahrul Yasin Limpo មុនពេលមន្ត្រីជាន់ខ្ពស់រូបនេះត្រូវបាន KPK កំណត់ថាជាជនសង្ស័យពុករលួយ ហើយត្រូវបានចាប់ខ្លួន។ យោងតាមប៉ូលិសឥណ្ឌូណស៊ី អ្នកស៊ើបអង្កេតមានព័ស្តុតាងដើម្បីចោទប្រកាន់លោក Firli ដូចជាឯកសារអំពីប្រតិបត្តិការរូបិយប័ណ្ណបរទេសដែលមានតម្លៃជាង ៧,៤ពាន់លានរូពៀ (ប្រហែល ៥០ម៉ឺនដុល្លារ) នៅចន្លោះខែកុម្ភៈ ឆ្នាំ២០២១ ដល់ខែកញ្ញា ឆ្នាំ២០២៣ បន្ទាប់ពីធ្វើការឆែកឆេរផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3620.txt
|
បច្ចុប្បន្ន វិនិយោគិនជប៉ុនមានភាគហ៊ុនជាង ១,១ទ្រីលានដុល្លារនៅក្នុងមូលបត្របំណុលរបស់រដ្ឋាភិបាលអាម៉េរិក ដែលនាំមុខចិនមានជិត ៧៧០ពាន់លានដុល្លារ។
|
ក្រសួងរតនាគារអាម៉េរិក នៅថ្ងៃទី១៨ ខែកក្កដា បានចេញផ្សាយរបាយការណ៍ស្តីពីមូលបត្របំណុលរដ្ឋាភិបាលដោយបង្ហាញថា តម្លៃនៃមូលបត្របំណុលរដ្ឋាភិបាលអាម៉េរិកកាន់កាប់ដោយអង្គភាពបរទេសបានកើនដល់កំណត់ត្រាខ្ពស់កាលពីខែឧសភា ដោយមានចំនួន ៨,១២៩ទ្រីលានដុល្លារ។ តួលេខនេះ បានកើនឡើងជិត ១០០ពាន់លានដុល្លារ បើធៀបនឹងខែមេសា ឆ្នាំនេះ។ ប្រទេសដែលកាន់កាប់ចំណែកធំបំផុតគឺជប៉ុនមាន ១,១២៨ទ្រីលានដុល្លារ ធ្លាក់ចុះបន្តិចពី ១,១៥ទ្រីលានដុល្លារកាលពីខែមេសា។ តាមពីក្រោយដោយចិនដែលមានទំហំទឹកប្រាក់ ៧៦៨ពាន់លានដុល្លារ ក៏ធ្លាក់ចុះពី ៧៧០ពាន់លានដុល្លារក្នុងខែមេសា។ ប៉ុន្មានឆ្នាំកន្លងមកនេះ ជប៉ុននិងចិនបានឆ្លាស់គ្នាកាន់តំណែងកំពូលដែលកាន់កាប់មូលបត្របំណុលរបស់រដ្ឋាភិបាលអាម៉េរិក។ អតិផរណាទាប និងកំណើនសេដ្ឋកិច្ចក្នុងស្រុកយឺតអស់រយៈពេលជាច្រើនឆ្នាំបានធ្វើឱ្យអ្នកវិនិយោគជប៉ុនចាក់ទុនទៅក្រៅប្រទេស ដែលសំដៅទៅអាម៉េរិកច្រើនជាងគេ។ ទោះបីជាធនាគារកណ្តាលជប៉ុន (BOJ) បានបញ្ចប់គោលនយោបាយអត្រាការប្រាក់អវិជ្ជមានកាលពីខែមីនា ក៏អ្នកជំនាញយល់ថា លំហូរវិនិយោគទៅក្រៅប្រទេសនឹងមិនផ្លាស់ប្តូរទិសដៅនាពេលឆាប់ៗនេះទេ។ បច្ចុប្បន្ន វិនិយោគិនកំពុងចាប់អារម្មណ៍លើចំនួនមូលបត្របំណុលរដ្ឋាភិបាលអាម៉េរិកដែលជប៉ុនកាន់កាប់។ ការថយចុះនៃតួលេខនេះ ត្រូវបានគេយល់ថា ជាលទ្ធផលនៃអន្តរាគមន៍ដើម្បីគាំទ្រប្រាក់យ៉េន។ ចាប់ពីចុងខែមេសា ដល់ដើមខែឧសភា មន្ត្រីជប៉ុនបានចំណាយ ៦១,៥ពាន់លានដុល្លារ ដើម្បីគាំទ្ររូបិយប័ណ្ណក្នុងស្រុក។ នៅពេលនោះ ប្រាក់១ដុល្លារអាម៉េរិកត្រូវបានជួញដូរក្នុងរង្វង់តម្លៃ ១៦០,៨យ៉េន ដែលជាថ្លៃទាបបំផុតក្នុងរយៈពេល ៣៤ឆ្នាំ។ តម្លៃមូលបត្របំណុលរបស់រដ្ឋាភិបាលអាម៉េរិកបានកើនឡើងនាពេលថ្មីៗនេះ ដោយសារវិនិយោគិនរំពឹងថា ធនាគារកណ្តាលអាម៉េរិក (Fed) នឹងកាត់បន្ថយអត្រាការប្រាក់នៅឆ្នាំនេះ។ ចាប់តាំងពីដើមឆ្នាំ ទីផ្សារបានបន្តជំរុញការព្យាករឡើងវិញអំពីលទ្ធភាពដែល Fed អាចដំឡើងអត្រាការប្រាក់នៅខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_3621.txt
|
ថៃនឹងបិទហាងទំនិញរួចពន្ធនៅតំបន់អាកាសយានដ្ឋានអន្តរជាតិ ដើម្បីលើកទឹកចិត្តអ្នកទេសចរឱ្យចំណាយច្រើននៅហាងក្នុងស្រុក។
|
គណៈរដ្ឋមន្ត្រីថៃបានប្រកាសថា នឹងបិទហាងទំនិញរួចពន្ធ (duty-free shop)នៅក្នុងតំបន់អាកាសយានដ្ឋានអន្តរជាតិ ដើម្បីលើកទឹកចិត្តអ្នកទេសចរឱ្យចំណាយកាន់តែច្រើននៅហាងក្នុងស្រុក។ ការបិទហាងរួចពន្ធនេះ ត្រូវបានគេរំពឹងថានឹងជួយឱ្យការលក់រាយក្នុងស្រុកកើនឡើងប្រហែល ៩៦លានដុល្លារជារៀងរាល់ឆ្នាំ។ Duty-free shop ជាហាងលក់រាយដែលទំនិញត្រូវបានលើកលែងពីការបង់ពន្ធ និងអាករក្នុងស្រុក ឬថ្នាក់ជាតិមួយចំនួន សូម្បីតែទំនិញនាំចូល ដែលច្រើនមាននៅព្រលានយន្តហោះ និងទីក្រុងជាទីពេញនិយមដោយភ្ញៀវទេសចរ។ លោកស្រី Rudklao Intawong Suwankiri អ្នកនាំពាក្យរងរដ្ឋាភិបាលថៃបានលើកឡើងថា ក្នុងសប្តាហ៍នេះ រដ្ឋមន្ត្រីបានអនុម័តគោលការណ៍ណែនាំដើម្បីលើកកម្ពស់ប្រទេសថៃជាមជ្ឈមណ្ឌលទេសចរណ៍ និងផ្សារទំនើប ដូចដែលបានស្នើឡើងដោយក្រសួងហិរញ្ញវត្ថុ។ បើតាមលោកស្រី Rudklao ក្រុមហ៊ុនទាំងបីដែលប្រតិបត្តិការអាជីវកម្មរួចពន្ធ បានយល់ព្រមផ្អាកប្រតិបត្តិការជាបណ្តោះអាសន្ននៅអាកាសយានដ្ឋានអន្តរជាតិចំនួន៨ របស់ថៃរួមមានសុវណ្ណភូមិ ដុនមឿង ឈៀងម៉ៃ ភូកេត ហាតយ៉ៃ អ៊ូតាប៉ាវ សាមុយ និងក្រាប៊ី។ គំនិតផ្តួចផ្តើមនេះ គឺស្របតាមគោលនយោបាយរបស់រដ្ឋាភិបាលក្នុងការលើកកម្ពស់ការចំណាយនៅហាងក្នុងស្រុក។ បច្ចុប្បន្ន គេមិនទាន់ឃើញសេចក្តីប្រកាសជាផ្លូវការនៃការដាក់ឲ្យអនុវត្តនៅឡើយទេ។ យោងតាមទិន្នន័យពីអាជ្ញាធរគយថៃ ការលក់ទំនិញពីហាងរួចពន្ធនៅក្នុងតំបន់អាកាសយានដ្ឋានអន្តរជាតិ មានចំនួនដល់ទៅ ៨២,៨៣ពាន់លានដុល្លារក្នុងឆ្នាំ២០២៣។ ក្រសួងហិរញ្ញវត្ថុថៃប៉ាន់ប្រមាណថា ការបិទហាងមិនរួចពន្ធនៅតំបន់អាកាសយានដ្ឋានអន្តរជាតិ ជួយជំរុញការចំណាយរបស់ភ្ញៀវទេសចរបរទេសជាង ១៥ដុល្លារក្នុងម្នាក់សម្រាបការធ្វើដំណើរមួយជើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.